﻿ UNIVERSITATEA BABEŞ-BOLYAI CLUJ FACULTATEA DE ISTORIE ŞI FILOSOFIE DEPARTAMENTUL DE ISTORIE ÎNVĂŢĂMÂNT DESCHIS LA DISTANŢĂ Sorin Mitu Europa modernă (de la Războiul de Treizeci de Ani la prima conflagraţie mondială) SYLLABUS – CURS GENERAL INTRODUCTIV CLUJ, 2009 Structura suportului de curs Modulul nr. 1: Europa în secolul al XVII-lea -obiective -cuvinte-cheie -conţinuturi -bibliografie Modulul nr. 2: Europa în secolul al XVIII-lea -obiective -cuvinte-cheie -conţinuturi -bibliografie Modulul nr. 3: Revoluţia Franceză şi Imperiul napoleonian -obiective -cuvinte-cheie -conţinuturi -bibliografie Modulul nr. 4: Europa în prima jumătate a secolului al XIX-lea -obiective -cuvinte-cheie -conţinuturi -bibliografie Modulul nr. 5: Europa în a doua jumătate a secolului al XIX-lea şi la începutul secolului XX -obiective -cuvinte-cheie -conţinuturi -bibliografie Modulul nr. 6: Relaţiile internaţionale şi Primul Război Mondial -obiective -cuvinte-cheie -conţinuturi -bibliografie 2 Cuprins Cuvânt înainte MODULUL NR. 1: Europa în secolul al XVII-lea Lecţia nr. 1: Politica europeană în prima jumătate a secolului al XVII-lea (1618-1661) 1. Noul tip de stat al “Europei Clasice” 2. Cauzele Războiului de Treizeci de Ani 3. Desfăşurarea Războiului de Treizeci de Ani (1618-1648) 4. Pacea din Westfalia (1648) 5. Tratatul de la Pirinei (1659) şi Pacea Nordului (1660-1661) 6. Noua configuraţie europeană după 1660 Lecţia nr. 2: Anglia în secolul al XVII-lea (1603-1689): Stuarţii, Războiul Civil şi “Revoluţia Glorioasă” 1. Curentele religioase din Anglia şi Scoţia în secolele XVI-XVII 2. Domnia lui Iacob I Stuart (1603-1625) 3. Carol I Stuart: conflictul dintre rege şi Parlament 4. Războiul Civil (1642-1649) 5. Regimul politic instaurat de Oliver Cromwell (1649-1658) 6. Restauraţia Stuarţilor (1660-1688) 7. “Revoluţia Glorioasă” (1688-1689) Lecţia nr. 3: Franţa în secolul al XVII-lea (1610-1715): monarhia absolutistă 1. Domnia lui Ludovic al XIII-lea (1610-1643). Richelieu 2. Guvernarea lui Mazarin (1643-1661). Frondele 3. Politica internă a lui Ludovic al XIV-lea 4. Politica externă a lui Ludovic al XIV-lea 5. Europa după tratatele de pace din anii 1713-1714 Lecţia nr. 4: Europa Mediteraneană şi Provinciile Unite în secolul al XVII-lea 1. Spania 2. Portugalia 3. Statele italiene 4. Ţările de Jos spaniole şi Provinciile Unite MODULUL NR. 2: Europa în secolul al XVIII-lea Lecţia nr. 5: Anglia în secolul al XVIII-lea (1689-1815): geneza regimului politic parlamentar 1. Wilhelm al III-lea (1689-1702) şi regina Ana (1702-1714) 2. Instaurarea dinastiei de Hanovra 3. Geneza regimului parlamentar; dezvoltarea economică 4. Viaţa politică — de la Robert Walpole la William Pitt senior 5. Guvernarea personală a lui George al III-lea 6. Revenirea la guvernarea reprezentativă Lecţia nr. 6: Franţa în secolul al XVIII-lea (1715-1789) 1. Problemele Franţei în secolul al XVIII-lea 2. Regenţa (1715-1723). Activitatea lui John Law 3. Franţa în timpul lui Ludovic al XV-lea 4. Domnia lui Ludovic al XVI-lea, între anii 1774-1789 Lecţia nr. 7: Monarhia Habsburgică şi statele germane între anii 1648-1790. Absolutismul luminat 1. Monarhia Habsburgică între anii 1648-1740 2. Maria Tereza (1740-1780) şi Iosif al II-lea (1780-1790) 3. Statele germane. Ascensiunea Prusiei 4. Frederic al II-lea şi absolutismul luminat 3Lecţia nr. 8: Peninsula Italică, statele iberice şi nordice în secolul al XVIII-lea. “Micii despoţi luminaţi” 1. Peninsula Italică în secolul al XVIII-lea 2. Spania în secolul al XVIII-lea 3. Despotismul luminat în Portugalia 4. Despotismul luminat în Danemarca 5. Suedia în secolele XVII-XVIII Lecţia nr. 9: Polonia, Rusia şi Imperiul Otoman în secolele XVII-XVIII 1. Caracteristicile statului şi ale societăţii poloneze 2. Decăderea politică a Poloniei 3. Evoluţia Rusiei în secolele XVII-XVIII 4. Ecaterina a II-a (1762-1796) 5. Imperiul Otoman în secolele XVII-XVIII MODULUL NR. 3: Revoluţia Franceză şi Imperiul napoleonian Lecţia nr. 10: Revoluţia Franceză (1789-1799) 1. Conceptul de “Revoluţie”; problema cauzelor Revoluţiei Franceze 2. Izbucnirea Revoluţiei. Căderea Bastiliei 3. Puterea politică şi discursul ideologic revoluţionar 4. Revoluţia Franceză în perioada august 1789 — aprilie 1792 5. Războiul revoluţionar, Convenţia Naţională şi dictatura iacobină (aprilie 1792 — iulie 1794) 6. “Ieşirea din Teroare”: Convenţia Thermidoriană şi Directoratul (1794-1799) Lecţia nr. 11: Franţa în timpul Consulatului şi al Imperiului (1799-1815) 1. Regimul Consulatului (1799-1804). Proclamarea Imperiului 2. Înfăptuiri interne ale regimului napoleonian 3. Campaniile militare din perioada 1800-1807 4. Apogeul Imperiului (1808-1812) 5. Campania din Rusia (1812) şi prăbuşirea Imperiului Lecţia nr. 12 (problematizare): Cauzele ascensiunii şi ale declinului lui Napoleon Bonaparte 1. Contextul istoriografic 2. Factorul militar 3. Cauze “strategice”: politica adversarilor, resursele, întinderea Imperiului 4. Imperiul universal şi particularismele naţionale MODULUL NR. 4: Europa în prima jumătate a secolului al XIX-lea Lecţia nr. 13: Relaţiile internaţionale între anii 1815-1848 1. Hotărârile Congresului de la Viena 2. Principiile politice ale Sfintei Alianţe 3. Succesele şi declinul “sistemului Metternich” Lecţia nr. 14: Marea Britanie în perioada 1815-1867: triumful liberalismului 1. Sistemul politic britanic 2. Problemele Marii Britanii şi partidele politice 3. Viaţa politică între anii 1815-1832. Prima reformă electorală 4. Anglia în perioada 1832-1852. Problema muncitorească 5. Noul conservatorism. A doua reformă electorală (1867) 6. Modelul britanic al modernizării Lecţia nr. 15: Franţa în perioada Restauraţiei (1815-1830) şi a “Monarhiei din Iulie” (1830-1848) 1. Regimul politic al Restauraţiei 2. Viaţa politică în perioada Restauraţiei 3. Revoluţia din 1830 şi regimul politic orléanist 4. Viaţa politică în timpul “Monarhiei din Iulie” Lecţia nr. 16: Statele italiene, Prusia, Austria şi Rusia în prima jumătate a secolului al XIX-lea 1. Statele italiene în perioada 1815-1848 2. Statele germane în perioada 1815-1848. Prusia 3. Monarhia Austriacă în perioada 1815-1848 4. Rusia în perioada 1815-1855 4Lecţia nr. 17: Revoluţiile europene din anii 1848-1849 1. Cauzele şi caracterul Revoluţiei 2. Revoluţia din Franţa 3. Revoluţiile din Monarhia Austriacă 4. Revoluţia din Italia 5. Revoluţia din statele germane MODULUL NR. 5: Europa în a doua jumătate a secolului al XIX-lea şi la începutul secolului XX Lecţia nr. 18: Franţa, Italia şi Germania la mijlocul secolului al XIX-lea 1. Franţa în timpul celui de-al Doilea Imperiu (1852-1870) 2. Unificarea Italiei 3. Unificarea Germaniei Lecţia nr. 19: Franţa în perioada 1871-1914 1. Încheierea Războiului Franco-Prusian şi Comuna din Paris 2. Întemeierea Republicii a III-a 3. Perioada “republicii moderate” (1879-1899) 4. “Afacerea Dreyfus” 5. Perioada 1899-1914: liberalismul radical şi dezvoltarea economică 6. Mişcarea socialistă şi dreapta naţionalistă Lecţia nr. 20: Marea Britanie în perioada 1868-1914 1. Liberalismul lui William Gladstone (1868-1874) 2. Reforme conservatoare şi liberale (1874-1885) 3. Conservatorismul anilor 1886-1905: imperialism şi politici sociale 4. Mişcarea muncitorească şi Partidul Laburist 5. Guvernările liberale din perioada 1905-1916 Lecţia nr. 21: Imperiul German (1871-1914) 1. Regimul politic. Dezvoltarea economică şi socială 2. Partidele politice 3. Guvernarea lui Bismarck între anii 1871-1876. Kulturkampf 4. Politica socială a lui Bismarck (1878-1890) 5. Wilhelm al II-lea şi politica “Noului Curs” (1890-1914) Lecţia nr. 22: Italia, Austro-Ungaria şi Rusia (sfârşitul secolului al XIX-lea — începutul secolului al XX-lea) 1. Problemele structurale ale statului italian unificat 2. Viaţa politică italiană (1870-1914) 3. Organizarea Monarhiei Austro-Ungare 4. Viaţa politică în cele două părţi ale monarhiei 5. Reformele lui Alexandru al II-lea în Rusia 6. Rusia între autocraţie şi Revoluţie (1881-1914) MODULUL NR. 6: Relaţiile internaţionale şi Primul Război Mondial Lecţia nr. 23: Relaţiile internaţionale între anii 1871-1914 1. “Sistemul bismarckian” (1871-1890) 2. Marea expansiune colonială a Europei (1880-1914) 3. Relaţiile internaţionale după 1890: crearea blocurilor rivale 4. Crizele din Peninsula Balcanică Lecţia nr. 24: Primul Război Mondial (1914-1918) 1. Cauzele războiului 2. Izbucnirea războiului 3. Participanţii şi teatrele de operaţiuni 4. Desfăşurarea războiului între anii 1914-1917 5. Războiul submarin şi intrarea Statelor Unite în conflict 6. Evoluţia războiului în anul 1918; sfârşitul conflictului şi efectele sale Bibliografie selectivă de istorie modernă universală 5 Cuvânt înainte Intervalul istoric pe care cursul de faţă ambiţionează să îl prezinte în faţa studenţilor, cuprins între începutul Războiului de Treizeci de Ani şi sfârşitul Primului Război Mondial, constituie una dintre cele mai fascinante pagini din evoluţia umanităţii. Chiar dacă sună puţin anacronic, şi acum, în anii 2000, continuăm să dăm acestei perioade denumirea de “Epoca Modernă”, deoarece ea a fost caracterizată, înainte de toate, de fenomenul modernizării. Noi, cei de astăzi, suntem un rezultat al acestei evoluţii, al transformărilor profunde care au înlocuit societatea tradiţională, a Evului Mediu şi a Vechiului Regim, cu societatea modernă, industrială, urbană, alfabetizată şi democratică. După cum o arată şi titlul pe care îl poartă, acest curs îşi propune să ofere o introducere în istoria europeană a secolelor XVII-XIX, una cât mai limpede şi mai accesibilă, restrânsă la un număr rezonabil de pagini, pentru a veni, în acest fel, în întâmpinarea studentului “stresat” de examene, precum şi a oricărui cititor care simte nevoia unei informări rapide şi lămuritoare. Cursul de faţă este, în primul rând, unul de istorie politică. În paginile sale sunt înfăţişate principalele evenimente, date şi fapte ale istoriei europene, din sfera politicii interne, precum şi din cea a relaţiilor internaţionale. În consecinţă, aspectele de istorie economică, socială sau culturală nu sunt prezente decât în măsura în care schiţarea lor era absolut necesară pentru înţelegerea marilor evoluţii politice, a dezvoltării de ansamblu dintr-o anumită perioadă istorică. În mod deliberat, cursul este structurat într-o manieră tradiţională. El pune accentul pe istoria principalelor ţări europene care s-au afirmat în perioada tratată: Marea Britanie, Franţa, Imperiul Habsburgic, Rusia, statele germane şi italiene. De asemenea, sunt prezentate cele mai importante evenimente politico-militare care au marcat continentul european, în ansamblul său, aşa cum au fost Războiul de Treizeci de Ani, Revoluţia Franceză, expansiunea Imperiului napoleonian, revoluţiile de la 1848 sau Primul Război Mondial. În acest fel, nu am făcut decât să urmez modelul clasic al manualelor şi sintezelor de istorie politică, aşa cum s-a conturat el în principalele istoriografii afirmate pe plan mondial. Pornind de la această prezentare generală, studentul interesat de aprofundarea unor aspecte particulare, de istoria altor regiuni sau state europene, va putea să meargă mai departe cu ajutorul unor lucrări speciale, dintre care multe sunt recomandate în bibliografia anexată la sfârşitul volumului. Din raţiuni similare, nu am abordat nici subiecte de istorie a României, decât în măsura în care acestea s-au intersectat cu problematica generală atinsă în cursul de faţă, în ideea că istoria României poate fi studiată de către studenţi cu ajutorul bibliografiei specifice, extrem de întinsă. Obiectivul principal al acestui curs constă în familiarizarea cititorilor cu istoria universală, cu problemele mari ale dezvoltării istorice europene, fapt care explică decupajul tematic şi geografic pe care l-am operat. Istoria evenimenţială, cronologică, de date şi fapte, pe care o ilustrează cursul de faţă, reprezintă un cadru indispensabil pentru cunoaşterea realităţii istorice. Desigur, tentativa de înţelegere globală a trecutului nu trebuie să se oprească aici, dar este obligatoriu ca ea să plece din acest punct, de la însuşirea corectă a principalelor repere care au jalonat evoluţia istorică. Doar pe articulaţiile solide ale unui asemenea schelet se poate fixa, ulterior, “carnea” materiei istorice, istoria societăţilor şi a civilizaţiilor, a mentalităţilor şi a sensibilităţilor umane, trecutul viu şi complex, spre a cărui reconstituire de ansamblu se simt atraşi toţi pasionaţii istoriei. Alcătuirea unei sinteze de acest gen pune în faţa autorului ei o serie de probleme specifice. În primul rând, tentativa în discuţie se bazează pe o bibliografie extrem de vastă, alcătuită din lucrări prestigioase, foarte bine scrise, care sunt puse la contribuţie până într-acolo încât anulează aproape orice pretenţie de originalitate din partea celui care a redactat-o. În acest sens, cursul de faţă datorează mult unor lucrări cum ar fi cele semnate sau coordonate de François Lebrun (L’Europe et le monde. XVIe, XVIIe, XVIIIe siècle), Theodor Schieder (Handbuch der europäischen Geschichte), Jean-Baptiste Duroselle (L’Europe de 1815 à nos jours. Vie politique et relations internationales), François Furet (Reflecţii asupra Revoluţiei Franceze), George M. Trevelyan (Istoria ilustrată a Angliei) şi mulţi alţii, lucrări a căror prezenţă nu este mărturisită în note de subsol, dar pe care se sprijină substanţa cursului pe care îl supun acum atenţiei studenţilor. În aceste condiţii, efortul meu s-a îndreptat mai ales în direcţia sintezei istorice, a alegerii şi dozării cât mai echilibrate a celor mai importante aspecte, în aşa fel încât nimic din ceea ce este 6semnificativ să nu rămână pe dinafară. Pe de altă parte însă, am încercat să ofer şi unele judecăţi de valoare, interpretări şi concluzii istorice personale, mai actuale şi mai aerisite, concordante cu felul în care este gândită astăzi istoria pe plan internaţional, lucru absolut necesar în climatul istoriografic de la noi, care resimte încă adierea discretă a clişeelor istorice marxiste. În fine, nu pot încheia aceste rânduri de început fără să mă gândesc la faptul că nu aş fi ajuns în postura de a redacta cursul de faţă dacă nu aş fi beneficiat de ambianţa formativă a şcolii istorice clujene şi dacă nu aş fi avut în faţă modelul profesorului meu de istorie universală, Camil Mureşanu. Aşa modestă cum se prezintă ea, această încercare de a-i duce munca mai departe e cea mai preţioasă mulţumire pe care o pot adresa profesorului Camil Mureşanu, pentru încrederea cu care m-a onorat cândva (au trecut de atunci câţiva lustri!), atunci când îmi transmitea conducerea seminarului de istorie modernă universală. 7 Modulul nr. 1: Europa în secolul al XVII-lea Obiective: cunoaşterea principalelor trăsături ale relaţiilor internaţionale în secolul al XVII-lea analiza cauzelor Războiului de Treizeci de Ani înţelegerea condiţiilor de apariţie ale regimului parlamentar britanic cunoaşterea istoriei statelor iberice şi a Provinciilor Unite în secolul al XVII-lea evaluarea regimului monarhiei absolutiste Cuvinte-cheie: război religios, puritanism, conflictul rege versus Parlament, monarhie absolută, nobilime de sânge, nobilime de robă, hegemonie europeană, echilibru european, decăderea Spaniei, supremaţia maritimă olandeză Conţinuturi: Politica europeană în prima jumătate a secolului al XVII-lea (1618-1661) Anglia în secolul al XVII-lea (1603-1689): Stuarţii, Războiul Civil şi “Revoluţia Glorioasă” Franţa în secolul al XVII-lea (1610-1715): monarhia absolutistă Europa Mediteraneană şi Provinciile Unite în secolul al XVII-lea Bibliografie: Pierre Chaunu, Civilizaţia Europei clasice, vol. I-III, Buc., Meridiane, 1989 Rosario Villari (coord.), Omul baroc, Iaşi, Polirom, 2000 George M. Trevelyan, Istoria ilustrată a Angliei, Buc., Ed. Ştiinţifică, 1975 Angela Anderson, Războaiele civile. 1640-1649, Buc., ALL, 2002 Richard Wilkinson, Franţa şi cardinalii. 1610-1661, Buc., ALL, 1999 idem, Ludovic al XIV-lea, Franţa şi Europa. 1661-1715, Buc., ALL, 1999 Robert Mandrou, L’Europe “absolutiste”. Raison et raison d’État (1649-1775), Paris, Fayard, 1977 Jill Kilsby, Spania: mărire şi decădere, 1474-1643, Buc., ALL, 1998 Andrina Stiles, Suedia şi zona baltică, 1523-1721, Buc., ALL, 2001 Martyn Rady, De la revoltă la independenţă. Ţările de Jos, 1550-1650, Buc., ALL, 2001 8 Lecţia nr. 1 Politica europeană în prima jumătate a secolului al XVII-lea (1618-1661) 1. Noul tip de stat al “Europei Clasice” Secolul al XVI-lea a reprezentat o epocă în care puterea politică, bogăţia economică şi creativitatea intelectuală a Europei au înflorit cu precădere în Bazinul Mării Mediterane. În această regiune se afirmă forţa politică şi militară a Regatului Spaniei, care, sub domnia lui Carol Quintul (1516-1556) şi a lui Filip al II-lea (1556-1598), ajunge centrul unui vast imperiu european şi mondial, în care “soarele nu apunea niciodată”. Tot aici se manifestă civilizaţia Italiei (zonă aflată, în cea mai mare parte, sub stăpânire spaniolă), care cunoaşte un ultim secol strălucit al Renaşterii artistice şi intelectuale, ca şi prosperitatea financiară şi comercială asigurată de bancherii lombarzi sau de navigatorii genovezi. Acţiunea conjugată a civilizaţiei născute în Peninsula Iberică şi în Peninsula Italică este cea care a determinat, începând cu sfârşitul secolului al XV-lea, expansiunea Europei în întreaga lume: descoperirea şi exploatarea resurselor continentului american, ocolul Africii şi al mapamondului, atingerea coastelor Indiei, Chinei şi Japoniei, colonizarea insulelor din Asia de Sud-Est. În secolul al XVII-lea, centrul de greutate al continentului european şi, implicit, al întregii lumi se va muta treptat spre Nord şi Nord-Vest, balansând de pe coastele Europei Sudice, ale Mediteranei, spre cele Nord-Vestice, ale Atlanticului. Pe parcursul primei jumătăţi a secolului al XVII-lea, hegemonia politică şi militară spaniolă, afirmată în veacul anterior, va ceda locul preponderenţei politice şi culturale a Franţei, acompaniată de puterea comercială şi maritimă, dar şi intelectuală şi artistică, a Provinciilor Unite. Secolul al XVI-lea a cunoscut triumful unor state-imperii, de dimensiuni foarte mari, uneori de milioane de km2, care aveau însă o densitate mică a populaţiei şi exercitau un control redus asupra uriaşelor lor teritorii. Aşa era Spania, Imperiul Otoman — extins şi el pe suprafeţe imense în Europa, Asia şi Africa — sau Polonia, care cuprindea cea mai mare parte a Estului Europei, după uniunea sa cu Lituania, din anul 1569. Secolul al XVII-lea va pune în evidenţă slăbiciunile şi lipsa de eficacitate a unei asemenea formule de organizare statală. Tipul de stat care va avea succes în aşa-numita perioadă a “Europei Clasice”, în secolul al XVII-lea, este cel mijlociu, de dimensiuni mai reduse, care se concentrează asupra lui însuşi, dispune de o populaţie mai densă şi reuşeşte, astfel, să îşi asigure un control mai eficient asupra oamenilor, a teritoriului şi a resurselor sale. Nici acest tip de stat nu renunţă la ideea de expansiune, dar această expansiune se va realiza acum mai ales prin subordonarea altor state, prin alianţe sau prin crearea unui echilibru internaţional de forţe care să îi fie favorabil. Aceasta va fi formula succesului în primul rând pentru Franţa (afirmată, ca o putere hegemonică, din a doua jumătate a secolului al XVII-lea), pentru Olanda, iar mai apoi, în secolul al XVIII-lea, pentru Anglia sau Prusia. 2. Cauzele Războiului de Treizeci de Ani Secolul al XVI-lea, care debutează cu Reforma religioasă înfăptuită de Martin Luther, în 1517, a fost profund marcat de tensiuni şi războaie cu caracter religios. Reforma luterană şi apoi, din 1536, cea calvină sunt contracarate în plan spiritual, dar şi în cel politico-militar, de către contraofensiva Reformei catolice, condusă de către Habsburgii de la Madrid şi de la Viena. Războaiele religioase s-au desfăşurat în toată Europa, mai ales în Germania, dar şi în Franţa, unde nobilii hughenoţi se confruntă cu regalitatea şi cu majoritatea catolică. Reforma religioasă (de orientare luterană, anglicană sau calvină) va câştiga în mod definitiv ţări şi populaţii întregi, aşa cum era cazul unei bune părţi a Sfântului Imperiu Romano-German, al Suediei şi Danemarcei, al Angliei lui Henric al VIII-lea, al Provinciilor Unite olandeze, mergând până în Boemia, Ungaria sau îndepărtata Transilvanie, aflată, din 1541, sub suzeranitate otomană. Succesul Reformei evidenţia şi el deplasarea centrului de greutate al Europei spre Nord, ca şi legătura existentă între fenomene cum ar fi dezvoltarea capitalistă sau mentalitatea individualistă 9a burgheziei, pe de o parte, şi noile credinţe protestante, pe de altă parte, conexiune manifestată la modul cel mai evident în Anglia sau în Provinciile Unite. Conflictul religios dintre catolicii şi protestanţii din Imperiul Romano-German reprezenta o moştenire a secolului al XVI-lea, care va bulversa pacea europeană şi în prima jumătate a secolului al XVII-lea. El va constitui una dintre principalele cauze ale Războiului de Treizeci de Ani. În urma Păcii de la Augsburg, din 1555, conflictul dintre principii germani catolici şi luterani se încheiase prin acceptarea principiului cuius regio, eius religio, potrivit căruia fiecare principe avea dreptul de a alege în mod liber una dintre cele două confesiuni şi de a o impune supuşilor săi. Compromisul realizat se va dovedi însă a fi unul foarte fragil, cu atât mai mult cu cât în anii următori apar noi probleme. În primul rând, autoritatea imperială slăbeşte tot mai mult în timpul urmaşilor lui Carol Quintul, ceea ce lasă câmp liber disputelor din interiorul Imperiului. Luteranii continuă să secularizeze bunuri ale Bisericii catolice, deşi pacea le interzicea acest lucru. Calvinismul face şi el mari progrese în Germania, spre sfârşitul secolului, iar principii convertiţi la calvinism doresc ca prevederile Păcii de la Augsburg să se aplice şi în folosul lor, ceea ce va provoca reacţia catolicilor şi chiar a luteranilor. În anii 1608-1609, aceste tensiuni conduc la crearea unor alianţe militare. Principii protestanţi se reunesc în Uniunea Evanghelică, sub conducerea electorului palatin, în timp ce catolicii formează Liga Sfântă, avându-l în frunte pe ducele Bavariei. Situaţia se agravează în anul 1619, o dată cu alegerea unui nou împărat, Ferdinand al II-lea. Puternic motivat de credinţa sa catolică, el este convins că, în calitatea sa de suveran, are datoria de a milita pentru triumful acestei credinţe. În consecinţă, Ferdinand al II-lea va relua în forţă contraofensiva Reformei catolice, vizând ca obiectiv final eliminarea protestantismului din Imperiu. În acelaşi timp, el are ambiţia de a construi un puternic stat centralizat, german şi catolic, care să reunească sub o conducere autoritară cele trei elemente atât de diferite ale stăpânirilor sale: posesiunile ereditare ale Habsburgilor (Austria şi ducatele alpine), Coroanele elective ale Boemiei şi Ungariei, precum şi vastul Imperiu Romano-German, marcat de particularismul principilor. Era firesc ca acest proiect ambiţios să îi atragă adversitatea tuturor principilor din Imperiu, cu atât mai mult a celor protestanţi, care îşi vedeau periclitată atât libertatea religioasă, cât şi autonomia politică. Aceste tensiuni nu se limitau însă la spaţiul Imperiului şi al Europei Centrale. Spania, condusă de ambiţiosul prim-ministru Olivares, sprijină energic proiectul lui Ferdinand, din raţiuni de solidaritate catolică şi dinastică. Madridul se bazează pe alianţa strânsă dintre cele două ramuri ale Casei de Austria şi este favorabil constituirii în Germania a unui stat centralizat habsburgic condus de Viena, formulă de organizare statală pe care ar dori-o întronată şi în posesiunile spaniole. Franţa, în schimb, este neliniştită de perspectiva unei asemenea creşteri a puterii Habsburgilor austrieci şi spanioli, care o ameninţă cu o nouă încercuire de genul celei realizate în timpul lui Carol Quintul. Se poate, aşadar, observa că motivele profunde care au determinat izbucnirea Războiului de Treizeci de Ani suprapun determinaţii de ordin religios (conflictul dintre Reforma catolică şi protestantism) peste cele de natură politică: tensiunile dintre particularismul principilor şi tendinţele de centralizare ale Habsburgilor, în Imperiul Romano-German, rivalitatea dintre Franţa şi cele două ramuri ale Casei de Austria, în politica europeană. 3. Desfăşurarea Războiului de Treizeci de Ani (1618-1648) Ostilităţile încep printr-un conflict intern în Boemia, care se va transforma rapid într-un război la scara Imperiului şi, ulterior, a Europei. Politica de centralizare şi catolicizare promovată de către Ferdinand al II-lea (desemnat încă din 1617 ca succesor de către împăratul Matthias), provoacă reacţia nobilimii protestante cehe. În anul 1618, un grup de nobili cehi îi aruncă pe fereastră pe reprezentanţii lui Ferdinand (“defenestrarea” de la Praga, cum s-a numit acest incident), declanşând o răscoală împotriva acestuia. În 1619, Dieta cehă proclamă detronarea lui Ferdinand şi îl alege ca rege al Boemiei pe prinţul elector al Palatinatului Renan, Frederic, care era calvin şi şef al Uniunii Evanghelice. Ferdinand nu va recunoaşte însă acest act al Dietei Boemiei. În acelaşi an, ca urmare a morţii împăratului Matthias, Ferdinand reuşeşte să fie ales împărat al Sfântului Imperiu Romano-German, de către Colegiul principilor electori, printre care figurau 10patru catolici (el însuşi, în calitate de rege al Boemiei, plus cei trei prinţi ecleziastici de Trier, Mainz şi Köln) şi trei protestanţi (principii din Saxonia, Brandenburg şi Palatinat). Electorul palatin, Frederic, intră în 1619 în Praga, bazându-se pe sprijinul cehilor şi al unei părţi a principilor din Uniunea Evanghelică. Ferdinand va izbuti însă să îi opună o coaliţie mult mai puternică, în care intrau membrii Ligii Sfinte catolice, în frunte cu ducele Bavariei, dar şi ducele Saxoniei (care, deşi era luteran, rămâne fidel împăratului). Totodată, Ferdinand obţine sprijinul spaniolilor, care ridică în posesiunile lor din Ţările de Jos o armată ce va intra în Palatinatul Renan. În timp ce spaniolii ocupă Palatinatul, trupele lui Ferdinand îi zdrobesc pe cehi, în bătălia de la Muntele Alb, din anul 1620. Înfrângerea de la Muntele Alb va reprezenta un dezastru pentru autonomia politico-naţională a nobilimii cehe, ţările Coroanei Boemiei fiind asimilate aproape total situaţiei din posesiunile ereditare ale Habsburgilor. Dieta îşi pierde iniţiativa legislativă, ca şi dreptul de a-şi alege regele, Coroana Boemiei devenind ereditară în Casa de Habsburg. Nobilii protestanţi sunt constrânşi să treacă la catolicism sau să părăsească ţara, în timp ce alţii sunt deposedaţi în favoarea familiilor nobiliare austriece. Boemia va fi recatolicizată aproape integral, iar germana va deveni limba oficială. Împăratul Ferdinand nu se opreşte însă aici, ci încearcă să îşi valorifice victoria la scara întregului Imperiu. În anii 1621-1623, el îi confiscă principelui palatin atât teritoriile, împărţite între spanioli şi bavarezi, cât şi demnitatea de elector, pe care o conferă ducelui Bavariei, deşi împăratul nu avea dreptul să ia asemenea măsuri fără acordul Dietei germane. În urma acestor acte, echilibrul între catolici şi protestanţi, la nivelul Imperiului, se modifică substanţial, catolicismul redobândeşte poziţii importante în Sudul şi Vestul Germaniei, iar numărul protestanţilor din Colegiul celor şapte prinţi electori scade, de la trei la doi. În plus, Spania se apropie acum şi mai strâns de Viena şi trece ea însăşi la o politică ofensivă, reluând ostilităţile împotriva Provinciilor Unite, care fuseseră întrerupte pe parcursul unui armistiţiu de 12 ani. Toate aceste evoluţii neliniştesc profund puterile protestante, dar şi Franţa, care se simte ameninţată de politica spaniolă. Franţa, a cărei politică este condusă, din anul 1624, de către cardinalul Richelieu, nu poate însă interveni în această perioadă, datorită problemelor sale interne. Ea se mărgineşte acum să sprijine pe plan diplomatic constituirea unor alianţe împotriva Habsburgilor. În schimb, regele luteran al Danemarcei, Christian al IV-lea, se decide să intervină militar împotriva împăratului, în anul 1625, deoarece nu agreează creşterea puterii acestuia. Regele danez deţinea posesiuni în Imperiul Romano-German (cum erau gurile Elbei) şi era angajat în competiţia pentru stăpânirea coastelor Mării Baltice şi ale Mării Nordului. Intervenţia sa în favoarea prinţilor protestanţi germani mai este sprijinită, oarecum de la distanţă, doar de ajutoarele financiare venite din Anglia, precum şi din Provinciile Unite aflate în război cu Spania; în Transilvania, principele calvin Gabriel Bethlen se ridică şi el împotriva împăratului. Evident, diplomaţia franceză stimulează toate aceste eforturi. Ferdinand al II-lea reuşeşte însă să pună pe picioare o armată imperială puternică, formată din mercenari, recrutată şi condusă de către Wallenstein, un nobil ceh convertit la catolicism, care se va dovedi un mare comandant militar. Regele danez va fi înfrânt şi constrâns să semneze, în 1629, Pacea de la Lübeck, prin care se angaja să nu se mai implice în problemele Imperiului. Profitând de această nouă victorie şi bazându-se pe armata lui Wallenstein, împăratul îşi intensifică politica de catolicizare a Germaniei, trecând la recuperarea bunurilor catolice secularizate după Pacea de la Augsburg. Aceste măsuri extrem de impopulare, luate fără consultarea Dietei germane, dovedeau faptul că împăratul era hotărât nu numai să elimine protestantismul, dar şi să transforme Imperiul într-un stat absolutist şi centralizat, în care Habsburgii să devină suverani ereditari. În condiţiile în care acest stat urma să beneficieze şi de o alianţă strânsă cu Habsburgii spanioli, rezultatul nu ar fi fost altul decât o dominaţie universală a Casei de Austria, perspectivă de natură să neliniştească întreaga Europă. În replică la aceste intenţii, principii germani îşi manifestă tot mai puternic opoziţia, animată acum nu numai de electorii protestanţi ai Saxoniei sau Brandenburgului, ci şi de ducele catolic al Bavariei, care se împotriveşte şi el centralizării Imperiului. În 1630, înşişi prinţii electori catolici refuză să îl aleagă pe fiul lui Ferdinand ca Rege roman (demnitate care echivala cu cea de succesor 11la tronul imperial), alegere pe care împăratul o preconiza ca un prim pas spre introducerea eredităţii Coroanei imperiale. Tot în această perioadă, în anul 1631, intervine în mod impetuos în conflict regele Suediei, Gustav Adolf. Beneficiind de subsidiile financiare ale Franţei, el doreşte, în acelaşi timp, să apere luteranismul şi să consolideze puterea ţării sale în Europa de Nord, transfomând Marea Baltică într- un “lac suedez”. Gustav Adolf se va afirma ca unul dintre cei mai străluciţi comandanţi militari ai epocii, iar armata sa, formată din ţărani liberi cu obligaţii militare, va obţine o serie de succese răsunătoare în anii 1631-1632, ducând o campanie înverşunată împotriva poziţiilor catolice din Germania. În bătălia decisivă de la Lützen, din anul 1632, suedezii zdrobesc armata lui Wallenstein, dar Gustav Adolf este ucis în luptă. Ca urmare, coaliţia protestantă se destramă din nou, iar împăratul rămâne stăpân pe situaţie, fiind la un pas de a încheia o pace generală cu principii germani, în anul 1634. Această situaţie nu convenea însă nici Spaniei, nici Franţei. Spania este hotărâtă să îngenuncheze Provinciile Unite şi să îşi întărească poziţiile în regiunea renană şi în zona Alpilor, pentru a-şi unifica într-o bandă continuă toate teritoriile sale din jurul Franţei: ducatul milanez din Nordul Italiei, provincia Franche-Comté, în Burgundia (Estul Franţei), precum şi Ţările de Jos, din Nordul acesteia. În replică, Franţa se decide să intre în război împotriva Spaniei, în 1635, iar împăratul, la rândul său, îi va declara război regelui Franţei, Ludovic al XIII-lea, în 1636. Richelieu îşi asigură, totodată, sprijinul Provinciilor Unite, al Suediei şi al Savoiei. Iniţial, francezii au mari dificultăţi, fiind nevoiţi să facă faţă atacurilor spaniole venite din Nord, din Est şi din Sud. În 1636, trupele spaniole obţin o victorie în Picardia, la Corbie, ameninţând Parisul, în timp ce imperialii şi spaniolii din Franche-Comté atacă în Burgundia. În anii următori însă, francezii obţin succese pe toate fronturile, cucerind poziţii importante în Alsacia, unde ocupă o serie de oraşe ale Imperiului Romano-German, în Ţările de Jos, pătrunzând în provincia Artois, ca şi în regiunea Pirineilor. Franţa exploatează din plin revoltele interne cu care se confruntă acum spaniolii. Portugalia, aflată în uniune personală cu Spania (din anul 1580) se desprinde din această legătură în 1640, iar provincia Catalonia se răscoală împotriva autorităţii Madridului, Ludovic al XIII-lea fiind proclamat conte de Barcelona. În Germania, noul împărat, Ferdinand al III-lea, are de înfruntat o nouă invazie a trupelor suedeze, care intră în 1642 în Silezia şi în Boemia. Deşi în 1642 cardinalul Richelieu moare, succesorul său în funcţia de prim-ministru, cardinalul Mazarin, continuă războiul cu aceeaşi hotărâre. În Nord, trupele franceze obţin marea victorie de la Rocroi, din anul 1643, care pune capăt supremaţiei militare deţinute până atunci de faimoasa infanterie spaniolă. În anii următori, armata franceză, condusă de generali extrem de capabili, cum erau Turenne sau prinţul de Condé, obţine noi victorii în Alsacia, pătrunde în Bavaria, face joncţiunea cu suedezii care ocupaseră Praga şi ameninţă Viena. În condiţiile în care şi spaniolii sunt înfrânţi în Flandra, se ajunge, în fine, la negocierea Tratatelor de Pace din Westfalia, în anul 1648. 4. Pacea din Westfalia (1648) Mai întâi, spaniolii încheie o pace separată cu Provinciile Unite, recunoscându-le acestora independenţa, acordându-le avantaje comerciale şi cedându-le o serie de teritorii, atât în Ţările de Jos, cât şi în colonii. Cu toate că Spania ar fi dorit să continue războiul împotriva Franţei, împăratul, presat de ofensiva franco-suedeză, se vede silit să semneze tratatele de pace negociate în Westfalia. Pacea punea capăt ambiţiei Habsburgilor de a transforma Germania într-un stat catolic centralizat. Sfântul Imperiu Roman-German rămânea o construcţie lipsită de unitate, extrem de divizată din punct de vedere religios şi politic. Autoritatea imperială va fi serios afectată de acum înainte, în numele “libertăţilor germanice”, adică al drepturilor particulare ale principilor şi ale oraşelor libere din Imperiu. Cele 350 de state germane primeau dreptul de a contracta alianţe între ele sau chiar cu puteri din afara Reich-ului, iar această întărire a puterii principilor anihila atât autoritatea împăratului, cât şi pe cea a Dietei Imperiului. Prinţul Palatinatului Renan îşi reprimea demnitatea electorală, pe care şi-o păstra şi ducele Bavariei. Colegiul prinţilor electori creştea astfel la un număr de opt membri, dintre care trei erau protestanţi, iar cinci catolici. 12 În general, principii protestanţi îşi întăreau puternic poziţiile, recuperând pierderile suferite în faza iniţială a războiului. Brandenburgul, de pildă, îşi sporeşte posesiunile în Pomerania, ca şi pe seama unor episcopate secularizate. Suedia, ca mare beneficiar al războiului, primeşte o serie de teritorii pe coastele Mării Baltice şi ale Mării Nordului (o parte a Pomeraniei, Verden, Bremen), controlând gurile marilor fluvii germane, Oder, Elba şi Weser; regele Suediei devine astfel prinţ al Imperiului, cu dreptul de a rezida în Dieta germanică. Toată această slăbire a puterii Habsburgilor austrieci în Imperiul Romano-German era, în primul rând, rodul politicii duse de Franţa, sprijinită de aliaţii săi protestanţi. Pe lângă acest succes strategic, Franţa obţinea o extindere teritorială extrem de importantă la graniţa sa de Nord-Est, unde i se recunoştea stăpânirea asupra episcopatelor de Verdun, Metz şi Toul, primind, totodată, cea mai mare parte a Alsaciei, teritoriu care făcuse parte, până atunci, din Imperiul Romano-German. Din punct de vedere al suferinţelor pricinuite populaţiei, marea victimă a războiului rămânea regiunea Germaniei, care cunoscuse timp de câteva decenii distrugeri uriaşe, provocate de armatele de mercenari, de epidemii şi de foamete. Provincii întregi îşi pierduseră jumătate sau chiar trei sferturi din numărul locuitorilor, ceea ce va provoca un îndelungat recul demografic şi economic al zonelor germane. 5. Tratatul de la Pirinei (1659) şi Pacea Nordului (1660-1661) Pacea Westfalică, semnată de aproape toate puterile continentului, lăsa totuşi nerezolvate câteva mari probleme ale politicii europene, cum erau conflictul franco-spaniol sau disputele din Marea Baltică. Pentru a pune capăt îndelungatului conflict cu Spania, cardinalul Mazarin întreprinde o acţiune de izolare diplomatică a Madridului. În 1655, el va reuşi să atragă de partea sa Anglia, care tocmai ieşise din îndelungata perioadă de tulburări interne dintre anii 1629-1651, fiind dornică să se reîntoarcă pe scena politicii internaţionale. Campania pornită în 1657 de către Franţa şi Anglia va îngenunchea Spania, care se vede nevoită să accepte Pacea de la Pirinei, din anul 1659. Ca preţ al participării sale la război, Anglia primea oraşul Dunkerque, în Flandra, cedat de spanioli. Mazarin obţinea posesiunile spaniole din Sudul Franţei (provincia Roussillon), iar în Nord provincia Artois şi o serie de fortăreţe în Flandra. În acest fel, stăpânirile spaniole din Ţările de Jos, amputate în Nord de olandezi, iar în Sud de francezi, vor fi reduse treptat (până la începutul veacului al XVIII-lea) la zona în care se va forma, în secolul al XIX-lea, Regatul belgian. Tratatul Pirineilor stabilea şi încheierea unei căsătorii între regele Franţei, Ludovic al XIV- lea, şi infanta Maria Tereza, fiica regelui Spaniei. Infanta renunţa la toate drepturile sale asupra Coroanei Spaniei, în schimbul unei dote de 500.000 de scuzi. Mazarin introdusese această clauză doar în speranţa că o asemenea sumă nu va putea fi plătită niciodată, ceea ce deschidea, pe viitor, calea unor pretenţii franceze la tronul Spaniei. Tot în aceşti ani, izbucneşte un război în Nordul Europei, unde Polonia, Danemarca şi Brandenburgul, sprijinite de Olanda, se ridică împotriva pretenţiilor de hegemonie în Marea Baltică manifestate de Suedia. Franţa, care nu doreşte ca echilibrul stabilit prin Tratatele Westfalice să fie pus în pericol, intervine diplomatic şi mediază în acest conflict. În anii 1660-1661, se încheie aşa- numita Pace a Nordului, prin care Suedia îşi consolidează poziţiile dobândite în zona Balticii, pe seama Danemarcei, Poloniei şi Rusiei, consacrându-se ca o mare putere a Europei Septentrionale, sprijinită de Franţa. 6. Noua configuraţie europeană după 1660 Ca urmare a acestor evoluţii politico-militare, Europa anilor 1660 prezintă o configuraţie cu totul schimbată în raport cu situaţia de la începutul secolului. Marea putere a epocii devine Franţa, care îşi va impune, în deceniile următoare, o veritabilă preponderenţă politică şi culturală în Europa. Pe plan extern, ea se baza pe rotunjirea frontierelor sale, dar mai ales pe vasta reţea de aliaţi şi sateliţi politici creată de diplomaţia franceză. Pe plan intern, Franţa va cunoaşte o epocă de centralizare administrativă şi de întărire a statului, ceea ce îi va permite să îşi pună mult mai bine în valoare resursele economice şi umane. Politica franceză va profita de pe urma slăbirii puterii Casei de Austria, fenomen manifestat atât prin erodarea autorităţii imperiale în Germania, cât şi prin decăderea din ce în ce mai pronunţată a puterii spaniole. Îndepărtaţi din Germania, Habsburgii austrieci îşi vor îndrepta tot mai mult atenţia înspre posesiunile lor ereditare din Bazinul Dunărean, către Austria, Boemia şi 13Ungaria, orientându-se spre o politică de extindere în direcţia Răsăritului, pe seama Imperiului Otoman. În prima jumătate a secolului al XVII-lea, Franţa beneficiase şi de pe urma ieşirii temporare a Angliei de pe scena europeană. După 1650, Anglia va reveni în politica internaţională, manifestându-se ca o mare putere maritimă şi comercială, alături de concurentele sale pe acest tărâm, Provinciile Unite şi Suedia. În aceste condiţii, relaţiile internaţionale vor evolua, treptat, spre un sistem mult mai complex, în care rivalitatea existentă între o serie de state puternice, dispunând de resurse militare şi financiare considerabile, va impune tot mai mult regula echilibrului, în dauna celei a hegemoniei. 14 Lecţia nr. 2 Anglia în secolul al XVII-lea (1603-1689): Stuarţii, Războiul Civil şi “Revoluţia Glorioasă” În secolul al XVI-lea, suveranii din dinastia Tudor şi mai ales regina Elisabeta (1558-1603) au promovat cu succes o politică de centralizare şi de întărire a puterii monarhice, reuşind, totodată, să rămână populari în regat şi să păstreze relaţii bune cu Parlamentul. Tot acum, ca urmare a marilor descoperiri geografice, Anglia îşi începea cariera de putere maritimă şi comercială. Pe de altă parte, atât în Regatul Angliei, cât şi în cel al Scoţiei, Reforma protestantă dăduse naştere unei serii de curente religioase, a căror confruntare va avea un rol decisiv asupra evoluţiilor politice şi ideologice din veacul următor. 1. Curentele religioase din Anglia şi Scoţia în secolele XVI-XVII Anglicanismul, introdus iniţial de Henric al VIII-lea şi consolidat, sub domnia reginei Elisabeta, ca religie oficială în Anglia, constituia varianta cea mai moderată a Reformei religioase, situându-se undeva la mijloc, între calvinism şi catolicism. Deşi adoptase o dogmă protestantă, anglicanismul păstra un rit apropiat de cel catolic, iar în materie de organizare a Bisericii menţinea o structură ecleziastică ierarhizată, bazată pe instituţia episcopatului. În fruntea Bisericii anglicane se afla suveranul englez. Începând cu a doua jumătate a secolului al XVI-lea, se va afirma însă un curent protestant mult mai radical, puritanismul, variantă engleză a calvinismului. Ideea de bază a puritanismului, care dădea numele curentului, era aceea a “purificării” anglicanismului de rămăşiţele catolicismului, în privinţa dogmelor, a ritului şi a organizării bisericeşti. Puritanismul va cunoaşte două tendinţe principale: presbiterianismul şi independentismul. Ca dogmă, ambele tendinţe erau calvine, punând accentul pe teoria predestinării. De asemenea, ambele promovau principiul alegerii organelor de conducere bisericească de către comunitatea credincioşilor. În schimb, cele două curente difereau în ceea ce priveşte formele de organizare a Bisericii. Presbiterianismul, care devenise confesiunea religioasă dominantă în Scoţia încă din anul 1560, fixase ca organe de conducere ecleziastică adunări alese, formate din laici şi clerici. Ele alcătuiau o ierarhie, începând de la nivel parohial şi până la adunarea generală a reprezentanţilor Bisericii din ţară. Chiar dacă era condusă în acest mod democratic şi reprezentativ, pentru presbiterieni esenţial era faptul ca Biserica să îşi păstreze unitatea dogmatică şi organizatorică. Hotărârile adunării supreme ecleziastice trebuiau să fie obligatorii pentru fiecare credincios, la fel cum pentru anglicani autoritatea supremă era regele, iar pentru catolici, Papa. Independenţii, în schimb, contestau principiul organizării unitare a Bisericii, ca şi existenţa vreunei autorităţi superioare în materie religioasă. Pentru ei, singura formă recunoscută de organizare bisericească era comunitatea parohială, locală, formată din ansamblul credincioşilor. Ea trebuia să fie independentă faţă de orice alt organ bisericesc. Chiar dacă se admitea faptul că toate comunităţile independente împărtăşeau aceleaşi vederi religioase, bazate pe autoritatea Bibliei, ele erau libere să decidă, în mod autonom, în orice problemă de credinţă, inclusiv în ceea ce priveşte interpretarea dogmelor. În secolele al XVII-lea şi al XVIII-lea, această libertate de credinţă, asigurată fiecărei comunităţi independente, va conduce la proliferarea a numeroase culte şi secte dizidente faţă de Biserica anglicană (cum erau, de exemplu, quakerii sau metodiştii), curente care se vor dezvolta ulterior, atât în Anglia, cât şi în America. În Anglia, adepţii lor vor fi cunoscuţi sub numele generic de dissenters sau nonconformişti (în raport cu Biserica anglicană). Afirmarea acestor curente religioase, ca şi disputele în care vor fi antrenate, în prima jumătate a secolului al XVII-lea, stau la originea unor ideologii şi forme de organizare politică fundamentale pentru lumea modernă. Astfel, modelul de organizare bisericească al presbiterienilor va avea un rol important în procesul de naştere a democraţiei parlamentare, în timp ce independenţii vor contribui la triumful principiului libertăţii de conştiinţă a fiecărui individ. Nu întâmplător, democraţia parlamentară şi libertatea individuală, ca mentalităţi şi forme de organizare politică, s-au 15afirmat pentru prima oară în Anglia şi în coloniile sale de peste Ocean, tocmai pentru că aveau la bază această puternică moştenire ideologică de factură religioasă. În ceea ce priveşte conflictele din Anglia primei jumătăţi a secolului al XVII-lea, care au dus la înfrângerea puterii regale şi au dat naştere câtorva din cele mai importante principii, instituţii şi practici politice ale lumii moderne, se poate spune, împreună cu istoricul George Trevelyan, că ele au avut motive religioase, dar au provocat consecinţe politice. Anglicanismul s-a bazat pe alianţa sa cu Tronul şi i-a combătut atât pe catolici, cât şi pe puritani, susţinând autoritatea regală. Presbiterianismul s-a identificat cu cauza Parlamentului, în lupta dusă de către acesta împotriva absolutismului monarhic, în timp ce independenţii au dus radicalismul revoluţiei mai departe, ridicând armata împotriva Parlamentului şi instaurând dictatura lui Cromwell. 2. Domnia lui Iacob I Stuart (1603-1625) La moartea reginei Elisabeta, tronul englez îi va reveni regelui Scoţiei, Iacob al VI-lea Stuart, care va domni în Anglia sub numele de Iacob I (1603-1625). Regele Iacob era un anglican convins, partizan al instituţiei episcopatului, şi se confruntase, în calitate de suveran al Scoţiei, cu Biserica presbiteriană. Pe de altă parte, el era un adept al monarhiei absolutiste de drept divin şi va încerca să continue linia politică a dinastiei Tudor, de centralizare şi de întărire a puterii regale. Dar, spre deosebire de predecesoarea sa, Iacob I va deveni extrem de impopular în Anglia, iar politica sa absolutistă se va ciocni, în scurt timp, de împotrivirea Parlamentului. Parlamentul dorea să limiteze puterea regală, invocând privilegiile sale, dobândite de pe vremea Magnei Charta (1215). Cel mai important dintre acestea era acela de a vota impozitele directe, care nu puteau fi impuse de către rege decât în urma unui vot al Parlamentului. Atâta timp cât Iacob I, ca şi urmaşul său, vor reuşi să îşi asigure venituri suficiente din alte surse, cum ar fi taxele vamale sau monopolurile regale (impozite care nu necesitau aprobarea Parlamentului), conflictul va putea fi evitat. Dar în momentul în care cheltuielile regatului creşteau, îndeosebi datorită războaielor terestre sau navale, regele se vedea nevoit să solicite noi impozite, care nu puteau fi percepute decât cu aprobarea Parlamentului şi prilejuiau, astfel, redeschiderea disputelor politice. Prin urcarea sa pe tronul Angliei, Iacob I realizase, pentru prima dată, şi o uniune a Angliei cu Scoţia, deocamdată sub forma reunirii personale a celor două Coroane sub sceptrul Stuarţilor. Pentru a întări această uniune, el va încerca să apropie Biserica presbiteriană scoţiană de cea anglicană, lucru care va provoca însă împotrivirea scoţienilor. În Anglia, regele va continua politica de persecutare a catolicilor, care vor încerca să îl asasineze, în 1605. În acelaşi timp, persecuţii mai moderate suferă şi puritanii, fapt care îi determină pe unii dintre aceştia să aleagă soluţia emigrării peste Ocean. Opinia publică va fi nemulţumită şi de politica externă a lui Iacob I, de apropiere de puterile catolice, Spania şi Franţa. 3. Carol I Stuart: conflictul dintre rege şi Parlament Urmaşul său la tron, tânărul Carol I (1625-1649), deşi popular la începuturile domniei sale, va reuşi, treptat, să ajungă la o ruptură totală cu Parlamentul sprijinit de opinia publică. Carol I s-a lansat, mai întâi, într-o serie de aventuri externe, menite să îi aducă popularitate pe plan intern, dar care se vor solda cu eşecuri grave. În 1625, el porneşte un război împotriva Spaniei, pentru a ajuta Provinciile Unite protestante, iar în 1627-1628 trimite o expediţie în ajutorul hughenoţilor francezi revoltaţi, asediaţi de regele lor în fortăreaţa La Rochelle. Criza financiară provocată de aceste expediţii eşuate îl determină să convoace Parlamentul, în 1628, pentru a obţine votarea unor noi impozite. Profitând de ocazie, Parlamentul, nemulţumit de politica absolutistă a regelui, îi adresează acestuia spre aprobare o petiţie, în care sunt reafirmate libertăţile engleze tradiţionale, îndeosebi obligaţia regelui de a nu percepe impozite fără acordul Parlamentului, ca şi de a respecta libertatea individuală. Acest modest document, din anul 1628, intitulat Petiţia Dreptului, pe care Carol I va fi nevoit să îl aprobe, va fi considerat, după Magna Charta, a doua piesă de bază a constituţiei britanice. În 1629, regele va dizolva însă Parlamentul, pe care nu îl va mai convoca timp de 11 ani, până în 1640. În acest interval, numit al “tiraniei”, el va încerca să impună supuşilor săi, pe orice cale, atât absolutismul monarhic, cât şi anglicanismul oficial. Carol I va fi secondat în această politică de consilierul său, contele Strafford, ca şi de arhiepiscopul de Canterbury, William Laud. 16Strafford va reface pentru o vreme finanţele ţării, dar în 1635, când se va trece la perceperea unui impozit pentru întreţinerea marinei (ship money), considerat ilegal de către juriştii englezi, întreaga opinie publică va protesta cu indignare. O reacţie de opoziţie şi mai viguroasă, manifestată atât în Anglia, cât şi în Scoţia, va provoca politica religioasă a arhiepiscopului Laud. Laud, un inamic hotărât al puritanilor, va încerca să distrugă orice rezistenţă faţă de Biserica oficială şi să impună tuturor englezilor ritualul anglican, luînd măsuri dure împotriva celor care nu se supuneau. Înşişi anglicanii de rând se temeau că asemenea măsuri nu fac altceva decât să pregătească reinstaurarea catolicismului în Anglia. Dar în momentul în care Laud va încerca să introducă anglicanismul şi în Scoţia, impunând aici Cartea de Rugăciuni anglicană, scoţienii se vor revolta. Întruniţi într-o adunare generală a Bisericii presbiteriene, nobilii scoţieni vor adopta aşa-numitul Covenant, un act prin care se angajau să lupte pentru apărarea libertăţii lor religioase. În 1639, armata scoţiană a Covenant-ului înfrângea trupele lui Carol I. În aceste împrejurări, regele se vede nevoit să convoace din nou Parlamentul englez, în 1640. După câteva săptămâni, confruntat cu opoziţia acerbă a lorzilor şi a deputaţilor Comunelor, regele dizolvă acest parlament (rămas în istorie sub denumirea de “Parlamentul scurt”). Dar în condiţiile în care scoţienii reiau ostilităţile şi avansează pe teritoriul englez, Carol I convoacă un nou Parlament, la sfârşitul anului 1640. Acesta va rămâne în funcţie timp de 13 ani, până în 1653, atrăgându-şi denumirea de “Parlamentul lung.” Parlamentul respectiv era dominat de reprezentanţii micii nobilimi de ţară (squires), majoritatea acestora fiind puritani. Din rândurile lor s-au afirmat lideri importanţi, cum au fost Hampden sau Pym. Aceştia erau politicieni cu o bună pregătire juridică, având deja în spate o tradiţie a apărării “vechilor drepturi engleze”, în sprijinul cărora invocau argumentul legal al privilegiilor primite din partea puterii regale. Parlamentul va acţiona cu o deosebită energie. El îi va executa pe contele Strafford şi pe arhiepiscopul Laud, învinuiţi de încălcarea legilor regatului, şi îi va alunga pe catolicii de la Curte. În anul 1641, izbucnea o revoltă în Irlanda, în cursul căreia irlandezii catolici îi vor masacra pe protestanţii din provincia Ulster. Parlamentul îl va învinui pe rege că a încurajat această revoltă şi va vota o declaraţie extrem de acuzatoare la adresa sa. Când, în ianuarie 1642, Carol I încearcă să aresteze câţiva deputaţi învinuiţi de înaltă trădare, aceştia se vor refugia în City, sprijiniţi de populaţia care se ridicase în apărarea lor. În aceste condiţii, confruntat cu o nesupunere căreia nu îi mai putea face faţă, regele va părăsi Londra, în tentativa de a-şi regrupa adepţii, în special pe cei din provincie, în rândurile unei armate regale. 4. Războiul Civil (1642-1649) Începea astfel un lung Război Civil, care va dura între anii 1642-1649. Pe de o parte, se situau partizanii regelui, aşa-numiţii “cavaleri”, recrutaţi din rândurile marii aristocraţii anglicane din Nord şi din Vest. Alături de ei se aflau catolicii, dar şi o mare parte a micii nobilimi anglicane şi, în general, anglicani proveniţi din toate mediile sociale. De cealaltă parte se găseau adepţii Parlamentului, “capetele rotunde” (numiţi astfel datorită tunsorii lor scurte, specifică puritanilor). Printre ei se numărau şi unii anglicani, dar cei mai mulţi erau presbiterieni şi independenţi, care doreau înlocuirea Bisericii anglicane. Pentru majoritatea participanţilor la conflict, adeziunea lor la una din cele două tabere a fost determinată în primul rând de factori religioşi, şi abia în mod secundar de către cei politici, respectiv atitudinea faţă de prerogativele regelui sau ale Parlamentului. Din punct de vedere social, atât în armata regelui, cât şi în cea a Parlamentului cei mai mulţi combatanţi aparţineau micii nobilimi de ţară. Datorită dominantei de natură confesională a acestor tulburări interne, istoriografia britanică le-a atribuit şi denumirea de “Revoluţia Puritană”. Au existat două faze distincte ale Războiului Civil. Prima fază, desfăşurată între anii 1642- 1646, a fost multă vreme indecisă. Tabăra Parlamentului avea avantajul de a deţine Londra, cu resursele ei economice, obiectiv pe care regele nu va mai reuşi să îl cucerească. În anul 1644, “cavalerii” sufereau o mare înfrângere, la Marston-Moor. Situaţia militară se va schimba îndeosebi după 1645, când Oliver Cromwell, un nobil de ţară, puritan de orientare independentă, va dobândi un post important la comanda armatei Parlamentului. Trupele recrutate de el, aşa-numitele “Coaste de Fier”, erau formate din independenţi disciplinaţi, animaţi de puternice sentimente religioase. 17Cromwell va reorganiza întreaga armată a Parlamentului după exemplul trupelor sale, formând “Armata Noului Model”, care va câştiga victoria decisivă de la Naseby, în 1645. Carol I, învins, se va refugia în Scoţia, dar, pentru că refuza să adere la Covenant, Parlamentul scoţian îl va preda Parlamentului de la Londra, care îl va ţine prizonier începând cu anul 1647. După înfrângerea regelui, învingătorii se vor diviza, începând astfel a doua fază a Războiului Civil, în care partizanii Parlamentului se vor confrunta, mai ales în plan politic, cu adepţii armatei comandate de Cromwell. Parlamentarii şi susţinătorii lor sunt în majoritate presbiterieni, dorind să înlocuiască Biserica anglicană cu o nouă Biserică de stat, presbiteriană, organizată după modelul celei din Scoţia. În schimb, “Armata Noului Model” apără dezideratele independenţilor, care nu doresc constituirea unei noi Biserici de stat, ci reclamă o libertate deplină pentru toate sectele protestante, în conformitate cu doctrina lor religioasă. Pe plan politic, parlamentarii au avantajul de a-l avea pe rege în mâinile lor, sperând că vor ajunge la un acord cu acesta. Pe de altă parte, armata, care este concediată de Parlament în 1647, refuză să se supună acestei decizii şi se radicalizează tot mai mult. Elementele cele mai radicale din armată, sub raport politic şi religios, care formează gruparea “nivelatorilor” (levellers), condusă de John Lilburne, reclamă abolirea monarhiei, sufragiul universal pentru alegerile parlamentare şi egalitatea tuturor în faţa legii. Cromwell va reuşi însă să reziste presiunilor extremiste ale levellerilor, conservând unitatea armatei şi întărindu-şi poziţia în rândurile acesteia. La sfârşitul lui 1647, Carol I reuşeşte să fugă şi să obţină sprijinul scoţienilor, ceea ce determină reluarea războiului. Cromwell îi înfrânge pe scoţieni şi intră în Edinburgh, în 1648, după care se reîntoarce, în fruntea armatei, la Londra, unde îl încarcerează din nou pe Carol I. În acest moment, ajuns stăpân pe situaţie, Cromwell nu ezită să recurgă la o lovitură de forţă, eliminând din Parlament toţi adversarii armatei şi reducându-l la un număr de 60 de membri, cu toţii independenţi. Această rămăşiţă lipsită de autoritate a Parlamentului, care va funcţiona ca o jucărie în mâinile armatei, va rămâne în funcţie până în 1653, fiind cunoscută sub numele de “coada” Parlamentului lung. Se ajungea, astfel, la situaţia aparent paradoxală, dar tipică pentru orice revoluţie dezlănţuită, în care, în numele salvării libertăţii, apărătorii ei cei mai zeloşi devin, de fapt, groparii acesteia. În februarie 1649, prima măsură a noului Parlament a fost aceea de a-l judeca şi a-l decapita pe Carol I, în faţa unei mulţimi uluite de excesele la care poate ajunge revoluţia. 5. Regimul politic instaurat de Oliver Cromwell (1649-1658) În aceste condiţii, “coada” Parlamentului lung va proclama abolirea monarhiei şi instaurarea Republicii (Commonwealth). Parlamentul deţinea puterea legislativă, în timp ce guvernarea revenea unui Consiliu de Stat. În fapt, armata, ca expresie a intereselor independenţilor, controla întreaga putere în stat. Cromwell va epura şi armata de orice elemente opoziţioniste, începând cu levellerii lui Lilburne. De asemenea, va reprima mişcarea aşa-numiţilor diggers (“săpători”), conduşi de Winstanley. Aceştia constituiau o grupare extremistă, care reclama nu numai egalitatea politică, dar şi cea socială, preconizând împărţirea pământurilor, în spiritul unui comunism primitiv, de inspiraţie religioasă. Cromwell va reprima apoi, cu deosebită brutalitate, Irlanda, unde catolicii se revoltaseră, alungându-i pe englezi. În 1649, după bătălia de la Drogheda, el va deposeda cea mai mare parte a proprietarilor catolici irlandezi, donând pământurile lor unor protestanţi aduşi din Anglia. Acest lucru va contribui la naşterea unui îndelungat conflict politic şi social în Irlanda, pe parcursul următoarelor trei secole. În anii 1650-1651, Cromwell îi va învinge din nou şi pe scoţieni, care, după moartea lui Carol I, îl proclamaseră ca rege al Scoţiei pe fiul acestuia. Pe durata guvernării sale, Cromwell va desfiinţa autonomia Scoţiei, unind-o forţat cu Anglia, în cadrul Commonwealth- ului. În fine, din anul 1653, Cromwell rămânea şi singurul stăpân al Angliei. La solicitarea armatei, el va dizolva şi ceea ce mai rămăsese din Parlament, după care Consiliul de Stat îi va conferi titlul de lord-protector al Angliei, Scoţiei şi Irlandei. În fapt, noul regim era o dictatură militară, exercitată în numele unei minorităţi, deoarece independenţii nu reprezentau decât cel mult 2% din populaţie. Ţara era împărţită în regiuni guvernate de comandanţi militari, dotaţi cu puteri depline. Reducând la tăcere orice opoziţie, regalistă, presbiteriană sau levelleră, Cromwell va impune în ţară o atmosferă de austeritate puritană şi de supraveghere a moravurilor. Cu toate 18acestea, majoritatea englezilor, care se temeau de reizbucnirea Războiului Civil, acceptau regimul lui Cromwell, deoarece acesta garanta pacea internă şi ordinea socială, asigurând toleranţa religioasă faţă de toate cultele protestante. Pe plan extern, regimul lui Cromwell va duce o politică de apărare a intereselor comerciale engleze, favorizând dezvoltarea economică. În anii 1650-1651 erau adoptate Actele de Navigaţie, care stabileau că toate importurile care intrau în Anglia trebuiau să fie efectuate de corăbii engleze, exceptate fiind doar acele vase străine care aduceau mărfuri din propria lor ţară. Măsura îi lovea puternic pe olandezi (principalii “cărăuşi ai mărilor” în acea perioadă), care efectuau un foarte prosper comerţ de tranzit, inclusiv cu Anglia. Aceste divergenţe economice vor determina izbucnirea unui prim război anglo-olandez, între anii 1652-1654, câştigat de flota de război a lui Cromwell. Cu toată acceptarea oarecum resemnată a regimului lui Cromwell de către populaţia engleză, după moartea sa, survenită în 1658, Commonwealth-ul nu va reuşi să supravieţuiască. În anul 1660, după o scurtă perioadă de anarhie, unul dintre comandanţii moderaţi ai armatei, generalul Monk, va intra în Londra şi va convoca un Parlament care va restaura monarhia, chemându-l la tronul Angliei pe fiul regelui decapitat, Carol II-lea. 6. Restauraţia Stuarţilor (1660-1688) În timpul Restauraţiei Stuarţilor, între anii 1660 şi 1688, Anglia va căuta, în continuare, să găsească o formulă de compromis între puterea regelui şi cea a Parlamentului, echilibru care fusese atât de puternic afectat, atât datorită absolutismului primilor doi Stuarţi, cât şi prin tulburările din timpul Războiului Civil. În acest sens, Carol al II-lea (1660-1685) duce o politică destul de abilă, balansând mereu între tendinţele sale absolutiste şi pro-catolice, sentimentele anglicane ale populaţiei şi necesitatea respectării prerogativelor Parlamentului. Ca o reacţie faţă de perioada dictaturii lui Cromwell, Parlamentul ales în 1661 era dominat de marea nobilime anglicană şi regalistă, care va încerca să reinstaureze anglicanismul intolerant din timpul lui Laud. În acelaşi timp însă, în pofida loialismului său monarhic, Parlamentul va vota, în 1664, Actul Trienal, care prevedea că regatul nu putea fi lipsit de un parlament pe o perioadă mai lungă de trei ani. Domnia lui Carol al II-lea va fi marcată şi de complicaţii externe, cum au fost al doilea şi al treilea război anglo-olandez (1665-1667 şi 1672-1674), expresii ale concurenţei comerciale dintre cele două puteri maritime. Pe de altă parte, apropierea regelui de Franţa catolică, dar mai ales politica sa internă de toleranţă faţă de credincioşii Bisericii Romei vor duce la deteriorarea relaţiilor sale cu Parlamentul. În anul 1672, regele dădea o declaraţie de indulgenţă în favoarea catolicilor. Parlamentul va replica, votând în 1673 Test Act (Actul de Mărturisire a Credinţei), care pretindea fiecărui candidat la o funcţie în stat sau la un loc în Parlament să facă, în mod public, un act de adeziune la dogmele Bisericii anglicane. Cu această ocazie, se va pune în evidenţă, de exemplu, faptul că ducele de York, fratele regelui şi urmaşul său la tron, se convertise la catolicism. În 1679, regele dizolvă acest Parlament recalcitrant, convocând noi alegeri. În cursul acestora, se vor cristaliza pentru prima oară două grupări politice rivale (whig şi tory), care vor domina de acum înainte viaţa politică parlamentară. Pe de o parte, aşa-numiţii whigs solicitau excluderea ducelui catolic de York de la moştenirea tronului şi înlocuirea lui cu fiica sa, Maria, care era protestantă, căsătorită cu Wilhelm al III-lea de Orania, stathouder-ul Olandei. Whigii erau partizanii preponderenţei Parlamentului, cei mai mulţi dintre ei fiind presbiterieni sau dissenters. De cealaltă parte se aflau tories, apărători fermi ai prerogativelor regale, care se opuneau excluderii ducelui de York de la moştenirea tronului. Tories erau în mare majoritate anglicani. Parlamentul ales în 1679 va fi dominat de deputaţii whigs, ceea ce va duce la o mare tensiune politică. El va vota în acelaşi an Habeas Corpus, o lege care garanta libertatea personală a cetăţenilor în faţa abuzurilor autorităţilor şi care va fi considerată o altă piesă de bază a constituţiei engleze. În schimb, regele va bloca orice încercare a Parlamentului de a-l exclude pe fratele său de la moştenirea tronului. În aceste condiţii, în anul 1685, la moartea lui Carol al II-lea, ducele de York îi urmează la tron, sub numele de Iacob al II-lea (1685-1688). Resemnată, opinia publică a acceptat această situaţie, consolându-se cu faptul că, după moartea lui Iacob, coroana urma să îi revină prinţesei 19protestante Maria. Dar în 1688, când soţia regelui va naşte un fiu, botezat tot în ritul catolic, perspectiva unei succesiuni catolice îi va determina pe englezi să acţioneze. 7. “Revoluţia Glorioasă” (1688-1689) În vara lui 1688, un grup de de mari nobili, reprezentanţi ai ambelor partide, whig şi tory, ca şi ai Bisericii anglicane, îi adresează un apel lui Wilhelm de Orania, cerându-i să vină în sprijinul religiei protestante ameninţate. În toamnă, acesta va debarca în Anglia, în fruntea unei armate, iar trupele trimise de către Iacob al II-lea pentru a-l combate se vor împrăştia, după ce comandantul lor, John Churchill, i se va alătura lui Wilhelm. Iacob al II-lea va reuşi să fugă, refugiindu-se în Franţa, unde va fi primit de Ludovic al XIV-lea. După intrarea lui Wilhelm de Orania în Londra, Parlamentul, convocat în ianuarie 1689, este pus în faţa unei situaţii constituţionale delicate. Tories pretindeau că tronul revenea de drept prinţesei Maria, în calitatea ei de urmaşă a lui Iacob al II-lea, ea trebuind să fie încoronată fără nici o altă procedură, în timp ce Wilhelm urma să rămână doar regent. Whigii, în schimb, doreau ca Parlamentul să proclame detronarea lui Iacob al II-lea şi să îi desemneze el ca suverani pe Wilhelm şi pe Maria. În căutarea unei soluţii acceptabile pentru ambele tabere, Parlamentul va vota Declaraţia Drepturilor (Bill of Rights), un text care reafirma drepturile Parlamentului, ca şi ale monarhului, şi care va fi considerat actul fondator al noului regim englez. În cele din urmă, cele două grupări din Parlament ajung la o formulă de compromis, iar Wilhelm şi Maria sunt proclamaţi împreună suverani ai Angliei, după ce acceptaseră, în mod solemn, Declaraţia Drepturilor. Cu toate că, aparent, nu au reprezentat decât o simplă schimbare de dinastie, aceste evenimente, care au decurs în mod absolut paşnic (fiind etichetate relativ impropriu sub numele de “Revoluţia Glorioasă”), vor avea o importanţă majoră în istoria Angliei. Datorită faptului că încoronarea noilor suverani a fost precedată de acceptarea Declaraţiei Drepturilor, se poate spune că principiul monarhiei ereditare de drept divin era înlocuit cu principiul unei monarhii constituţionale, bazată pe suveranitatea naţiunii. De acum înainte, izvorul puterii politice în Anglia urma să fie contractul încheiat între naţiune şi suveranul ei, iar pretenţiile de guvernare absolutistă ale Stuarţilor erau înlocuite cu formula monarhiei limitate de drepturile Parlamentului. Tot acum, Parlamentul adopta un Act de Toleranţă, care acorda nonconformiştilor libertatea de a-şi exercita cultul în mod public, punându-se astfel capăt disputelor religioase din rândul protestanţilor. Poate tocmai pentru că a fost o schimbare de regim banală, paşnică, lipsită de violenţe, “Revoluţia Glorioasă” a reuşit să pună bazele unui sistem politic modern şi eficace, popular în rândurile societăţii. Aceasta, spre deosebire de tulburările din timpul Războiului Civil, care au oferit, chiar şi în contextul mai temperat al istoriei britanice, exemplul unei revoluţii veritabile, bogată sub aspectul principiilor şi idealurilor utopice — ca şi al victimelor şi suferinţelor umane —, dar mult mai săracă în realizări politice durabile şi eficiente. 20 Lecţia nr. 3 Franţa în secolul al XVII-lea (1610-1715): monarhia absolutistă Henric al IV-lea (1589-1610), primul rege din dinastia de Bourbon, dusese o politică de redresare economică şi financiară, ca şi de centralizare administrativă a regatului. Totodată, prin Edictul de la Nantes (1598), care acorda protestanţilor francezi (hughenoţi) dreptul de a-şi practica religia şi de a ocupa funcţii în stat, el pusese capăt războaielor religioase care sfâşiaseră Franţa în deceniile precedente. Opera sa de centralizare rămânea însă fragilă, lucru care va fi pus în evidenţă pe parcursul primei jumătăţi a secolului al XVII-lea. De altfel, veacul întreg va fi marcat de conflictul dintre două tendinţe: pe de o parte, puterea regală, care încearcă să îşi asigure un mai bun control asupra teritoriului şi a populaţiei, cu ajutorul unei administraţii centralizate, instrument al politicii de stat; pe de altă parte, nenumăratele particularisme ale Franţei, ţinând de conflictele religioase, de privilegiile provinciilor şi ale instituţiilor locale, de spiritul independent al marii nobilimi. Din această dispută va ieşi învingătoare prima tendinţă. În timp ce Anglia păşea în secolul al XVIII-lea, pe drumul modernizării, condusă de o monarhie limitată de puterea Parlamentului şi a autorităţilor locale, Franţa va oferi un model diferit de dezvoltare, cel al monarhiei absolutiste şi al centralizării administrative. 1. Domnia lui Ludovic al XIII-lea (1610-1643). Richelieu La moartea lui Henric al IV-lea, tronul va fi ocupat de fiul minor al acestuia, Ludovic al XIII-lea (1610-1643), care va domni până în anul 1624 fie sub regenţa reginei-mamă, Maria de Medici, fie tutelat de diverşi favoriţi. Este o perioadă în care regatul va fi tulburat de ambiţiile înaltei nobilimi, dornică de a ocupa poziţii cât mai importante în stat, de intrigile de la Curte ale partidului catolic, favorabil unei politici de alianţă cu Spania, ca şi de conflictele cu hughenoţii, neliniştiţi de politica adversarilor lor catolici. În încercarea de a calma nemulţumirile, regina-mamă va convoca, în anul 1614, Adunarea Stărilor Generale, organism reprezentativ format din reprezentanţii celor trei ordine: Clerul, Nobilimea şi Starea a Treia (aceasta din urmă fiind constituită din ansamblul neprivilegiaţilor). Spre deosebire de practica parlamentară din Anglia, în Franţa aceasta va fi ultima convocare a Stărilor Generale, până la Revoluţia Franceză din 1789. De altfel, şi activitatea Adunării din anul 1614 va fi paralizată, datorită rivalităţilor existente între cele trei ordine. O schimbare importantă în politica Franţei survine între anii 1624-1642, perioadă în care regele îi încredinţează guvernarea cardinalului Richelieu, un ministru dotat cu mari calităţi personale, animat de ambiţia de a-şi servi cu fidelitate suveranul şi statul. Pe plan intern, el va urmări să slăbească partidul hughenot, dar şi puterea marilor seniori, în scopul consolidării autorităţii centrale. Pe plan extern, cardinalul va promova interesele strategice ale Franţei, acţionând împotriva Habsburgilor. Richelieu va fi confruntat mai întîi cu intrigile şi comploturile înaltei nobilimi, în care se aflau implicaţi prinţi de sânge regal, regina-mamă, fratele regelui şi chiar regina, Ana de Austria. Regele îl va susţine însă pe cardinal, iar o serie de opozanţi din rândurile aristocraţiei vor fi executaţi. Ulterior, în anii 1627-1628, izbucneşte o revoltă a protestanţilor din fortăreaţa La Rochelle (sprijiniţi de Anglia), care va fi înfrântă de trupele regale. Mulţumindu-se să distrugă forţa politică şi militară a hughenoţilor, Richelieu nu va abroga însă prevederile Edictului de la Nantes, menţinând toleranţa religioasă la adresa protestanţilor, fapt care va provoca nemulţumirile partidului catolic. Richelieu acţionează însă cu aceeaşi fermitate şi împotriva catolicilor, reuşind, în 1630, să anihileze influenţa partidului catolic de la Curte. Cardinalul ducea această politică deoarece era convins că interesele superioare ale regatului pretindeau concentrarea tuturor eforturilor în lupta împotriva Casei de Austria, iar considerentele religioase trebuiau să pălească în faţa “raţiunii de Stat”. După 1630, el se va dedica luptei diplomatice şi militare împotriva Madridului şi a Vienei, în cursul Războiului de Treizeci de Ani. În acest scop, Richelieu promovează o politică fiscală extrem de împovărătoare, care va provoca 21numeroase revolte, atât ale nobilimii afectate în privilegiile ei, cât şi ale ţărănimii şi orăşenilor. Răscoalele populaţiei de condiţie umilă, îndreptate împotriva impozitelor percepute de stat, erau extrem de periculoase, deoarece, aproape întotdeauna, ele erau instrumentalizate, de fapt, de către marii seniori, de burghezie sau de nobilimea de robă, categorii nemulţumite de pierderea privilegiilor lor în faţa autorităţii monarhice. 2. Guvernarea lui Mazarin (1643-1661). Frondele După moartea lui Richelieu (1642) şi a lui Ludovic al XIII-lea (1643), aceeaşi politică va fi continuată de un alt ministru talentat, cardinalul Mazarin, care se va confrunta, evident, cu acelaşi gen de probleme. Ascensiunea lui la putere, între anii 1643-1661, fusese posibilă în condiţiile în care noul rege, Ludovic al XIV-lea (1643-1715), era minor, iar regenţa era deţinută de regina- mamă, Ana de Austria, al cărei favorit era Mazarin. Costisitoarele războaie externe provocau, în permanenţă, deficite bugetare, respectiv cheltuieli mai mari decât veniturile regatului. Pentru a face faţă acestei situaţii, Mazarin şi aparatul său fiscal recurgeau la mijloace extrem de impopulare, cum ar fi împrumuturile forţate, creşterea impozitelor existente sau crearea altora noi. Această situaţie dificilă a finanţelor ţării se va menţine, practic, până la Revoluţia Franceză şi va fi agravată de faptul că sistemul fiscal, moştenire a Evului Mediu, rămânea extrem de inadecvat, în pofida măsurilor modernizatoare, care urmăreau uniformizarea sarcinilor şi creşterea randamentului impozitelor. Unele provincii sau categorii de contribuabili erau impozate prea mult în raport cu capacitatea lor de plată, ceea ce le secătuia resursele, altele, dimpotrivă, plăteau prea puţin, datorită privilegiilor pe care le deţineau. Gravitatea problemei venea din faptul că sistemul fiscal era strâns legat de sistemul social, de privilegiile de care se bucurau diferitele categorii sociale, or schimbarea sistemului fiscal ar fi reclamat şi reformarea celui social, ceea ce regalitatea nu voia şi, probabil, nici nu putea să facă. Între anii 1648-1653, resentimentele generale faţă de guvernarea lui Mazarin vor provoca o serie de revolte, numite Fronde. Pe parcursul lor, nemulţumirile claselor populare vor fi exploatate atât de seniorii nemulţumiţi de tutela pe care le-o impunea monarhia, cât şi de nobilimea de robă, care pretindea un rol politic mai important în stat. Prima Frondă (numită “Fronda Parlamentului”) s-a desfăşurat între anii 1648-1649. În Franţa acestei perioade, denumirea de “parlament” nu se referea la o adunare reprezentativă, cum era cea din Anglia (instituţia franceză corespunzătoare Parlamentului englez fiind Adunarea Stărilor Generale). În Franţa epocii, denumirea de “parlamente” se aplica unor organisme administrative şi judiciare, existente la nivel provincial şi central şi alcătuite din înalţi magistraţi, oficiali care alcătuiau o veritabilă nobilime de funcţii (sau “de robă”). Proveniţi din rândurile burgheziei, aceşti magistraţi deveniseră treptat o nouă categorie privilegiată, în condiţiile în care ei îşi cumpărau slujbele, le puteau vinde sau lăsa moştenire. Cel mai important Parlament era cel din Paris, care va iniţia revolta din 1648, în dorinţa de a limita absolutismul monarhic şi de a plasa regalitatea sub controlul respectivilor magistraţi privilegiaţi. A doua revoltă, numită “Fronda Prinţilor” (1650-1653), îi va reuni îndeosebi pe marii seniori ridicaţi împotriva autorităţii regale, care vor provoca în regat o anarhie amintind de timpurile medievale. În unele momente, Fronda parlamentară şi cea a prinţilor vor acţiona împreună, secondate de suportul popular al unor categorii ţărăneşti sau urbane, deşi între respectivele mişcări nu exista nici o afinitate, în afara nemulţumirii comune faţă de guvernarea lui Mazarin. În cele din urmă, cardinalul va reuşi să liniştească aceste mişcări violente, deoarece atât nobilimea de sânge, cât şi magistraţii Parlamentului din Paris se dovediseră total incapabili să guverneze. În timpul reacţiei absolutiste care va urma, Mazarin se va baza tot mai mult pe funcţionarii puterii centrale, simpli executanţi ai ordinelor regale, supraveghind atent nobilimea şi celelalte corpuri privilegiate, categorii care sunt, din ce în ce mai mult, îndepărtate de la exercitarea puterii politice în stat. 3. Politica internă a lui Ludovic al XIV-lea În anul 1661, la moartea lui Mazarin, tânărul rege Ludovic al XIV-lea prelua personal guvernarea, dispensându-se, până la sfârşitul domniei sale, de serviciile vreunui prim-ministru. Regele va desăvârşi opera de centralizare administrativă şi de consolidare a monarhiei absolutiste, iniţiată de predecesorii săi. Orgolios şi pătruns de importanţa misiunii sale, adept convins al 22monarhiei de drept divin, Ludovic al XIV-lea a rămas în istoria epocii sale ca un simbol al modelului absolutist de guvernare, pe care îl va duce la un randament maxim. Doar voinţa regelui trebuia să fie izvorul întregii legislaţii, al justiţiei şi al administraţiei. Curtea regală reprezenta acum centrul unic şi prestigios al puterii. Pentru a o adăposti, Ludovic al XIV-lea a construit imensa reşedinţă de la Versailles, lângă Paris, o capodoperă a artei timpului său. Marea nobilime îşi va părăsi domeniile şi castelele, fiind atrasă la Versailles, unde i se distribuie pensii şi favoruri, precum şi funcţii legate de protocolul Curţii. Acest proces va avea ca rezultat anihilarea puterii şi a potenţialului sediţios al aristocraţiei de sânge, care se transformă, treptat, într-o clasă de curteni docili. Principalul instrument al autorităţii regale era administraţia. La nivel înalt, regele este înconjurat de o serie de colaboratori talentaţi şi devotaţi, cum sunt Colbert, Louvois sau Pontchartrain, specialişti recrutaţi din rândurile nobilimii de robă, dar care îşi datorează întreaga carieră voinţei monarhului. Deşi decizia îi aparţine, în mod exclusiv, suveranului, el are la dispoziţie o serie de consilii, pe care le prezidează, care au rolul de a furniza şi de a prelucra informaţiile necesare, analizând problemele din domeniul lor de competenţă şi formulând, apoi, propuneri de rezolvare a acestora. Aşa este Înaltul Consiliu, format din Miniştri de Stat, care dezbate marile chestiuni ale guvernării; aşa este, apoi, Consiliul Privat, organism administrativ care grupează Secretarii de Stat, titulari ai unor departamente, asistaţi de consilieri şi funcţionari, specializaţi în finanţe, în administraţie sau în justiţie. Acum se creează şi funcţia de Controlor General al Finanţelor, al cărei deţinător dirijează întreaga activitate economică. La nivel local, o importanţă deosebită o au intendenţii regali. Iniţial, aceştia erau trimişi temporari ai regelui în teritoriu, cu misiunea de a supraveghea felul în care îşi îndeplinesc atribuţiile instituţiile provinciale, controlate până atunci de nobilimea locală, de sânge sau de robă. În timpul lui Ludovic al XIV-lea, intendenţii vor deveni funcţionari permanenţi, dotaţi cu puteri imense, având în subordine întreaga administraţie a unei provincii. Ei sunt specializaţi pe probleme de justiţie, de poliţie şi de finanţe. Absolutismul se consolidează şi prin alte măsuri: guvernatorii provinciilor, numiţi dintre marii seniori, sunt aduşi acum la Curte; Parlamentele şi celelalte instituţii locale, dominate de nobilimea de robă, sunt lipsite de orice influenţă de natură politică; oraşele îşi pierd dreptul de a-şi alege magistraţii, care sunt numiţi, de regulă, de către rege. Obiectivul principal al acestei administraţii este, şi acum, asigurarea uriaşelor venituri necesare pentru susţinerea campaniilor militare, pentru întreţinerea Curţii şi pentru construirea palatului de la Versailles. În prima parte a domniei lui Ludovic al XIV-lea, Colbert, controlorul general al finanţelor, va reuşi să realizeze o anumită redresare financiară, echilibrând veniturile şi cheltuielile. El introduce, pentru prima dată, o contabilitate a acestora, adică o schiţă de buget, diminuând unele cheltuieli inutile şi mărind randamentul impozitelor. Pe plan economic, Colbert promovează mercantilismul, o politică bazată pe ideea că bogăţia unui stat este dată de capacitatea sa de a dobândi cât mai mult numerar, aur şi argint. Pentru aceasta, trebuie importat cât mai puţin şi exportat cât mai mult, obiectiv care se poate realiza numai prin intermediul unei intervenţii puternice a statului în economie. În consecinţă, pe de o parte, Colbert va introduce tarife vamale ridicate, menite să împiedice importul produselor engleze sau olandeze. Pe de altă parte, pentru a stimula exporturile şi a satisface cererea internă, va încuraja producţia autohtonă, înfiinţând manufacturi ale statului sau acordând privilegii importante (scutiri de impozite, monopoluri de fabricaţie) celor particulare. Dezvoltarea puternică a flotei comerciale şi de război va servi aceloraşi obiective. Cu toate aceste realizări, obţinute îndeosebi în anii de început, domnia lui Ludovic al XIV- lea a reprezentat un eşec pe plan economic şi mai ales financiar. Pe de o parte, războaiele externe, care nu se mai termină spre sfârşitul domniei, vor secătui complet resursele ţării. Pe de altă parte, încercările de reformare a sistemului fiscal, prin introducerea unor impozite mai uniforme, care să fie plătite de toţi francezii, se vor lovi de rezistenţa categoriilor privilegiate. Taxele vor rămâne repartizate extrem de inegal, ceea ce conducea atât la ineficienţa acestora, cât şi la nemulţumiri în rândurile categoriilor supraimpuse. În aceste condiţii, regele nu va reuşi să facă faţă situaţiei decât prin măsuri impopulare sau riscante, cum erau impozitele extraordinare, împrumuturile forţate, vânzarea de funcţii, deprecierea 23monedei sau crearea unei datorii a statului, garantată prin impozitările viitoare. La moartea regelui, deficitele acumulate aduseseră statul în pragul falimentului. Dificultăţile interne manifestate spre sfârşitul domniei au fost agravate şi de problemele religioase ale regatului, în condiţiile în care suveranul absolutist promova cu intransigenţă interesele catolicismului. Pe de o parte, el va combate jansenismul, un curent din sânul Bisericii catolice care îşi propunea reformarea acesteia, prin întoarcerea la spiritul religios auster de la începuturile creştinismului. Pe de altă parte, regele va sprijini galicanismul, un alt curent catolic, care apăra specificul Bisericii franceze în faţa pretenţiilor de supremaţie ale Papei. Cele mai mari probleme le va ridica însă politica sa îndreptată împotriva hughenoţilor (care numărau aproximativ 1,5 milioane de suflete, la o populaţie totală de 18 milioane). Ea va culmina în anul 1685, când Edictul de la Nantes va fi revocat. Prin această măsură, practicarea cultului protestant era, în fapt, interzisă. Consecinţa imediată a fost emigrarea în masă a peste 200.000 de hughenoţi, care pleacă îndeosebi în ţările protestante, Olanda, Brandenburg, Anglia, dar şi în America. Exodul lor va aduce mari daune societăţii şi economiei franceze, deoarece exilaţii reprezentau o elită extrem de valoroasă, formată din comercianţi, bancheri, intelectuali sau militari. Pe de altă parte, Franţa rămâne divizată din punct de vedere religios, deoarece cultul protestant rezistă, sub diferite forme subterane, îndeosebi în Sudul ţării, unde îşi avea baza tradiţională. Între anii 1702-1705, izbucnea aici chiar o puternică revoltă religioasă populară, Răscoala “Cămăşarilor”, care evidenţia eşecul politicii confesionale intolerante a lui Ludovic al XIV-lea. 4. Politica externă a lui Ludovic al XIV-lea De-a lungul întregii sale domnii, atenţia regelui va fi concentrată în cea mai mare măsură asupra politicii externe, a diplomaţiei şi a războaielor. Beneficiind de resursele sale economice şi umane, ca şi de capacitatea statului absolutist de a le pune în valoare, Franţa va deveni, în acest răstimp, principalul actor pe scena politicii europene. Ea deţine iniţiativa principalelor acţiuni din sfera relaţiilor internaţionale, ceea ce i-a conferit un mare prestigiu. Într-o primă etapă, între 1661- 1684, se poate vorbi chiar despre o hegemonie a Franţei pe continent, chiar dacă anii următori vor evidenţia eşecul acestor ambiţii franceze. Acţiunile diplomatice şi războaiele purtate de Ludovic al XIV-lea nu au fost călăuzite de existenţa unor obiective de politică externă bine definite ale Franţei. Chiar dacă unii istorici au încercat să descifreze asemenea planuri, urmărite cu consecvenţă, cum ar fi atingerea frontierelor strategice naturale sau obţinerea Coroanei spaniole, se pare că ei s-au înşelat. Motivaţiile regelui aparţineau, mai curând, unor mentalităţi medievale. El este încredinţat că Franţa trebuie să fie primul regat al creştinătăţii şi că datoria sa de suveran era aceea de a lupta, pe orice cale şi în orice situaţie, pentru sporirea puterii acestuia. Dorinţa de glorie va fi, aşadar, principalul stimulent al acţiunilor sale, care s-au desfăşurat oarecum la întâmplare, determinate de conjunctura schimbătoare a evenimentelor. Regele era servit de o armată permanentă, al cărei efectiv va creşte de la 20.000 de oameni la începutul domniei, la aproape 400.000, în final. Uriaşele probleme legate de recrutarea, întreţinerea şi dotarea acesteia vor fi rezolvate de ministrul Le Tellier şi de fiul acestuia, Louvois. Un mare specialist în fortificaţii şi în asedii se va dovedi generalul Vauban. Ludovic al XIV-lea a purtat patru războaie mai importante, care l-au pus în conflict, într-un moment sau în altul, cu toate marile puteri europene. Acestor confruntări militare de proporţii, întrerupte de armistiţii sau de tratate de pace, li se vor adăuga expediţiile de mai mică însemnătate, anexiunile pe timp de pace sau minuţioasele pregătiri diplomatice ale viitoarelor conflicte. Războiul de Devoluţie (1667-1668) va fi pornit de Franţa împotriva Spaniei. La moartea regelui spaniol Filip al IV-lea, Ludovic va solicita o parte din moştenirea acestuia, invocând ca pretext aşa-numitul “drept de devoluţie”, care ar fi avantajat-o pe Maria Tereza, regina Franţei. O campanie uşoară, condusă de Turenne şi prinţul de Condé, se soldează cu ocuparea unor fortăreţe în Flandra, precum şi a provinciei Franche-Comté, în Est. Alarmată însă de creşterea puterii franceze, Olanda formează o alianţă a puterilor maritime, alături de Anglia şi de Suedia, ceea ce va constrânge Franţa să pună capăt războiului şi să încheie pacea de la Aix-la-Chapelle (1668). Franţa restituie Spaniei provincia burgundă, păstrând însă cuceririle efectuate în Ţările de Jos, respectiv o serie de oraşe fortificate, care îi protejează mai bine frontiera nordică. 24 Ludovic al XIV-lea nu se va împăca însă cu faptul că Olanda reuşise să îi dejoace planurile, aşa că, timp de patru ani, va pregăti minuţios un război decisiv împotriva acesteia. Conflictul era impulsionat şi de ministrul Colbert, care dorea să aplice o lovitură puterii economice a Provinciilor Unite. Pentru a izola cât mai complet Olanda, Franţa va semna tratate cu Anglia lui Carol al II-lea, ca şi cu tradiţionala sa aliată, Suedia, se va asigura de neutralitatea împăratului şi a prinţilor germani, va ocupa ducatul Lorenei, un teritoriu al Imperiului, cu valoare strategică pentru viitorul război. În aceste condiţii, era de aşteptat ca războiul cu Olanda (care va dura între anii 1672-1679) să aducă Franţei o victorie uşoară. O campanie impetuoasă, pornită de francezi de pe teritoriul aliaţilor lor germani din Renania, va fi oprită însă in-extremis de către olandezi, prin deschiderea digurilor şi inundarea propriului teritoriu. Ulterior, în anul 1673, sub conducerea stathouder-ului Wilhelm al III-lea de Orania, olandezii reuşesc să ridice împotriva Franţei o redutabilă coaliţie, formată din regele Spaniei, împăratul romano-german şi ducele Lorenei. În 1674, sub presiunea opiniei publice anglicane, regele englez, Carol al II-lea, încheia şi el o pace separată cu Olanda. În această situaţie, Franţa este cea care ajunge în situaţia de a se vedea izolată şi de a rezista pe mai multe fronturi, la fel ca în Războiul de Treizeci de Ani. Cu toate acestea, ea face faţă cu succes spaniolilor, în Est, unde ocupă din nou Franche-Comté, şi în Nord, unde Vauban cucereşte noi poziţii în Ţările de Jos; în Alsacia, Turenne îi combate pe imperiali. Pacea de la Nijmegen, din 1679, încheiată de Franţa cu Olanda, Spania şi Imperiul, se dovedeşte extrem de favorabilă pentru Ludovic al XIV-lea, care devine un veritabil arbitru al Europei. Cu toate că Olanda nu pierde nimic, obţinând chiar avantaje comerciale pe seama Franţei, în schimb, Spania va ceda din plin. Franţa obţine în mod definitiv Franche-Comté, rotunjindu-şi, totodată, frontiera din Nord, în Flandra şi în Artois. În Nord-Est, la frontiera cu Imperiul, deşi Lorena este restituită ducelui său, Franţa obţine un drept de trecere spre Alsacia. După încheierea păcii, care părea să aducă, în sfârşit, liniştea în regiune, Franţa va promova însă, în perioada 1680-1684, aşa-numita politică a “reuniunilor”, adică anexarea în plină pace a unor teritorii de la frontiera sa discontinuă cu Imperiul Romano-German. Un asemenea exemplu va fi cel al oraşului liber imperial Strassburg (denumit astăzi, în franceză, Strasbourg). În faţa acestor agresiuni, împăratul şi o serie de prinţi germani formează, în anul 1686, Liga de la Augsburg, o coaliţie menită să stopeze pretenţiile franceze în direcţia Imperiului. Ligii i se alătură Spania şi Suedia, iar din 1689 Anglia şi Olanda, ultimele reunite acum sub conducerea lui Wilhelm de Orania. Între anii 1688-1697, Franţa va purta un război istovitor (numit Războiul Ligii de la Augsburg sau Războiul de Nouă Ani) împotriva acestei redutabile coaliţii, care grupa aproape întregul continent, adică Spania, Austria, majoritatea prinţilor gemani, Anglia, Olanda şi Ducatul de Savoia. În cursul său, Franţa va devasta cumplit Palatinatul Renan, pe care îl revendica, îl va sprijini pe Iacob al II-lea să debarce în Irlanda pentru a-şi recăpăta tronul, va lupta pe mare împotriva flotei anglo-olandeze, îl va învinge pe Wilhelm al III-lea în Ţările de Jos, va ocupa Lorena, Luxemburgul şi numeroase oraşe imperiale din Alsacia, precum şi provincia Catalonia, în Spania. În 1697 însă, epuizaţi, combatanţii încheie pacea de la Ryswick, care evidenţiază reculul Franţei. Efortul uriaş al lui Ludovic al XIV-lea se dovedeşte a fi zadarnic, deoarece el trebuie să abandoneze aproape toate cuceririle, cu excepţia Strasbourgului, revenind practic la frontierele din 1679. În plus, Franţa îl recunoaşte pe Wilhelm de Orania ca rege al Angliei, angajându-se să nu îi mai sprijine pe pretendenţii Stuarţi. Între anii 1702-1713 se desfăşoară al patrulea mare conflict iniţiat de Franţa: Războiul de Succesiune la tronul Spaniei. În anul 1700, la moartea regelui spaniol Carol al II-lea, atât împăratul Leopold I, cât şi Ludovic al XIV-lea puteau emite pretenţii justificate în vederea moştenirii integrale a imperiului cârmuit de la Madrid, în timp ce interesele echilibrului european, îndeosebi cele ale Angliei şi Olandei, reclamau o împărţire a imenselor posesiuni spaniole. Testamentul ultimului Habsburg spaniol îl desemna însă ca urmaş pe nepotul regelui francez, Filip de Anjou, care urma să preia întreaga moştenire, cu condiţia de a renunţa la drepturile sale asupra Coroanei franceze. Decizia lui Ludovic al XIV-lea de a accepta acest testament, în dorinţa de vedea Coroanele Spaniei şi Franţei reunite sub stăpânirea Bourbonilor, va provoca, din 25nou, un război împotriva majorităţii marilor puteri. Anglia, Olanda şi împăratul nu acceptă candidatura ducelui de Anjou, considerând că echilibrul european ar fi fost definitiv compromis în această eventualitate. De partea Franţei se va găsi acum Spania, care îl acceptă pe noul rege, sub numele de Filip al V-lea, precum şi Bavaria şi Savoia. Războiul, în cursul căruia generalii francezi se vor confrunta cu adversari extrem de talentaţi, cum erau englezul John Churchill, duce de Marlborough, sau prinţul Eugeniu de Savoia, comandantul trupelor austriece, va fi cel mai greu şi costisitor, aducând Franţa la un pas de dezastru. Doar victoria de ultimă oră obţinută de mareşalul Villars la Denain, în anul 1712, va reuşi să salveze situaţia, într-un mod nesperat, şi să permită Franţei încheierea unei păci onorabile. 5. Europa după tratatele de pace din anii 1713-1714 Tratatele de pace semnate în anii 1713-1714, la Utrecht şi la Rastadt, consacrau o configuraţie cu totul nouă a relaţiilor internaţionale, bazată pe ideea de echilibru. Succesiunea spaniolă era reglementată prin recunoaşterea ca rege a lui Filip al V-lea, cu condiţia renunţării sale la drepturile asupra Coroanei franceze. În schimbul acestei recunoaşteri, pentru ca echilibrul european să fie păstrat, monarhia spaniolă urma să fie dezmembrată. Filip al V-lea nu păstra decât Spania (cu excepţia insulei Menorca şi a Gibraltarului, atribuite Angliei), precum şi coloniile americane. Coroana spaniolă pierdea toate posesiunile sale italiene, precum şi Ţările de Jos. Marele câştigător al războiului, împăratul Carol al VI-lea, primea majoritatea stăpânirilor spaniole cedate, respectiv Regatul Neapolelui, Sardinia şi Milano, precum şi Ţările de Jos, teritorii care trec, astfel, sub stăpânirea Habsburgilor austrieci. Sicilia revenea Savoiei, care o va schimba, din anul 1720, cu Sardinia. Franţa, care ceda Angliei o serie de teritorii în America de Nord (Terra- Nova, golful Hudson), păstra însă cea mai mare parte a frontierelor din 1679 şi 1697. În ceea ce priveşte Anglia, în afara coloniilor şi a punctelor strategice dobândite, ea obţinea importante concesii comerciale din partea Franţei şi a Spaniei, afirmându-se, de acum înainte, nu doar ca o putere maritimă, ci şi ca unul dintre arbitrii politicii europene. Celelalte două puteri maritime, Olanda şi Suedia, se vedeau împinse treptat într-un rol secundar, în timp ce se afirmă noi puteri continentale, ai căror suverani primesc acum titlul de rege: ducele Savoiei, care obţine titlul de rege al Siciliei (ulterior, din 1720, al Sardiniei), şi mai ales electorul de Brandenburg, care devine rege al Prusiei, în anul 1701. Eşecul ambiţiilor externe ale lui Ludovic al XIV-lea a permis evidenţierea unei noi formule a relaţiilor internaţionale, potrivit căreia nici una dintre marile puteri ale momentului, Franţa, Anglia sau Habsburgii austrieci, nu mai putea pretinde hegemonia asupra afacerilor europene. Pe viitor, nici o creştere a puterii vreuneia dintre ele nu va mai fi acceptată decât cu preţul acordării unor compensaţii corespunzătoare celorlalţi parteneri, în scopul menţinerii echilibrului. În 1715, la moartea Regelui-Soare, Franţa monarhiei absolutiste nu mai era arbitrul continentului, ci doar una dintre componentele de bază ale arhitecturii acestuia. 26 Lecţia nr. 4 Europa Mediteraneană şi Provinciile Unite în secolul al XVII-lea 1. Spania În anul 1598, la moartea regelui Filip al II-lea, Spania era prima putere a lumii, deţinând întreaga Peninsulă Iberică (inclusiv Portugalia), întinderi uriaşe pe continentul american, cea mai mare parte a Peninsulei Italice, precum şi teritoriile moştenirii sale burgunde, respectiv partea de Sud a Ţărilor de Jos şi provincia Franche-Comté, din Estul Franţei. Ea beneficia, totodată, de cea mai puternică flotă şi armată de uscat (infanteria spaniolă va rămâne neînvinsă până în anul 1643). Spania avea şi avantajul unităţii politice, deoarece singura sursă a puterii în imperiul său era conducerea absolutistă exercitată de la Madrid, ca şi pe cel al omogenităţii sale confesionale. În timp ce întreaga Europă era măcinată de conflicte religioase, catolicismul domina netulburat Peninsula Iberică, precum şi restul posesiunilor spaniole, susţinut de politica intransigentă a statului şi a tribunalului ecleziastic al Inchiziţiei. Pe plan spiritual, perioada anilor 1530-1640 este cunoscută drept “Secolul de Aur” al culturii spaniole, în care s-au afirmat scriitori precum Cervantes sau pictori de talia lui El Greco şi Velázquez. Pe parcursul secolului al XVII-lea, sub conducerea ultimilor trei suverani din Casa de Habsburg (Filip al III-lea, Filip al IV-lea şi Carol al II-lea), puterea spaniolă se va degrada continuu. Începând cu anii 1640, Spania îşi va pierde, în mod definitiv, întâietatea politică deţinută până atunci în Europa, iar societatea şi economia sa vor intra într-o criză profundă. Cauzele acestei involuţii sunt multiple. Pe plan ideologic şi mental, monarhia spaniolă era afectată de persistenţa tradiţiilor medievale, de controlul strict exercitat asupra societăţii de către Stat şi Biserică, un control care va înăbuşi tendinţele de progres şi de adaptare. Persecutarea ereticilor, a evreilor şi mai ales a musulmanilor recent şi insuficient convertiţi (aşa-numiţii moriscos), în numele credinţei catolice şi al menţinerii “purităţii de sânge” a vechilor locuitori, va da o lovitură puternică păturilor sociale mijlocii, burgheze, cu spirit întreprinzător. Fără aportul acestor categorii, menite să furnizeze cadrele necesare administraţiei şi economiei, dezvoltarea unui stat modern european, din secolul al XVII-lea, era de neconceput. În al doilea rând, Spania suferea de pe urma lipsei sale de unitate reală, pe care politica absolutistă nu va reuşi să o suplinească. Provinciile periferice, cum erau regatele Aragonului, Cataloniei, Valenciei sau Portugaliei, se bucurau de autonomia lor tradiţională şi de importante privilegii fiscale. În momentul în care administraţia centrală, confruntată cu cheltuielile prilejuite de Războiul de Treizeci de Ani, va încerca să transfere povara impozitelor de pe umerii Castiliei pe cei ai provinciilor privilegiate, rezultatele vor fi cu totul nesatisfăcătoare. În unele cazuri, provinciile se vor răscula împotriva Madridului (cazul Cataloniei sau al Portugaliei), în alte cazuri, circuitele lor economice tradiţionale vor fi dereglate, iar randamentul general al impozitelor nu va putea fi îmbunătăţit. Spania cunoaşte, în secolul al XVII-lea, şi un recul demografic, populaţia peninsulei scăzând de la nouă la opt milioane de locuitori. Fenomenul se datorează unor cauze cum ar fi emigrarea pe continentul american, ponderea mare a celibatului ecleziastic, expulzarea în Africa de Nord a 275.000 de moriscos, în anii 1609-1611, epidemia devastatoare de ciumă din anul 1630. Pe plan economic, transformarea pământurilor arabile în păşuni, sub presiunea corporaţiilor privilegiate ale crescătorilor de oi (numite Mesta), va duce la un deficit al producţiei cerealiere, care va trebui suplinită prin importuri. În acelaşi timp, producţia manufacturieră decade, ceea ce va conduce la o creştere generală a importurilor şi o scădere mult sub nivelul acestora a exporturilor, adică la o balanţă comercială deficitară. În aceste condiţii, sporeşte rolul negustorilor străini, olandezi, francezi şi englezi, care ruinează comerţul spaniol. Principala cauză a declinului Spaniei din secolul al XVII-lea a constat, în mod paradoxal, în efectul negativ pe care l-a produs, în cele din urmă, uriaşul aflux de metal preţios, aur şi argint, provenit din America. Dacă în secolul precedent aceste bogăţii asiguraseră înflorirea regatului, pe termen lung ele vor conduce la o decădere generală a economiei, deoarece spaniolii vor fi motivaţi 27tot mai mult să cumpere din exterior ceea ce nu vor mai produce acasă. Cu toate încercările autorităţilor de a pune stavilă acestui fenomen, Spania va realiza, în practică, exact opusul politicii mercantiliste promovate în Franţa de către Colbert. În acest fel, prin intermediul schimburilor comerciale neechivalente ale Spaniei, bogăţiile Americii se vor scurge în restul Europei, contribuind la progresul altor zone, cum ar fi Provinciile Unite, Anglia sau Franţa, în timp ce Peninsula Iberică va continua să sărăcească. Rezultatele politicii interne şi externe a Spaniei, în secolul al XVII-lea, reflectă în mod fidel decadenţa structurilor sale sociale şi economice. Domnia lui Filip al III-lea (1598-1621) nu s-a evidenţiat decât prin expulzarea musulmanilor recent convertiţi, ca şi prin lipsa de autoritate a guvernării. Urmaşul său, Filip al IV-lea (1621-1665), va încredinţa guvernarea, în primii ani ai domniei sale, ducelui de Olivares, un om de stat capabil, care va opri pentru două decenii declinul spaniol, acţionând în două direcţii. Pe de o parte, el se implică puternic în Războiul de Treizeci de Ani, având ambiţia de a reuni întreaga Europă sub egida Habsburgilor catolici. Pe de altă parte, încearcă să transforme Regatul Spaniei într-o monarhie centralizată, după exemplul francez, lovind în privilegiile tradiţionale ale provinciilor. Cu toate aceste eforturi stăruitoare, politica lui Olivares va eşua în cele din urmă, îndeosebi datorită faptului că el nu a beneficiat de sprijinul unei elite de tehnicieni, de genul nobilimii de robă din Franţa. Începând cu Războiul de Treizeci de Ani, fiecare conflict militar care va antrena monarhia spaniolă îi va aduce acesteia noi pierderi teritoriale. În 1640, Portugalia se desprinde din uniunea personală cu Coroana spaniolă, Madridul pierzând astfel şi uriaşul imperiu colonial lusitan. În 1648, Spania recunoaşte independenţa Provinciilor Unite (proclamată de acestea încă din anul 1581). În 1659, spaniolii cedează Franţei provinciile Rousillon, din Nordul Pirineilor, şi Artois, în Ţările de Jos, iar în anul 1679, întinsa regiune Franche-Comté. Pentru a frâna această degringoladă, ultimul rege din dinastia de Habsburg, Carol al II-lea (1665-1700), lipsit fiind de urmaşi, va încerca să evite partajul monarhiei prin intermediul testamentului său, care lăsa întreaga moştenire nepotului regelui Franţei, ducele de Anjou. În anii 1713-1714, în urma Războiului de Succesiune la tronul Spaniei — conflict provocat de neacceptarea acestui testament de către împăratul romano-german, sprijinit de Anglia şi Olanda —, dezmembrarea monarhiei spaniole se desăvârşea, prin pierderea Ţărilor de Jos şi a tuturor posesiunilor italiene. În veacul următor, sub conducerea noii dinastii de Bourbon, Spania va trebui să se limiteze la păstrarea imperiului său colonial din America şi la încercarea de a recupera câteva din poziţiile pierdute în Italia de Sud. 2. Portugalia Celălalt stat iberic, Portugalia, urmează şi el, în linii mari, traiectoria decadentă a Spaniei. În secolele XV-XVI, portughezii creaseră un vast imperiu colonial şi maritim, bazat pe controlul căii de acces spre India şi China care înconjura Africa, precum şi pe posesiunea Braziliei. Îndeosebi comerţul cu mirodenii aduse din Asia asigurase prosperitatea regatului lusitan. Începând cu a doua jumătate a secolului al XVI-lea, Portugalia decade însă ca putere maritimă, iar între anii 1580 şi 1640, suveranii spanioli vor deţine şi Coroana portugheză. Iniţial, ei vor menţine caracterul distinct al regatului, administraţia şi legislaţia acestuia. Cu toate acestea, portughezii vor avea de suferit din cauza dominaţiei spaniole. În timpul nesfârşitelor războaie dintre Spania şi Provinciile Unite, olandezii reuşesc să îşi însuşească o bună parte din coloniile portugheze, atât în Asia de Sud-Est, cât şi în Brazilia. Iar în momentul în care politica de centralizare a lui Olivares va ameninţa autonomia şi mai ales privilegiile fiscale ale regatului lusitan, rezultatul va fi revolta izbucnită în anul 1640, în urma căreia nobilimea portugheză îl proclamă ca rege pe João al IV-lea de Bragança, un descendent al vechii dinastii autohtone. Spania nu va recunoaşte independenţa Portugaliei decât în anul 1665, după un conflict de 25 de ani, în cursul căruia portughezii se vor alia cu toţi adversarii Madridului, fie ei olandezi, francezi sau englezi. Politica portugheză de dublă alianţă, cu Franţa şi cu Anglia, menită să o protejeze în faţa ameninţării spaniole, va fi urmată până în timpul Războiului de Succesiune la tronul Spaniei, când alianţa franco-spaniolă va restructura contextul strategic al Lisabonei. În anul 1703, Portugalia semna un tratat comercial prin care pieţele sale continentale şi braziliene se deschideau în faţa produselor manufacturate engleze. De acum înainte, regatul lusitan se va orienta în mod ferm spre 28Londra, intrând într-o îndelungată relaţie de cvasi-dependenţă economică şi politică în raport cu Marea Britanie. 3. Statele italiene Peninsula Italică decade şi ea în secolul al XVII-lea. Din punct de vedere politic, Spania stăpâneşte Ducatul de Milano, în Nord, Regatul Neapolelui şi cel al Siciliei, în Sud, teritorii guvernate în manieră absolutistă, prin intermediul viceregilor numiţi de la Madrid. În secolul al XVI-lea, aceste posesiuni bogate deţineau o pondere aproape egală cu cea a Peninsulei Iberice în cadrul monarhiei spaniole. De aici proveneau o bună parte a veniturilor tezaurului spaniol, ca şi a soldaţilor recrutaţi în armată. În veacul următor însă, secătuirea acestor resurse, exploatate în mod excesiv, a contribuit şi ea la decăderea generală a puterii Spaniei. În plus, în anii 1647 şi 1674 izbucnesc şi revolte antispaniole, la Napoli şi în Sicilia, cauzate de nivelul ridicat al fiscalităţii. În anul 1714, după Războiul de Succesiune la tronul Spaniei, Ducatul de Milano şi Regatul Neapolelui vor intra sub stăpânirea Austriei, iar Sicilia, pentru scurt timp, sub cea a ducilor de Savoia. Nici statele independente din peninsulă nu cunosc o evoluţie mai bună. Republica Genova şi Marele Ducat al Toscanei, datorită faptului că sunt strâns legate de politica Madridului, au şi ele de suferit din cauza declinului spaniol, situaţie resimţită îndeosebi de către bancherii genovezi. Statele Bisericii, din centrul Italiei, stăpânite de Papă, stagnează, iar de acum înainte suveranii pontifi nu vor mai exercita decât o influenţă redusă asupra politicii internaţionale. Savoia şi Veneţia rămân singurele state italiene independente care se remarcă, într-o oarecare măsură, pe eşichierul european. Ducatul de Savoia, al cărui nucleu îl forma regiunea istorică Piemont, din Nord-Vestul Italiei, cu capitala la Torino, stăpânea teritorii situate pe ambele versante ale Alpilor, având atât populaţie francofonă, cât şi italofonă. Datorită acestei poziţii, Savoia va pendula mereu între Franţa şi Spania, încercând să promoveze o politică proprie, care prefigurează timid evoluţia ei spectaculoasă din veacul al XIX-lea. Sub domnia lui Victor-Amedeo al II-lea (1675-1732), în urma Războiului de Succesiune la tronul Spaniei, ducii Savoiei primesc titlul regal, împreună cu stăpânirea Siciliei. În anul 1720, ei vor schimba Sicilia (cedată Austriei) cu Sardinia, rămânând de acum înainte cu titulatura de regi ai Sardiniei, în fruntea unui stat care se va afirma tot mai mult ca o putere de rangul al doilea pe scena europeană. Republica veneţiană rămâne şi ea în afara sferei de influenţă a Spaniei, încercând să ducă o politică independentă. Acest lucru nu îi va reuşi însă decât într-o mică măsură, datorită decăderii flotei sale comerciale. Ea face faţă tot mai greu conflictului său secular cu Imperiul Otoman, cu care se luptă pentru stăpânirea Mării Adriatice sau a insulei Creta, fiind nevoită să caute alianţa Austriei în această dispută. Veneţia va fi profund afectată de concurenţa puterilor atlantice, de mutarea marilor rute comerciale, din Bazinul Mediteranei, în cel al Oceanului Atlantic. Chiar şi industriile manufacturiere veneţiene, extrem de apreciate în veacurile anterioare, nu mai fac faţă competiţiei cu ţările occidentale. Ţesăturile veneţiene sunt îndepărtate de pe piaţă de cele mult mai ieftine produse în Anglia sau în Olanda, iar produsele sale de lux suferă concurenţa manufacturilor franceze. Exemplul veneţian arată faptul că decăderea Italiei nu se explică doar prin motive politice, ci printr-o criză structurală mai profundă. Italia suferă puternice reculuri demografice, populaţia stagnând pe parcursului secolului al XVII-lea în jurul cifrei de 13 milioane de locuitori. Epidemia de ciumă din anul 1630 a devastat îndeosebi oraşele din Nordul prosper al Italiei, întreaga regiune fiind devansată de acum înainte, sub raportul dezvoltării economice şi al civilizaţiei, de zonele Nord-Vestice ale continentului. 4. Ţările de Jos spaniole şi Provinciile Unite Transferul centrului de greutate al Europei de pe coastele Mediteranei pe cele ale Mării Nordului, fenomen petrecut în secolele XVI-XVII, este ilustrat cel mai bine de exemplul Ţărilor de Jos, care vor ajunge, la mijlocul veacului al XVII-lea, cea mai dezvoltată zonă a lumii, sub raportul procesului de modernizare, în plan economic sau intelectual. Ţările de Jos aveau în spate o îndelungată tradiţie de dezvoltare orăşenească, de prosperitate economică şi de autonomie politică, inaugurată încă din Evul Mediu. Ajunse în secolul al XVI-lea sub stăpânirea Spaniei, cele 17 provincii care formau ansamblul Ţărilor de Jos se vor ridica împotriva acestei dominaţii în anul 1572. Şapte provincii nordice (între care se numărau Olanda, Zeelanda, Frizia, Utrecht), majoritar protestante din punct de vedere confesional, îşi vor proclama 29independenţa, în anul 1581, formând Republica Provinciilor Unite. Ea cuprindea aproximativ teritoriul de astăzi al Olandei. Dat fiind faptul că Olanda era cea mai importantă componentă a celor şapte Provincii Unite, cu timpul, această denumire se va extinde asupra întregii republici. Conflictul dintre Spania şi Provinciile Unite va continua, cu intermitenţe, până în anul 1648, când Madridul le va recunoaşte acestora calitatea de stat suveran. Spre deosebire de provinciile nordice, protestante şi independente, cele zece provincii din Sudul Ţărilor de Jos, situate în zona Belgiei şi a Franţei nordice de astăzi, se vor menţine catolice din punct de vedere religios, în timp ce sub aspect politic rămân sub autoritatea regilor Spaniei, până în anul 1713. Provinciile aflate la frontiera de Sud, respectiv Flandra şi Artois, vor ajunge, în secolul al XVII-lea, sub stăpânirea Coroanei franceze. Pe parcursul acestui veac, Ţările de Jos spaniole vor împărtăşi decadenţa metropolei, în condiţiile în care toate marile războaie ale epocii se desfăşoară pe teritoriul lor, supus devastării. În plus, marile lor centre comerciale şi meşteşugăreşti, cum erau oraşele Gand sau Bruxelles, sunt sufocate de concurenţa Provinciilor Unite, care le ruinează. Portul Anvers, de exemplu, care fusese capitala comercială şi financiară a Europei în secolul al XVI-lea, este închis acum de blocada olandeză, cedând oraşului Amsterdam locul pe care îl ocupase înainte. În urma Păcii de la Utrecht, din 1713, Ţările de Jos meridionale trec sub stăpânirea Austriei, care se va menţine până la sfârşitul secolului al XVIII-lea. La fel ca şi zona Italiei, ele nu deţineau, pe scena internaţională, decât rolul unei monede de schimb, destinată menţinerii echilibrului european. Provinciile Unite, în schimb, se vor afirma ca una dintre marile puteri ale Europei secolului al XVII-lea. La mijlocul veacului, ele deţineau, totodată, supremaţia militară şi comercială pe toate mările lumii. Printre cauzele care explică acest veritabil miracol olandez, înfăptuit de o populaţie care nu atingea nici două milioane de locuitori, se numără modernizarea economică, financiară şi comercială, gradul înalt de urbanizare, toleranţa religioasă şi libertatea de gândire. Economia olandeză însuma, mai întâi, o agricultură extrem de eficientă, bazată pe desecarea mlaştinilor şi a mărilor interioare. Brânzeturile olandeze sau heringii pescuiţi în Marea Nordului erau produse la fel de renumite precum cele ieşite din manufacturile de ţesături sau de faianţă ori din atelierele de şlefuit diamante. Industria olandeză prelucra, de asemenea, materiile prime coloniale, cum ar fi zahărul adus din Brazilia sau tutunul. Veniturile provenite din exploatarea coloniilor proprii erau sporite de uriaşul comerţ maritim de tranzit practicat de olandezi până la mijlocul secolului al XVII-lea, activitate susţinută, la rândul ei, de şantierele navale din marile porturi, Amsterdam şi Rotterdam. Amsterdamul era, în acelaşi timp, cel mai mare centru bancar al lumii, care atrăgea capitaluri uriaşe şi furniza creditul necesar activităţilor comerciale, precum şi sediul principalei Burse de Mărfuri, unde erau cotate şi puteau fi negociate zilnic toate bunurile comerciale. Oraşele olandeze nu erau cu nimic mai prejos nici în ceea ce priveşte dezvoltarea artistică şi culturală. Absenţa cenzurii favoriza creativitatea intelectuală, funcţionarea tipografiilor sau apariţia publicaţiilor periodice. Organizarea politică a republicii avea la bază o reţea descentralizată de instituţii locale, peste care se suprapuneau organele federale. Oraşele se bucurau de o autonomie foarte largă, iar fiecare provincie avea ca organism legislativ o Adunare de Stări, care reunea delegaţi ai oraşelor, ai nobilimii şi uneori chiar ai ţăranilor. Adunările Stărilor Provinciale desemnau câte un funcţionar (numit pensionar, deoarece era plătit de Stări), aflat în fruntea administraţiei fiecărei provincii. Tot Stările locale erau cele care numeau stathouder-ul, comandantul militar al provinciei. Deasupra acestor instituţii locale se aflau cele centrale. Delegaţi trimişi de fiecare provincie formau Adunarea Stărilor Generale, care se întrunea la Haga, în provincia Olanda. Dat fiind faptul că aceasta era provincia cea mai importantă, cu timpul, pensionarul Olandei va deveni unul dintre principalii conducători ai republicii, primind denumirea de “mare pensionar” şi exercitând, printre atribuţiile sale, conducerea politicii externe a Provinciilor Unite. În mod analog, stathouder-ul provinciilor Olanda şi Zeelanda va prelua funcţia de comandant militar al forţelor terestre şi navale ale întregii republici, ajungând, în acest fel, cel mai important personaj al statului. În mod tradiţional, funcţia de stathouder al Olandei şi Zeelandei era ocupată exclusiv de membrii familiei 30de Orania-Nassau, ceea ce va face ca aceştia să aspire mereu şi la calitatea de conducători ereditari ai Provinciilor Unite. Dualitatea existentă la nivelul instituţiilor centrale se va reflecta într-o dispută internă, care va frământa întreaga viaţă politică olandeză din secolul al XVII-lea. De o parte se situau republicanii, partidul burgheziei bogate din marile oraşe maritime, grupaţi în jurul marelui pensionar. Ei susţineau descentralizarea şi autonomia locală, adică o formulă de organizare politică adecvată intereselor comercianţilor şi meşteşugarilor din oraşe, iar pe plan extern promovau o atitudine moderată, favorabilă păcii. De cealaltă parte se situau “orangiştii”, susţinătorii unei politici de centralizare riguroasă, exercitată în jurul puterii militare a stathouder-ilor din Casa de Orania. În exterior, ei au fost întotdeauna partizanii războaielor, purtate nu doar împotriva Spaniei, ci şi a Angliei sau Franţei. Sub raport social, “orangiştii” se bazau pe sprijinul nobilimii şi al ţărănimii, reprezentând provinciile rurale, mai sărace, ca şi pe populaţia de rând a oraşelor. La fel ca în Anglia Stuarţilor, acest antagonism politic era suprapus peste unul confesional, care va furniza motivaţia principală a participanţilor la conflict, în conformitate cu mentalitatea preponderent religioasă a vremii. Majoritatea locuitorilor Provinciilor Unite erau protestanţi calvini, dar ei erau împărţiţi în curentele rivale ale arminienilor şi gomarienilor. Cei dintâi, adepţi ai teologului Arminius, profesor la Universitatea din Leyda, negau doctrina predestinării, constituind în acest fel o ramură mai moderată a calvinismului, temperată de raţionalism. Adversarii arminienilor, inspiraţi de ideile teologului Gomar, susţineau doctrina predestinării şi promovau un calvinism intransigent, care se asemăna cu austeritatea severă a puritanilor englezi. Pe plan politic, arminienii sunt reprezentaţi de elita marilor oraşe, de burghezia avută a republicanilor din jurul marelui pensionar, în timp ce gomarienii se identifică, în mod similar, cu partizanii Casei de Orania. Angajamentele externe ale celor curente politice se explică mult mai bine în lumina orientării lor confesionale. În timp ce gomarienii, animaţi de un zel religios aproape fanatic, doresc apărarea intereselor protestante peste tot în Europa, împotriva Spaniei, a Franţei lui Ludovic al XIV-lea sau a Stuarţilor pro-catolici, arminienii nu au nici o motivaţie ideologică pentru a susţine războiul, ceea ce îi determină pe adversarii lor să îi învinuiască de laşitate şi de pactizare cu puterile catolice. Evoluţia acestui conflict politico-religios a fost una sinuoasă. În anul 1619, stathouder-ul Mauriciu de Orania-Nassau reuşea să obţină condamnarea la moarte a marelui pensionar, acuzat de arminianism, ceea ce va duce la consolidarea poziţiilor gomarienilor şi la o sporire a atribuţiilor stathouder-ilor. Dar după moartea stathouder-ului Wilhelm al II-lea de Orania, în 1650, în condiţiile în care urmaşul său era minor, republicanii rămân stăpâni pe situaţie, lăsând vacantă funcţia de stathouder. Autonomia locală se consolidează, iar provincia Olanda, condusă de comercianţii şi bancherii din marile oraşe, preia hegemonia în cadrul Provinciilor Unite. În timpul marelui pensionar Jan de Witt (1653-1672), republica ajungea la apogeul prosperităţii şi puterii sale. În anul 1672 însă, în condiţiile invadării ţării de către trupele lui Ludovic al XIV-lea, Jan de Witt se vede constrâns să permită reluarea atribuţiilor de stathouder de către tânărul Wilhelm al III- lea de Orania (1672-1702). Marele pensionar, considerat vinovat pentru dezastrul militar în care ajunsese ţara, este asasinat în cursul unei revolte populare, în timp ce Wilhelm al III-lea preia în mod ferm puterea. Datorită marilor sale calităţi politice şi militare, noul stathouder va fi în măsură să redreseze situaţia şi să facă faţă cu succes războiului cu Franţa. Prestigiul imens pe care i l-a adus această victorie permite revenirea la putere a “orangiştilor”, iar funcţia de stathouder este declarată ereditară în familia de Orania. Dar după anul 1689, când Wilhelm al III-lea devine şi rege al Angliei, acesta va neglija tot mai mult interesele Provinciilor Unite, fiind preocupat doar de războiul pe care îl poartă împotriva marelui inamic catolic, Ludovic al XIV-lea. Conducerea efectivă a republicii rămânea astfel în seama marelui pensionar Heinsius, iar după moartea lui Wilhelm, în anul 1702, Adunarea Stărilor va refuza încă o dată să desemneze un nou stathouder. Cu toate acestea, marele pensionar va izbuti să îi concilieze pe republicani şi orangişti, controlând astfel cu succes situaţia politică internă. În secolul al XVIII-lea însă, concurenţa economică britanică va provoca un declin intern lent, dar inexorabil, al Provinciilor Unite. Disputa politică dintre partizanii stathouder-ilor şi cei ai 31oligarhiei burgheze va continua să se manifeste, dar fără a aduce vreo modificare notabilă a regimului până în anii Revoluţiei Franceze. Steaua Provinciilor Unite apunea însă şi pe plan extern, în primul rând datorită epuizării pe care o provocaseră războaiele aproape neîntrerupte din secolul al XVII-lea, care culminaseră cu conflictul de succesiune la tronul Spaniei. Dominaţia maritimă a Olandei ia sfârşit o dată cu acest moment, cedând întâietatea în faţa celei engleze. Cu ocazia Păcii de la Utrecht, republica apărea deja ca o putere de rangul al doilea, la remorca politicii Marii Britanii. Ulterior, cel de-al patrulea război anglo-olandez, dintre anii 1780-1784, dădea lovitura de graţie forţei navale a Provinciilor Unite, care dispar definitiv din rândul marilor puteri europene. Centrul de greutate al circuitelor economice continentale şi al hegemoniei maritime mondiale rămânea însă în aceeaşi zonă a coastei atlantice, deplasându-se doar câteva sute de kilometri, de la Amsterdam la Londra. 32 Modulul nr. 2: Europa în secolul al XVIII-lea Obiective: înţelegerea procesului de afirmare a regimului parlamentar britanic cunoaşterea evenimentelor politice interne din principalele state europene evaluarea ideologiei şi practicii “despotismului luminat” înţelegerea cauzelor decadenţei poloneze şi otomane cunoaşterea procesului de afirmare a Rusiei Cuvinte-cheie: regim politic parlamentar, cabinet, guvernare personală, iluminism, absolutism luminat, problemele financiare ale Franţei, reforme iluministe, emanciparea iobagilor, republică nobiliară Conţinuturi: Anglia în secolul al XVIII-lea (1689-1815): geneza regimului politic parlamentar Franţa în secolul al XVIII-lea (1715-1789) Monarhia Habsburgică şi statele germane între anii 1648-1790. Absolutismul luminat Peninsula Italică, statele iberice şi nordice în secolul al XVIII-lea. “Micii despoţi luminaţi” Polonia, Rusia şi Imperiul Otoman în secolele XVII-XVIII Bibliografie: Pierre Chaunu, Civilizaţia Europei în Secolul Luminilor, I-II, Buc., Meridiane, 1986 Walter Oppenheim, Europa şi despoţii luminaţi, Buc., ALL, 1998 René Pomeau, L’Europe des Lumières. Cosmopolitisme et unité européenne au XVIIIe siècle, Paris, Stock, 1966 Paul Hazard, Gândirea europeană în secolul al XVIII-lea, Buc., Univers, 1981 Michele Vovelle (coord.), Omul Luminilor, Iaşi, Polirom, 2000 George M. Trevelyan, Istoria ilustrată a Angliei, Buc., Ed. Ştiinţifică, 1975 Walter Oppenheim, Habsburgii şi Hohenzollernii. 1713-1786, Buc., ALL, 1995 Erich Zöllner, Istoria Austriei, vol. I-II, Buc., Ed. Enciclopedică, 1997 Jean Bérenger, Istoria Imperiului Habsburgilor. 1273-1918, Buc., Teora, 2000 Geoffrey Hosking, Rusia. Popor şi imperiu 1552-1917, Iaşi, Polirom, 2001 Martyn Rady, Ţarii, Rusia, Polonia şi Ucraina, Buc., ALL, 2002 Robert Mantran (coord.), Istoria Imperiului Otoman, Buc., BIC ALL, 2001 Andrina Stiles, Imperiul Otoman, 1450-1700, Buc., ALL, 1998 33 Lecţia nr. 5 Anglia în secolul al XVIII-lea (1689-1815): geneza regimului politic parlamentar În secolul care va urma “Revoluţiei Glorioase” din 1689, Anglia îşi va perfecţiona continuu regimul politic, punând bazele celui mai modern model de organizare a statului din lume. Ea cunoaşte un progres similar şi din punct de vedere economic, în timp ce pe plan extern se afirmă, treptat, ca prima putere maritimă de pe mapamond şi ca unul dintre arbitrii echilibrului continental european. 1. Wilhelm al III-lea (1689-1702) şi regina Ana (1702-1714) Domnia regelui Wilhelm al III-lea (1689-1702) a fost marcată de războaiele cu Franţa lui Ludovic al XIV-lea, ca şi de conflictul cu partizanii fostei dinastii a Stuarţilor (aşa-numiţii “iacobiţi). Cu ajutorul francezilor, “iacobiţii” vor provoca revolte împotriva suveranului englez, în Scoţia şi în Irlanda, profitând de tendinţele autonomiste din Scoţia, ca şi de resentimentele catolicilor irlandezi faţă de nobilimea protestantă engleză. Wilhelm al III-lea reuşeşte însă să contracareze aceste ameninţări, beneficiind de sprijinul majorităţii forţelor politice din Anglia. Pe plan intern, Parlamentul continuă să îşi extindă prerogativele în faţa puterii regale, tendinţă favorizată şi de faptul că regele era reţinut majoritatea timpului pe continent, în fruntea armatelor sale. Coaliţia politică existentă între partidele whig şi tory, care efectuase schimbarea de dinastie, se mai menţine o vreme la putere, după care regele va prefera să guverneze sfătuit de cabinete cu componenţă tory. Principala problemă a regimului rămânea cea dinastică, în condiţiile în care singura moştenitoare a tronului era sora reginei Maria, Ana, iar Stuarţii înlăturaţi îşi menţineau în continuare pretenţiile. Chestiunea va fi rezolvată în anul 1701, prin “Actul de Succesiune la Tron” (Act of Settlement), care îndepărta de la moştenirea Coroanei engleze orice pretendent catolic. După moartea Anei, tronul urma să fie ocupat de cea mai apropiată ramură protestantă a familiei regale, respectiv de urmaşii prinţesei Sofia, o nepoată a regelui Iacob I, căsătorită în Germania cu prinţul- elector de Hanovra. După moartea reginei Maria şi apoi, în anul 1702, a lui Wilhelm, coroana va reveni cumnatei acestuia, regina Ana (1702-1714). Având de făcut faţă, în continuare, războiului din Europa, regina se va baza, la guvernare, pe sprijinul oamenilor politici whigs, deoarece aceştia susţineau cu maximă energie participarea Angliei la conflict. Dintre ei, cel mai influent se va dovedi John Churchill, duce de Marlborough, comandantul trupelor de pe continent. Politica războinică a whigilor era motivată atât de raţiuni politico-ideologice (lupta împotriva Franţei catolice, sprijinitoarea familiei Stuart), cât şi economico-financiare. Fiind mai puternic legaţi de interesele cercurilor de afaceri, whigii doreau să obţină maximum de avantaje economice pentru comerţul englez, în timp ce tories, mari proprietari funciari, erau potrivnici războaielor, de pe urma cărora impozitele creşteau, afectând prosperitatea domeniilor lor. În anul 1710, alegerile parlamentare dădeau câştig de cauză grupării tory, condusă de lordul Bolingbroke, preferată acum şi de regină. Noul cabinet tory va grăbi încheierea Păcii de la Utrecht, din 1713. Cea mai importantă realizare din timpul domniei reginei Ana va fi “Actul de Uniune” cu Scoţia, adoptat în anul 1707, prin care uniunea personală dintre regatele Angliei şi Scoţiei, existentă din anul 1603, era înlocuită cu o uniune politică, deplină. Statul primeşte o nouă denumire oficială, aceea de Regatul Unit al Marii Britanii. Parlamentul de la Edinburgh era desfiinţat, iar Scoţia va fi reprezentată în Parlamentul de la Londra de un număr de 16 lorzi şi 45 de deputaţi ai Comunelor. Este adevărat, particularismul scoţian va dăinui şi de acum înainte, deoarece provincia îşi păstra pe mai departe Biserica sa proprie, presbiteriană, ca şi legislaţia şi organizarea sa juridică distinctă. 2. Instaurarea dinastiei de Hanovra În anul 1714, la moartea reginei Ana, partizanii Stuarţilor vor organiza un nou complot iacobit, sprijinit de unii oameni politici tories, între care chiar lordul Bolingbroke. Înăbuşirea acestei acţiuni evidenţia însă eşecul pretenţiilor iacobite. Conform Actului de Succesiune la Tron, 34Parlamentul îl proclama ca rege al Marii Britanii pe electorul de Hanovra, care va domni sub numele de George I, între anii 1714-1727. Până în ziua de astăzi, tronul britanic a rămas ocupat, în mod netulburat, de descendenţii acestei familii. În condiţiile în care liderii tories îşi mai menţin, o vreme, simpatia faţă de fosta dinastie, compromiţându-se total în complotul din 1714, gruparea whig devine favorita regelui şi preia în mod ferm puterea, pe care o va deţine câteva decenii de acum înainte. Alegerile pentru Camera Comunelor vor fi câştigate de deputaţii whigs până în anul 1760, iar guvernarea se va afla în mâinile unor miniştri whigs, cum au fost lordul Stanhope (1717-1721) şi mai ales Robert Walpole (1721- 1742). Popularitatea dinastiei hanovriene se datora, în primul rând, faptului că majoritatea opiniei publice britanice era ostilă absolutismului politic şi catolicismului, care se identificau cu numele Stuarţilor. Whigii, aflaţi la putere, erau, în mod tradiţional, partizanii diminuării prerogativelor regale în faţa Parlamentului, iar această tendinţă specifică lor va fi extrem de avantajată de conjunctura politică existentă. Regele George I, preocupat mai ales de soarta principatului său hanovrian, se va dezinteresa aproape total de politica internă britanică, lăsată pe mâna Consiliului de Cabinet, un organism care grupa principalii miniştri. În timp ce Ludovic al XIV-lea, de exemplu, conducea personal şedinţele miniştrilor săi, suveranul britanic nici nu participa la acestea, din simplul motiv că nu cunoştea aproape deloc limba engleză. Nici succesorul său, George al II-lea (1727-1760), născut şi educat tot în Hanovra, deşi se va acomoda ceva mai bine cu regatul său insular, nu se va amesteca mai mult decât tatăl său în actul guvernării. 3. Geneza regimului parlamentar; dezvoltarea economică Aceste împrejurări, oarecum întâmplătoare, au făcut ca puterea regelui să fie tot mai mult limitată, atât de cea a Parlamentului, cât şi de cea a miniştrilor. Lipsa de interes faţă de guvernare a primilor regi din dinastia de Hanovra a constituit, astfel, un factor extrem de important pentru geneza regimului politic parlamentar britanic. Totuşi, rolul acestei întâmplări nu trebuie absolutizat, dacă ne gândim la faptul că Anglia avea deja în spate o tradiţie îndelungată de apărare a drepturilor societăţii în faţa prerogativelor Coroanei. Totodată, experienţa politică dobândită i-a permis să concilieze, în mod paşnic, această tendinţă de limitare a puterii regale cu cea de conservare a principiului dinastic şi a prestigiului autorităţii monarhice, elemente tot atât de importante pentru menţinerea stabilităţii statului şi a păcii sociale. O caracteristică a sistemului politic britanic este aceea că instituţiile sale se vor transforma şi reforma în mod lent, progresiv, în funcţie de rezultatele şi învăţămintele experienţei. De acum înainte, răsturnările bruşte, revoluţionare, vor fi categoric respinse de societatea engleză. Începând cu guvernarea lui Robert Walpole, regulile de funcţionare ale regimului parlamentar se vor încetăţeni în mod treptat, într-un proces care va dura până la mijlocul secolului următor. Puterea efectivă nu va mai fi exercitată de către rege, ci de către aşa-numitul Cabinet, care reunea principalii miniştri şi demnitari, responsabili ai unor departamente. În absenţa regelui, se va încetăţeni practica prezidării acestui consiliu de către unul dintre membrii săi, care, totodată, reprezenta cabinetul în faţa regelui. Pentru ca acest cabinet să aibă autoritatea necesară şi să nu se lovească de opoziţia Parlamentului, regele îl va desemna ca şef al său pe liderul majorităţii din Camera Comunelor, care, la rândul său, îşi alegea colegii. În acest fel, se năştea ideea responsabilităţii cabinetului în faţa Parlamentului, precum şi obiceiul ca guvernul să se asigure întotdeauna de sprijinul politic al majorităţii deputaţilor. Cele două componente ale Parlamentului, Camera Comunelor şi Camera Lorzilor, erau dominate de reprezentanţii aristocraţiei de diferite ranguri. În condiţiile în care prerogativele Coroanei erau limitate în primul rând prin intermediul acestui parlament, se poate spune că monarhia era nevoită să împartă puterea cu aristocraţia, şi nu cu reprezentanţii întregii populaţii. Libertăţile politice caracteristice regimului britanic se datorau însă, în mod esenţial, împrejurării că puterea monarhiei era limitată, contând prea puţin faptul că aceia care o limitau constituiau o minoritate. În Europa secolelor XVII-XVIII, principiul libertăţii va fi apărat în primul rând de nobilimea care îşi proteja privilegiile în faţa absolutismului regal, şi nu de categoriile sociale inferioare, care erau favorabile, de obicei, întăririi puterii centrale. 35 Rolul major pe care l-a jucat aristocraţia în modelarea noului regim este evidenţiat şi de faptul că această categorie socială controla întreaga administraţie locală, bucurându-se de respect şi de autoritate la nivel provincial. În comitate, nobilimea de ţară (gentry) exercita toate atribuţiile poliţieneşti, judecătoreşti şi administrative, pe care şi le transmitea ereditar, într-o totală autonomie în raport cu puterea centrală. Şeful administraţiei locale era întotdeauna marele senior al ţinutului respectiv, el nu era nici plătit, nici controlat de autorităţile centrale. Nici justiţia nu era împărţită de către reprezentanţii regali, în funcţie de o legislaţie codificată la nivel central, ci tot de instanţele locale, care se ghidau în sentinţele lor după dreptul comun (Common Law), după cutumele şi precedentele specifice acestui sistem judiciar autonom. În acest fel, Anglia se diferenţia radical în raport cu modelul monarhiei administrative, absolutistă şi centralizată, consacrat de Franţa lui Ludovic al XIV-lea şi imitat apoi de către despoţii luminaţi din secolul al XVIII-lea. Puterea centrală engleză nu a fost nevoită să recurgă la serviciile unui aparat birocratic centralizat şi datorită faptului că necesităţile fiscale nu au reprezentat, pentru ea, o problemă atât de acută ca în cazul ţărilor de pe continent. În Anglia, impozitele erau mai mici, fiind limitate de votul Parlamentului, ceea ce determina statul să îşi micşoreze cheltuielile, renunţând, de pildă, la întreţinerea unei armate permanente sau a unui aparat administrativ costisitor. Beneficiind de prosperitatea generală a societăţii, statul era şi el mai bogat, încercând să îşi asigure echilibrul bugetar prin mijloace mai moderne şi mai eficiente decât agravarea fiscalităţii. Aşa era cazul împrumuturilor de stat, care creau datoria publică. Numerarul aflat în posesia particularilor era atras de către Banca Angliei (instituţie creată în anul 1694), care, pe baza sumelor depozitate, emitea hârtii de valoare, obligaţiuni garantate de stat. Acestea erau atractive pentru cumpărători, deoarece puteau fi speculate, adică vândute la un preţ mai bun, şi erau purtătoare de dobândă. În acest fel, banii tezaurizaţi în mod neproductiv de către particulari erau atraşi în circuitul investiţiilor, iar statul dispunea şi el de lichidităţile cu care să-şi acopere cheltuielile, fără a recurge neapărat la impozite. Desigur, şi sistemul datoriei publice îşi avea problemele lui, deoarece statul trebuia să dispună mereu de venituri şi lichidităţi suficiente pentru onorarea împrumuturilor. În această perioadă, dezvoltarea economică de ansamblu a Marii Britanii s-a bazat pe “revoluţia industrială”, un proces început în a doua jumătate a secolului al XVIII-lea şi continuat în primele decenii ale celui următor. Revoluţia industrială a însemnat, în primul rând, trecerea de la producţia manufacturieră la industria de fabrică, bazată pe folosirea maşinilor. Descoperirile tehnice din această perioadă, cum au fost maşinile de tors şi de ţesut, maşina cu aburi şi noile tehnologii siderurgice, au permis o creştere extraordinară a productivităţii. Produsele industriale engleze vor deveni mai ieftine şi mai bune, cucerind pieţele din întreaga lume. Revoluţia industrială a provocat şi consecinţe sociale deosebite, fiind strâns legată de explozia demografică şi de creşterea populaţiei urbane. 4. Viaţa politică — de la Robert Walpole la William Pitt senior Pe plan intern, lunga guvernare a ministrului Robert Walpole a reprezentat o epocă de prosperitate economică şi de stabilitate politică. Anglia îşi valorifică acum marile avantaje comerciale dobândite în urma Păcii de la Utrecht, prosperând de pe urma negoţului cu propriile colonii sau cu cele ale Spaniei şi Portugaliei. Începând cu această perioadă, se conturează imaginea unei Anglii absorbite de speculaţii financiare şi de afaceri, în care numai banul este elementul care contează. Ministrul whig va beneficia de încrederea deplină a celor doi suverani hanovrieni, iar în ceea ce priveşte relaţia cu Parlamentul el uzează din plin de corupţie, cumpărând voturile alegătorilor pentru a-şi asigura majoritatea parlamentară necesară. Cu toate că acest sistem cinic şi imoral era criticat aspru de către contemporani, el va asigura, în mod eficient, stabilitatea guvernării. Pe plan extern, Walpole promovează o politică extrem de paşnică, în acord cu ministrul regelui francez, cardinalul de Fleury. La început, această atitudine îi va aduce sprijinul cercurilor de afaceri, deoarece schimburile comerciale britanice au de câştigat acum de pe urma păcii europene. Beneficiind de conjunctura economică favorabilă, Walpole reuşeşte să reducă atât taxele vamale, în profitul comercianţilor, cât şi impozitele pe proprietatea funciară, spre satisfacţia nobilimii de ţară. Întărirea autorităţii magistraţilor locali îi atrage simpatia aceleiaşi categorii sociale (gentry, nobilimea rurală), un suport care era esenţial în Parlament. 36 Cu timpul însă, guvernarea lui Walpole se va uza, subminată mai întâi de criticile unor pamfletari şi scriitori celebri, cum era Jonathan Swift. Aceştia apreciau că Anglia este o ţară dominată de imoralitate şi corupţie, în care valorile religioase şi morale au dispărut. Asemenea critici, poate prea dure, nu reprezentau însă decât reacţia firească a oricărei societăţi tradiţionale, confruntată cu apariţia spectaculoasă a noilor mentalităţi şi comportamente, specifice burgheziei şi capitalismului. Aceste atitudini moderne dislocau treptat valorile tradiţionale ale nobilimii şi ale societăţii rurale engleze, dând respectiva impresie de decădere generală a moravurilor. În cele din urmă, Walpole va fi contestat şi pentru politica sa pacifistă, fiind acuzat că nu apără în mod suficient interesele comerciale engleze, afectate de încercările Spaniei de a nu respecta privilegiile economice acordate Angliei prin Tratatul de la Utrecht. Împotriva lui se formează o coaliţie alcătuită atât din vechii săi adversari tories, cât şi dintr-o grupare de politicieni whigs, oameni de afaceri nemulţumiţi de politica externă moderată a lui Walpole. Atacând mereu pe tema corupţiei parlamentare şi a slăbiciunii manifestate în faţa Spaniei, această nouă tendinţă whig, supranumită “cabala patrioţilor”, va reuşi să obţină demisia lui Walpole, în anul 1742. Între anii 1742-1760, viaţa politică britanică este dominată în continuare de partidul whig, care va adopta însă o altă atitudine, diferită de corupţia şi de pacifismul din “era Walpole”. Promotorul acestei noi tendinţe a fost William Pitt senior, ministru şi şef al cabinetului în mai multe guverne din această perioadă. El va repudia practicile politice corupte, dobândind o mare popularitate datorită moralităţii pe care a dovedit-o în viaţa publică. Pitt, care se ilustrase în rândurile “whigilor patrioţi”, era adeptul unei politici energice a Angliei pe plan internaţional, în vederea protejării intereselor sale comerciale şi a extinderii imperiului colonial. Pe de altă parte, el nu este de acord ca Anglia să se angajeze într-o intervenţie pe continent şi crede că Franţa şi Spania trebuie să fie combătute doar pe mare şi în colonii. În acest fel, Pitt va intra în dezacord cu regele George al II-lea, care era preocupat de apărarea intereselor Hanovrei în faţa puterilor continentale. Opinia publică îl va susţine însă pe primul ministru, deoarece ideile sale strategice satisfăceau, în cea mai mare măsură, orgoliul naţional al britanicilor, ambiţiile şi prejudecăţile lor. Aceştia erau mândri de izolarea lor insulară, care îi predestina dominaţiei mărilor, şi erau ostili amestecului în complicatele intrigi europene, pe care le priveau cu dispreţ. Nici o intervenţie în această direcţie nu se justifica, în ochii opiniei publice engleze, decât dacă raportul de forţe de pe continent era de natură să pericliteze hegemonia maritimă a Angliei. Aceste concepţii de politică externă, împărtăşite de William Pitt şi de contemporanii săi, vor deveni o constantă a istoriei britanice, pe parcursul următoarelor două sute de ani. 5. Guvernarea personală a lui George al III-lea În anul 1760, tronul era ocupat de un nou suveran, George al III-lea (1760-1820), primul hanovrian născut în Anglia şi integrat pe deplin mediului britanic. El va încerca să introducă un curs cu totul nou în politica engleză. În primul rând, regele întrerupe lunga colaborare dintre dinastie şi partidul whig, partid care se uzase pe parcursul unei jumătăţi de veac de dominaţie guvernamentală şi parlamentară. George al III-lea poate să întreprindă acum această schimbare, deoarece tories abandonaseră complet vechile lor simpatii iacobite, devenind, între timp, cei mai fideli susţinători ai dinastiei hanovriene. Rupând tradiţia inaugurată sub domnia antecesorilor săi, noul monarh doreşte ca prerogativele regale să fie întărite, iar suveranul să exercite în mod efectiv puterea executivă şi să îşi aleagă miniştrii fără a mai ţine cont în mod strict de opiniile Parlamentului. Evident, politica sa va beneficia de sprijinul partidului tory, care împărtăşea o asemenea concepţie de guvernare. În plus, nu exista nici un obstacol legal în calea politicii promovate de rege, deoarece, nici până atunci, controlul Parlamentului asupra cabinetului sau autonomia guvernului faţă de suveran nu se exercitaseră în baza vreunei constituţii sau legi scrise, ci doar ca un obicei încetăţenit sub domnia primilor doi hanovrieni, validat numai de faptul că îşi dovedise eficacitatea în plan practic. George al III-lea îşi inaugurează politica prin intenţia de a pune capăt Războiului de Şapte Ani, început în 1756, ceea ce va provoca demisia lui William Pitt senior, în anul 1761. Noul şef al cabinetului, lordul Bute, un scoţian aparţinând partidului tory, nu reuşeşte însă să se menţină la putere, datorită ostilităţii opiniei publice. Va urma o perioadă de instabilitate guvernamentală, în 37timpul căreia regele îşi va alege şefii cabinetului dintre liderii diverselor fracţiuni parlamentare minoritare, în condiţiile în care atât tories, dar mai ales whigii sunt extrem de dezbinaţi şi divizaţi, în diferite grupări rivale. Divizarea politică existentă se datora şi noii politici promovate de către monarh. De fapt, regele renunţă acum la practica de a desemna ca şef al cabinetului pe liderul majorităţii parlamentare, ca şi la principiul solidarităţii guvernamentale, care cerea ca membrii cabinetului să aparţină aceluiaşi partid. Ideea lui era aceea că suveranul îşi poate numi miniştrii după cum doreşte, indiferent de sprijinul parlamentar al acestora sau de partidul din care făceau parte. Pe plan parlamentar, politica lui George al III-lea nu se loveşte de o împotrivire prea puternică, deoarece el reuşeşte să îşi asigure majoritatea necesară votării legilor şi impozitelor, reluând procedeele practicate de Walpole, respectiv cumpărarea alegătorilor. În plus, parlamentarii tories sprijină iniţiativele regelui, iar o parte a deputaţilor whigs pot fi corupţi prin distribuirea de pensii şi favoruri. Noua situaţie va dovedi însă, încă o dată, faptul că limitarea prerogativelor regale şi libertăţile engleze nu se bazau doar pe un simplu mecanism abstract de separare a puterilor în stat, ilustrat de funcţionarea formală a sistemului parlamentar. Fondul acestui sistem consta în capacitatea şi voinţa opiniei publice instruite de a acţiona pentru apărarea drepturilor şi libertăţilor sale, în momentul în care ele erau afectate. Este exact ceea ce s-a întâmplat în timpul domniei lui George al III-lea, când opinia publică va protesta în mod energic împotriva politicii regelui, punând accentul pe consolidarea mijloacelor practice care îi permiteau exprimarea nemulţumirilor. În aceşti ani se vor naşte sau se vor întări practici şi instituţii cum ar fi inviolabilitatea parlamentară, publicitatea dezbaterilor din Parlament, libertatea presei, dreptul alegătorilor de a-şi alege nestânjeniţi deputaţii. Un caz celebru va fi cel al ziaristului John Wilkes, arestat din ordinul lui George al III-lea pentru pamfletele sale antiregale, dar achitat de către judecătorii săi, ales apoi de trei ori deputat al Camerei Comunelor, în pofida faptului că mandatul său era invalidat de fiecare dată. Agitaţia creată în jurul unor asemenea acţiuni şi campanii de presă va contribui la dezvoltarea spiritului civic al cetăţenilor britanici, bază pe care se putea construi, mult mai temeinic, edificiul sistemului politic parlamentar. În pofida acestei opoziţii publice, George al III-lea îşi va continua politica personală. Între anii 1770-1782, el îl va chema în fruntea cabinetului pe lordul North, un om politic tory care împărtăşea vederile regelui. Parlamentul, controlat prin corupţie, clerul anglican şi nobilimea de ţară sprijină acest guvernământ de mână forte. Oponenţii guvernului pun bazele curentului politic al radicalilor, care reprezenta o extremă a partidului whig, susţinută de intelectuali şi de populaţia urbană cu vederile cele mai liberale. Radicalii se manifestă prin presă şi prin întruniri publice, având ca revendicări principale apărarea libertăţilor publice şi o reprezentare mai largă a societăţii în Parlament. În anul 1782 însă, cabinetul North se vede silit să demisioneze, datorită marilor eşecuri înregistrate pe plan extern. Politica autoritară a lui George al III-lea provocase şi o revoltă a coloniilor engleze din America de Nord, iar pierderea acestora era pusă acum pe seama concepţiei de guvernare a suveranului. De acum înainte, politica de guvernare personală a regelui şi de eludare a controlului parlamentar asupra cabinetului se vedea compromisă în mod definitiv. Eşecul suferit în America oferise Marii Britanii o lecţie convingătoare cu privire la lipsa de eficacitate a respectivului model de guvernare. 6. Revenirea la guvernarea reprezentativă Între anii 1783-1801, reîntorcându-se la practicile parlamentare, regele îl va numi în fruntea cabinetului pe William Pitt junior, fiul fostului premier whig. Cu toate că şi noul lider îşi începuse cariera în rândurile whigilor, el va deveni conducătorul unei noi orientări din sânul torysmului, ai cărei adepţi sunt cunoscuţi sub numele de “tinerii tories”. Dorind menţinerea stabilităţii sociale şi temându-se de extremismul grupărilor prea liberale, “tinerii tories“ încearcă să contracareze influenţa radicalismului whig, transformându-şi propriul partid, care se deschide şi el în direcţia reformelor. “Tinerii tories“ vor îmbina, de acum înainte, conservatorismul şi loialismul monarhic tradiţional cu reformismul şi apărarea constituţionalismului parlamentar. Respectiva modernizare a doctrinei tory le va asigura acestora majoritatea parlamentară în deceniile următoare, în situaţia în 38care opinia publică nu agrea excesele liberalismului, având în faţă exemplul negativ al Revoluţiei Franceze. În condiţiile în care, după 1788, George al III-lea va suferi grav de o boală nervoasă, noile tendinţe politice sunt favorizate încă o dată de retragerea suveranului din viaţa publică. Premierul preia din nou guvernarea efectivă, sub controlul Parlamentului, care poate provoca oricând demisia acestuia. Echilibrul dintre prerogativele Coroanei şi drepturile Parlamentului era din nou restabilit, într-o formulă judicioasă. În plus, sistemul se va consolida datorită personalităţii primului ministru, care urmează modelul de integritate morală profesat în viaţa publică de tatăl său. Beneficiind din plin de avantajele revoluţiei industriale, practicând politici comerciale liberale, Marea Britanie cunoaşte o perioadă de avânt economic şi de prosperitate generală. Dar între anii 1793-1815, sub conducerea fermă a lui William Pitt junior şi a succesorilor săi, ea va fi nevoită să îşi pună toate resursele în serviciul luptei necruţătoare împotriva marelui adversar al păcii europene şi al intereselor engleze, Franţa revoluţionară şi napoleoniană. În următoarele două sute de ani, modelul regimului politic de tip liberal, descoperit de englezi în veacul al XVIII-lea, va fi preluat de către aproape toate statele din lume. 39 Lecţia nr. 6 Franţa în secolul al XVIII-lea (1715-1789) 1. Problemele Franţei în secolul al XVIII-lea În anul 1715, la moartea sa, Ludovic al XIV-lea lăsa Franţei un bilanţ paradoxal. Pe de o parte, regatul era una dintre marile puteri ale continentului, posedând cea mai numeroasă şi mai eficientă armată de uscat. Prestigiul universal al Franţei era ilustrat de politica sa externă, extrem de influentă pe continent, ca şi de cultura franceză, admirată în întreaga Europă. În secolul al XVIII- lea, franceza devine limba preferată a elitelor europene, a savanţilor, curtenilor şi diplomaţilor, vorbită în saloanele de la Berlin sau de la Sankt-Petersburg aproape tot atât de frecvent ca şi în cele pariziene. Academia Franceză, gândirea filosofilor francezi iluminişti sau Curtea de la Versailles reprezentau modelele reputate ale Europei vremii, preţuite şi imitate pretutindeni. Tot atât de admirat era însă şi modelul politic al Franţei, bazat pe autoritatea absolută a suveranului, pe anihilarea influenţei politice a nobilimii şi pe centralizarea administrativă a regatului, cu ajutorul unei birocraţii subordonate în mod strict puterii monarhice. În timp ce unii filosofi francezi, cum erau Montesquieu sau Voltaire, criticau absolutismul regilor francezi şi se arătau fascinaţi de modelul politic englez, majoritatea suveranilor reformatori de pe continent, din Prusia, Austria, Rusia, statele germane sau italiene, se arătau interesaţi în primul rând de exemplul francez al unei monarhii absolutiste, centralizată şi omogenizată sub raport administrativ. Paradoxul Franţei absolutiste consta în faptul că, în pofida prestigiului de care se bucura, eficacitatea statului lăsa mult de dorit, iar regimul avea parte de numeroase contestaţii pe plan intern, formulate adeseori în surdină, dar venite din direcţia tuturor compartimentelor societăţii. În 1715, finanţele ţării erau secătuite, ca urmare a războaielor epuizante purtate de Ludovic al XIV-lea, ca şi a incapacităţii statului de a-şi echilibra bugetul prin creşterea veniturilor fiscale. Fiecare an înregistra un nou deficit bugetar, ceea ce ducea la creşterea continuă a datoriei publice. Deşi ţara era prosperă, înregistrând pe parcursul veacului un progres economic remarcabil, reflectat şi în sporirea populaţiei (de la 21 la 28 de milioane de locuitori), cu toate acestea, statul era sărac, iar păturile cele mai largi ale populaţiei nu beneficiau nici ele de pe urma avantajelor creşterii economice. Explicaţia nu putea fi decât aceea că sistemul de repartiţie a veniturilor era unul cu totul ineficient. El nu reuşea să acopere nici nevoile statului şi nici pe cele ale majorităţii particularilor. Principalele canale de risipire a avuţiei realizate constau în: privilegiile acordate anumitor categorii ale populaţiei, care făceau ca venituri importante să ajungă în mâinile unei aristocraţii neproductive, incapabilă de a investi şi de a reproduce în mod eficient resursele de care dispunea; pe urmă, era vorba de războaiele şi iniţiativele de politică externă nereuşite, care se soldau cu costuri superioare beneficiilor obţinute; în fine, se adăuga risipa provocată de cheltuielile Curţii regale, manifestată atât printr-un lux orbitor, cât şi prin pensiile şi favorurile acordate, de regulă, tot unor aristocraţi, care nu compensau prin nimic beneficiile primite, nici în folosul statului şi nici în cel al societăţii. În acest context, în pofida bogăţiei generale a Franţei, masa contribuabililor, formată în primul rând din ţărani, era nemulţumită de nivelul veniturilor realizate, diminuate atât de obligaţiile datorate seniorilor, cât şi de impozitele plătite statului. Desigur, trebuie spus că modul nejudicios de repartizare a veniturilor în societate nu reprezenta singura explicaţie a crizei pe care o va cunoaşte regimul francez (aşa-numitul Ancien Régime). Maniera de redistribuire a veniturilor poate fi privită şi ca expresie sau rezultat al altor factori, cum ar fi raporturile sociale existente, gândirea şi mentalităţile vremii sau modalităţile de exercitare a puterii politice. 2. Regenţa (1715-1723). Activitatea lui John Law În aceste condiţii, nu este surprinzător faptul că în primii ani de după moartea Regelui-Soare se va produce o reacţie împotriva modelului absolutist de guvernare, reacţie promovată, în mod distinct, de aristocraţia de sânge, îndepărtată până acum de la conducerea statului, de magistraţii Parlamentelor, aparţinând nobilimii de robă, de janseniştii şi galicanii care doreau mai multă libertate spirituală şi a căror opoziţie era sprijinită de Parlamente. 40 Noul rege, Ludovic al XV-lea (1715-1774), fiind minor, în fruntea statului se va institui un Consiliu de Regenţă, condus de cel mai important prinţ de sânge regal, ducele Philippe d’Orléans. Regenţa, cum va fi cunoscută această perioadă din istoria Franţei, va dura între anii 1715-1723. Pentru a-şi întări poziţia, regentul acordă din nou Parlamentului din Paris o serie de atribuţii pe care şi le pierduse în timpul lui Ludovic al XIV-lea, cum ar fi dreptul de a prezenta “mustrări” (remontrances) la adresa actelor de guvernământ, cu ocazia înregistrării edictelor regale. Pe de altă parte, el aduce la guvernare nobilimea de sânge, înlocuind vechii miniştri şi secretari de stat, recrutaţi din rândurile nobilimii de robă, cu o serie de şapte consilii conduse de aristocraţi, în rândurile cărora marii nobili luau loc alături de vechii funcţionari specializaţi în administraţie. Acest sistem de guvernare, numit “polisynodie”, se va dovedi însă extrem de ineficient, drept care regentul îl va înlocui după câţiva ani, revenind, treptat, la toate elementele specifice guvernării anterioare: îndepărtarea nobilimii de la conducerea afacerilor de stat, restrângerea drepturilor Parlamentelor şi reprimarea janseniştilor. Principala problemă căreia îi avea de făcut faţă regentul era criza financiară. Încercând să găsească o soluţie definitivă şi globală a permanentului deficit bugetar, Philippe d’Orléans va sprijini şi va pune în practică ideile financiare ale unui bancher scoţian, pe nume John Law. Law înfiinţase la Paris, în anul 1716, o bancă particulară, având privilegiul de a emite bilete de bancă, garantate prin depunerile în numerar ale particularilor. Bancnotele emise, care puteau fi răscumpărate oricând în monedă metalică la ghişeele băncii, vor deveni extrem de populare în Franţa, fiind acceptate la plata impozitelor. În anul 1718, banca lui Law era transformată în bancă de stat, primind apoi dreptul de a arenda impozitele, iar în 1720, Law era numit controlor general al finanţelor. În paralel cu activitatea băncii, Law punea bazele unei companii menite să valorifice potenţialul economic al imperiului colonial francez, îndeosebi al posesiunilor din bazinul fluviului Mississippi, cunoscute sub numele de Louisiana. Compania va emite acţiuni, care vor fi cumpărate cu frenezie de către publicul încrezător în beneficiile promise şi în creşterea valorii acţiunilor. Obiectivul lui Law era acela de a atrage numerarul particularilor, prin intermediul băncii şi al emiterii de acţiuni, numerar care să fie investit apoi în activitatea de exploatare a coloniilor. Beneficiile realizate aveau să servească la stingerea datoriei statului, iar continuarea sistemului urma să ducă la o prosperitate generală a regatului. În 1720 însă, Law va comite greşeala de a emite bancnote care nu mai aveau acoperire în rezervele metalice ale băncii, iar pe de altă parte, investiţiile din Louisiana nu vor reuşi să producă dividendele aşteptate de cumpărătorii acţiunilor. În aceste condiţii, deponenţii vor intra în panică şi vor solicita rambursarea în numerar a biletelor de bancă, solicitare la care banca nu va mai reuşi să facă faţă, ajungându-se la un faliment de proporţii uriaşe, care va ruina un mare număr de depunători. Cu tot eşecul suferit de experimentul lui Law, el a evidenţiat posibilităţile enorme care se deschideau, pe viitor, în faţa activităţilor bazate pe credit. Prin acest sistem s-a reuşit stingerea unei părţi importante din datoria de stat a Franţei, plătită în moneda-hârtie emisă de Law. Totodată, s-a disponibilizat pe piaţă un imens capital lichid, care va contribui la avântul investiţiilor, la progresul comerţului şi al industriei, în anii care vor urma. Avuţiile mobiliare, aflate preponderent în mâinile păturilor burgheze, vor concura tot mai mult, de acum înainte, bogăţia imobiliară, funciară, a nobilimii. 3. Franţa în timpul lui Ludovic al XV-lea În anul 1723, după moartea regentului, Ludovic al XV-lea era declarat major. În deceniile care vor urma, el se va afla sub influenţa fostului său preceptor, cardinalul de Fleury, care va funcţiona ca prim-ministru între anii 1726-1743. Fleury promovează o politică de pace pe plan extern, în înţelegere cu Anglia lui Walpole, în timp ce pe plan intern reuşeşte să echilibreze bugetul statului, lucru care nu se mai întâmplase din anul 1672, de pe timpul guvernării lui Colbert. Succesul lui Fleury se baza pe metoda simplă a economiilor bugetare, a reducerii cheltuielilor statului, obiective realizate cu ajutorul unor miniştri experimentaţi şi al intendenţilor din provincii. Totodată, el va stabiliza moneda la o greutate fixă şi va continua politica mercantilistă a lui Colbert, prin măsuri cum ar fi controlarea şi încurajarea producţiei manufacturiere, limitarea importurilor 41engleze, dezvoltarea drumurilor interne şi a marinei. Pe plan politic, Fleury se va confrunta şi el cu agitaţiile janseniştilor, susţinuţi de opoziţia parlamentară, reuşind însă să păstreze, cu succes, ordinea socială şi politică necesară dezvoltării economice. În anul 1743, Ludovic al XV-lea îşi anunţa intenţia de a prelua personal guvernarea şi de a renunţa la serviciile unui prim-ministru. În realitate, anii care vor urma până la moartea sa, în 1774, se vor caracteriza mai mult prin lipsă de coerenţă în ceea ce priveşte conducerea statului, decât prin practicarea absolutismului regal. Faptul se datora în primul rând personalităţii suveranului, fire inconstantă şi leneşă, care se dezinteresa de problemele guvernării, lăsate, de obicei, pe seama favoritelor şi amantelor sale. În absenţa autorităţii regelui, ca şi a celei exercitate de un şef al guvernului, fiecare ministru se bucura de o mare autonomie în domeniul său de competenţă, ceea ce nu ducea însă decât la o lipsă de coordonare în activitatea statului. Soarta miniştrilor depindea mereu de capriciile monarhului sau ale favoritelor sale, iar intrigile din culisele Curţii jucau un rol important în numirea lor. Diferitele tendinţe politice, aşa cum era cazul partidului catolic sau al grupului reformatorilor iluminişti, îşi disputau influenţa pe acest teren, încercând să intre în graţiile înaltelor personaje de la Versailles. Între anii 1745-1764, regele s-a aflat sub influenţa amantei sale preferate, marchiza de Pompadour, care va conduce statul ca o adevărată suverană, controlând numirea miniştrilor şi politica externă, agitată acum de războaie soldate cu rezultate foarte proaste pentru Franţa. Doamna de Pompadour îşi va câştiga însă şi merite, atrăgând la Curte numeroşi artişti şi intelectuali, protejând partidul filosofilor iluminişti, pe Voltaire şi pe ceilalţi autori ai Enciclopediei franceze. Pe de altă parte, modul în care ea şi favoriţii săi au risipit resursele ţării va greva profund asupra popularităţii regimului. După moartea marchizei de Pompadour, viitoarea metresă a regelui, doamna du Barry, va avea parte de o imagine şi mai proastă în ochii opiniei publice. Întreaga perioadă a guvernării personale a lui Ludovic al XV-lea a fost marcată de opoziţia manifestată de magistraţii Parlamentului din Paris, ca şi de cei ai parlamentelor locale. Încercând să imite modelul britanic, Parlamentele franceze aveau ambiţia de a dobândi un drept de supraveghere asupra actelor de guvernământ, interpunându-se între monarh şi societate, pentru a impune un echilibru al puterilor în stat. Cu toate acestea, nu trebuie uitat faptul că ele se deosebeau profund de Parlamentul britanic, nefiind formate din reprezentanţi aleşi ai societăţii, ci din magistraţi care îşi cumpărau funcţiile şi le transmiteau în mod ereditar, alcătuind o castă privilegiată. Date fiind competenţele lor reduse, de natură preponderent judecătorească, Parlamentele se vor împotrivi absolutismului regal mai ales prin metoda refuzului de a înregistra edictele regale sau prin intrarea în grevă judiciară. Regele va declara însă, în repetate rânduri, că singura sursă a autorităţii în stat constă în voinţa suveranului, respingând orice modalitate de control a actelor sale venită din partea vreunui organism al regatului. Parlamentele, la rândul lor, afirmau că voinţa monarhică nu se putea transforma în lege decât în urma acordului naţiunii, exprimat prin intermediul respectivelor instanţe. Realitatea era aceea că, de cele mai multe ori atunci când se împotriveau autorităţii regale, Parlamentele nu făceau decât să îşi apere propriile privilegii egoiste, sub masca salvgardării unor interese publice. De fiecare dată când un ministru încerca să efectueze o reformă fiscală, de natură să extindă impozitarea asupra categoriilor privilegiate, Parlamentele se împotriveau cu îndârjire, blamând absolutismul regal. Din acest motiv, opoziţia lor nu se identifica decât arareori cu politica reformistă, promovată de regulă de la vârf, ci se apropia, mai curând, de rezistenţa diferitelor particularisme conservatoare în faţa acţiunii puterii centrale. Un alt tip de opoziţie, de natură intelectuală de data aceasta, era reprezentat de gruparea filosofilor iluminişti, gânditori care au activat pe parcursul întregului secol al XVIII-lea. Cele mai cunoscute nume sunt cele ale lui Montesquieu (1689-1775), Voltaire (1694-1778), Diderot (1713- 1784) sau Rousseau (1712-1778). Iluminiştii francezi doreau ca societatea şi statul să fie conduse după principii raţionale, ştiinţifice, respingând ferm prejudecăţile şi superstiţiile, tradiţiile învechite, precum şi pretenţia Bisericii de a deţine monopolul cunoaşterii. Ei erau potrivnici oricărei autorităţi care nu se fundamenta pe raţiunea umană, drept care au supus unei critici severe, în numele principiilor raţionale, toate instituţiile sociale şi politice existente. Iluminiştii credeau în capacitatea 42omului de a descoperi, prin puterea minţii sale, adevărul şi legile naturii, precum şi de a-şi construi, pe această bază, un viitor mai bun şi mai prosper. Ideile lor vor înrâuri într-o măsură importantă opinia publică franceză, contribuind la erodarea treptată a regimului politic existent şi la izbucnirea Revoluţiei Franceze, deşi majoritatea iluminiştilor ar fi respins în mod hotărât metodele şi violenţa acesteia. Concepţiile respectivilor gânditori îi vor influenţa, într-un mod mult mai direct, pe aşa-numiţii despoţi luminaţi, suverani din întreaga Europă continentală, care vor încerca să aplice în practică reformele imaginate de iluminişti, în cadrul unor monarhii absolutiste. În planul guvernării regatului francez, perioada 1758-1770 este marcată de prezenţa unui demnitar talentat, ducele de Choiseul, în fruntea unor ministere importante, cum era cel al externelor sau cel al războiului. După înfrângerile grave suferite de Franţa în anii anteriori, Choiseul se remarcă prin opera sa de redresare a puterii militare franceze, construind o puternică marină de război, reformând artileria şi modul de pregătire a cadrelor ofiţereşti. Superioritatea militară a Franţei, afirmată în timpul războaielor napoleoniene, îşi are punctul de plecare în aceste reforme. Pe plan economic, începând cu această perioadă, principiile mercantilismului încep să facă loc unor noi doctrine economice, cum era cea fiziocrată, potrivit căreia principala bogăţie a unei ţări este dată de resursele agricole ale solului, sau cea liberală, care pune accentul pe libera circulaţie a mărfurilor şi pe abolirea îngrădirilor vamale, de natură să stimuleze activitatea economică. Libertatea comerţului cu cereale, promovată acum, în acest spirit, va duce însă la creşterea preţurilor de către producători şi comercianţi, ca şi la crearea unor stocuri. În anii cu recolte proaste, foametea va produce nemulţumiri violente în rândurile maselor de consumatori (aşa-numitele “războaie ale făinii”), iar imaginaţia populară va inventa “comploturi ale foametei”, care ar fi fost puse la cale de către speculanţi în complicitate cu însuşi regele. După îndepărtarea lui Choiseul, în 1770, ultimii ani ai domniei lui Ludovic al XV-lea se remarcă prin încercarea ministrului Maupeou de a reforma instituţia învechită a Parlamentelor, punând capăt agitaţiei supărătoare a acestora. Reforma judiciară efectuată în anul 1771 desfiinţa majoritatea parlamentelor locale, înlocuindu-le cu Consilii Superioare, formate din magistraţi numiţi şi plătiţi de rege. Se abolea venalitatea funcţiilor, iar magistraţii nu mai puteau încasa beneficii din prestarea serviciilor lor. Pe plan fiscal, se încerca încă o dată impunerea categoriilor privilegiate la plata impozitelor, profitându-se de faptul că opoziţia parlamentelor era redusă acum la tăcere. Aceste măsuri reformiste vor fi primite însă cu o vie nemulţumire de către toţi cei atinşi în privilegiile lor, în timp ce opinia publică, nemulţumită de guvernarea lui Ludovic al XV-lea, aplauda şi ea rezistenţa Parlamentelor în faţa absolutismului regal. 4. Domnia lui Ludovic al XVI-lea, între anii 1774-1789 Domnia lui Ludovic al XVI-lea (1774-1792), care se va sfârşi prin triumful sângeros al Revoluţiei declanşate în 1789, se va caracteriza printr-o alternanţă continuă de încercări nereuşite de reformă şi de reîntoarceri la metodele tradiţionale de guvernare. Cu toate că avea o firă timidă şi nehotărâtă, Ludovic al XVI-lea nu a fost un suveran atât de rău pe cât l-a prezentat, ulterior, Revoluţia care l-a detronat şi l-a decapitat. Şi în ceea ce o priveşte pe soţia sa, Maria Antoaneta, fiica Mariei Tereza şi sora împăraţilor reformişti Iosif al II-lea şi Leopold al II-lea, deşi ea a contribuit mult la alterarea popularităţii monarhiei franceze, se poate spune că demonizarea imaginii sale a fost, de asemenea, nedreaptă şi excesivă. Ludovic al XVI-lea şi-a început domnia prin anularea măsurilor reformiste luate de către ministrul Maupeou împotriva Parlamentelor. Obiectivul său era acela de a linişti puternicele nemulţumiri existente, dar măsura întreprinsă s-a dovedit a fi o greşeală, deoarece parlamentarii vor relua cu şi mai multă hotărâre opoziţia lor împotriva absolutismului monarhic. Pe de altă parte, regele aduce la guvernare o serie de miniştri reformatori, cum erau Malesherbes sau Turgot, care promovează o politică specifică “despotismului luminat”, de aplicare în practică a ideilor înnoitoare vehiculate de filosofii iluminişti. Malesherbes, de exemplu, aboleşte tortura, ia măsuri de reformare a regimului penitenciar şi îi protejează pe autorii Enciclopediei franceze, deşi el era tocmai ministrul care trebuia să vegheze asupra interzicerii unor asemenea scrieri periculoase pentru ordinea existentă. 43 Cel mai mult se va remarca însă controlorul general al finanţelor, Turgot. Adept al doctrinei fiziocrate, el încearcă să introducă o serie de reforme profunde, menite să transforme sistemul existent şi să favorizeze creşterea economică. În 1776, Turgot desfiinţează corvoada regală, prestaţie datorată de ţărani, şi o înlocuieşte cu subvenţia teritorială, un impozit pe proprietatea funciară, care trebuia plătit în mod egal de către toţi deţinătorii de terenuri, în funcţie de suprafaţa cultivată. De asemenea, ministrul intenţiona să introducă un sistem de adunări reprezentative, alese de către proprietari, la nivel parohial, provincial şi naţional, care să înlocuiască structurile administrative existente. Aceste măsuri ar fi lovit puternic în privilegiile fiscale şi în statutul social al nobilimii, fie ea de sânge sau de robă. În faţa presiunilor puternice ale adversarilor reformei, regele îl va destitui în acelaşi an pe Turgot. Între anii 1776-1781, suveranul încredinţează conducerea finanţelor statului bancherului Jacques Necker, care va abandona majoritatea măsurilor reformiste ale lui Turgot, revenind la o politică economică tradiţională, de factură colbertistă. Mercantilismul era însă depăşit la data respectivă, iar simpla intervenţie a statului pentru protejarea producţiei autohtone se dovedea incapabilă să favorizeze progresul economic, în lipsa unor măsuri inovatoare, de factură liberală. Pe plan financiar, Necker reuşeşte, pentru o vreme, să aducă banii necesari în vistieria statului, prin intermediul împrumuturilor solicitate băncilor particulare. Dar acest credit, obţinut doar graţie abilităţii financiare a ministrului, nu făcea decât să împovăreze datoriile statului pe viitor, iar acestea nu aveau cum să fie acoperite în absenţa unor reforme structurale. În aceste condiţii, Necker încearcă să reia ideea lui Turgot, de instituire a unor adunări provinciale alese care să preia sarcina repartizării impozitelor, dar se loveşte de aceeaşi ostilitate a nobilimii şi a Parlamentelor. În momentul în care cheltuielile solicitate de războiul din America de Nord vor presa din nou asupra bugetului, Necker nu mai reuşeşte să facă faţă nevoilor prin metoda împrumuturilor. Pentru a-şi justifica poziţia, ministrul va publica, pentru prima dată, o dare de seamă asupra bugetului Franţei, dezvăluind veniturile şi cheltuielile statului, ceea ce va provoca o adevărată furtună în opinia publică, indignată de risipa Curţii regale. Fiind atacat atât de privilegiaţi, cât şi de reformatori, Necker se vede obligat să demisioneze. În 1783, regele numeşte un nou controlor general al finanţelor, în persoana lui Charles Calonne. Acesta reia politica de acoperire a cheltuielilor statului prin împrumuturi, în speranţa că prosperitatea economică generală va reuşi să ducă, pe viitor, la o creştere de la sine a veniturilor rezultate din impozite, care să permită restituirea datoriei publice. În consecinţă, la fel ca şi predecesorul său, Calonne se va abţine, o vreme, de la introducerea reformelor necesare, încercând să facă faţă deficitului prin intermediul expedientelor tradiţionale. La acea dată, Franţa trecea însă printr-o perioadă de stagnare economică, aşa că, în scurt timp, Calonne se va vedea şi el în aceeaşi imposibilitate de a echilibra bugetul, ca şi în situaţia de a-i propune regelui un pachet de reforme, menite să rezolve impasul. Libertatea comerţului cu cereale, suprimarea corvezii regale, introducerea unui impozit unic pe proprietatea funciară, repartizat de către adunări provinciale alese — toate acestea reprezentau măsurile vehiculate de la Turgot încoace şi pe care Calonne le readuce în actualitate. În acel moment însă, începea să devină evident faptul că nereuşita reformelor se datora unor cauze politice, respectiv opoziţiei categoriilor privilegiate, precum şi absenţei suportului politic necesar impunerii programului reformator. În aceste condiţii, suveranul, sfătuit de Calonne, convoacă o aşa-numită Adunare a Notabililor, alcătuită din nobili numiţi de rege, care să valideze propunerile ministrului. Notabilii vor respinge însă şi ei ideea egalităţii în faţa impozitelor, alăturându-se opoziţiei Parlamentelor. În faţa acestui nou eşec, Calonne îşi prezintă demisia, în anul 1787. Succesorul său, Brienne, dizolvă Adunarea Notabililor, dar încercările sale de a introduce reformele fiscale accentuează împotrivirea Parlamentelor. Opoziţia manifestată în faţa acestor măsuri coalizează un ansamblu de forţe diverse, fiecare având ambiţia de a obţine în favoarea sa un drept de control asupra puterii regale. Magistraţii Parlamentelor se luptă pentru lărgirea atribuţiilor pe care le exercită, nobilimea doreşte să îşi păstreze prestigiul conferit de autoritatea şi de privilegiile sale tradiţionale, în timp ce reformatorii din rândul categoriilor burgheze ar dori desfiinţarea privilegiilor şi o monarhie limitată, după modelul parlamentar britanic. 44 În anul 1788, Brienne demisionează şi el, fiind înlocuit din nou cu Necker, iar regele convoacă Adunarea Stărilor Generale, pentru luna mai a anului 1789. Toate forţele politice din ţară reclamau convocarea respectivei adunări reprezentative, care nu se mai întrunise din anul 1614, legându-şi năzuinţele de lucrările acesteia. Ludovic al XVI-lea şi miniştrii săi sperau că Adunarea va oferi sprijinul politic necesar pentru introducerea reformelor fiscale, în timp ce fiecare tendinţă opoziţionistă urmărea să folosească prilejul pentru a-şi condiţiona suportul solicitat de puterea regală de satisfacerea propriilor cereri. Convocarea Stărilor Generale provoacă o amplă dezbatere în întreaga ţară, pregătind spiritele pentru revoluţia care va urma. În primul rând, aşa-numiţii “patrioţi”, care doreau introducerea unor reforme profunde prin votul Adunării, cer ca Starea a Treia, neprivilegiată, să primească un număr de deputaţi egal cu cel al primelor două ordine, Clerul şi Nobilimea, luate împreună. Totodată, ei pretind ca fiecare deputat să aibă un vot individual, abolindu-se practica tradiţională, potrivit căreia fiecare ordin dispunea numai de câte un vot, ceea ce ducea automat la punerea în minoritate a Stării a Treia. Regele va accepta dublarea numărului de deputaţi ai Stării a Treia, dar nu se va pronunţa asupra chestiunii modului de votare, individual sau pe ordine. În fine, alegerile pentru Adunarea Stărilor Generale, desfăşurate în fiecare provincie, în primăvara anului 1789, vor provoca o profundă agitaţie populară, stimulată de recolta proastă din 1788 şi de iarna aspră care a urmat. Fiecare comunitate îşi prezintă în scris cererile şi nemulţumirile, în aşa-numitele “Caiete de Doleanţe”, care cuprindeau instrucţiunile alegătorilor pentru candidatul ales şi care furnizau, astfel, o radiografie completă a stării de spirit a francezilor la data respectivă. În această atmosferă deja tensionată, marcată de speranţele exagerate pe care întreaga societate franceză şi le focaliza într-o unică direcţie, într-un fascicul care concentra o forţă nebănuită, Adunarea Stărilor Generale îşi deschidea lucrările la Versailles, în data de 5 mai 1789. 45 Lecţia nr. 7 Monarhia Habsburgică şi statele germane între anii 1648-1790. Absolutismul luminat 1. Monarhia Habsburgică între anii 1648-1740 În anul 1648, Habsburgii austrieci ieşeau din Războiul de Treizeci de Ani profund umiliţi. Ca efect al politicii franceze, ei nu mai deţineau nici o autoritate reală în zona Germaniei, în pofida titlului lor de împăraţi ai Sfântului Imperiu Roman. În aceste condiţii, Habsburgii îşi concentrează politica internă în direcţia consolidării posesiunilor lor ereditare, austriece, precum şi a regatelor Boemiei şi Ungariei, în timp ce politica externă primea aceeaşi turnură răsăriteană, dirijată pe valea Dunării, în direcţia Imperiului Otoman. Această orientare va decide viitoarea configuraţie a monarhiei austriece, în următoarele două secole. În mod surprinzător, lunga domnie a împăratului Leopold I (1658-1705) se va dovedi a fi una bogată în rezultate, mai ales pe plan extern, în pofida handicapului cu care pleca acesta la drum, ca şi a mediocrităţii personalităţii sale. Pe plan intern, împăratul încearcă să asigure o mai bună coeziune şi organizare a statelor sale. Se înfiinţează o armată permanentă, se aduc unele îmbunătăţiri în ceea ce priveşte administraţia şi perceperea impozitelor. Pe parcursul domniei sale, Leopold I se va confrunta, adeseori, cu rezistenţa aristocraţiei din Ungaria, care se opunea politicii de centralizare promovate de curtea vieneză. Numeroasa nobilime maghiară calvină este afectată, în plus, de politica religioasă habsburgică. Toate aceste probleme se amplifică după ce trupele austriece reuşesc să îi alunge pe turci din Ungaria otomană şi din Transilvania, refăcând unitatea regatului maghiar. Este adevărat, în anul 1687, împăratul obţinea din partea Dietei maghiare recunoaşterea Habsburgilor drept suverani ereditari ai Ungariei, pe linie masculină. Nemulţumirile vor izbucni, în schimb, între anii 1703-1711, când revolta condusă de Francisc Rákóczi al II-lea îl va pune în mare dificultate pe noul împărat, Iosif I (1705-1711). Dar după Pacea de la Satu Mare, din anul 1711, Habsburgii izbuteau să îşi restabilească stăpânirea efectivă asupra întregii Ungarii. Cele mai spectaculoase realizări obţinute de Casa de Habsburg în această perioadă constau însă în lărgirea impresionantă a posesiunilor sale. După dobândirea Ungariei otomane şi a Principatului Transilvaniei, consecinţă a păcii de la Karlowitz (1699), urmau marile achiziţii obţinute prin tratatele din anii 1713-1714: Nordul şi Sudul Italiei, precum şi Ţările de Jos. În anul 1718, în urma păcii de la Passarowitz, turcii cedau noi teritorii: Banatul Timişoarei, Oltenia şi Nordul Serbiei. La această dată, stăpânirile Habsburgilor, pe care le numim în mod curent “monarhia austriacă”, alcătuiau cel mai vast şi mai populat stat al Europei, având o întindere de circa 600.000 km2, precum şi o populaţie de 25 de milioane de locuitori. Forţa monarhiei era afectată însă de lipsa ei de coeziune şi de marile diferenţe existente între diferitele provincii. Îndepărtatele Ţări de Jos sau Nordul Italiei se situau printre regiunile prospere ale Europei, în care oraşele jucau un rol important, în timp ce zonele răsăritene erau sărace şi înapoiate în plan economic şi social. În contrast cu modelul francez al centralizării administrative, monarhia austriacă era marcată de particularisme extrem de puternice. Este adevărat, caracterul multietnic al Imperiului Habsburgic nu reprezenta încă un factor foarte important, din punct de vedere politic. În schimb, lipsa de omogenitate era accentuată de faptul că statele şi provinciile componente îşi aveau propriile lor adunări şi diete sau chiar propriile organisme executiv- administrative, dominate de structurile elitare locale, tenace în menţinerea privilegiilor şi a stărilor de lucruri tradiţionale. Pe viitor, lipsa de eficienţă a unui asemenea model arhaic de organizare politico-administrativă va ridica în faţa suveranilor austrieci problema modernizării statului şi a societăţii. Împăratul Carol al VI-lea (1711-1740), nu va face însă aproape nimic în această direcţie. La acea dată, monarhiei îi lipseau încă atât capacitatea, cât şi dorinţa de a efectua reforme. Monarhia avea un sistem de guvernare complicat, ce reflecta structura complexă a acesteia. La vârf, existau câteva organisme centrale, care încercau să asigure coordonarea structurilor administrative din provincii. Aşa era Consiliul Privat (Geheime Rat), prezidat de împărat, unde se 46discutau problemele generale ale guvernării, Consiliul Aulic de Război (Hofkriegsrat) şi Camera Aulică (Hofkammer), care se ocupa de chestiunile economice şi financiare. Pe lângă aceste instituţii centrale, mai existau însă, tot la Viena, Cancelarii Aulice (Hofkanzlei) pentru fiecare provincie (Austria, Ungaria, Transilvania, Ţările de Jos sau Nordul Italiei). La nivel local, funcţionau dietele provinciale, precum şi organe executive provinciale, cum era Guberniul în Transilvania. Fiecare provincie îşi avea apoi reţeaua sa administrativă distinctă, la nivel districtual. Carol al VI-lea a lăsat sarcina administraţiei, în cea mai mare parte, pe seama dietelor şi a structurilor locale, ceea ce a avut ca efect atenuarea nemulţumirilor interne, dar şi rezultate foarte proaste sub raportul punerii în valoare a resurselor imperiului. Randamentul slab al impozitelor, agravat de cheltuielile unei Curţi fastuoase, face ca Viena să nu poată întreţine decât o armată extrem de redusă în raport cu dimensiunile şi potenţialul monarhiei. Pe plan extern, acest lucru se reflectă în eşecurile militare şi pierderile teritoriale suferite în această perioadă; în anul 1738, Carol al VI-lea cedează Bourbonilor spanioli Neapole şi Sicilia, iar în 1739 restituie turcilor Oltenia şi Nordul Serbiei. Starea proastă a finanţelor l-a determinat pe împărat să impună cel puţin luarea unor măsuri economice mai semnificative, în spiritul politicii mercantilismului. El încearcă să stimuleze comerţul maritim al monarhiei, prin porturile din Ţările de Jos şi prin Triest, şi înfiinţează o serie de manufacturi şi de alte exploatări industriale ale statului. Producţia agricolă, în schimb, rămâne afectată de instituţia şerbiei, care împiedică îmbunătăţirea randamentelor în acest sector. Cel mai important obiectiv urmărit de Carol al VI-lea a fost reglementarea succesiunii la tron. În anul 1713, el adopta un act, numit Pragmatica Sancţiune, care stabilea că întreaga moştenire habsburgică urma să fie atribuită unui singur descendent, fie el masculin sau feminin. În anii care vor urma, împăratul îşi concentrează toate eforturile în vederea recunoaşterii actului, atât pe plan intern, de către toate dietele locale, cât şi pe plan internaţional. De acum înainte, acest document va sta la baza dreptului public austriac şi va fundamenta, sub raport juridic, unitatea monarhiei habsburgice, constituind temeiul constituţional al acesteia, până în anul 1918. 2. Maria Tereza (1740-1780) şi Iosif al II-lea (1780-1790) La moartea lui Carol al VI-lea, în baza Sancţiunii Pragmatice, succesiunea habsburgică va reveni fiicei acestuia, Maria Tereza (1740-1780), care va domni alături de soţul ei, Francisc de Lorena. Monarhia se găsea într-o stare foarte proastă sub raport financiar şi militar, situaţie de care vor profita toate puterile rivale, dar îndeosebi Prusia. Sub pretextul nerecunoaşterii acestei succesiuni pe linie feminină, Prusia atacă Austria, dobândind, în urma păcii din anul 1748, provincia Silezia. Reuşind să obţină, după mari eforturi, recunoaşterea domniei sale, Maria Tereza iniţiază o politică de reforme profunde, în spiritul absolutismului luminat, menite să scoată monarhia din situaţia dramatică în care se găsea. Sfătuită de miniştri talentaţi, cum era Kaunitz, ea adoptă modelul centralizării administrative, punând bazele unui aparat birocratic modern, dirijat de la centru şi menit să înlocuiască structurile de decizie locale, controlate de elite conservatoare. Maria Tereza este conştientă de faptul că o asemenea politică riscă să trezească nemulţumiri periculoase pentru stabilitatea monarhiei, în acele regiuni în care nobilimea locală era mult prea puternică, iar statul nu avea capacitatea de a se impune. De aceea, împărăteasa acţionează în mod prudent, menajând privilegiile provinciilor periferice, cum era cazul Ungariei sau al Ţărilor de Jos. În schimb, ea reuşeşte să impună o guvernare centralizată în miezul posesiunilor sale, respectiv în statele ereditare ale Austriei şi Boemiei, zone care erau dezvoltate şi sub raport economic. Pentru a creşte randamentul impozitelor şi pentru a întări baza de recrutare a armatei, Maria Tereza duce o politică de protejare a ţărănimii. În acest scop, statul intervine în raporturile dintre nobili şi ţărani, încercând să atenueze efectele şerbiei. Reforma sistemului fiscal va permite creşterea veniturilor, deşi cheltuielile Curţii şi mai ales cele militare menţin statul într-o stare de deficit financiar cronic. Pe plan economic, este continuată politica mercantilistă iniţiată de Carol al VI-lea, prin măsuri de încurajare a comerţului şi a producţiei manufacturiere. Datorită nevoii acute de cadre administrative, recrutate acum şi din rândurile claselor mijlocii, se va întreprinde o reformă eficientă a sistemului de învăţământ. 47 Toate aceste reforme şi-au făcut simţite efectele şi în ceea ce priveşte îmbunătăţirea performanţelor armatei austriece, precum şi la nivelul rezultatelor politicii externe. Dobândirea Galiţiei, în urma primei împărţiri a Poloniei, din anul 1772, a adus o nouă rotunjire semnificativă a hotarelor monarhiei, urmată de achiziţionarea Bucovinei, în 1775. În pofida tuturor acestor realizări, politica de reforme a Mariei Tereza poate fi caracterizată drept una prudentă şi moderată. Lucrurile au fost lăsate de multe ori la jumătatea drumului, nu atât din lipsa fermităţii şi a determinării, cât în ideea că o societate mult prea tradiţională, cum era cea din majoritatea provinciilor monarhiei, nu ar putea să suporte o schimbare radicală. Mult mai decis în acest sens se va dovedi fiul Mariei Tereza, Iosif al II-lea (1780-1790). El fusese asociat la guvernare, în calitate de coregent, încă din anul 1765, deşi împărăteasa nu agrea vederile sale. După 1780, noul împărat va pune în aplicare, cu toată vigoarea, ideile sale reformiste. Educat în spiritul filosofiei franceze a iluminismului, adept convins al progresului şi al raţiunii, Iosif al II-lea credea că datoria unui suveran este aceea de a face totul pentru binele şi fericirea supuşilor săi. De multe ori însă, aceşti supuşi se vor arăta refractari proiectelor sale, opunându-se schimbărilor şi modernizării. Împăratul va promova, în primul rând, o politică de centralizare şi de uniformizare, aplicată acum la scara întregii monarhii. El desfiinţează vechile diviziuni administrative, controlate de nobilimea locală, şi înfiinţează noi districte, conduse de funcţionari numiţi de la Viena. Pe lângă unificarea administrativă, este impusă şi una lingvistică, germana urmând să devină limba administraţiei, a justiţiei şi a învăţământului în întreg imperiul. Pentru Iosif al II-lea, o asemenea măsură nu avea nici o semnificaţie naţionalistă, ci doar una practică, legată de cerinţele uniformizării monarhiei habsburgice. Ea va provoca însă primele manifestări ale unei sensibilităţi naţionale moderne în monarhie, deorece elitele locale, cum era cazul nobilimii maghiare, se vor simţi lezate de impunerea limbii germane. Pe plan social, Iosif al II-lea continuă în mod hotărât politica de protecţie a ţărănimii, lovind încă o dată în structurile tradiţionale ale nobilimii. În 1781, un decret imperial abolea şerbia, adică servitutea personală a ţăranilor iobagi. Deşi aceştia datorau în continuare prestarea robotei (adică a obligaţiei în muncă faţă de nobili), în rest, ţăranii se vedeau emancipaţi, într-o măsură importantă, în raport cu autoritatea seniorială. Aceeaşi politică îndrăzneaţă este promovată şi pe plan confesional. Împăratul este potrivnic superstiţiilor şi prejudecăţilor religioase, dorind să transforme Biserica într-o instituţie utilă în primul rând statului, controlată de acesta şi menită să asigure educaţia morală a cetăţenilor. El duce o politică galicană, limitând autoritatea Papei asupra episcopilor catolici din monarhie şi desfiinţând o serie de ordine călugăreşti, considerate inutile în raport cu nevoile societăţii. În anul 1781, prin Decretul de Toleranţă, lua o măsură extrem de modernă, acordând libertatea cultului protestanţilor şi ortodocşilor din monarhie. Reformele lui Iosif al II-lea vor provoca însă o rezistenţă acerbă la nivelul întregii monarhii, în rândurile credincioşilor catolici, ale nobilimii maghiare sau ale comunităţilor urbane din Ţările de Jos. În anul 1789, locuitorii din Ţările de Jos austriece se vor revolta, nemulţumiţi de politica de centralizare a împăratului. În 1790, la moartea acestuia, opoziţia generalizată evidenţia eşecul politicii sale şi imposibilitatea de a realiza modernizarea monarhiei austriece prin transformarea ei într-un stat centralizat şi omogen. 3. Statele germane. Ascensiunea Prusiei După pacea westfalică, spaţiul Germaniei va fi marcat de fărâmiţarea politică şi de lipsa de autoritate care domneau în Sfântul Imperiu Roman. Cele circa 350 de principate laice, principate ecleziastice şi oraşe libere care îl compuneau duceau fiecare o politică proprie, iar numărul lor continua să crească, prin divizări dinastice. Dieta Imperiului, împărţită în trei Colegii (al electorilor, al prinţilor şi al oraşelor), era lipsită de putere, la fel ca şi împăratul, ales în continuare, de către Colegiul principilor electori, din rândurile familiei de Habsburg. La mijlocul secolului al XVII-lea, Franţa şi Casa de Austria erau singurele puteri care îşi disputau influenţa politică asupra regiunii Germaniei. În perioada următoare însă, aici se vor afirma câteva mici state ale Imperiului, aflate într-o puternică ascensiune. Aşa erau: Electoratul de Hanovra, ai cărui suverani devin, din anul 1714, şi regi ai Angliei; Ducatul Saxoniei, ai cărui prinţi 48din secolul al XVIII-lea vor ocupa, în câteva rânduri, şi tronul Poloniei; Ducatul Bavariei, al cărui duce va ajunge, pentru o scurtă perioadă, pe tronul imperial. Un al patrulea stat german de dimensiuni similare, având, ca şi celelalte, în jur de 1-2 milioane de locuitori, era Electoratul de Brandenburg. Pe parcursul secolului al XVIII-lea, el va ajunge una dintre marile puteri europene, devenind, totodată, cel mai ameninţător concurent al dinastiei de Habsburg în spaţiul german. Dacă Habsburgii vor recâştiga o parte din influenţa lor pierdută în zona Germaniei de Sud, Germania nordică, în schimb, va trece treptat sub controlul viitorului Regat al Prusiei. Electoratul de Brandenburg, teritoriu din centrul Germaniei, locuit de o populaţie majoritar luterană şi având capitala la Berlin, era stăpânit încă din secolul al XV-lea de către prinţii din familia de Hohenzollern. În secolul al XVII-lea, aceştia vor reuşi să îşi tripleze posesiunile personale, punând astfel bazele viitorului stat prusac. Stăpânirile Hohenzollernilor cuprindeau, în principal, trei regiuni distincte, extrem de diferite din punct de vedere economic şi social, aflate la mare distanţă una faţă de cealaltă şi fără nici o legătură teritorială între ele. Nucleul îl forma Brandenburgul, consolidat în urma Războiului de Treizeci de Ani, când acesta dobândeşte Pomerania Răsăriteană şi Magdeburgul. A doua regiune cuprindea Ducatul Prusiei, o îndepărtată zonă răsăriteană, situată în afara graniţelor Sfântului Imperiu Roman şi aflată sub suzeranitatea regilor Poloniei. În Evul Mediu, această provincie săracă şi slab populată, cu capitala la Königsberg, fusese stăpânită de Ordinul Cavalerilor Teutoni, dar, din anul 1618, principii electori de Brandenburg devin şi duci ai Prusiei, iniţial ca vasali ai regelui Poloniei. Începând cu anul 1657, ei se vor emancipa de sub această suzeranitate. În fine, începând cu anul 1614, Hohenzollernii moştenesc o serie de teritorii discontinue în zona Rinului, la frontiera Imperiului cu Provinciile Unite. Deşi erau foarte reduse ca întindere şi situate departe de nucleul viitorului stat prusian, aceste ultime stăpâniri erau extrem de valoroase sub raport economic. Spre deosebire de regiunile Prusiei Răsăritene, unde clasa nobiliară a junkerilor practica o agricultură înapoiată, bazată pe un regim dur de servaj al ţăranilor, Renania era o zonă bogată, unde şerbia fusese de multă vreme desfiinţată, iar economia se moderniza rapid. În mod evident, succesul politic al Brandenburgului a fost strâns legat de calităţile personale ale suveranilor săi. Chiar dacă aceste însuşiri nu reprezintă singurele cauze ale ascensiunii Prusiei, se poate spune că Hohenzollernii au avut meritul de a fi descoperit şi valorificat acele forţe structurale profunde care au permis dezvoltarea surprinzătoare a statului lor. Un prim personaj de această factură a fost principele elector Frederic Wilhelm I (1640- 1688), cunoscut în istorie sub numele de “Marele-Elector”. Pe lângă achiziţiile teritoriale reuşite şi străduinţele sale de a fi luat în seamă de către puterile europene (cu ocazia păcii westfalice), el s-a consacrat mai ales ca un bun administrator pe plan intern. Frederic Wilhelm va reuşi să transforme posesiunile sale de familie, risipite în plan geografic şi devastate în urma războiului, într-un stat modern, cu o administraţie coerentă. Succesele obţinute în materie de colectare a impozitelor, domeniu care reprezenta esenţialul pentru un stat al epocii, i-au permis să întreţină o armată permanentă de 30.000 de oameni. El va primi în statele sale numeroşi emigranţi, mai ales hughenoţi francezi refugiaţi în urma revocării Edictului de la Nantes, care vor contribui la popularea unor vaste zone nelocuite, la desecarea mlaştinilor şi fertilizarea terenurilor nisipoase din Brandenburg, la progresul comerţului şi al manufacturilor. Succesorul său, prinţul Frederic al III-lea (1688-1713), deşi lipsit de calităţile tatălui său, se va ilustra totuşi, pe plan extern, prin eforturile sale de a obţine titlul de rege. Ca prinţ al Imperiului, el nu putea dobândi o asemenea calitate, în schimb, putea fi rege în Ducatul Prusiei, pe care îl deţinea în deplină suveranitate. În anul 1701, ca urmare a autorizaţiei primite din partea împăratului Leopold, el va fi încoronat ca prim rege al Prusiei, la Königsberg, sub numele de Frederic I. În acest fel, Hohenzollernii dobândeau un prestigiu superior, în comparaţie cu oricare alt prinţ al Imperiului. Următorul rege al Prusiei, Frederic Wilhelm I (1713-1740) — supranumit şi “Regele- Sergent” —, a reuşit să înfăptuiască o operă de consolidare a statului fără precedent. El a pus bazele unei administraţii centralizate, înfiinţând “Directoratul General al finanţelor, războiului şi domeniilor”, un organism care controla întreaga activitate de guvernare. Administraţia locală era strict subordonată celei centrale, graţie unui sistem riguros de inspecţie şi control. Eficienţa 49aparatului birocratic prusian, măsurile de încurajare a economiei şi mai ales o politică drastică de reducere a cheltuielilor, impusă de zgârcenia proverbială a regelui, au făcut ca Prusia să aibă bugete excedentare, spre deosebire de Franţa sau de monarhia habsburgică, state mult mai bogate şi mai populate, aflate însă mereu în deficit financiar. S-a introdus şi un sistem de învăţământ primar obligatoriu, finanţat de stat, nu doar din raţiuni de educare a cetăţenilor în folosul autorităţilor, ci şi dintr-o motivaţie religioasă, deoarece, pentru protestanţi, lectura individuală a Bibliei reprezenta unul dintre elementele de bază ale practicării cultului. Toate eforturile Regelui-Sergent erau subordonate însă unui singur obiectiv, urmărit cu o insistenţă obsesivă: întărirea armatei, pe care el o considera principalul instrument al puterii unui monarh. Veniturile mari ale regatului şi un sistem de recrutare eficient i-au permis să ridice efectivele armatei la 80.000 de oameni, la o populaţie de două milioane de locuitori. Prusia era al doisprezecelea stat din Europa ca număr al populaţiei, dar armata sa se afla pe locul patru ca efective şi, probabil, chiar mai sus în ceea ce priveşte capacitatea de luptă. Importanţa acordată elementului militar, faptul că regele şi-a transformat întreaga ţară într-o adevărată cazarmă, condusă de o nobilime crescută în cultul brutalelor valori cazone, va imprima asupra întregii istorii germane o serie de trăsături caracteristice, care vor dăinui în următoarele două sute de ani: de la spiritul de ordine şi disciplină, până la docilitatea cetăţenilor şi caracterul autoritar al guvernării. 4. Frederic al II-lea şi absolutismul luminat Cu toate că a creat această formidabilă forţă militară, având, totodată, o fire destul de primitivă şi impulsivă, Frederic Wilhelm I a dus o politică externă paşnică. În schimb, urmaşul său, Frederic al II-lea (1740-1786), rege-filosof şi posesor al unei vaste culturi iluministe, va folosi din plin potenţialul armat de care dispunea, angajând Prusia într-o serie de războaie, de pe urma cărora aceasta îşi va mări teritoriul până la 200.000 de km2, populaţia ajungând la aproape şase milioane de locuitori. În decursul a numeroase campanii pe care le-a condus personal, Frederic al II-lea s-a dovedit a fi cel mai talentat general al epocii sale. În plus, el va continua opera de consolidare a armatei prusiene, care va ajunge la un efectiv de 160.000 de combatanţi, fiind considerată, totodată, prima din Europa sub raport calitativ. În anul 1748, în urma Războiului de Succesiune la tronul Austriei, el obţinea din partea Habsburgilor provincia Silezia, extrem de bogată în resurse naturale şi umane; iar în 1772, în urma primei împărţiri a Poloniei, primea teritoriul Prusiei Occidentale, o vastă regiune care făcea legătura între vechea Prusie Orientală şi Brandenburg. Frederic al II-lea nu s-a ilustrat însă doar prin această operă de consolidare a statului său, realizată prin intermediul expansiunii teritoriale, deşi, potrivit mentalităţii epocii, aceasta continua să reprezinte un obiectiv principal în activitatea fiecărui suveran. Datorită reformelor interne pe care le-a promovat în Prusia, el a fost socotit drept unul dintre cei mai moderni monarhi ai Europei iluministe. Pe plan economic, suveranul prusac continuă tradiţionala politică mercantilistă. În timpul său ia amploare exploatarea cărbunelui din Bazinul Ruhr, se înfiinţează manufacturi textile şi întreprinderi metalurgice, se introduce cartoful în agricultură, se construiesc canale între râurile interioare, se înfiinţează Banca din Berlin, după modelul celei londoneze. Regele împărtăşea opinia potrivit căreia forţa unui stat este dată de numărul supuşilor pe care îi are şi, în consecinţă, promova o politică populaţionistă, favorizând aşezarea a numeroşi emigranţi străini în Prusia, în vederea valorificării resurselor agricole sau minerale. În agricultură, deşi va încerca să asigure o anumită protecţie a ţărănimii, limitând abuzurile regimului şerbiei, nu va îndrăzni să desfiinţeze această instituţie, extrem de puternică în regiunile răsăritene ale regatului. Suveranul aprecia că o asemenea reformă radicală ar fi generat împotrivirea nobilimii, principala elită a regatului, şi ar fi dezorganizat producţia în acest sector. Reformismul practicat de Frederic al II-lea s-a manifestat şi în alte domenii, cum ar fi toleranţa religioasă, libertatea presei sau reformarea sistemului juridic. El a încercat să asigure egalitatea tuturor supuşilor săi în faţa legii şi a abolit tortura. O parte a reformelor sale vor fi continuate în timpul urmaşilor săi, Frederic Wilhelm al II-lea (1786-1797) şi Frederic Wilhelm al III-lea (1797-1840). Acesta din urmă va avea atât prilejul de a desfiinţa şerbia de pe domeniile Coroanei, în anul 1798, cât şi surpriza de a vedea faimoasa armată prusacă prăbuşindu-se total în 50faţa lui Napoleon, cu ocazia bătăliei de la Jena, din anul 1806. Istoricii pun acest eşec şi pe seama lui Frederic al II-lea, care, în ultimii ani ai domniei, a neglijat să mai continue reformarea armatei sale. Ca şi Iosif al II-lea, Frederic al II-lea a fost un reprezentant tipic al absolutismului luminat, o concepţie de guvernare bazată pe aplicarea în practică a ideilor filosofilor francezi iluminişti. Puterea absolutistă a suveranului trebuia pusă în serviciul modernizării şi al raţionalizării statului, raţiunea de stat reprezentând acum principala motivaţie a acţiunii unui suveran. Regele trebuia să devină primul servitor al statului, având ca obiectiv de bază asigurarea bunăstării şi a fericirii supuşilor săi şi fiind profund responsabil pentru soarta acestora. Fără îndoială că o asemenea politică a reprezentat un progres incontestabil în raport cu maniera de guvernare a monarhilor absolutişti din secolele XVI şi XVII, care nu simţiseră nevoia să caute vreo justificare raţională a poziţiei pe care o ocupau, atâta timp cât ea era legitimată de argumentele dreptului divin. Cu toate acestea, istoricii de astăzi nu pot să nu remarce şi eşecurile pe care le-au întâmpinat despoţii luminaţi în aplicarea reformelor lor. Deşi pretindeau că duc o politică îndreptată exclusiv în folosul supuşilor lor, în practică, ei s-au lovit adeseori de opoziţia acestora. Monarhii aveau dreptate, probabil, atunci când refuzau să asocieze la guvernare o societate formată, în mod preponderent, din ţărani analfabeţi şi din aristocraţi ostili reformelor. Pe de altă parte însă, procesul de modernizare se înfăptuia extrem de greu fără participarea conştientă a societăţii. 51 Lecţia nr. 8 Peninsula Italică, statele iberice şi nordice în secolul al XVIII-lea. “Micii despoţi luminaţi” 1. Peninsula Italică în secolul al XVIII-lea În secolul al XVIII-lea, Peninsula Italică ieşea din stagnarea pe care o cunoscuse în veacul precedent, înregistrând o creştere economică şi demografică, precum şi un proces de reformare politico-administrativă, similar cu cel înregistrat în alte zone dezvoltate ale continentului. Este adevărat, sub raport politic ea rămâne un teren predilect de confruntare între marile puteri, dar acest lucru îi va afecta mult mai puţin dezvoltarea de ansamblu, în raport cu situaţia din secolele anterioare. În unele cazuri, instaurarea unor noi dominaţii străine va avea chiar o serie de efecte pozitive. În prima jumătate a veacului, Italia este bulversată încă de numeroase războaie, în cursul cărora stăpânirea asupra peninsulei este disputată, în principal, între Bourbonii spanioli şi Habsburgii austrieci, cu rezultate schimbătoare. În a doua jumătate a secolului însă, situaţia se stabilizează, iar Italia cunoaşte o perioadă de pace deplină, până la războaiele iscate ca urmare a izbucnirii Revoluţiei Franceze. La mijlocul secolului al XVIII-lea, potrivit noului echilibru intervenit între poziţiile celor două dinastii, Habsburgii se vor retrage din Sudul peninsulei, dar îşi vor consolida autoritatea în Nord, unde, în afara Ducatului de Milano, primesc şi Ducatul de Toscana, cu capitala la Florenţa, începând cu anul 1737. Bourbonii spanioli recuceresc o parte din poziţiile pierdute în 1713-1714, în condiţiile în care cei doi fii ai lui Filip al V-lea şi ai soţiei sale italience, Elisabeta Farnese, ajung suverani ai unor state din peninsulă: don Carlos este înscăunat rege al Neapolelui şi al Siciliei, din anul 1734, iar don Felipe devine duce de Parma, din anul 1748. Noile dinastii străine, consolidate după 1750 în respectivele state italiene, duc o politică modernă, reformistă, de absolutism luminat, fiind puternic influenţate de concepţiile novatoare ale filosofilor iluminişti. În acest context, apar chiar şi reprezentanţi italieni de prestigiu ai acestui curent, cum a fost Cesare Beccaria, cel care a teoretizat reformarea sistemului penal, într-un spirit umanitar, solicitând desfiinţarea pedepsei cu moartea. În schimb, statele care se menţin independente sub vechile guvernăminte, cum era cazul Veneţiei, al Genovei sau al Statului Papal, rămân închise în faţa tendinţelor reformatoare, continuându-şi procesul de decădere. Statul pontifical, de exemplu, devine una dintre cele mai înapoiate şi mai prost administrate regiuni ale Europei. Chiar şi Regatul Sardiniei (sau al Piemontului, cum este denumit el în mod curent), o prezenţă extrem de activă în jocul politic european din prima jumătate a secolului, nu mai reuşeşte să ţină pasul, după 1750, cu ritmul reformelor promovate de către despoţii luminaţi din Parma sau de la Florenţa. Piemontul va imita îndeaproape modelul monarhiei absolutiste clasice, franceze, realizând o centralizare administrativă şi o dezvoltare economică de tip colbertist, fără a-i mai adăuga însă nota de despotism luminat, după modelul Prusiei sau Austriei de la sfârşitul secolului al XVIII-lea. Reformismul austriac din Italia a avut ocazia să se manifeste în primul rând în Lombardia, bogata provincie din Valea Padului, cu capitala la Milano, care va redeveni una dintre cele mai prospere regiuni de pe continent. Aici, funcţionarii austrieci se vor dovedi net superiori viceregilor spanioli din veacul precedent. Un rol deosebit de important l-au avut reformele înfăptuite în Lombardia de către Maria Tereza şi Iosif al II-lea. Datorită standardului economic şi social ridicat al zonei, schimbările au putut fi introduse mult mai uşor decât în regiunile înapoiate ale Imperiului Habsburgic. Administraţia austriacă a elaborat aici un cadastru amănunţit, pe baza căruia toate proprietăţile funciare au putut fi luate în evidenţă şi impozitate într-un mod judicios. Noua modalitate de repartizare a impozitelor a favorizat creşterea producţiei agricole şi extinderea suprafeţelor cultivate, oferind un exemplu grăitor pentru modul în care o reformă fiscală poate contribui nu doar la creşterea de moment a impozitelor, ci şi la progresul economic de ansamblu. Încurajarea unor noi ramuri economice, cum ar fi culturile de orez sau de viermi de mătase, a stimulat şi dezvoltarea industrială şi comercială a Lombardiei austriece. 52 Şi mai spectaculos s-a dovedit a fi reformismul practicat în Toscana, de către fratele lui Iosif al II-lea, Leopold, în perioada 1765-1790, când a guvernat aici în calitate de mare duce. Leopold poate fi considerat despotul luminat european care a mers cel mai departe cu reformele. Succesul său a fost înlesnit de existenţa câtorva circumstanţe locale favorabile. Toscana epocii sale a fost ferită de povara războaielor şi, totodată, era un stat mic, între limitele căruia marele duce a putut să înfrângă mult mai uşor rezistenţa antireformistă a Bisericii şi a nobilimii. Leopold a realizat, în primul rând, un sistem judiciar uman şi raţional, aplicând în practică ideile lui Beccaria. A abolit tortura (expunând instrumentele de tortură într-un muzeu, în mod demonstrativ), a îngrădit privilegiile nobilimii, realizând o egalitate aproape deplină a supuşilor săi în faţa legii, a desfiinţat tribunalul ecleziastic al Inchiziţiei, în pofida împotrivirii acerbe a Bisericii şi chiar a populaţiei, care susţinea această instituţie tradiţională. Tot în Toscana s-a introdus, pentru prima dată în Europa, un sistem de impozite proporţionale cu veniturile populaţiei şi s-a preconizat convocarea unei adunări reprezentative, formată din deputaţi ai tuturor categoriilor sociale plătitoare de taxe. În comparaţie cu realizările lui Leopold, reformele suveranilor luminaţi din statele mari, Prusia, Austria şi Rusia, par extrem de neconvingătoare. Faptul se explică însă prin obstacolele mult mai serioase care au stat în calea ambiţiilor reformiste ale unui Iosif al II-lea, respectiv nenumăratele particularisme ale unui stat mare şi complex, precum şi o nobilime puternică. Nici Leopold, atunci când îi va succeda fratelui său la conducerea Imperiului Habsburgic, între anii 1790-1792, nu va mai reuşi să promoveze politica atât de îndrăzneaţă reuşită în Toscana. O situaţie mult diferită de cea din Lombardia sau din Toscana putea fi întâlnită în Regatul Neapolelui şi al Siciliei. Fiul lui Filip al V-lea al Spaniei, care va domni aici sub numele de Carol al IV-lea, între anii 1734-1759, s-a confruntat cu problemele unei regiuni înapoiate, dominată de o structură socială tradiţională. Nobilimea şi clerul deţineau marea majoritate a proprietăţii funciare, în timp ce ţărănimea se afla încă în stare de şerbie. Ca peste tot, acest tip de relaţii sociale genera o slabă productivitate a muncii, precum şi condiţii proaste de viaţă pentru majoritatea populaţiei. În consecinţă, activitatea reformatoare a regelui, sfătuit de ministrul Tanucci, s-a concentrat în direcţia intervenţiei statului în raporturile dintre nobilime şi ţărani. S-a încercat scoaterea acestora de sub autoritatea seniorială, prin desfiinţarea şerbiei, şi s-a urmărit limitarea privilegiilor uriaşe ale Bisericii. Cu toate aceste intenţii lăudabile, reformele promovate în Regatul Neapolelui se vor dovedi superficiale şi efemere, nereuşind să facă faţă rezistenţei opuse de structurile de putere tradiţionale, ale nobilimii şi clerului. Ţărănimea se alinia şi ea rezistenţelor conservatoare, apărând autoritatea Bisericii. 2. Spania în secolul al XVIII-lea După declinul accentuat din veacul anterior, Spania cunoaşte un proces de redresare în secolul al XVIII-lea, sub conducerea regilor din noua dinastie de Bourbon. Filip al V-lea (1700- 1746) este primul suveran care aplică o politică fermă de centralizare a statului şi de întărire a puterii monarhice în dauna aristocraţiei, după modelul francez. El introduce şi în Spania sistemul intendenţilor regali, meniţi să impună voinţa suveranului în faţa autorităţilor locale tradiţionale, iar la nivel central reorganizează Consiliul regelui, în rândurile căruia apar, ca şi în Franţa, Secretarii de Stat. Totodată, este îmbunătăţit sistemul de percepere a impozitelor şi este încurajată industria, în spiritul politicii mercantiliste. Filip al V-lea a reuşit să valorifice rezultatele operei sale de redresare internă şi pe planul politicii externe, recuperând Italia de Sud, după o serie nesfârşită de războaie cu Austria. Totodată, el a încercat să limiteze privilegiile economice pe care le acordase Angliei, după Tratatul de la Utrecht, în privinţa comerţului cu coloniile din America spaniolă. Succesorul său, Ferdinand al VI- lea (1746-1759), a continuat seria reformelor interne, ca şi politica de refacere a puterii navale spaniole şi de contracarare a comerţului englez. Între anii 1759-1788, tronul de la Madrid va fi ocupat de fostul suveran reformator de la Napoli, don Carlos, care moşteneşte acum Coroana spaniolă, sub numele de Carol al III-lea, în timp ce tronul Neapolelui va fi lăsat în stăpânirea unei alte ramuri a dinastiei. Carol al III-lea venea în Spania având deja în urmă experienţa preţioasă a eforturilor sale anterioare, de promovare a reformelor iluministe într-o ţară dominată de structuri înapoiate. În consecinţă, el a avut abilitatea de a nu forţa ritmul schimbărilor, pentru a nu provoca în mod inutil opoziţia Bisericii şi a 53aristocraţiei, extrem de puternice şi în Spania. Politica sa de absolutism luminat va fi secondată de miniştri reformatori, cum au fost Aranda sau Campomanès. Ţinând cont de faptul că guverna o ţară profund catolică şi motivat, de altfel, de propria-i pietate sinceră, regele s-a abţinut de la practicarea unei politici anticlericale radicale, aşa cum o făceau alţi suverani iluminişti ai vremii. Totuşi, el a reuşit să îi alunge din ţară pe călugării iezuiţi, în anul 1767. În ceea ce priveşte Inchiziţia, care se bucura de sprijin popular, Carol s-a mărginit să o pună sub controlul statului, fără a o desfiinţa, în pofida faptului că această veritabilă poliţie secretă a Bisericii mai continua, în secolul al XVIII-lea, supravegherea, persecutarea şi chiar arderea pe rug a indivizilor suspectaţi de erezie. Regele s-a arătat tot atât de moderat şi în raporturile cu nobilimea, pentru a preveni coalizarea acesteia cu clerul şi cu ţărănimea superstiţioasă şi tradiţionalistă, într-un front comun antireformist. În consecinţă, se poate spune că absolutismul regal din Spania nu a reuşit să disloce în mod semnificativ autoritatea tradiţională a nobilimii. Reformele introduse de Carol al III-lea au izbutit să producă efecte în domeniul producţiei manufacturiere, protejată de stat, ca şi în agricultură, unde retragerea privilegiilor de care se bucurase corporaţia privilegiată a crescătorilor de oi, Mesta, a determinat extinderea suprafeţelor cultivate şi a producţiei de cereale. De altfel, populaţia va creşte şi ea în secolul al XVIII-lea, ca peste tot în Europa Occidentală, de la 8 milioane de locuitori, la 12 milioane. Relansarea comerţului maritim al Spaniei a fost favorizată, de asemenea, de anularea unor privilegii, cum era cazul monopolului deţinut de oraşul Sevilla în derularea schimburilor comerciale cu America. Retragerea acestui privilegiu a permis dezvoltarea unor noi porturi, cum era cel din Cádiz. Pe ansamblu însă, Spania rămânea o ţară extrem de inegal dezvoltată sub raport economic, doar unele regiuni (de exemplu: Catalonia) bucurându-se de un progres mai semnificativ. Fără îndoială, reformele întreprinse de Carol al III-lea au încercat să contracareze principalele obstacole care stăteau în calea dezvoltării moderne a Spaniei, respectiv influenţa exagerată a Bisericii, autoritatea nobilimii, economia închisă şi mentalităţile tradiţionale. Cu toate acestea, rezultatele obţinute nu au fost suficient de solide şi au putut fi irosite cu uşurinţă de către urmaşii săi la tron, suverani mai puţin destoinici. Pe parcursul secolului al XIX-lea, Spania nu va mai fi capabilă să se înscrie în procesul de modernizare în rând cu celelalte ţări din Europa Occidentală, transformându-se, pentru o lungă perioadă, într-o periferie nesemnificativă a continentului. 3. Despotismul luminat în Portugalia Ca şi Regatul Neapolelui sau Spania, Portugalia oferă şi ea exemplul unei societăţi sud- europene tradiţionale, caracterizată de înapoierea structurilor sociale, precum şi de existenţa unei Biserici catolice omnipotente, susţinută de zelul religios al populaţiilor rurale conservatoare. Exploatarea anevoioasă a resurselor Braziliei, ale cărei beneficii sunt împărţite cu Marea Britanie, nu reuşeşte să scoată regatul din starea de decadenţă în care se afla. În aceste condiţii defavorabile, Portugalia cunoaşte şi ea o experienţă radicală, de tipul despotismului luminat, prilejuită de numirea ca prim-ministru a marchizului de Pombal, între anii 1755-1777, sub domnia lui José I, un rege lipsit de autoritate. Pombal îşi va promova într-un mod deosebit de agresiv reformele, anihilând opoziţia categoriilor conservatoare, a clerului şi a nobilimii, prin intermediul unei politici de veritabilă teroare, care includea execuţiile şi tortura. În 1759, el îi alunga pe iezuiţi din Portugalia, confiscându-le proprietăţile extrem de valoroase şi încurajând în acest fel şi alte state catolice, cum vor fi Franţa şi Spania, să procedeze în mod similar. În cele din urmă, în anul 1773, însuşi papa Clement al XIV-lea se vedea nevoit să desfiinţeze Ordinul Iezuit, datorită presiunilor exercitate de către suveranii europeni, Biserica Romano-Catolică pierzând astfel unul dintre cele mai valoroase instrumente de exercitare a influenţei sale. Măsurile anticlericale ale lui Pombal nu s-au oprit însă aici, ele continuând cu închiderea a numeroase mănăstiri, arestarea preoţilor opozanţi şi subordonarea, în acest fel, a întregii Biserici în raport cu obiectivele statului. Măsurile luate în vederea sprijinirii învăţământului urmăreau, de asemenea, modernizarea societăţii şi emanciparea ei de sub autoritatea spirituală a Bisericii. Pe plan economic, Pombal a promovat o politică mercantilistă, încercând să scoată Portugalia din starea ei de dependenţă comercială faţă de Marea Britanie. Pe plan militar, a creat o 54armată puternică, după model prusac. A modernizat, totodată, sistemul de impozite, a desfiinţat sclavia în întreg imperiul colonial portughez şi a reconstruit Lisabona, urmând un plan modern, după ce aceasta a fost aproape complet distrusă de cutremurul din anul 1755. Poliţia secretă, menită să supravegheze şi să reprime oponenţii regimului, a reprezentat o altă instituţie modernă creată de Pombal, pe care o vom regăsi şi în serviciul celorlalţi despoţi luminaţi, îndeosebi a lui Iosif al II-lea. Guvernarea paradoxală a lui Pombal a evidenţiat rezultatele deosebite care puteau fi obţinute în situaţia în care un conducător se decidea să utilizeze cu adevărat despotismul pentru realizarea planurilor sale luminate. Cu toate acestea, apreciază unii istorici, metodele brutale pe care le-a folosit Pombal îl aseamănă mai curând cu dictatorii secolului al XX-lea, decât cu despoţii luminaţi din veacul al XVIII-lea, care au ţinut să promoveze o atitudine mai umană în relaţiile cu supuşii lor şi nu au recurs la represiuni sângeroase decât atunci când au fost nevoiţi să facă faţă unor violenţe sociale. După moartea lui José I, oponenţii reformelor lui Pombal vor reuşi să obţină îndepărtarea acestuia de la putere, iar efectul măsurilor sale se va atenua treptat în perioada următoare. În secolul următor, Portugalia va rămâne şi ea în rândul ţărilor subdezvoltate ale Europei. 4. Despotismul luminat în Danemarca Un experiment reformist asemănător, prin intensitatea sa, cu cele din Toscana şi Portugalia a avut loc, timp de 18 luni, şi în Danemarca, în perioada 1770-1772. Danemarca era un stat de confesiune luterană, dezvoltat din punct de vedere economic, datorită situării sale într-o poziţie- cheie pentru traficul comercial european. Pe parcursul secolelor XVII-XVIII, regii danezi absolutişti reuşiseră să smulgă puterea politică din mâinile nobilimii. Acest lucru, conjugat cu lipsa de autoritate a Bisericii luterane, va face ca politica despotismului luminat să nu întâlnească aici adversarii clasici pe care îi avea în statele din Sudul Europei, ţări catolice şi cu o structură socială înapoiată. În anul 1770, un medic prusac, dr. Struensee, reuşea să intre în graţiile familiei regale şi să obţină postul de prim-ministru. Influenţat de lecturile sale din filosofii iluminişti, el a promovat un program de reforme de o modernitate fără precedent, publicând peste 1.000 de decrete în mai puţin de doi ani de zile. A desfiinţat cenzura presei, a instituit toleranţa religioasă pentru toate credinţele, a abolit şerbia ţăranilor şi a stabilit egalitatea tuturor cetăţenilor în faţa legii, a reorganizat administraţia şi a concediat funcţionarii ineficienţi, a scos bordelurile de sub supravegherea poliţiei şi a interzis pedepsele pentru mamele necăsătorite. În mod firesc, caracterul atât de radical al măsurilor luate de dr. Struensee îi va atrage acestuia duşmănia nobilimii şi a funcţionarilor de stat, care reuşesc să obţină, în anul 1772, demiterea şi chiar executarea ministrului. Cu toate acestea, se poate spune că majoritatea reformelor sale au supravieţuit ori au fost reluate în scurt timp, datorită faptului că Danemarca era o ţară dezvoltată sub raport economic şi social, unde schimbările au putut să prindă rădăcini cu uşurinţă. 5. Suedia în secolele XVII-XVIII Datorită felului în care şi-a marcat prezenţa în veacurile de început ale istoriei moderne europene, Suedia merită o abordare mai atentă. În pofida faptului că număra doar aproximativ un milion de locuitori în secolul al XVII-lea, Suedia va ajunge în această perioadă unul dintre cele mai puternice state de pe continent, afirmându-se, totodată, ca un rival de temut al celorlalte două puteri maritime, Anglia şi Olanda. Succesul Suediei se datora, într-o măsură importantă, poziţiei sale geografice, care o predestina navigaţiei şi îi permitea să controleze rutele de negoţ din Marea Baltică, extrem de importante pentru comerţul european. În secolul al XVI-lea, sub conducerea regelui Gustav Wasa (1523-1560), Suedia se emancipase de sub dominaţia daneză şi realizase o serie de transformări esenţiale pentru evoluţia sa viitoare: este vorba de adoptarea luteranismului şi de acceptarea de către Dietă (Riksdag) a eredităţii Coroanei, lucru care va conduce la întărirea puterii regale. În mod tradiţional, Suedia era o ţară în care ţărănimea liberă juca un rol extrem de important, deţinând cea mai mare parte a terenurilor agricole, în schimbul obligaţiilor sale militare faţă de Coroană. Datorită acestui fapt, ea avea şi un important drept de reprezentare în Adunarea Stărilor, Riksdag, unde deputaţii săi luau loc alături de cei ai clerului, ai nobilimii sau ai oraşelor. Suveranii din dinastia Wasa au căutat să îşi întărească poziţiile în faţa Riksdag-ului, având nevoie de sprijinul acestuia în vederea promovării unei politici externe active. Pentru monarhia suedeză, 55ţărănimea liberă constituia, aşadar, o puternică bază socială, politică şi militară, fapt care îi permitea autorităţii centrale să trateze cu nobilimea de pe o poziţie foarte avantajoasă. Secularizarea bunurilor Bisericii Catolice în folosul exclusiv al statului reprezenta un alt atu important al Coroanei suedeze. Această remarcabilă concentrare internă de resurse ale puterii (de care alţi suverani europeni, care stăpâneau ţări mult mai bogate şi populate, nu se puteau bucura) va fi pusă de regii suedezi în serviciul expansiunii teritoriale şi maritime. Obiectivul natural al expansiunii suedeze era acela al stăpânirii integrale a coastelor Mării Baltice, fapt care va pune Suedia în conflict cu toate puterile riverane, respectiv cu Danemarca, Polonia, Rusia şi Brandenburg. Încă din Evul Mediu, Suedia stăpânea Finlanda, ceea ce îi asigura controlul întregului Golf Botnic. La sfârşitul secolului al XVI-lea era cucerită Estonia, iar în timpul lui Gustav Adolf al II-lea (1611-1632), Suedia ocupa Ingria şi Carelia, adică teritoriile care despărţeau Rusia de Finlanda şi prin care coastele întregului Golf Finic deveneau suedeze. Va urma, spre sud, ţărmul Livoniei (adică al Letoniei de astăzi), după care, în urma participării la Războiul de Treizeci de Ani, Suedia se implanta solid şi în Sudul Mării Baltice, pe coastele germane şi poloneze, unde dobândea Pomerania Occidentală şi gurile Oderului. Suedia devenea astfel una dintre puterile importante ale spaţiului german, cucerind şi o importantă ieşire la Marea Nordului, unde stăpânea gurile fluviului Weser, cu oraşele Bremen şi Verden. După Pacea Nordului, din anii 1660-1661, noile cuceriri îi aduc Sudul Peninsulei Scandinave (provincia Scania) şi Letonia Interioară, desăvârşindu-se, astfel, transformarea Mării Baltice într-un lac suedez. Toate aceste achiziţii, care presupuneau controlul asupra porturilor, vămilor şi rutelor de trafic, îi aduceau Suediei o uriaşă putere comercială şi navală, regatul aflându-se la apogeul măririi sale. Sunt anii în care suedezii se instalează până şi pe malurile fluviului Delaware, în America de Nord. Această expansiune externă provoacă însă o serie de transformări pe plan intern, care vor submina, în viitor, puterea suedeză. Pentru a face faţă cheltuielilor impuse de războaie, regii suedezi donează nobilimii o bună parte din imensa lor proprietate funciară, întărind, totodată, privilegiile de natură politică ale aristocraţiei, în schimbul sprijinului său militar. În acest fel, nobilimea îşi consolidează puterea în stat, în timp ce ţărănimea, slăbită de efortul susţinerii războaielor şi de modificarea echilibrului intern în favoarea aristocraţiei, nu mai reprezintă acea forţă capabilă să alimenteze expansiunea suedeză. Pentru a îndrepta această stare de lucruri, regele Carol al XI-lea (1660-1697) va duce o politică absolutistă, contracarând avansul nobilimii. Cu ajutorul Riksdag-ului, el promovează aşa- numita politică de “reducţie”, adică de restituire către Coroană a bunurilor funciare intrate în posesia nobilimii. Pentru o vreme, reformele sale reuşesc să redreseze puterea suedeză. Urmaşul său la tron, tânărul Carol al XII-lea (1697-1718), are de făcut faţă unei formidabile coaliţii externe, alcătuită din ţarul Petru I al Rusiei, regele Poloniei şi cel al Danemarcei, care vor ataca Suedia, cu scopul de a-şi împărţi posesiunile acesteia. Începea astfel aşa-numitul Război al Nordului. Pe parcursul acestuia, Carol al XII-lea se va dovedi a fi unul dintre cei mai străluciţi comandanţi militari ai epocii moderne, reuşind performanţa de a-i zdrobi pe toţi adversarii săi, în decursul anilor 1700-1704. După aceste victorii, admirate de către întreaga Europă, el va comite însă greşeala de a se aventura într-o expediţie în inima Rusiei, fiind înfrânt de către ţarul Petru I, în bătălia de la Poltava, din anul 1709. Coaliţiei antisuedeze i se adaugă acum Prusia şi Hanovra, soarta colosului nordic fiind în acest fel pecetluită. În urma tratatelor de pace din anii 1720-1721, încheiate la Stockholm şi Nystad, Suedia rămânea numai cu posesiunea sa tradiţională, Finlanda, pierzând toate cuceririle din secolele anterioare. Hanovra primea Verden şi Bremen, Prusia prelua Pomerania Occidentală, iar Rusia îşi câştiga o ieşire largă la mare, dobândind provinciile baltice Livonia, Estonia şi Ingria, plus regiunea Careliei, la graniţa cu Finlanda. Suedia pierdea, pentru totdeauna, controlul asupra Mării Baltice şi, o dată cu el, statutul de mare putere europeană. În secolul al XVIII-lea, ca urmare a eşecurilor externe şi a degradării condiţiei sociale a ţărănimii, autoritatea regală suedeză cunoaşte un puternic recul. Regimul absolutist este înlocuit cu unul aristocratic, puterea fiind deţinută, în primul rând, de Riksdag-ul dominat acum de nobilime, ca 56şi de Consiliul de Stat (Riksrad), format tot din aristocraţi, numiţi de Riksdag. În această perioadă, numită de către nobilime “Era Libertăţii”, viaţa politică a fost marcată de disputele dintre facţiunile nobiliare rivale. Situaţia va dura până în anul 1772, când regele Gustav al III-lea (1771-1792), printr-o lovitură de stat, smulge puterea din mâinile Riksdag-ului şi inaugurează o guvernare în maniera absolutismului luminat. În conformitate cu mai vechea tradiţie suedeză, politica sa de limitare a puterii aristocraţiei s-a bucurat de sprijinul categoriilor populare. Gustav al III-lea a întreprins o serie de reforme iluministe, cum ar fi introducerea toleranţei religioase, inclusiv faţă de evrei, abolirea torturii, desfiinţarea cenzurii, încurajarea învăţământului primar, libertatea comerţului, ameliorarea condiţiei ţăranilor. El a adoptat chiar o constituţie scrisă, unul dintre primele documente de acest fel. Este adevărat, reformele sale nu au avut un caracter atât de spectaculos, datorită faptului că şi în “Era Libertăţii”, în pofida existenţei unui regim politic demodat, Suedia continuase să fie o ţară prosperă, cu o industrie minieră şi metalurgică dezvoltată şi un comerţ deosebit de activ. În anul 1792, regele era asasinat de un grup de conspiratori aristocraţi, nemulţumiţi nu atât de reformele sale, cât de caracterul autoritar al guvernării şi mai ales de insuccesele suferite pe plan extern. După ce s-a mai implicat o singură dată într-un conflict militar (cu ocazia războaielor napoleoniene), începând cu anul 1815 Suedia nu va mai participa niciodată la vreun război, intrând într-o stare de neutralitate care durează până astăzi. Această situaţie îi va rezerva o prezenţă mult mai discretă în manualele de istorie, dar, în acelaşi timp, îi va permite să parcurgă în mod netulburat unul dintre cele mai reuşite procese de modernizare economică şi politică. 57 Lecţia nr. 9 Polonia, Rusia şi Imperiul Otoman în secolele XVII-XVIII 1. Caracteristicile statului şi ale societăţii poloneze În secolul al XVI-lea, Uniunea Polono-Lituaniană — sau Rzeczpospolita Polska (Republica Polonă), cum se numea ea în mod oficial — constituia unul dintre cele mai întinse state europene, devansat, sub acest aspect, doar de Marele Cnezat al Moscovei şi de Imperiul Otoman. Sub conducerea dinastiei Jagiełło, Regatul Poloniei şi Marele Ducat al Lituaniei formaseră, iniţial, o uniune dinastică. Din anul 1569, aceasta se transformă într-o uniune politică, în condiţiile în care cele două părţi ale statului îşi păstrau totuşi anumite caracteristici distinctive. Tot în veacul al XVI- lea, statul polonez se remarca prin prosperitatea sa economică. Prin portul Gdańsk (Danzig), polonezii exportau în Europa Occidentală mari cantităţi de grâne, precum şi lemn sau blănuri. La fel ca şi ţările din apusul continentului, Polonia era un stat catolic, bine integrat în ansamblul culturii umaniste europene (căreia îi dăduse savanţi precum Copernic), cunoscând, totodată, în această perioadă, impactul curentelor religioase ale Reformei. Dar în pofida situaţiei bune în care se găsea regatul în secolul al XVI-lea, în cele două veacuri care vor urma Polonia se va înscrie pe o dramatică traiectorie descendentă, care o va conduce până la pierderea identităţii sale statale. Cauzele acestui fenomen complex se leagă de o serie de trăsături specifice regatului polonez, dar şi de evoluţia mai generală a întregului spaţiu al Europei Central-Răsăritene. În planul organizării statului, slăbiciunea Poloniei se datora în primul rând regimului său politic, care poate fi considerat mai curând o republică nobiliară, decât o monarhie, aşa după cum o arăta şi denumirea sa oficială. Spre deosebire de majoritatea statelor din apusul Europei, care vor adopta în această perioadă modelul monarhiei absolutiste, îndepărtând aristocraţia de la conducerea afacerilor de stat, Polonia oferea exemplul unui guvernământ în care întreaga putere se afla în mâinile nobilimii. Regele era ales de o Dietă (Sejm), dominată de reprezentanţii aristocraţiei, de toate categoriile. În această situaţie, pentru a fi aleşi, regii se vedeau nevoiţi să confirme, cu prilejul fiecărei înscăunări, privilegiile tradiţionale ale nobilimii. Seimul nu se va limita însă la atribuţiile sale elective, ci îşi va lărgi în mod continuu prerogativele, până într-acolo încât regele nu va mai putea lua nici o hotărâre importantă fără acordul acestuia. În plan provincial, funcţionau adunări similare locale (Sejmik), prin intermediul cărora nobilimea controla puterea şi la acest nivel. O procedură caracteristică regimului politic polonez va fi aşa-numitul liberum veto. Potrivit acestei reguli, impusă de nobilime începând cu anul 1652, pentru ca o hotărâre a Seimului să fie valabilă, nu era suficient ca ea să întrunească majoritatea voturilor, ci era necesară unanimitatea. Veto-ul unui singur nobil era suficient pentru a respinge orice lege sau decizie a Dietei. Această practică va avea ca şi consecinţă paralizarea totală a puterii regale, favorizând anarhia, spiritul turbulent şi opoziţionist al nobilimii. În rândurile nobilimii poloneze se distingea, pe de o parte, gruparea magnaţilor, ilustrată de familii cum erau Czartoryski, Potocki sau Radziwiłł, iar pe de altă parte, ansamblul numeros al categoriilor nobiliare inferioare, care alcătuiau laolaltă şleahta (szlachta). Dacă iniţial şi în teorie se considera că toţi nobilii erau egali, idee pe care se fundamenta instituţia lui liberum veto, practic însă, pe parcursul secolelor XVII-XVIII, republica nobiliară poloneză va funcţiona ca o oligarhie, dominată de marile familii, care se bazau pe clientela lor din rândurile şleahticilor, ca şi pe ajutorul puterilor străine. Plecând de la principiul că întreaga suveranitate în stat îşi are izvorul în ansamblul naţiunii nobile, adică al şleahtei, aceasta avea şi dreptul de a se organiza în “confederaţii”, alianţe nobiliare care pretindeau să exercite puterea în momente de criză, întrunindu-se ori de câte ori considerau că statul sau libertăţile sale erau primejduite. Trebuie menţionat şi faptul că nobilimea poloneză era extrem de mândră de privilegiile sale, ca şi de tipul de regim politic pe care acestea îl fundamentau, un amestec de republicanism şi 58de democraţie nobiliară. Ele erau considerate o expresie a libertăţii, a dreptului fiecărui nobil de a-şi apăra punctul de vedere în faţa autorităţii regale. Ideologia politică şi mentalitatea nobilimii poloneze din secolul al XVII-lea, cunoscute sub numele de “sarmatism”, vor sta la baza unei identităţi specifice poloneze, constituind elemente precursoare pentru ceea ce avea să fie mai târziu naţiunea poloneză modernă. În condiţiile în care nobilimea era atât de puternică, era firesc ca statutul social al ţărănimii să aibă de suferit. Şi din acest punct de vedere se poate observa o diferenţă în raport cu statele din Europa Occidentală. În timp ce în zona apuseană a continentului şerbia tinde să dispară complet în secolele XVI-XVIII, în Polonia, ca şi în restul Europei Răsăritene, statutul servil al ţărănimii se menţine şi chiar se consolidează în această perioadă, ceea ce i-a făcut pe unii istorici să vorbească despre o “a doua iobăgie” sau despre o “refeudalizare” a relaţiilor agrare din zona aflată la răsărit de fluviul Elba. În general, şerbia se va corela cu o productivitate redusă a exploatării agricole şi cu un nivel de trai scăzut al ţărănimii. În fine, problemele Poloniei erau agravate de lipsa de omogenitate a statului şi a societăţii, datorată unor elemente cum ar fi: cele două administraţii diferite, ale Poloniei şi Lituaniei; întinderile uriaşe şi greu de controlat ale Bielorusiei şi Ucrainei; existenţa unor puternice minorităţi şi rivalităţi confesionale, ilustrate de ortodocşii ucraineni din Răsărit, de greco-catolicii, de asemenea ucraineni (numiţi şi ruteni), din Sud, de luteranii germani din numeroase oraşe sau de populaţia evreiască aflată în continuă creştere. Absenţa mijloacelor clasice ale unei monarhii absolutiste centralizate, respectiv o armată permanentă puternică şi o birocraţie aflată sub controlul statului, va face ca Polonia să nu poată rezista în faţa provocărilor militare specifice acestei epoci. 2. Decăderea politică a Poloniei Polonia trece printr-o primă situaţie mai dificilă între anii 1648-1660, numiţi de către romancierul Henryk Sienkiewicz, în secolul al XIX-lea, perioada “potopului”. Mai întâi se răscoală cazacii zaporojeni, din Ucraina, conduşi de Bogdan Hmelniţki, care reuşesc să iasă de sub autoritatea Poloniei, intrând apoi sub aceea a ţarului. Se adaugă ulterior conflictele militare purtate cu Rusia, cu tătarii, cu turcii şi mai ales cu Suedia, marele inamic al Poloniei, care va ocupa şi va devasta în numeroase rânduri teritoriul polonez. Tot în această perioadă, profitând de slăbiciunea Poloniei, se afirmă puterea electorilor de Brandenburg, care o va devansa în veacul următor pe cea a Republicii Poloneze. Între anii 1674-1696, regele Ioan Sobieski reuşeşte să redreseze temporar puterea militară poloneză, învingându-i pe turci şi chiar ajutându-i pe austrieci să salveze Viena, în anul 1683, în faţa atacurilor otomane. Dar cauzele de fond ale slăbiciunii Poloniei vor dăinui în continuare, aşa că regatul cunoaşte un nou moment de prăbuşire în timpul Războiului Nordic, dintre anii 1700-1709, când Carol al XII-lea al Suediei ocupă încă o dată întreaga ţară şi îl impune ca rege pe propriul său candidat, Stanislaw Leszcyński. În secolul al XVIII-lea, datorită anarhiei şi a competiţiei permanente dintre diferitele facţiuni nobiliare, Polonia devine tot mai mult un obiect de interes al marilor puteri europene, care îşi dispută influenţa asupra acesteia, aşa cum a fost cazul în timpul Războiului de Succesiune la tronul Poloniei, dintre anii 1733-1738. În special Rusia este cea care câştigă un ascendent tot mai puternic asupra Poloniei. În aceste condiţii, o parte a magnaţilor polonezi, în frunte cu familia Czartoryski, conştientizează faptul că ţara nu are nici o şansă de supravieţuire dacă nu reuşeşte să îşi reformeze sistemul politic, abolind liberum veto şi privilegiile politice ale nobilimii. Stanislaw Poniatowski, noul rege ales în anul 1764, încearcă să pună în practică această politică, dar se loveşte de împotrivirea puterilor vecine, în special de cea a Rusiei şi a Prusiei, care nu aveau nici un interes ca Polonia să devină un stat puternic, centralizat, şi, în consecinţă, iau apărarea “libertăţilor tradiţionale” ale nobilimii. Pe fondul conflictelor interne din Polonia, în anul 1772 are loc o primă împărţire a acesteia, între Rusia, Prusia şi Austria, care anexează fiecare o parte importantă a teritoriului polonez. Prin acţiunea respectivă, cele trei state urmăreau, în afara expansiunii lor teritoriale, şi menţinerea echilibrului de putere existent între ele, care risca să fie tulburat din cauza descompunerii Poloniei. 59 În perioada următoare, polonezii încearcă încă o dată să îşi reformeze statul, adoptând, în anul 1791, o constituţie, prin care se desfiinţa liberum veto şi se introducea monarhia ereditară. Puterile vecine se opun însă şi de această dată schimbărilor respective, profitând din nou de conflictele interne, aşa că în anii 1793 şi 1795 au loc alte două împărţiri ale Poloniei, realizate în pofida rezistenţei politice şi militare poloneze, condusă de personalităţi reformatoare, cum a fost Tadeusz Kościuszko. În urma partajului din 1795, prin care Rusia, Prusia şi Austria îşi împărţeau ceea ce mai rămăsese din Polonia, acest stat va dispare de pe harta Europei, până la sfârşitul Primului Război Mondial. 3. Evoluţia Rusiei în secolele XVII-XVIII Rusia cunoaşte în această perioadă o evoluţie spectaculoasă, care o va transforma dintr-un îndepărtat stat răsăritean, izolat aproape total de restul continentului, într-una din marile puteri europene. Acest succes s-a manifestat în primul rând printr-o expansiune teritorială remarcabilă, facilitată de situarea geografică a Rusiei, şi mult mai puţin printr-un proces de reformare şi de modernizare a statului şi a societăţii. În secolul al XVI-lea, marele cneaz al Moscovei, Ivan al IV-lea, supranumit cel Groaznic (1533-1584), a fost primul suveran rus care a luat titlul de ţar, în anul 1547. Titulatura sa era justificată de marile succese obţinute în politica de extindere teritorială a Rusiei, ale cărei frontiere ajung, în Sud, la Marea Caspică, în Nord, la Marea Albă, în timp ce la Est cazacii trec Munţii Urali şi încep opera de colonizare a Siberiei, atingând fluviile Obi şi Irtâş. Desigur, toate aceste spaţii, stăpânite cândva de formaţiunile tătăreşti succesoare ale Hoardei de Aur, erau extrem de slab populate, greu de controlat şi de pus în valoare. La începutul secolului al XVII-lea, Rusia se loveşte însă de mari dificultăţi interne (aşa- numita “Epocă a Tulburărilor”), provocate de lupta pentru tron, survenită în urma stingerii dinastiei Rurikizilor. La frontiera vestică, ruşii se confruntă cu suedezii şi polonezii, care obţin succese importante, în zona provinciilor baltice, respectiv a Bielorusiei şi a Ucrainei. Polonezii reuşesc chiar să ocupe Moscova, în anul 1610. Această perioadă ia însă sfârşit în anul 1613, o dată cu ocuparea tronului de către ţarul Mihail, care întemeiază noua dinastie a Romanovilor. Romanovii încep un proces de centralizare a statului lor şi de edificare a unei monarhii absolutiste, obiective mult mai greu de atins în cazul unei ţări atât de întinse cum era Rusia. Opera de consolidare internă cunoaşte succese importante în timpul ţarului Alexei I (1645-1676), care, în spirit absolutist, loveşte în vechile instituţii politice medievale. Astfel, este redusă drastic puterea Dumei boiereşti, organul consultativ al ţarului, dominat de marea aristocraţie, iar Zemski Sobor, Adunarea Ţării, care trebuia întrunită în cazul luării unor decizii importante pentru soarta statului, nu va mai fi convocată. De asemenea, puternica Biserică Ortodoxă este reformată şi subordonată puterii laice, ceea ce provoacă însă schisma unei părţi a credincioşilor, numiţi “raskolnici”, care rămân fideli vechiului rit al Bisericii ruse de dinainte de reformă. Tot în scopul întăririi puterii centrale şi al consolidării statului, Alexei introduce instituţia şerbiei, necunoscută până atunci în Rusia, dar care se dovedea absolut necesară pentru exploatarea resurselor agricole, în condiţiile în care forţa de muncă, raportată la întinderea terenurilor, era extrem de rară. Expansiunea teritorială a Rusiei continuă cu succes şi în secolul al XVII-lea. În Est, cazacii ajung, în expediţiile lor transsiberiene, până la malurile Oceanului Pacific, Rusia luând în stăpânire Siberia şi devenind, astfel, una dintre marile ţări ale continentului asiatic. În Vest, Rusia profită de slăbiciunea Poloniei şi de răscoalele cazacilor din Ucraina poloneză, cucerind partea estică a Bielorusiei, cu oraşul Smolensk, precum şi a Ucrainei, cu oraşul Kiev, stabilindu-şi frontiera vestică, în acest fel, pe fluviul Nipru. Ajunsă pe aliniamentul respectiv, Rusia se ciocneşte în Sud-Vest de puterea otomană, care domina Nordul Mării Negre şi o împiedica să atingă ţărmurile acesteia, iar în Nord-Vest de cea suedeză, care îi bara accesul la Marea Baltică. În aceste condiţii, cucerirea celor două “ferestre maritime”, a accesului la Marea Neagră şi la Marea Baltică, va deveni principalul obiectiv al politicii externe ruseşti la începutul secolului al XVIII-lea. Ţarul Petru I, supranumit “cel Mare” (1689-1725), va lega atingerea acestei ţinte externe de obiectivul modernizării interne a Rusiei, după modelul ţărilor occidentale. În urma unor vizite de documentare, ţarul cunoscuse personal statele din apusul continentului, care îl impresionaseră 60profund prin realizările lor. El va depune eforturi uriaşe în vederea transformării Rusiei într-o ţară europenizată, câştigându-şi reputaţia unui mare reformator, precursor al despoţilor luminaţi. În acest sens, ţarul dotează Rusia cu o puternică armată permanentă, bazată pe recrutări din rândurile ţăranilor şerbi şi întreţinută, de asemenea, din contribuţiile acestora. Marina rusească reprezenta o altă creaţie a lui Petru I, ea fiind construită cu ajutorul a numeroşi tehnicieni aduşi din ţările occidentale. Un simbol al dorinţei sale de a lăsa în urmă vechea Rusie l-a constituit şi Sankt- Petersburgul, noua capitală pe care a edificat-o. Acesta va fi un oraş cu o arhitectură modernă, construit din piatră, într-o regiune până atunci pustie, cucerită de la suedezi şi situată în estuarul fluviului Neva, în apropiere de Marea Baltică. Reformele lui Petru cel Mare au atins şi organizarea social-politică a Rusiei. Deoarece schimbările pe care le preconiza se loveau de împotrivirea structurilor conservatoare ale aristocraţiei, ţarul i-a obligat pe boierii săi să îşi radă bărbile şi să renunţe la îmbrăcămintea orientală, ca semn al reformării generale a mentalităţilor. Petru cel Mare va lega în mod strâns nobilimea de politica statului, acordându-i funcţii în cadrul unei administraţii strict ierarhizate şi reuşind în acest fel să o controleze, în condiţiile în care decizia îi aparţinea, la vârf, numai ţarului. Ca o recompensă acordată nobilimii şi, totodată, pentru a-i conferi acesteia mijloacele prin care să conducă societatea, Petru I a continuat procesul de consolidare a şerbiei, instrumentul prin care boierii îşi îndeplineau, de fapt, şi principalele funcţii administrative. Pe plan extern, opera de consolidare internă îşi avea corespondentul în marile succese obţinute în Războiul Nordic, în urma înfrângerii lui Carol al XII-lea. Acestea îi vor asigura Rusiei o ieşire largă la Marea Baltică, ducând la achiziţionarea Letoniei, Estoniei, Ingriei şi Careliei. În luptele cu turcii, Petru cel Mare se va dovedi mai puţin norocos, pierzând, în anul 1711, bătălia de la Stănileşti, ceea ce va mai întârzia pentru o vreme accesul Rusiei la Marea Neagră. Cu toate că reformele realizate de Petru cel Mare au reuşit să aducă ţara sa în rândul puterilor europene — în special sub raportul performanţelor militare —, Rusia rămânea totuşi o ţară înapoiată, cu o structură social-economică ineficientă şi rezistentă în faţa modernizării. Fragilitatea operei lui Petru cel Mare va ieşi în evidenţă în deceniile de după moartea acestuia. În perioada 1725-1741 se succed la tron cinci ţari sau ţarine, în condiţiile unor dispute acerbe între partizanii reformelor şi cei ai menţinerii tradiţiilor vechii Rusii. Trupele imperiale de gardă joacă adeseori un rol important în această luptă pentru putere, participând la conspiraţii şi la lovituri de forţă, menite să ducă la schimbarea suveranilor. Între anii 1741-1762, ţarina Elisabeta Petrovna reuşeşte însă să pună capăt instabilităţii politice şi să conducă într-un mod mai eficient, ilustrându-se printr-o serie de reforme în plan economic şi cultural. Armata rusă se afirmă din nou, reuşind, de exemplu, să ocupe Berlinul, în anul 1760, în timpul Războiului de Şapte Ani. 4. Ecaterina a II-a (1762-1796) Între anii 1762-1796, Rusia cunoaşte, prin domnia împărătesei Ecaterina a II-a, o nouă perioadă de transformări pozitive şi de afirmare fără precedent a puterii sale, sub conducerea uneia dintre cele mai remarcabile personalităţi reformatoare ale despotismului luminat. Pe plan extern, imperiul se lărgeşte în aceşti ani în urma împărţirilor Poloniei, din anii 1772, 1793 şi 1795, precum şi a războaielor purtate cu Imperiul Otoman, în anii 1768-1774 şi 1787-1792. În Vest, Rusia ajunge acum să se învecineze în mod nemijlocit cu Prusia şi Austria, în timp ce în Sud-Vest ea smulge Imperiului Otoman întreg Nordul Mării Negre, stabilindu-şi frontiera, în anul 1792, pe fluviul Nistru. Încă din primii ani ai domniei sale, Ecaterina a II-a se face cunoscută pe plan european, deschizând Rusia în faţa influenţelor culturale occidentale şi întreţinând relaţii amicale cu filosofi francezi de talia lui Diderot sau Voltaire. Aplicând în practică ideile acestora, ea va lua măsuri de sprijinire a învăţământului şi va promova o largă toleranţă religioasă, în favoarea evreilor, a musulmanilor din Sudul imperiului sau a “raskolnicilor” de rit vechi. Totodată, ţarina continuă politica de subordonare a Bisericii de către stat, iniţiată de predecesorii săi, expropriind uriaşele proprietăţi funciare ale Bisericii Ortodoxe. O altă măsură importantă va fi reforma administrativă, în urma căreia se creează cele 50 de gubernii ale Rusiei, conduse de către guvernatori numiţi de puterea centrală. Pe plan economic, în această perioadă se pun bazele unei industrii miniere şi 61metalurgice în Urali, cu toate că Rusia nu va reuşi să îşi schimbe caracterul înapoiat, aproape exclusiv agrar, al economiei şi societăţii. Ecaterina a încercat să realizeze o reformă spectaculoasă şi în plan politic, convocând în anul 1767 o Adunare a Ţării (Zemstvo), formată din delegaţi ai majorităţii claselor sociale, cu care să se consulte în privinţa introducerii reformelor necesare Rusiei. Împărăteasa prezintă în faţa acestei adunări aşa-numitul Nakaz, adică “instrucţiunile” pe care le supunea atenţiei delegaţilor şi care însumau un vast ansamblu de principii referitoare la organizarea statului, inspirate aproape integral din scrierile filosofilor iluminişti. După un an însă, ţarina dizolvă adunarea, ale cărei discuţii nu reuşiseră să se desfăşoare în mod constructiv. Ca şi alţi despoţi luminaţi, nici Ecaterina a II-a nu a desfiinţat şerbia, cu toate că avusese intenţii serioase în acest sens, la începutul domniei. Treptat, ea îşi va da însă seama că acest lucru era cu totul nerealist, în primul rând datorită împotrivirii nobilimii, care nu era capabilă să renunţe la sistemul tradiţional de organizare a producţiei în agricultură. Puternica răscoală ţărănească desfăşurată în anii 1774-1775, sub conducerea lui Emilian Pugaciov, marcată de atrocităţile comise de răsculaţi, ca şi de dorinţa lor acerbă de a-şi păstra modul de viaţă tradiţional, o determină pe ţarină să se apropie de nobilime şi să consolideze sistemul social existent, bazat pe şerbie, o instituţie care va mai dăinui în Rusia aproape încă o sută de ani. Spre sfârşitul domniei, influenţată de izbucnirea revoluţiei din Franţa, ţarina promovează o politică tot mai reacţionară, la fel ca majoritatea suveranilor europeni. Şi în Rusia, Revoluţia Franceză a provocat, printre efectele sale negative, o îndepărtare de la linia reformelor, în condiţiile în care monarhii se arătau tot mai neliniştiţi în faţa noilor primejdii care ameninţau stabilitatea socială. Ezitarea între tentaţia schimbărilor şi conştientizarea pericolelor pe care acestea le ascundeau va caracteriza istoria Rusiei şi în secolul care va urma. 5. Imperiul Otoman în secolele XVII-XVIII În secolele XV-XVI, Imperiul Otoman (sau Sublima Poartă, cum era denumit în mod oficial) devenise una dintre marile puteri mondiale, ca urmare a politicii sale de cuceriri, desfăşurată sub conducerea unor sultani de talia lui Mahomed Cuceritorul (1451-1481) sau Soliman Magnificul (1520-1566). La începutul secolului al XVII-lea, stăpânirile turcilor otomani se întindeau pe trei continente, cuprinzând, pe continentul asiatic, Asia Mică, o parte a Transcaucaziei, Siria, Peninsula Arabică şi Irakul, până la frontierele Persiei, pe urmă Nordul Africii, din Egipt până în Algeria, în timp ce în Europa era vorba de întreaga Peninsulă Balcanică, o mare parte din Ungaria, Crimeea şi Nordul Mării Negre, până la gurile Donului; cele două voievodate româneşti, Moldova şi Ţara Românească, precum şi principatul autonom al Transilvaniei, făceau parte din acelaşi sistem al puterii otomane, în calitate de state vasale. Acest imperiu uriaş, care cuprindea circa 25 de milioane de locuitori, se deosebea în mod radical de statele europene, în primul rând datorită caracterului islamic al civilizaţiei sale. Expansiunea otomană avea ca principală raţiune obligaţia religioasă a sultanilor de a lupta pentru consolidarea şi extinderea Islamului. Legea religioasă (shari’a) reglementa, de altfel, întreaga politică a statului, precum şi organizarea societăţii. Sultanul era considerat liderul religios al musulmanilor de pretutindeni, purtând titlul de calif. Otomanii împărtăşeau convingerea că statul şi civilizaţia lor erau superioare în raport cu oricare alt partener, fiind destinate de către Allah unei dominaţii mondiale. Desigur, trebuie remarcat faptul că idealul monarhiei universale, urmărit în secolul al XVI-lea şi de către Carol Quintul, exista în acea perioadă şi în perimetrul civilizaţiei creştine occidentale. Tendinţele expansioniste ale otomanilor îi vor pune într-un conflict aproape permanent cu principalii lor vecini. La Est, Imperiul Otoman se ciocnea în special de puterea şahilor Persiei, musulmani aparţinând ramurii şiite a Islamului, spre deosebire de otomani, care erau sunniţi. La Vest, turcii se opuneau statelor creştine. În secolul al XVII-lea, era vorba în primul rând de Habsburgii austrieci, cu care se confruntau în regiunea Ungariei, de Veneţia, cu care rivalizau în Marea Adriatică şi în Bazinul Mediteranei Orientale, precum şi de Polonia, în Nord. În secolul al XVIII-lea, Rusia va lua loc, alături de Austria, în calitate de principal inamic european al Imperiului Otoman, având ca obiectiv iniţial cucerirea Nordului Mării Negre, urmat apoi de tentaţia penetraţiei înspre Peninsula Balcanică, precum şi de expansiunea în direcţia Caucazului. 62 Imperiul Otoman traversează un proces de decadenţă pe parcursul secolelor XVII-XVIII, proces care se va reflecta prin reculul său militar şi teritorial. Stagnarea economică, anarhia internă, deficitul bugetar, revoltele armatei şi ale guvernatorilor locali ajung să devină trăsături caracteristice ale imperiului. Cauzele acestui proces constau în criza internă a sistemului politic şi social- economic otoman, precum şi în loviturile militare ale inamicilor externi. Pe plan intern, imperiul suferă mai întâi datorită unei serii de sultani slabi, lipsiţi de calităţi personale, fenomen cauzat de sistemul defectuos de succesiune la tron, în care intrigile din harem jucau un rol important. Principalele instituţii sociale şi militare care asiguraseră victoriile din secolele anterioare se degradează în această perioadă. Aşa era sistemul timar-ului, o instituţie asemănătoare proprietăţii feudale din Europa Occidentală, prin care cavaleriştii otomani, spahiii, primeau dreptul de a încasa veniturile dintr-o anumită zonă, în schimbul obligaţiei de a presta serviciul militar. Cealaltă componentă de bază a armatei otomane, infanteria ienicerilor, se baza pe o altă instituţie specifică, devşirme, care reprezenta un tribut în băieţi datorat puterii centrale de către populaţiile creştine din Peninsula Balcanică. De altfel, nu numai militarii, ci majoritatea cadrelor din administraţia otomană, începând cu marele vizir, principalul demnitar al sultanului, se recrutau din rândurile unor asemenea robi, convertiţi la Islam şi beneficiari ai unei educaţii de mare calitate, în urma căreia deveneau servitori devotaţi şi eficienţi ai sultanului. Aceste instituţii, care funcţionaseră foarte bine în condiţiile spectaculoasei expansiuni teritoriale din secolele precedente, nu mai reuşesc să facă faţă noilor solicitări din epoca modernă. În general, Imperiului Otoman îi va fi mult mai greu să parcurgă un proces de modernizare similar celui din lumea occidentală, în condiţiile în care structurile sale social-economice, chiar dacă nu erau neapărat inferioare celor europene, se dovedeau însă a fi prea diferite în raport cu acestea. În aceste condiţii, în prima jumătate a secolului al XVII-lea, imperiul, aflat într-o criză puternică, rezistă doar datorită Războiului de Treizeci de Ani, care îi îndepărtează pe Habsburgi de frontierele sale. Între anii 1656-1683, Poarta cunoaşte însă un reviriment spectaculos, datorat guvernării energice a vizirilor din familia Köprülü. Turcii reuşesc să întreprindă acum noi cuceriri, cum a fost cazul insulei Creta, în 1669, sau a Sudului Poloniei (Podolia), în 1672. În anul 1683, otomanii izbutesc să întreprindă chiar un nou asediu al Vienei. Eşecul suferit aici marchează însă începutul unei replieri neîntrerupte în următoarele două sute de ani. În anul 1699, pacea dezastruoasă de la Karlowitz atribuia austriecilor Transilvania şi Ungaria, polonezilor Podolia, ruşilor cetatea Azov, iar veneţienilor Peninsula Moreea. Chiar dacă după Pacea de la Prut, din anul 1711, Azovul era recuperat, şirul cedărilor va fi completat prin Pacea de la Passarowitz, din anul 1718, în urma căreia austriecii îşi lărgeau posesiunile cu Banatul Timişoarei, Oltenia şi Nordul Serbiei. În general, secolul al XVIII-lea înregistrează acelaşi efort, lipsit de succes, al turcilor de a face faţă atacurilor Austriei şi Rusiei. Cu toate acestea, tendinţa dominantă de regres este întreruptă uneori de mici succese temporare, ceea ce arată că imperiul mai găsea totuşi resurse să supravieţuiască, nefiind atât de “bolnav” pe cât îl aprecia o anumită percepţie destul de superficială. Pe de altă parte, trebuie spus că străduinţele Porţii erau favorizate de divergenţele dintre adversarii săi, de necesitatea păstrării echilibrului european, de interesul Franţei sau al Angliei de a-şi căuta un aliat în această zonă. Imperiul Otoman cunoaşte o nouă perioadă de redresare internă în aşa-numită “Eră a Lalelelor”, dintre anii 1708-1730, după care va recâştiga Oltenia şi Nordul Serbiei, în urma păcii încheiate la Belgrad cu Austria, în anul 1739. În schimb, turcii nu vor reuşi să reziste în faţa sistematicei ofensive ruseşti din Nordul Mării Negre. În urma a două războaie, finalizate în anii 1774 şi 1792, prin Pacea de la Kuciuk-Kainargi, respectiv prin cea de la Iaşi, Poarta pierdea toate teritoriile respective. De acum înainte, problemele legate de criza şi moştenirea Imperiului Otoman, cunoscute sub numele de “Chestiunea Orientală”, vor rămâne în permanenţă în atenţia marilor puteri. Slăbiciunea Porţii va periclita mereu pacea continentală, constituind o tentaţie pentru politica de expansiune a statelor din zonă şi un risc potenţial de tulburare a echilibrului european. 63 Modulul nr. 3: Revoluţia Franceză şi Imperiul napoleonian Obiective: analiza cauzelor izbucnirii Revoluţiei Franceze cunoaşterea principalelor evenimentelor politice ale Revoluţiei Franceze evaluarea regimului politic al Consulatului şi Imperiului evaluarea personalităţii lui Napoleon Bonaparte cunoaşterea procesului de afirmare a Rusiei Cuvinte-cheie: regim politic revoluţionar, discurs revoluţionar, drepturile omului şi ale cetăţeanului, iacobinism, război revoluţionar, administraţie centralizată, Concordat Conţinuturi: Revoluţia Franceză (1789-1799) Franţa în timpul Consulatului şi al Imperiului (1799-1815) Cauzele ascensiunii şi ale declinului lui Napoleon Bonaparte Bibliografie: Alexis de Tocqueville, Vechiul Regim şi Revoluţia, Buc., Nemira, 2000 Edmund Burke, Reflecţii asupra Revoluţiei din Franţa, Buc., Nemira, 2000 François Furet, Reflecţii asupra Revoluţiei Franceze, Buc., Humanitas, 1992 Duncan Townson, Franţa în revoluţie, Buc., ALL, 2000 Bronislaw Baczko, Ieşirea din Teroare. Termidor şi Revoluţia, Buc., Humanitas, 1993 Robert R. Palmer, The Age of the Democratic Revolution. A Political History of Europe and America 1760-1800, Princeton, 1959 Jean Tulard, Napoleon, Buc., Compania, 2000 Andrina Stiles, Napoleon, Franţa şi Europa, Buc., ALL, 1995 André Castelot, Napoleon Bonaparte, I-II, Buc., 1970 Pieter Geyl, Napoleon pro şi contra, Buc., 1969 64 Lecţia nr. 10 Revoluţia Franceză (1789-1799) 1. Conceptul de “Revoluţie”; problema cauzelor Revoluţiei Franceze Revoluţia Franceză este considerată unul dintre cele mai importante evenimente ale istoriei universale, deoarece ea a pus problema trecerii de la regimul politic şi societatea europeană a secolelor XVII-XVIII (cunoscute sub numele de Vechiul Regim) la noua lume modernă. Numeroşi istorici s-au întrebat însă dacă Revoluţia a reuşit cu adevărat acest lucru, dacă a reprezentat un moment veritabil de ruptură cu trecutul, sau a oferit doar iluzia şi promisiunea schimbărilor profunde care aveau să fie înfăptuite abia în secolul următor. În general, istoricii au fost preocupaţi de definirea conceptului de Revoluţie. Unii, influenţaţi de ceea ce afirmau revoluţiile înseşi cu privire la ambiţiile lor, au considerat că fenomenul respectiv are darul de a produce o transformare adâncă la nivelul regimului politic, economic şi social. Alţi istorici s-au îndoit însă de faptul că schimbări atât de importante s-ar putea înfăptui, cu adevărat, în răstimpul scurt al unei revoluţii. În aceste condiţii, Revoluţia poate fi definită, cel mai corect, drept o mişcare violentă care oferă iluzia unei schimbări, conferindu-le celor care o înfăptuiesc, precum şi urmaşilor lor, convingerea că prin ea s-a inaugurat o nouă lume. În realitate însă, o nouă lume nu se poate clădi niciodată atât de repede şi de bine precum pretinde discursul utopic al Revoluţiei, iar victimele şi suferinţa umană pe care aceasta le provoacă, de obicei, nu reprezintă nici ele cele mai potrivite mijloace în acest sens. Problema cauzelor care au determinat izbucnirea Revoluţiei Franceze reprezintă, de asemenea, o chestiune mult discutată în istoriografie. Unii autori consideră că revoluţia nu era inevitabilă şi că ea a izbucnit în mod accidental, întâmplător, datorită unui lanţ de împrejurări nefericite care au dus la prăbuşirea monarhiei. Alţii au pus totul pe seama unui complot tenebros al francmasoneriei, o asociaţie secretă internaţională, foarte populară în secolul al XVIII-lea, ai cărei membri erau legaţi prin practicarea în comun a unor ritualuri şi în rândurile cărora filosofia iluministă a cunoscut un deosebit succes. Credinţa naivă că întreaga istorie a omenirii este dirijată din umbră de către un grup restrâns şi misterios, credinţă numită de către istorici “teoria conspiraţiei universale”, va marca adeseori imaginarul colectiv al lumii moderne. Cei mai mulţi istorici au considerat însă că izbucnirea revoluţiei s-a datorat unor motivaţii mai profunde şi au încercat să identifice aceste cauze în criza complexă a Vechiului Regim. În primul rând, această criză s-a manifestat prin nemulţumirea generală provocată de regimul politic absolutist, ale cărui metode arbitrare de guvernare încălcau principiile libertăţii. În al doilea rând, provoca mari probleme sistemul celor trei stări tradiţionale care divizau societatea franceză, sistem potrivit căruia primele două stări, Clerul şi Nobilimea, beneficiau de mari privilegii economice şi sociale, în timp ce Starea a Treia, care cuprindea majoritatea populaţiei, era lipsită de aceste privilegii şi se arăta frustrată datorită respectivelor inegalităţi sociale. În fine, toate aceste practici şi instituţii devenite anacronice erau combătute în scrierile filosofilor iluminişti, a căror gândire critică la adresa Vechiului Regim, larg difuzată în societatea franceză, poate fi considerată o altă cauză importantă a izbucnirii revoluţiei. 2. Izbucnirea Revoluţiei. Căderea Bastiliei După cum am văzut deja, Ludovic al XVI-lea convocase Adunarea Stărilor Generale, în mai 1789, cu intenţia exclusivă de a obţine din partea acesteia votarea unor noi impozite, necesare ieşirii din criza financiară. Majoritatea deputaţilor, în special cei care reprezentau Starea a Treia, doreau însă să folosească prilejul pentru a impune adoptarea unor reforme majore, cum ar fi limitarea puterii regale prin intermediul unei constituţii şi abolirea privilegiilor nobiliare. Această situaţie va duce însă, de la bun început, la naşterea unui conflict între rege şi deputaţii Stării a Treia. Deşi erau majoritari în Adunare, deputaţii Stării a Treia nu îşi puteau impune punctul de vedere, deorece regele refuza să accepte ca lucrările celor trei ordine să se desfăşoare în comun şi ca fiecare deputat să aibă un vot individual. 65 După o serie de dispute sterile pe marginea acestei chestiuni, în data de 17 iunie, deputaţii Stării a Treia declară că ei alcătuiesc o Adunare Naţională, datorită faptului că Starea a Treia, care i- a delegat, reprezintă marea majoritate a populaţiei franceze. În 20 iunie, în faţa ameninţărilor regale, deputaţii depuneau un jurământ solemn, prin care se angajau să nu se despartă, indiferent de presiunile care se vor exercita asupra lor, şi să îşi continue lucrările până când va fi adoptată o Constituţie. Deputaţii primei stări, a Clerului, se vor alătura şi ei Stării a Treia. Gesturile respective, care se bazau pe ideea suveranităţii naţionale, pe dreptul poporului de a participa la elaborarea legilor menite să îl guverneze, prin intermediul deputaţilor care îl reprezentau, constituiau deja o sfidare la adresa puterii regale. După câteva încercări nereuşite de a înfrânge rezistenţa Stării a Treia, regele se vedea nevoit să accepte ca deputaţii celor trei ordine să delibereze în comun. În data de 9 iulie 1789, Adunarea Stărilor Generale se proclama Adunare Constituantă, luându-şi sarcina de a elabora o constituţie care să reglementeze raporturile dintre suveran şi naţiune. În acest fel, Adunarea punea deja în practică principiul potrivit căruia drepturile regelui sunt inferioare celor ale naţiunii, care este adevărata deţinătoare a suveranităţii în stat. Regele reacţionează în faţa acestei situaţii, concentrând trupe la Versailles, pentru a ţine sub control Adunarea, şi demiţându-l pe Necker, care avea reputaţia unui ministru reformator, din funcţia de controlor general al finanţelor. Demiterea lui Necker va provoca însă nelinişte în cercurile financiare, pe fondul creşterii exagerate a preţurilor. Pe de altă parte, măsurile luate de suveran nu vor avea ca efect decât stimularea agitaţiei şi a emoţiei opiniei publice, îndeosebi a populaţiei pariziene, care începe să vorbească, pentru întâia dată, despre pericolul unui “complot aristocratic”, care ar ameninţa măsurile luate în favoarea poporului. Tensiunea creată debordează în data de 14 iulie 1789, când mulţimea, în căutarea armelor, ia cu asalt Bastilia, o veche fortăreaţă în care regii francezi îşi încarcerau oponenţii. Garnizoana, puţin numeroasă, a fost masacrată, cu o cruzime care anunţa lungul şir de viitoare orori similare ale Revoluţiei, iar fortăreaţa, considerată un simbol al absolutismului regal, va fi ulterior dărâmată. 3. Puterea politică şi discursul ideologic revoluţionar Revolta parizienilor a consolidat situaţia Adunării Constituante şi a consacrat prăbuşirea aproape completă a autorităţii regale, care va fi substituită tot mai mult, de acum înainte, de forţa oarbă şi nestăvilită a Revoluţiei. Această nouă sursă de putere nu se mai baza nici pe instituţiile existente ale statului, nici pe legitimitatea tradiţională a acestora. O dată cu izbucnirea Revoluţiei, nimeni nu va mai asculta de vechii funcţionari şi magistraţi ai regelui, nimeni nu se va mai teme de forţele sale de represiune, iar în vidul de autoritate astfel creat Revoluţia îşi va introduce treptat propriile instituţii şi propria legitimitate, o autoritate izvorâtă din ceea ce revoluţionarii numeau “voinţa poporului”. Acei lideri sau acele grupuri de militanţi, de obicei restrânse numeric, care vor reuşi să articuleze cel mai convingător pretenţia de a se identifica pe deplin cu “voinţa poporului”, cei care vor pretinde în modul cel mai credibil că vorbesc în numele naţiunii, aceştia vor fi cei destinaţi să acceadă la exercitarea puterii. Chiar dacă “poporul” în numele căruia vorbeau oratorii nu era, de regulă, decât o ficţiune, întruchipată de câteva mii de indivizi exaltaţi, antrenaţi în luptele de stradă, cu toate acestea, şefii revoluţionari erau, în majoritatea cazurilor, sinceri în afirmaţiile lor şi credeau cu adevărat în justeţea cauzei pe care o propuneau maselor. De această sinceritate şi puritate a idealurilor exprimate depindeau însăşi succesul şi credibilitatea lor. Puterea pe care o deţineau liderii părea însă că se situează undeva deasupra acestora, depăşindu-i. Atâta timp cât va dura Revoluţia, controlul asupra acestei puteri se va dovedi o iluzie. Aproape fiecare grup revoluţionar ridicat la putere va ajunge, după scurt timp, să fie înlocuit şi chiar ghilotinat de către un altul, mai radical, care pretindea că este “adevăratul” purtător de cuvânt al Revoluţiei şi îi cataloga pe adversarii săi drept “trădători”. După cum scria istoricul francez François Furet, revoluţiile nu înlocuiesc puterea exercitată de regimul pe care îl înlătură cu o altă putere, ci cu un “discurs despre putere”, emanat de societatea care invadează acum spaţiul lăsat liber în urma prăbuşirii vechilor autorităţi. Liderii revoluţionari nu sunt nişte politicieni obişnuiţi, capabili de compromisuri şi de gesturi raţionale, ci acei indivizi, total pătrunşi de idealurile Revoluţiei, care se lasă “rostiţi” în modul cel mai fidel de către acest discurs despre putere. 66 4. Revoluţia Franceză în perioada august 1789 — aprilie 1792 După căderea Bastiliei, regele nu va mai reuşi să controleze situaţia. În loc să încerce reprimarea revoltei parizienilor, el recunoaşte instituţiile revoluţionare create de aceştia, cum era noua municipalitate a Parisului, precum şi Garda Naţională, o miliţie ridicată îndeosebi din rândurile burgheziei şi pusă sub comanda generalului La Fayette. În scurt timp, după modelul parizian, se constituie în întreaga Franţă municipalităţi alese de către cetăţeni, precum şi gărzi naţionale, care contestă autoritatea vechilor instituţii regale. În condiţiile în care ordinea publică era tot mai mult afectată, izbucnea şi o mişcare ţărănească de amploare, cunoscută sub numele de “Marea Spaimă”. Ţăranii atacă reşedinţele senioriale, jefuiesc şi incendiază, provocând o stare de anarhie. În faţa acestei situaţii, în noaptea de 4 august 1789, Adunarea Constituantă hotărăşte desfiinţarea completă a privilegiilor feudale şi drepturilor senioriale, proclamând egalitatea tuturor cetăţenilor în faţa legii şi a impozitelor. Purtaţi de elanul revoluţionar, inclusiv deputaţii nobilimii votează în favoarea acestor măsuri. Pe data de 26 august 1789, Adunarea adopta Declaraţia Drepturilor Omului şi ale Cetăţeanului, un text menit a fi preambulul viitoarei Constituţii. Această declaraţie statua o serie de principii generale, cum ar fi acela că toţi oamenii se nasc şi rămân liberi şi egali în drepturi, că întreaga suveranitate în stat emană de la naţiune, că toţi indivizii trebuie să se bucure de libertate individuală, de conştiinţă şi de expresie, iar dreptul la proprietate este sacru şi inviolabil. Aceste idei, inspirate din gândirea filosofilor iluminişti, vor fi considerate, ulterior, principii universale, valabile pentru orice stat şi societate din lumea modernă. Toate aceste măsuri adoptate de Adunare nu erau însă agreate de către Ludovic al XVI-lea. Anturajul său, în frunte cu regina Maria Antoaneta, îl îndemna să reziste în faţa lor. Mai mult decât atât, o serie de mari aristocraţi, printre care se afla şi unul dintre fraţii regelui, contele d’Artois, părăseau Franţa, în semn de disociere faţă de mişcările revoluţionare, criticând, totodată, slăbiciunea pe care ar fi manifestat-o regele în faţa acestora. În lunile şi în anii care vor urma, acestei emigraţii i adaugă câteva zeci de mii de aristocraţi conservatori, care se refugiază la curţile absolutiste ale Europei, încercând să îi convingă pe suveranii respectivi să intervină în vederea restabilirii autorităţii tradiţionale a monarhiei în Franţa. Treptat, pe măsură ce Adunarea Constituantă şi presiunile străzii îi îngrădeau tot mai mult autoritatea, Ludovic al XVI-lea va intra şi el în contact cu ceilalţi suverani europeni, purtând cu aceştia o corespondenţă secretă, prin intermediul căreia le solicita sprijinul împotriva Revoluţiei. Între timp, atitudinea mulţimii pariziene se radicaliza, ca urmare a stării economice proaste, ca şi a instigării ei permanente de către ziariştii şi liderii cei mai revoluţionari, cum era, de exemplu, Marat, redactorul publicaţiei “L’Ami du peuple”. Ca o reacţie faţă de intrigile anturajului regal şi faţă de rezistenţa opusă de rege hotărârilor Adunării Constituante, în 5 octombrie 1789, populaţia pariziană invadează palatul Versailles, masacrează gărzile regelui şi îl instalează pe acesta la Paris. După câteva zile, guvernul şi Adunarea îşi vor muta şi ele sediul, de la Versailles la Paris. De acum înainte, regele va deveni tot mai mult un prizonier în propria sa capitală, aflat mereu la discreţia oricărei răzvrătiri populare instrumentate de purtătorii de cuvânt ai mulţimii. Însăşi Adunarea Constituantă suferă aceeaşi presiune din partea străzii şi a opiniei publice pariziene, presiune care influenţează tot mai luarea deciziilor. Complexitatea situaţiei politice creată astfel era ilustrată de tendinţele care se constituie acum în Adunare. La dreapta sălii de şedinţă se grupează aşa-numiţii “aristocraţi”, puţini la număr, apărători ai Vechiului Regim. Alături de ei se află “monarhiştii”, mai numeroşi, care ar dori un regim monarhic parlamentar după model britanic, în care regele să păstreze o parte importantă a prerogativelor sale. În centrul şi stânga sălii iau loc “patrioţii” sau “constituţionalii”, partizanii limitării stricte a puterii monarhice şi gruparea cea mai influentă la începutul Revoluţiei, în rândurile căreia se numărau nobili liberali, ca marchizul de La Fayette, episcopul Talleyrand, Mirabeau, dar şi burghezi influenţi, cum era Barnave. În fine, extrema-stângă a sălii de şedinţe este ocupată de aşa-numiţii “democraţi”, printre care se numără avocatul Robespierre, o grupare care solicită introducerea votului universal şi este, deocamdată, puţin influentă. Politica Revoluţiei nu se face însă doar în Adunare, ci şi în afara ei, în cadrul aşa-numitelor “cluburi”, care joacă un mare rol în formarea opiniei publice şi în activizarea cetăţenilor. Ele îşi iau 67denumirea de la fostele mănăstiri în ale căror localuri îşi desfăşoară activitatea. Clubul Feuillanţilor (Feuillants) îi grupează pe adepţii monarhiei constituţionale, în timp ce Clubul Iacobinilor, care câştigă tot mai multă popularitate la Paris şi în provincie, îi reuneşte pe toţi partizanii curentelor de stânga, în rândul cărora se afirmă treptat idei republicane. Idei asemănătoare cu cele ale iacobinilor împărtăşea o altă grupare radicală, cea a cordelierilor. Presa anima zilnic aceste confruntări de opinie. În anul 1791, Adunarea finaliza Constituţia, care transforma Franţa într-o monarhie constituţională. Regele deţinea puterea executivă, dar autoritatea sa era limitată de Constituţie, precum şi de dreptul miniştrilor de a contrasemna măsurile sale. Situaţia era echilibrată de dreptul său de veto asupra legilor votate de Adunare. Puterea legislativă este încredinţată unei Adunări unicamerale, aleasă prin vot cenzitar şi indirect. Doar cetăţenii care plăteau un anumit impozit aveau dreptul de a fi alegători. O reformă importantă se introduce şi la nivelul administraţiei, care este uniformizată şi descentralizată. Franţa este împărţită în 83 de departamente, de întindere asemănătoare, conduse de consilii locale şi de magistraţi aleşi de către alegătorii din fiecare departament. Impozitele sunt şi ele uniformizate şi repartizate proporţional cu veniturile. Sunt desfiinţate toate privilegiile de natură economică, precum şi corporaţiile profesionale, atât ale meseriaşilor patroni, cât şi ale muncitorilor. Pentru a face faţă deficitului bugetar, Adunarea ia şi măsura naţionalizării bunurilor Bisericii. Imensele proprietăţi funciare ale acesteia, la care se vor adăuga, ulterior, domeniile nobililor emigraţi, vor fi vândute de către stat şi achiziţionate îndeosebi de către ţăranii înstăriţi. Se consolida, în acest fel, mica proprietate ţărănească. Pe lângă secularizarea bunurilor bisericeşti, Adunarea Constituantă a luat şi alte măsuri de reorganizare a Bisericii, adoptând Constituţia Civilă a Clerului, prin care clerul catolic era scos de sub autoritatea papală şi subordonat statului. Aceste măsuri vor provoca însă o puternică reacţie adversă în rândurile unei părţi a preoţimii şi a credincioşilor, în special în regiunile rurale conservatoare, cum erau provinciile Bretania sau Vandeea. De acum înainte, Revoluţia intra în conflict deschis cu Biserica. Regele suporta tot mai greu aceste transformări. Deşi în 14 iulie 1790, cu ocazia aniversării căderii Bastiliei, fusese organizată la Paris “Sărbătoarea Federaţiei”, o festivitate menită să celebreze unitatea naţiunii şi a regelui în jurul noilor principii politice, era limpede însă că formula monarhiei parlamentare nu a fost acceptată de către suveran decât sub constrângere. În iunie 1791, Ludovic al XVI-lea încerca să fugă din Paris, pentru a căuta un sprijin în provincie sau în străinătate, dar această tentativă va fi oprită. Fuga sa eşuată îl va discredita total, conducând la amplificarea mişcării republicane. În octombrie 1791 se întrunea noua Adunare Legislativă, aleasă pe baza constituţiei. În rândurile ei, deputaţii se împărţeau acum în curentul de dreapta, al feuillanţilor, adepţi ai monarhiei constituţionale, şi în cel de stânga, ilustrat de iacobini şi de girondini; cei din urmă erau grupaţi în jurul deputaţilor din departamentul Gironde. Populaţia Parisului, manipulată de liderii radicali, exercită acum o şi mai mare presiune asupra lucrărilor Adunării. Aşa-numiţii “patrioţi” sau sanculottes, adepţi ai cluburilor revoluţionare, sunt organizaţi în cadrul “secţiunilor” din fiecare cartier parizian. Ei se înarmează şi vor constitui, în curând, o forţă insurecţională gata în orice moment de acţiune. 5. Războiul revoluţionar, Convenţia Naţională şi dictatura iacobină (perioada aprilie 1792 — iulie 1794) În aprilie 1792, la iniţiativa girondinilor care dominau Adunarea şi guvernământul, Franţa declara război Austriei, deschizând astfel un lung conflict, care o va pune în faţa întregii Europe şi care va dura, cu mici întreruperi, până în anul 1815. Regimul revoluţionar pornise acest război în primul rând datorită faptului că suveranii europeni nu priveau cu ochi buni evoluţia situaţiei din Franţa, încurajând eforturile nobilimii franceze aflate în emigraţie. În afara acestor considerente practice, revoluţionarii doreau însă războiul şi din motive ideologice. Ei aveau ambiţia de a exporta ideile Revoluţiei, de a ajuta şi celelalte popoare europene să îşi cucerească libertatea, nepunându-şi întrebarea dacă populaţiile respective îşi doreau cu adevărat acest lucru. În plus, orice revoluţie are o nevoie vitală de adversari, reali sau imaginari, care să ţină mereu în alertă vigilenţa maselor, determinându-le să fie pe mai departe alături de 68aceasta. Într-adevăr, de acum înainte, toate guvernele franceze revoluţionare îşi vor legitima pretenţia de a deţine puterea invocând necesitatea salvării patriei în faţa ameninţării străine. Războiul începe prost pentru Franţa, a cărei armată era formată, pe de o parte, din vechile trupe regale, iar pe de altă parte, din voluntari înrolaţi de regimul revoluţionar. Prusia se alătură şi ea Austriei, iar armatele celor două puteri invadează în scurt timp teritoriul francez. Regele este acuzat că pactizează cu duşmanul, astfel că, în august 1792, secţiunile înarmate ale Parisului, conduse de iacobini, între care se numărau Danton, Robespierre şi Hébert, declanşează o insurecţie armată, atacând reşedinţa regală. În faţa acestei insurecţii, Adunarea se vede nevoită să proclame detronarea lui Ludovic al XVI-lea, în 10 august 1792. Radicalizarea generală a atitudinilor politice, generată de starea economică proastă, de invazia străină şi de presiunea mulţimii pariziene instrumentate de liderii iacobini, face ca Adunarea să se autodizolve, să declare Constituţia din 1791 inaplicabilă şi să convoace un nou organism legislativ, numit Convenţia Naţională, ales pe baza votului universal. În acelaşi timp, la 20 septembrie, armata franceză reuşea să obţină o importantă victorie împotriva intervenţiei străine, la Valmy. Convenţia Naţională, aleasă în grabă, proclamă republica, în 21 septembrie 1792. În rândurile noii instituţii legislative, la dreapta se situau acum girondinii, burghezi liberali, care se împotriveau violenţelor şi extremismelor. Totodată, ei erau mai ales reprezentanţi ai departamentelor, federalişti, adică partizani ai menţinerii descentralizării administrative, statuată de Constituţia din 1791. La stânga, pe băncile mai înalte ale sălii de şedinţă, se aflau montagnarzii, iacobini democraţi, care se sprijineau pe secţiunile înarmate al populaţiei pariziene. Ei erau centralişti, potrivnici federalizării, şi credeau că necesitatea salvării republicii în faţa inamicilor ei, interni şi externi, permite folosirea oricăror mijloace. Între cele două grupări, în centru, se situa aşa- numita “mlaştină”, formată din deputaţi oportunişti, care evoluau între cele două mari grupări rivale. În pofida moderaţiei girondinilor, montagnarzii reuşesc să obţină din partea Convenţiei Naţionale condamnarea şi executarea regelui, la 21 ianuarie 1793. Divergenţele dintre montagnarzi şi girondini se acutizează, iar în iunie 1793, cu sprijinul unei noi insurecţii a mulţimii pariziene, organizată de grupurile cele mai radicale, iacobinii reuşesc să preia puterea, excluzându-i din rândurile Convenţiei pe principalii şefi girondini, care vor fi ulterior ghilotinaţi. Iacobinii instituie, practic, o dictatură, bazată pe forţa militară a secţiunilor pariziene şi legitimată de autoritatea Convenţiei Naţionale. Guvernământul era reorganizat într-o manieră totalitară, Convenţia încredinţând puterea executivă unor noi instituţii, desemnate de ea, cum erau: Comitetul Salvării Publice, un guvern cu puteri dictatoriale; Comitetul Siguranţei Generale, care se ocupa cu urmărirea suspecţilor şi asigurarea ordinii; Tribunalul Revoluţionar, care îi judeca şi îi condamna pe adversarii republicii; reprezentanţii în misiune, deputaţi trimişi în provincie sau pe lângă comandamentele militare, având, de asemenea, puteri discreţionare la faţa locului. În fruntea regimului se afla, de fapt, unul dintre principalii lideri iacobini, Maximilien Robespierre, secondat de colaboratori cum erau Saint-Just, Couthon sau Carnot. În acest fel, Franţa dobândea un guvernământ care se va dovedi cu mult mai centralizat, mai despotic şi mai arbitrar decât fusese vechea monarhie. Regimul dictatorial iacobin se consacră luptei înverşunate împotriva inamicilor interni şi externi ai Revoluţiei. El conduce războiul cu o deosebită energie, ordonând “mobilizarea în masă”, o nouă formulă de organizare militară, potrivit căreia întreaga populaţie aptă să presteze serviciul militar putea fi chemată sub arme. Inamicilor externi ai Revoluţiei, Austria, Prusia sau Anglia, li se adaugă acum numeroase revolte interne, izbucnite în provincie. Ţărănimea conservatoare din regiunile vestice, cum era Vandeea, încadrată de clerul şi de nobilimea locală, se ridică în apărarea regalităţii şi a catolicismului, în timp ce burghezia din marile oraşe din Sud, girondină şi federalistă, combate formula politică a dictaturii iacobine. În faţa acestor redutabile ameninţări, iacobinii folosesc arma Terorii, o politică îndreptată nu doar împotriva tuturor inamicilor declaraţi ai republicii, ci şi a “suspecţilor”, a tuturor celor bănuiţi 69că ar fi adversari ai regimului. Câteva zeci de mii de persoane, multe acuzate pe nedrept, vor cădea pradă Teroarei. Pe plan social, dictatura iacobină încearcă să aplice până la ultimele sale limite principiul egalităţii, fixând preţuri maximale ale produselor, luând măsuri de protecţie a populaţiei sărace şi confiscând bunurile suspecţilor. Pe plan politic, în anul 1793 se adoptă o nouă Constituţie, inspirată de ideile lui Rousseau, care nu va fi însă aplicată, datorită războiului. Ea prevedea votul universal şi chiar o participare mai directă a populaţiei la luarea deciziilor, prin referendum. Având convingerea că au întemeiat o nouă epocă, iacobinii înlocuiesc chiar şi calendarul creştin, gregorian, cu unul nou, republican, în care anul 1792 devenea anul I al Revoluţiei, iar denumirile lunilor şi ale zilelor săptămânii erau schimbate. În 1794, Robespierre îşi îngustează însă tot mai mult baza politică a dictaturii sale, ajungând să îi execute inclusiv pe iacobinii care profesau opinii diferite de ale sale, aşa cum erau extremiştii grupaţi în jurul lui Hébert sau moderaţii conduşi de Danton. Cu toate că succesele obţinute împotriva armatelor străine şi a adversarilor interni ar fi reclamat o relaxare a represiunii, liderul iacobin intensifică Teroarea, în acord cu logica Revoluţiei de a identifica mereu noi duşmani, pretutindeni. Politica de decreştinare, încercarea lui Robespierre de a înlocui religia creştină cu un cult laic, al Raţiunii sau al Fiinţei Supreme, contribuie, de asemenea, la erodarea regimului. 6. “Ieşirea din Teroare”: Convenţia Thermidoriană şi Directoratul (1794-1799) În aceste condiţii, o parte a deputaţilor din Convenţia Naţională, printre care se numărau Fouché şi Barras, reuşesc să îl înlăture pe Robespierre, împotriva căruia declanşează un complot, în iulie 1794. Ca urmare a acestei acţiuni, Robespierre este ghilotinat, împreună cu principalii săi colaboratori, clubul iacobin era dizolvat, iar legislaţia adoptată în timpul Terorii va fi abrogată. Deputaţii Convenţiei Naţionale (Convenţia Thermidoriană, cum i se va spune acesteia, după denumirea dată lunii iulie în calendarul republican), majoritatea lor burghezi de orientare liberală, vor încerca să şteargă amintirea exceselor revoluţionare pe care le practicaseră începând cu anul 1792. Ei doreau revenirea la o epocă normală, în care să domnească ordinea socială, precum şi un regim care să pună în practică principalele idei politice ale Revoluţiei, fără a mai prelungi însă violenţa acesteia. După ce va reuşi să reprime atât revoltele populaţiei pariziene care mai simpatiza cu ideile iacobine, cât şi răscoalele regaliste din Vest şi din Sud, Convenţia Thermidoriană adoptă o nouă Constituţie, în anul 1795, după care se va dizolva. Noul regim politic republican, rezultat în urma adoptării Constituţiei din 1795, va purta denumirea de Directorat. Renunţându-se la votul universal preconizat de iacobini, se instituia un legislativ bicameral, ales prin vot cenzitar indirect. Legislativul desemna executivul, format din cinci directori. Noua organizare politică, bazată pe o foarte atentă separaţie şi echilibrare a puterilor în stat, evidenţia dorinţa francezilor de a evita excesul de putere al unui om sau al unei adunări, aşa cum fusese cazul în timpul dictaturii iacobine. Amintirea Terorii şi a violenţelor Revoluţiei îi îndemna acum pe oamenii politici francezi să aplice principiile libertăţii şi egalităţii cu mai multă prudenţă şi moderaţie. Acest nou regim, care păstra multe din aparenţele revoluţionare, dar care se va arăta preocupat mai ales de menţinerea stabilităţii politice interne, va guverna Franţa până în anul 1799. Însemnătatea Revoluţiei Franceze, aprecia François Furet, provine din faptul că ea a reprezentat prima experienţă practică a democraţiei, ca principiu ideologic, în societatea modernă. Se poate adăuga constatarea că ea a evidenţiat mai curând dificultăţile pe care le generează această nouă practică politică, decât avantajele sale. Revoluţia a pus în lumină atât dorinţa societăţii de a transforma în mod radical Vechiul Regim, cât şi primejdiile pe care le ascundeau noile formule de organizare politico-socială şi credinţele ideologice asociate lor. 70 Lecţia nr. 11 Franţa în timpul Consulatului şi al Imperiului (1799-1815) După patru ani de guvernare dificilă, regimul Directoratului se găsea în impas. Puternic afectată de tulburările interne anterioare, aflată în război din 1792, Franţa traversa o criză politică, economică şi financiară. Directoratul, moştenitorul corupt şi impopular al unei revoluţii obosite, devenea un regim tot mai lipsit de autoritate, fiind contestat atât de la dreapta, de către regalişti, cât şi de la stânga, de către foştii iacobini. Slăbirea bazei politice a regimului Directoratului îi determină pe unii dintre conducătorii acestuia să se gândească la o modificare în sens autoritar a Constituţiei, înfăptuită cu ajutorul armatei. În acest scop, ei aveau nevoie de un general popular şi energic, pe care îl vor găsi în persoana lui Napoleon Bonaparte. Generalul Bonaparte, născut în anul 1769, în Corsica, profitase de pe urma posibilităţilor de ascensiune pe care le oferise Revoluţia militarilor talentaţi. În 1793, la 24 de ani, era deja general de brigadă. În 1796, el este numit comandantul armatei franceze din Italia, calitate în care repurtează mari succese în războiul împotriva Austriei, încheiat în anul 1797, prin Pacea de la Campo Formio. Prin această pace, negociată de tânărul general învingător, Austria ceda Franţei Ţările de Jos şi recunoştea independenţa Republicii Cisalpine, stat satelit al Republicii Franceze, care includea Nordul Italiei şi părţi din centrul acesteia. În anii 1798-1799, generalul Bonaparte conducea o nouă expediţie militară, în Egipt, menită să lovească în interesele strategice ale Angliei. Totodată, ea ilustra ambiţiile de cuceritor ale tânărului general. 1. Regimul Consulatului (1799-1804). Proclamarea Imperiului La întoarcerea lui Bonaparte din Egipt, în anul 1799, unul dintre directori, Sieyès, ia iniţiativa organizării unei lovituri de stat, care să înlocuiască regimul Directoratului cu un nou guvernământ, mai autoritar şi mai eficient. Sieyès credea că se va putea servi în acest sens de generalul Bonaparte, dar, în realitate, generalul a reuşit să profite el însuşi de pe urma loviturii de stat. În ziua de 18 Brumar, anul VIII (9 noiembrie 1799), regimul Directoratului era înlăturat. Directorii cedau puterea, iar corpurile legiuitoare erau dizolvate, prin forţa baionetelor soldaţilor din garnizoana Parisului, aflată sub comanda lui Bonaparte. Lovitura de stat a reuşit deoarece societatea franceză era nemulţumită de slaba autoritate a regimului Directoratului, care se dovedise lipsit de energie şi eficienţă. Burghezia şi elitele locale (“notabilii”) profitaseră de pe urma cumpărării la preţuri avantajoase a “bunurilor naţionale”, confiscate Bisericii şi nobilimii de către Revoluţie. Respectivele categorii sociale se temeau, aşadar, că prăbuşirea Directoratului, contestat atât de regalişti, cât şi de iacobini, ar duce la pierderea acestor proprietăţi de către noii lor deţinători. În general, societatea franceză dorea o anumită stabilitate, pe care, se credea în epocă, numai un regim autoritar o mai putea aduce, în urma experienţelor politice eşuate ale Revoluţiei. Constituţia Anului VIII (decembrie 1799) instala în fruntea Franţei un prim consul, care concentra în mâinile sale puterea executivă, şi care va fi Napoleon. El avea alături alţi doi consuli (iniţial, fuseseră desemnaţi doi foşti directori, Sieyès şi Ducos), care nu aveau însă decât un rol consultativ. Primul consul controla numirea guvernului, desemna prefecţii şi celelalte autorităţi administrative locale, conducea armata. Totodată, el era singurul iniţiator al legilor, ajutat în acest scop de două instituţii create acum, Consiliul de Stat şi Senatul. Respectivele organisme vor deveni însă simple expresii ale puterii personale a primului consul, deoarece acesta era cel care îi numea pe membrii celor două instituţii. Teoretic, principiul democratic şi reprezentativ lansat de Revoluţie era menţinut, prin faptul că membrii celorlalte două Camere Legislative, Tribunatul şi Legislatura, erau desemnaţi pe baza votului universal. Acest vot avea însă un caracter indirect, ceea ce făcea ca membrii Camerelor Legislative să fie, de fapt, expresia voinţei executivului, şi nu a electoratului. Alegătorii nu alegeau deputaţi, ci doar o serie de liste de candidaţi, din rândurile cărora Senatul (controlat de executiv) desemna membrii Camerelor Legiuitoare. Prima cameră, Tribunatul, 71avea dreptul să discute proiectele de legi, dar nu putea să le voteze (va fi desfiinţată totuşi, în anul 1808). A doua cameră, Legislatura, vota proiectele de legi, dar nu le putea discuta. După 1802, ea nu va mai respinge nici un proiect de lege al guvernului. Rolul electoratului era acela de a oferi guvernului liste de candidaţi, din rândul persoanelor cu avere şi pregătire, dintre care guvernul îşi selecta tehnicienii necesari în administraţia centrală sau locală. Caracterul autoritar al regimului, care poate fi considerat o dictatură, se consolidează în anul 1802, prin numirea lui Napoleon ca şi consul pe viaţă, cu dreptul de a-şi desemna succesorul (Constituţia Anului X). Apoi, în anul 1804, Senatul îl proclamă pe Napoleon împărat al francezilor şi, totodată, declară demnitatea imperială ereditară în familia sa (Constituţia Anului XII). Napoleon va fi încoronat ca împărat de către papa Pius al VII-lea, în catedrala Notre-Dame. 2. Înfăptuiri interne ale regimului napoleonian Regimul Consulatului s-a remarcat, în primul rând, printr-o serie de realizări interne, care au redresat situaţia politică, socială şi economică a Franţei, după dezechilibrele pe care le produsese Revoluţia. Mai întâi, s-a reuşit asigurarea stabilităţii politice, realizată, în principal, prin reîntoarcerea unei părţi a emigranţilor, prin asigurarea dreptului de proprietate pentru cei care cumpăraseră “bunuri naţionale” şi prin încheierea Concordatului cu Roma. În anul 1801 s-a semnat Concordatul (tratatul specific care reglementează relaţiile dintre Biserica Romano-Catolică şi un anumit stat), înţelegere realizată între Franţa consulară şi papa Pius al VII-lea. Prin acest act, Papa recunoştea înfăptuirile Revoluţiei, inclusiv confiscarea bunurilor care aparţinuseră Bisericii. De asemenea, el accepta, în fapt, controlul statului asupra Bisericii. Episcopii sunt numiţi, pe mai departe, de către stat (şi confirmaţi de către papalitate), iar preoţii vor depinde şi ei de autorităţile statului, care îi salarizează. În schimbul acestor cedări ale Romei, Franţa accepta restabilirea Bisericii Catolice şi libertatea exercitării acestui cult religios, despre care se recunoştea, în mod oficial, că reprezintă “religia majorităţii francezilor”. Era o schimbare de fond, în raport cu ateismul iacobinilor, şi ea va contribui mult la realizarea unei reconcilieri generale în societatea franceză. Altă înfăptuire importantă din timpul Consulatului a fost reglementarea situaţiei financiare a Franţei, extrem de precară sub regimul Directoratului. Se înfiinţează Banca Franţei, se reorganizează Ministerul de Finanţe şi se percep mult mai bine impozitele. În anul 1803 se introduce un nou sistem monetar, bazat iniţial pe francul de argint, care înlocuia biletele emise de Revoluţie. Tot acum se înfiinţează Camerele de Comerţ şi Industrie, instituţii noi, care aveau menirea de a sprijini activitatea economică. Poate cea mai caracteristică realizare a regimului a constat în edificarea unei administraţii centralizate puternice. Departamentul este unitatea administrativă de bază, având în frunte un prefect. Subdiviziunile sale sunt arondismentele, conduse de subprefecţi. Guvernul numea prefecţii şi subprefecţii, iar aceştia, la rândul lor, membrii consiliilor locale şi restul administraţiei inferioare. Rezultatul acestui sistem va fi o administraţie foarte eficientă, în ceea ce priveşte strângerea impozitelor, recrutarea armatei, propaganda în favoarea statului şi controlul exercitat asupra societăţii. Se constituie un corp numeros de funcţionari civili, recrutaţi din rândurile notabililor, al persoanelor cu avere şi pregătire, dar plătiţi de către stat, motiv pentru care vor reprezenta un instrument docil de aplicare a voinţei acestuia. De altfel, este de remarcat că acest tip de administraţie, puternic centralizată, nu era decât urmarea unei îndelungate tradiţii franceze, începută prin intendenţii regali din secolul al XVII-lea. Revoluţia, prin măsurile luate de iacobini, iar ulterior regimul Consulatului şi al Imperiului, au dus până la ultimele sale consecinţe acest proces de centralizare administrativă şi legislativă a statului. Regimul politic instaurat de Napoleon în Franţa a realizat şi unificarea legislaţiei franceze. În anul 1804 este adoptat Codul Civil (supranumit Codul Napoleon), un ansamblu unitar de legi civile, realizat pe baza vechiului drept cutumiar francez, a dreptului intermediar creat în timpul Revoluţiei şi a tradiţiei dreptului roman. Se menţinea egalitatea drepturilor civile, ca o moştenire importantă a Revoluţiei, dar accentul pus pe dreptul roman făcea codul destul de restrictiv. Prevederile sale subliniau autoritatea bărbatului în familie şi drepturile tatălui. Unificarea şi exprimarea clară a legilor reprezentau însă avantaje importante, în raport cu situaţia anterioară. 72 Toate marile realizări instituţionale şi legislative din aceşti ani, cum au fost Concordatul, Codul Civil, modelul administraţiei centralizate şi sistemul francez de învăţământ, vor fi exportate în anii următori în restul Europei, îndeosebi în zonele ocupate sau controlate militar de Franţa napoleoniană. Altă realizare esenţială pentru regimul napoleonian a fost armata sa. Se perfecţionează armata permanentă, bazată pe recrutarea în masă, moştenire a Revoluţiei. Se înfiinţează noi componente de elită ale ei, cum ar fi Corpul Veteranilor sau Garda Consulară (după 1804, Garda Imperială). Armata este împărţită în corpuri, mari unităţi operative, conduse de mareşali. Se păstrează însă, în paralel, unitatea de comandă, pe ansamblul armatei, concentrată în mîinile lui Napoleon. Regimul instaurat de Napoleon avea şi un puternic caracter represiv. Se înfiinţează Ministerul Poliţiei, condus de Fouché, şi corpul militarizat al Jandarmeriei, cu atribuţii de menţinere a ordinii interne. La supravegherea populaţiei, care era una dintre principalele atribuţii îndeplinite de aceste instituţii, contribuiau şi informatorii poliţiei, infiltraţi în rândurile societăţii. Presa era atent cenzurată, iar ziarele cu vederi critice vor fi suprimate. La Paris nu vor mai rămâne, până la sfârşitul regimului, decât patru ziare. Deosebit de activă era propaganda regimului, care se exprima, de exemplu, prin intermediul Buletinelor Armatei. În ceea ce priveşte caracterul regimului instaurat în 1799 şi desăvârşit în 1804, s-au emis mai multe interpretări, fiind catalogat drept “dictatură militară”, “stat poliţienesc” sau “despotism luminat”. Se poate aprecia că regimul lui Napoleon a reprezentat o formă specifică de dictatură, fiind vorba de o conducere personală, validată în mod formal prin plebiscitul populaţiei. În mod teoretic, se păstrează principiul suveranităţii poporului, moştenit din timpul Revoluţiei, dar această suveranitate poate fi exercitată de naţiune numai prin intermediul şefului statului. Formula politică autoritară lansată de Napoleon va dăinui în secolul al XIX-lea, sub numele de “bonapartism” sau de “cezarism democratic”, respectiv un regim dictatorial (sau cel puţin autoritar), legitimat printr-un acord formal al poporului. 3. Campaniile militare din perioada 1800-1807 Fără îndoială, menţinerea şi consolidarea puterii interne a lui Napoleon nu ar fi fost posibilă în absenţa succeselor sale militare externe. După lovitura de stat din 1799, Napoleon avea nevoie de o victorie militară spectaculoasă şi, mai ales, de o pace rapidă, care să îi întărească puterea în interior. Acesta a fost motivul care l-a determinat să declanşeze o nouă campanie împotriva Austriei, desfăşurată în primul rând pe frontul din Italia, în anul 1800. După trecerea Alpilor, Napoleon obţine, în iunie 1800, marea victorie de la Marengo, în Nordul Italiei, în timp ce generalul Moreau, pe frontul Rinului, câştiga bătălia de la Hohenlinden, în Bavaria. Austria, înfrântă, încheie Pacea de la Lunéville, în februarie 1801, prin care ceda din nou Franţei Nordul Italiei (cu excepţia Veneţiei), recunoscând, totodată, stăpânirea acesteia asupra Ţărilor de Jos austriece (Belgia de mai târziu) şi a malului stâng al Rinului. Prin această pace, a doua mare coaliţie împotriva Franţei era destrămată, iar Anglia va încheia şi ea pace, la Amiens, în anul 1802. Franţa se retrăgea din Statale Papale şi din Regatul Neapolelui, iar Anglia înapoia şi ea cea mai mare parte a cuceririlor sale. După zece ani de război împotriva Europei, Bonaparte aducea Franţei pacea, ceea ce a reprezentat un adevărat triumf pe plan intern. Pacea cu Anglia nu era însă, de fapt, decât un armistiţiu fragil, deoarece antagonismele franco-britanice nu se puteau concilia atât de uşor. După un an, în martie 1803, războiul dintre Franţa şi Marea Britanie reizbucnea. După proclamarea Imperiului, în 1804, Napoleon îşi concentrează armata la Boulogne, pe coasta Canalului Mânecii, ameninţând Marea Britanie cu debarcarea. El încerca să impună Angliei şi Europei acceptarea noii ordini politice interne a Franţei, ca şi noul său rol, pe plan continental. În vara lui 1805 însă, Anglia reuşeşte să atragă de partea sa Austria şi Rusia, formându-se astfel cea de-a treia coaliţie împotriva Franţei. Napoleon renunţă la planul de debarcare, deoarece flota sa nu se putea măsura cu cea engleză, şi porneşte un marş spectaculos spre inima Europei şi a Austriei, traversând Sudul Germaniei. În octombrie 1805, Napoleon obţinea o victorie la Ulm, în 73Germania meridională, împotriva trupelor austriece, în timp ce flota franceză era distrusă de amiralul Nelson la Trafalgar. În noiembrie 1805, Napoleon reuşea să intre în Viena, după care porneşte imediat, prin Moravia, în întâmpinarea armatei ruse. În 2 decembrie 1805, armata ruso-austriacă era zdrobită în bătălia de la Austerlitz, exemplul clasic al geniului militar al lui Napoleon. Austriecii se recunosc înfrânţi şi cer încheierea păcii. Aceasta se va realiza prin semnarea Tratatului de la Pressburg, în decembrie 1805. Austria ceda, în favoarea Franţei, Veneţia şi coasta dalmată a Adriaticii. Mai mult decât atât, în anul 1806, în urma acestei păci, Sfântul Imperiu Romano-German era desfiinţat, iar suveranul de la Viena rămânea doar cu noul său titlu, de împărat al Austriei. Napoleon reorganizează după placul său cea mai mare parte a regiunii Germaniei. Majoritatea statelor care făcuseră parte din Imperiul Romano-German sunt grupate acum în Confederaţia Rinului, al cărei “Protector” va fi Napoleon. Împăratul francez reorganizează o bună parte din Europa, iar doi dintre fraţii săi devin suverani ai unor ţări aliate Franţei. Joseph Bonaparte este proclamat rege al Neapolelui, iar Louis Bonaparte rege al Olandei. Electorul de Bavaria şi ducele de Würtemberg, aliaţi ai lui Napoleon, primesc şi ei titlul de rege. Prusia însă, care rămăsese inactivă în 1805, nu putea să fie de acord cu dominaţia franceză asupra Germaniei, aşa că, în 1806, ea se alătură Rusiei şi Angliei, formându-se, astfel, a patra coaliţie îndreptată împotriva Franţei. Napoleon porneşte o nouă campanie, în toamna lui 1806, de data aceasta împotriva Prusiei. În octombrie 1806, armata regelui Frederic Wilhelm al III-lea este zdrobită, la Jena şi la Auerstädt, după care este ocupat Berlinul, Prusia fiind complet îngenuncheată. Rămânea însă în conflict Rusia, ale cărei armate se concentrează în ajutorul Prusiei zdrobite, pe teritoriul Poloniei şi al Prusiei Orientale. Napoleon pleacă în urmărirea armatei ruse, într-o campanie foarte dificilă, în iarna anului 1806-1807. La Eylau, în februarie 1807, lupta se termină indecis, atât ruşii, cât şi francezii (care rămân totuşi stăpâni pe câmpul de bătălie) suferind pierderi enorme. În iunie 1807 însă, în bătălia de la Friedland, Napoleon repurtează o victorie decisivă asupra armatelor Rusiei. În consecinţă, în iulie 1807, la Tilsit, pe malul râului Niemen, la frontiera de Vest a Rusiei, ţarul Alexandru I şi Napoleon încheie pacea şi chiar alianţa dintre cele două mari puteri ale Europei, o pace care va dura până în anul 1812. Practic, Europa era împărţită între Rusia şi Franţa, iar Napoleon se întorcea acasă în triumf, deoarece adusese pacea din nou. Prusia pierdea la Tilsit toate stăpânirile sale de la Vest de Elba (regiunea renană), ca şi toate teritoriile pe care le dobândise anterior pe seama Poloniei, rămânând doar cu nucleul său din jurul Berlinului şi de pe coasta Mării Baltice: Brandenburg, Pomerania şi Prusia Orientală. Prusia devenea astfel un stat secundar, strict supravegheat de Franţa. Napoleon înfiinţa Marele Ducat al Varşoviei, o reînviere parţială a Poloniei, dat spre administrare regelui Saxoniei, aliat al Franţei. Posesiunile Prusiei din Vestul Germaniei constituiau regatul Westfaliei, în fruntea căruia era proclamat ca rege un alt frate al lui Napoleon, Jérôme. Ca expresie a împărţirii influenţei pe continent, între Franţa şi Rusia, ţarul promitea să medieze între Napoleon şi Anglia. În cazul în care medierea ar fi dat greş, Rusia se obliga să adere la “Blocada Continentală”. În noiembrie 1806, după ce intrase în Berlin, Napoleon a dat un decret prin care interzicea orice fel de comerţ şi de comunicare cu Marea Britanie. Măsura urma să fie aplicată atât pe teritoriul Imperiului Francez, cât şi în porturile din statele satelite. În acest fel, Napoleon urmărea să distrugă tenacele său adversar, “perfidul Albion”, prin ruinarea sa economică. Pe termen lung însă, această încercare nu a reprezentat o reuşită. Blocada nu va putea fi aplicată în mod strict, datorită contrabandei, iar Napoleon va trebui să-şi continue seria războaielor, doar pentru a obliga toate statele Europei, din Portugalia până în Suedia, să se conformeze Blocadei Continentale. Momentul de apogeu al puterii sale ascundea deja germenii declinului. 4. Apogeul Imperiului (1808-1812) În anii 1808-1809, Napoleon a luat o serie de măsuri militare în vederea impunerii Blocadei Continentale. Acestea vor contribui însă în mod decisiv la slăbirea forţelor sale. Astfel, în 1808, Napoleon ocupă militar Statele Papale (singura porţiune din Italia care nu se afla încă sub controlul său direct), deoarece prin porturile suveranului pontif pătrundeau mărfuri engleze de contrabandă. Conflictul cu Papa îi va altera însă în mod profund popularitatea, pe plan intern şi extern. 74 Consecinţe şi mai dramatice va provoca problema iberică. Încă din anul 1807, Napoleon trimisese o armată în Portugalia, pentru a bloca şi aici comerţul englez. Spania fusese aliata Franţei, între anii 1799-1807, dar în momentul în care Napoleon nu va mai fi mulţumit de felul în care spaniolii aplicau blocada, în 1808, el îl va înlocui pur şi simplu pe regele Spaniei, cu fratele său, Joseph Bonaparte, “mutat” pe tronul de la Madrid de pe cel de la Neapole. Spaniolii se vor revolta însă cu energie împotriva stăpânirii franceze, iniţiind un lung război de gherilă, care va aduce francezilor, până în anul 1813, pierderi de circa 300.000 de oameni. Mai mult decât atât, revolta spaniolă a fost sprijinită de trupe engleze, debarcate iniţial în Portugalia. În fruntea lor se afla generalul Arthur Wellesley, numit, în anul 1811, duce de Wellington. Profitând de dificultăţile Franţei, Austria intră din nou în război, în anul 1809. Napoleon reuşeşte să ocupe încă o dată Viena, dar campania din 1809 a fost mult mai dificilă, în comparaţie cu cele anterioare, francezii fiind la un pas de înfrângere. În cele din urmă, lupta de la Wagram, ultima mare victorie a lui Napoleon, le aduce succesul. Prin Pacea de la Schönbrunn, Austria pierdea noi teritorii: în Dalmaţia şi Croaţia, unde se constituiau “Provinciile Ilirice” ale Franţei, precum şi în Galiţia şi Germania. Mai mult decât atât, Austria era constrânsă să devină aliata Imperiului Francez, apropiere pecetluită în anul 1810, când Napoleon divorţează de prima sa soţie, Joséphine, şi se căsătoreşte cu fiica împăratului Francisc I al Austriei, Maria Luiza. În anii 1810-1811, Napoleon se afla în culmea puterii. Departamentele Imperiului Francez se întindeau de la Hamburg până la Roma şi pe coasta Dalmaţiei. Totodată, Franţa controla întreaga Germanie, Elveţia, Polonia şi Italia, având ca aliaţi Austria şi Suedia. 5. Campania din Rusia (1812) şi prăbuşirea Imperiului Era firesc ca această extindere nemăsurată să agraveze relaţiile cu Rusia, care obţinuse şi ea, în aceşti ani, unele câştiguri teritoriale: Basarabia, în urma războiului ruso-turc din anii 1806-1812, şi Finlanda, smulsă Suediei. Neaplicarea Blocadei Continentale de către ţarul Alexandru, precum şi apropierea acestuia de Anglia îl determină pe Napoleon să atace Rusia, în anul 1812, în fruntea unei armate uriaşe, de peste 600.000 de soldaţi şi trupe auxiliare. Mai mult de jumătate din armată era formată din aliaţi ai Franţei: italieni, saxoni, bavarezi şi chiar un corp austriac. Campania din 1812 se soldează însă cu un eşec dezastruos pentru Napoleon. Ruşii, comandaţi de generalul Kutuzov, sunt obligaţi iniţial să se retragă, dar nu fără a se opune, printr-o tactică de hărţuire, ca şi prin marea bătălie de la Borodino, câştigată de francezi cu pierderi grele. În urma ei, Napoleon reuşea să ocupe Moscova. La intrarea sa în oraş, ruşii îşi incendiază propria capitală, pentru a slăbi şi mai mult armatele franceze. Cu toate că Moscova era ocupată, ţarul refuză să ceară pace, susţinut de rezistenţa armatei, ca şi de cea a ruşilor de rând. Aflat la o depărtare uriaşă de bazele de plecare, fără provizii şi ameninţat de iarna rusească, Napoleon este silit să pornească într-o retragere dificilă, în care îşi va pierde şi ultimele resturi ale armatei cu care îşi începuse campania. În anul 1813, încurajaţi de aceste evenimente, toţi adversarii lui Napoleon se unesc într-o nouă coaliţie, formată, în primul rând, din Rusia, Anglia, Prusia şi Austria. În octombrie 1813, Napoleon este înfrânt în marea bătălie de la Leipzig, numită şi “bătălia naţiunilor”. Germania era pierdută, ca şi Spania, de unde înaintau trupele britanice ale lui Wellington. Imperiul lui Napoleon se dezintegra, iar francezii erau alungaţi din toate posesiunile lor. La începutul lui 1814, Napoleon poartă o ultimă campanie disperată, pe Rin şi în Franţa, de data aceasta pentru apărarea ultimelor poziţii. La sfârşitul lui martie, aliaţii intrau în Paris. În mai 1814, Napoleon abdica, acceptând oferta adversarilor săi (generoasă, în acele circumstanţe) de a se retrage ca suveran al micii insule Elba, din Marea Mediterană. În Franţa, aliaţii îl instalau pe tron pe Ludovic al XVIII-lea, fratele fostului rege decapitat de Revoluţie, restaurând astfel stăpânirea Bourbonilor. Peste zece luni însă, în martie 1815, Napoleon revine în Franţa şi intră din nou în Paris, încercând să-şi recâştige tronul şi fiind primit cu simpatie de către nostalgicii victoriilor sale. Nu a fost însă decât o aventură hazardată, pentru că adversarii Franţei refuză orice negociere cu Napoleon, declarându-l în afara legii. În iunie 1815, la Waterloo, armatele aliate, conduse de Wellington, îl înving pentru ultima dată pe Napoleon. Ludovic al XVIII-lea îşi reocupă tronul, iar 75Napoleon este închis de către englezi, pentru ca Europa să îşi regăsească liniştea, pe îndepărtata insulă Sfânta Elena, din Sudul Oceanului Atlantic, unde va muri în anul 1821. 76 Lecţia nr. 12 (problematizare) Cauzele ascensiunii şi ale declinului lui Napoleon Bonaparte 1. Contextul istoriografic Destinul lui Napoleon Bonaparte prezintă un interes deosebit pentru istorici, datorită întrebărilor fascinante pe care le ridică acest subiect: a fost Napoleon continuatorul Revoluţiei Franceze sau, dimpotrivă, a pus capăt Revoluţiei şi a deturnat-o de la sensul ei iniţial? Marile sale succese se explică prin meritele personale ale omului Bonaparte, sau sunt rodul unor forţe mai profunde, care l-au propulsat pe tânărul general într-o poziţie nesperată? Imperiul pe care l-a creat a reprezentat o tentativă de unificare europeană sau a deschis calea fragmentării continentului prin afirmarea naţionalismelor? În ultimă instanţă, bilanţul aventurii sale este pozitiv sau negativ? Ce anume prevalează: cei 916.000 de francezi morţi pe câmpurile de bătălie sau opera de pacificare şi de consolidare internă a Franţei, pe plan legislativ, instituţional sau educaţional? Extrem de semnificativ pentru ceea ce înseamnă istoria, ca tip de ştiinţă, este faptul că două secole de cercetări asupra lui Napoleon Bonaparte, de-a lungul cărora s-au publicat peste două sute de mii de cărţi şi de studii pe această temă, nu au reuşit să producă o serie de răspunsuri univoce la întrebările de mai sus. Iar acest lucru este cât se poate de firesc, pentru toţi cei care sunt capabili să înţeleagă istoria altfel decât pe vremea lui Ranke şi a pozitivismului istoriografic, deoarece astăzi ştim, prea bine, că fiecare generaţie îşi citeşte trecutul prin grila propriului sistem de valori şi îşi rescrie istoria dintr-o nouă perspectivă. Dar faptul că predecesorii noştri nu au reuşit să elaboreze o versiune inatacabilă cu privire la acest subiect, sau la oricare altul, nu înseamnă că noi nu putem încerca să formulăm răspunsuri mai pertinente, beneficiind şi de contribuţiile anterioare. Istoricul olandez Pieter Geyl, care a scris, acum 50 de ani, o carte despre istoricii care l-au studiat până atunci pe Napoleon Bonaparte, evidenţia faptul că majoritatea acestora au fost marcaţi de o puternică subiectivitate, care i-a împins fie să îşi demonizeze, fie să îşi glorifice eroul. Aceşti istorici au fost marcaţi de disputele care s-au născut încă din timpul vieţii lui Napoleon cu privire la aprecierea acestuia şi au prelungit, în posteritate, miturile şi clişeele create de admiratorii sau de adversarii ilustrului corsican. Împăratul însuşi a fost cel care a pus, în mod deliberat, bazele legendei istoriografice favorabile lui, transmiţând posterităţii o versiune cu totul înfrumuseţată a faptelor şi intenţiilor sale, îndeosebi prin intermediul Memorialului consemnat de contele de Las Cases, în timpul exilului de pe insula Sfânta Elena. Trebuie reamintit, în paranteză, faptul că o asemenea mitizare însoţeşte orice urmă istorică şi orice tradiţie istoriografică. De aceea se vorbeşte atât de mult astăzi, când anii au trecut şi putem fi mai detaşaţi în raport cu ceea ce a fost odinioară, de demitizare în istorie, adică de încercarea de a elibera trecutul de diferitele versiuni ideologice care îl parazitează, fie ele laudative, fie denigratoare. Demitizarea în istorie nu este o operă de depreciere a trecutului, nu reprezintă o mitraliere sau o demolare a statuilor, după cum se tem spiritele mai conformiste, ci presupune doar o apropiere mai senină şi mai lucidă de realităţile care au fost. Parcurgând lucrările mai recente dedicate lui Napoleon de către istoricii francezi, altădată atât de elogioşi la adresa gloriei imperiale, înţelegem mai bine cum au acţionat clişeele şi deformările ideologice în istoriografie şi ce înseamnă astăzi demitizarea acestora. De asemenea, înţelegem şi cât le-ar folosi şi altor istoriografii un asemenea model metodologic. Aspectul cel mai frapant, pentru cititorul familiarizat cu o viziune tradiţională asupra lui Napoleon, îl reprezintă reevaluarea prestaţiei sale militare, a calităţilor de tactician şi de strateg. Niciodată, nici măcar adversarii săi, în frunte cu ducele de Wellington, nu i-au contestat geniul militar. Cu toate acestea, imaginea care se degajă astăzi în istoriografia subiectului aduce mai mult cu acea extraordinară scenă de început din filmul lui Serghei Bondarciuk, despre bătălia de la Waterloo, în care, în locul eroului plin de energie pe care îl aşteptăm cu sufletul la gură, apare un Napoleon trist, obosit, îmbătrânit, plin de riduri şi purtând pe nas o pereche de ochelari! 2. Factorul militar 77 Să vedem, aşadar, cum se explică cuceririle extraordinare reuşite de Franţa napoleoniană? O primă teză, formulată de multă vreme în istoriografie, este aceea că regimul primului consul şi apoi cel al împăratului au beneficiat, din plin, de instrumentul militar extrem de eficace creat de Revoluţia Franceză. Principala inovaţie adusă de Revoluţie în acest domeniu a fost serviciul militar obligatoriu, aşa-numita la levée en masse, introdusă de regimul iacobin în anul 1793. Marele teoretician militar german Clausewitz aprecia, mai târziu, că această nouă armată a permis trecerea de la războiul de tip limitat, caracteristic Vechiului Regim, la un război de tip total, bazat pe înarmarea şi angajarea necondiţionată în luptă a unor naţiuni întregi. Recrutarea unor forţe militare numărând sute de mii de oameni, în locul armatelor de mercenari de până atunci, care nu depăşeau câteva zeci de mii de combatanţi, a permis Franţei să promoveze un tip de război extrem de ofensiv, care viza anihilarea cu orice preţ a adversarului, spre deosebire de tacticile defensive ale armatelor tradiţionale. Atât soldaţii, cât şi comandanţii erau extrem de motivaţi să ducă acest gen de campanii, fiind puternic mobilizaţi de propaganda militară, care vorbea despre pericolul ce ameninţă patria şi despre justeţea participării la război. Napoleon nu a inovat, aşadar, aproape deloc în ceea ce priveşte modalităţile de purtare a războiului, aşa cum le moştenise din perioada revoluţionară, dar a avut meritul incontestabil de a le pune în aplicare şi de a le perfecţiona. Tacticile sale, simple şi eficace, se bazau pe următoarele elemente: efectuarea unor marşuri rapide, care permiteau întotdeauna preluarea iniţiativei; fixarea tuturor forţelor inamicului într-o bătălie decisivă; lansarea unor atacuri puternice, la baionetă, executate de infanterie, sau efectuarea unor şarje de cavalerie, care îl obligau pe inamic să îşi arunce în luptă toate forţele, inclusiv rezervele. În acest moment, urma o lovitură aplicată din flanc sau din spate, executată de Napoleon cu unităţile sale de rezervă, care avea darul să provoace retragerea precipitată a adversarului şi mari pierderi ale acestuia pe parcursul urmăririi. O asemenea reţetă a fost aplicată de Napoleon în toate marile sale bătălii: la Austerlitz, în 1805; la Jena, în 1806; la Friedland, în 1807; şi chiar la Waterloo, în 1815, atunci când rezervele comandate de generalul Grouchy nu au mai sosit la timp pe câmpul de luptă, fiind devansate de prusienii generalului Blücher. Se poate remarca însă, cu uşurinţă, faptul că aceste tactici nu reprezentau decât o consecinţă logică a tipului de război ofensiv apărut o dată cu Revoluţia Franceză. Mai mult decât atât, după primii ani de victorii repurtate de Napoleon, chiar şi adversarii săi vor prelua modelul francez, ceea ce le va permite să obţină succesele din perioada 1812-1815. Îndeosebi Prusia a fost cea care şi-a restructurat rapid armata, în acest sens, trecând, după dezastrul din 1806, la o bază largă de recrutare şi operând o serie întreagă de reforme. Meritele militare ale lui Napoleon s-au manifestat mai ales de-a lungul primelor sale campanii, între anii 1796-1807. Atunci s-a evidenţiat, de exemplu, capacitatea sa fără egal de a-şi mobiliza soldaţii şi de a-şi asigura devotamentul acestora, prin comportamentul său popular, prin gesturile teatrale, prin Buletinele şi Ordinele de Zi, care însufleţeau atât trupa, cât şi comandanţii. Istoricii militari de astăzi îi aduc însă şi reproşuri, în ceea ce priveşte modul în care şi-a condus campaniile ulterioare. Aceşti istorici renunţă să mai pună înfrângerile de genul celei din Rusia pe seama unor factori inevitabili, cum ar fi “iarna rusească”, trecându-le în contul capacităţii de comandant militar a lui Napoleon. Astfel, s-a pus în evidenţă faptul că împăratul a fost ostil inovaţiilor în domeniul militar şi nu a acceptat niciodată introducerea unor noi arme sau metode de instrucţie, în afara celor pe care le cunoştea. A neglijat problemele aprovizionării şi mai ales condiţiile climaterice şi geografice din zonele pe cale le străbătea. Pierderile uriaşe suferite în timpul campaniilor din Egipt (1798-1799), din Polonia (1806-1807) sau din Rusia (1812) ar fi putut fi evitate, în mare parte, dacă s-ar fi luat în considerare aceste aspecte. Imaginea unui Napoleon care înainta în adâncul teritoriilor inamice fără a-şi asigura hărţile necesare, care nu îşi comunica intenţiile comandanţilor din subordine şi care improviza adeseori pe câmpul de luptă, în lipsa unui plan de operaţiuni bine elaborat, vine să o completeze pe cea a strălucitului manevrier şi tactician, explicând, totodată, înfrângerile suferite în a doua parte a carierei sale. 3. Cauze “strategice”: politica adversarilor, resursele, întinderea Imperiului 78 În ceea ce priveşte succesele obţinute, o altă explicaţie de fond a acestora constă în lipsa de unitate a adversarilor lui Napoleon. Cu toate că Franţa s-a confruntat mereu cu ample coaliţii ale inamicilor săi, acestea au fost subminate tot timpul de rivalităţi interne şi nu s-au sincronizat într-un mod corespunzător, cel puţin până în anul 1813. De fiecare dată până atunci, Napoleon a reuşit să îşi păstreze ca aliat unul dintre marii săi rivali. În 1805, el a luptat împotriva Austriei şi Rusiei, dar s-a bucurat de neutralitatea Prusiei. În 1806-1807, a învins Prusia şi Rusia, dar a beneficiat de faptul că Austria fusese scoasă din joc în anul anterior. După Pacea de la Tilsit, din 1807, şi până în 1812, Rusia devine aliata Franţei, cu care îşi împarte sferele de influenţă în Europa, iar Prusia este îngenuncheată, conjunctură care face ca ridicarea Austriei, din 1809, să poată fi zdrobită din nou, în urma bătăliei de la Wagram. În fine, alianţa franco-austriacă, pecetluită în 1810 prin căsătoria lui Napoleon cu Maria Luiza, face ca Napoleon să înceapă campania din 1812 beneficiind de sprijinul unor contingente austriece. Anglia a fost singura putere care s-a opus în mod constant Franţei, cu o singură întrerupere, între anii 1802-1803. Dar în momentul în care toţi adversarii lui Napoleon se vor reuni într-o coaliţie eficace, între anii 1813-1815, Franţa nu va mai avea nici o şansă să reziste singură, în pofida resurselor umane şi materiale de care beneficia. Altă explicaţie a ascensiunii Franţei napoleoniene ţine cont tocmai de existenţa acestor resurse, demografice, economice şi militare, superioare potenţialului oricărei alte ţări europene din acea vreme. Pe deasupra, acest potenţial era pus în valoare de o administraţie eficientă, centralizată, moştenită din anii Vechiului Regim, perfecţionată apoi, în timpul Revoluţiei şi mai ales în primii ani ai guvernării lui Napoleon. Bazându-se pe vastele ei resurse şi pe capacitatea aparatului său administrativ de a le valorifica, Franţa reuşise să se opună întregului continent, aproape singură, şi cu un veac în urmă, în timpul domniei lui Ludovic al XIV-lea. La începutul secolului al XIX-lea, cu cei 28 de milioane de locuitori pe care îi avea, Franţa era cea mai populată ţară a Europei. În 1811 însă, când puterea lui Napoleon era la apogeu, cele 130 de departamente ale Imperiului Francez, care se întindeau de la Hamburg până la Roma şi din Olanda până în Dalmaţia, cuprindeau 44 de milioane de locuitori. Dacă adăugăm statele satelite, guvernate de membrii familiei Bonaparte sau de alţi aliaţi, ajungem la un total de peste 80 de milioane de locuitori, o bază uriaşă de recrutare şi de finanţare pentru Marea Armată. Cu toate acestea, întinderea nemăsurată a Imperiului a reprezentat, în cele din urmă, o cauză esenţială a declinului puterii lui Napoleon Bonaparte, şi nu un factor de succes. Explicaţiile acestui fenomen paradoxal sunt multiple. În primul rând, creşterea continuă a puterii franceze a alarmat Rusia şi a împins-o să nu mai respecte alianţa pe care o încheiase în anul 1807 cu Napoleon. În general, toate statele europene se simţeau ameninţate de perspectiva unei dominaţii universale a Imperiului napoleonian şi acest sentiment le va determina, în 1813, să se alieze strâns împotriva Franţei, chiar dacă era vorba despre ţări până atunci prietene, cum erau statele din Sudul Germaniei sau Suedia mareşalului Bernadotte. În al doilea rând, extinderea Imperiului a afectat situaţia lui Napoleon şi sub raportul capacităţii militare. Dat fiind că majoritatea veteranilor Marii Armate, trupe bine instruite şi experimentate, recrutate în Franţa, vor pieri de-a lungul nesfârşitelor campanii, Napoleon s-a văzut nevoit, în final, să recurgă mai ales la soldaţi recrutaţi pe tot cuprinsul Imperiului, germani, italieni sau polonezi. Aceştia erau însă inferiori veteranilor Marii Armate, din punct de vedere al instruirii, al motivaţiei şi al capacităţii de luptă, fapt care a contribuit de asemenea, într-o măsură însemnată, la înfrângerile din anii 1812-1813. Orice evaluare a cauzelor declinului Imperiului napoleonian trebuie să ţină cont şi de efectele Blocadei Continentale. În primul rând, Blocada nu va putea fi aplicată niciodată în mod eficient, deoarece Franţei îi lipsea forţa navală necesară menţinerii acesteia, după ce flota sa fusese distrusă la Trafalgar, în anul 1805. Comerţul ilegal, de contrabandă, a diminuat în permanenţă efectele economice ale Blocadei. Mult mai grav era însă faptul că, după 1807, Napoleon s-a văzut constrâns să continue seria războaielor şi a cuceririlor epuizante, doar cu scopul de a obliga toate statele europene să se conformeze Blocadei Continentale. Conflictul cu Papa i-a afectat imaginea internă şi externă, iar aventura spaniolă a dus la pierderea a sute de mii dintre cei mai buni soldaţi, care îi vor lipsi atât de mult în Rusia. 79 În fine, unul dintre motivele principale care au provocat ruptura dintre Napoleon şi ţarul Alexandru, în anul 1812, a fost refuzul Rusiei de a mai aplica aceeaşi obsedantă Blocadă Continentală, aşa că războiul dezastruos din anul 1812 poate fi socotit, şi el, un rezultat secundar al decretului din 1806. 4. Imperiul universal şi particularismele naţionale Ultima mare problemă care trebuie examinată pentru a înţelege de ce s-a prăbuşit imperiul lui Napoleon, chiar în momentul în care a ajuns la apogeul puterii sale, este aceea a relaţiei dintre Imperiul universal şi particularismele naţionale. Istoricii s-au întrebat, întotdeauna, care au fost motivele care l-au determinat pe Napoleon să ducă politica sa de expansiune. Răspunsul oficial, pe care îl dădea chiar diplomaţia şi propaganda regimului napoleonian la o asemenea întrebare, era acela că Franţa a fost de fapt constrânsă, de fiecare dată, să intre în război. Aceasta, deoarece monarhiile conservatoare europene nu erau dispuse să accepte, cu nici un preţ, schimbarea de regim politic din Franţa revoluţionară şi apoi napoleoniană, precum şi noile frontiere pe care le trasase Revoluţia naţiunii franceze. Chiar atunci când ataca prima, Franţa nu făcea, în fond, nimic altceva decât să se apere. Trebuie să recunoaştem că această explicaţie sună logic şi convingător şi că este valabilă, în bună măsură, pentru primele războaie ale Franţei revoluţionare. Dar, ca întotdeauna în istorie, o teză care ambiţionează să explice singură un fenomen atât de complex devine unilaterală şi, prin aceasta, deformează realitatea, ascunzând alte părţi ale adevărului, nu mai puţin importante. O altă explicaţie pe care o dădea chiar Napoleon politicii sale expansioniste sublinia dorinţa Franţei de a exporta în întreaga Europă binefacerile aduse de Revoluţia Franceză şi de regimul napoleonian: egalitatea cetăţenilor în faţa legii, desfiinţarea privilegiilor feudale, Codul Civil, Concordatul cu Vaticanul, în general, principiile egalităţii şi ale libertăţii politice. Este adevărat că modelul francez a influenţat dezvoltarea naţiunilor europene în acest sens, iar o parte a legislaţiei napoleoniene a fost chiar pusă în practică, în regiuni cum au fost Nordul Italiei sau Vestul Germaniei. Dar este mult mai puţin credibil că un asemenea mobil altruist a fost cel care l-a împins pe Napoleon să îşi poarte armatele prin toate colţurile continentului, mai ales atunci când era evident că populaţiile europene se împotriveau dominaţiei franceze şi suportau cu greu impozitele, recrutările şi constrângerile economice care li se impuneau. În aceste condiţii, istoricii au scos în evidenţă faptul că una dintre cele mai importante motivaţii reale care au determinat politica lui Napoleon a fost dorinţa acestuia de a crea un Imperiu universal. Napoleon şi-a ales modelele de urmat din istorie. În tinereţe, el se considera un succesor al lui Alexandru cel Mare sau al lui Cezar, mai ales în timpul campaniei din Egipt sau atunci când visa să cucerească India. În general, de-a lungul istoriei, toţi marii cuceritori au fost inspiraţi de exemplul predecesorilor şi s-au prezentat, mai mult sau mai puţin megalomanic, drept continuatori ai gloriei acestora. Acest lucru ne arată ce rol nefast pot juca, uneori, cunoştinţele cu caracter istoric, mai ales atunci când ele nu sunt însoţite de o educaţie adecvată, în spiritul umanismului, al toleranţei şi al respectului faţă de aproapele tău. Desigur, putem presupune, în mod întemeiat, că Iulius Cezar, Napoleon sau Hitler şi-ar fi desfăşurat politica de cuceriri şi fără să fi avut în faţă exemplele belicoase ale înaintaşilor. Dar este sigur că, în absenţa acestor modele istorice, ei ar fi avut o bază mai îngustă de legitimare a acţiunilor lor agresive. Politica lor a fost justificată şi de către acei istorici care au considerat mai importantă gloria eroilor sau a naţiunilor, decât suferinţa oamenilor de rând ucişi sau răniţi pe câmpurile de bătălie. Principalul model istoric care l-a inspirat pe Napoleon Bonaparte (după cum o dovedeşte, de exemplu, corespondenţa sa cu papa Pius al VII-lea) a fost Carol cel Mare, suveranul medieval care a realizat prima unificare a Europei, sub egida principiului universalist al credinţei creştine. Dorinţa de a unifica sub stăpânirea sa întregul continent, punând în acest fel bazele unui nou Imperiu universal, a reprezentat cea mai importantă ambiţie politică a lui Napoleon, care a prins contur în mod treptat, pe măsură ce cuceririle sale se vor extinde. Acest proiect unificator a determinat însă reacţia contrară a popoarelor europene. Una dintre consecinţele cele mai importante pe care le-a provocat, fără să vrea, hegemonia franceză asupra 80Europei a fost stimularea naţionalismelor de pe întreg continentul. Acest factor a contribuit şi el, într-un mod decisiv, la prăbuşirea Imperiului napoleonian. Primul concept modern, adică politic, de naţiune a apărut o dată cu Revoluţia Franceză. Aceasta a definit naţiunea drept o grupare voluntară de oameni, care aparţin unei comunităţi recunoscute de toţi şi care hotărăsc să trăiască împreună. În acest caz, nu conta în primul rând limba sau etnia membrilor naţiunii, ci voinţa lor de a trăi sub ascultarea aceloraşi legi, care le garantau tuturor, în mod egal, drepturile individuale şi libertatea. Pe baza unei asemenea înţelegeri a ideii de naţiune, corsicanul Napoleone Buonaparte a putut să devină, fără nici o problemă, împărat al francezilor, la fel cum au devenit cetăţeni francezi numeroşi italieni, bretoni sau alsacieni de limbă germană. În alte părţi ale Europei însă, mai ales în spaţiul german, se naşte o concepţie concurentă despre naţiune, a cărei apariţie a fost grăbită şi puternic stimulată de dominaţia franceză. Potrivit acestui naţionalism de tip etnic, teoretizat iniţial de filosoful german Johann Gottfried Herder, naţiunea este în primul rând o moştenire istorică şi are la bază limba, cultura şi tradiţiile populare ale unei comunităţi. Ea nu depinde de voinţa indivizilor şi trebuie respectată, în mod obligatoriu, de către toţi. Unitatea naţiunii, afirmau Fichte sau Hegel, nu poate fi realizată decât de către un stat puternic, deoarece ea nu este rezultatul acţiunii voluntare a comunităţii cetăţenilor. Răspândirea acestor două concepţii despre naţiune, apărute în perioada Revoluţiei Franceze şi a războaielor napoleoniene, va determina configurarea unei noi arhitecturi a continentului european, bazată pe statele naţionale, care se vor afirma pe parcursul celor două secole care au urmat. Încercarea lui Napoleon de a unifica Europa tocmai atunci când începea procesul de fragmentare politică, pe baze naţionale, a acesteia, nu putea avea, aşadar, nici o şansă de succes. Nici resursele bogate ale Franţei şi nici calităţile personale ale liderului acesteia nu puteau echilibra o balanţă acţionată de o forţă atât de profundă. Cu toate acestea, dorinţa lui Napoleon ca Europa “să se constituie, curând, dintr-un singur popor şi fiecare, oriunde ar merge, să se simtă permanent în patria sa” se dovedeşte a fi, din perspectiva zilelor noastre, o idee vizionară. Rămâne ca secolul care ni se deschide în faţă să ducă la înfăptuirea acestui proiect, prin participarea acelor europeni care îl doresc, de data aceasta nu împotriva identităţilor naţionale, mult prea tenace, ci prin subsumarea acestora sub acoperişul unei identităţi mai largi, comune, europene. 81 Modulul nr. 4: Europa în prima jumătate a secolului al XIX-lea Obiective: analiza relaţiilor internaţionale din prima jumătate a secolului al XIX-lea cunoaşterea principalelor partide politice din Marea Britanie şi Franţa înţelegerea condiţiilor care au condus la democratizarea treptată a regimului politic britanic cunoaşterea evoluţiilor politice din Europa Centrală şi Răsăriteană cunoaşterea evenimentelor revoluţionare din anii 1848-1849 evaluarea consecinţelor revoluţiilor europene de la 1848 Cuvinte-cheie: legitimism dinastic, principiul naţionalităţilor, liberalism, protecţionism, reformă electorală, partide politice moderne, reacţiune, conservatorism, regim politic autocratic, revoluţie democratică şi socială, naţionalism Conţinuturi: Relaţiile internaţionale între anii 1815-1848 Marea Britanie în perioada 1815-1867: triumful liberalismului Franţa în perioada Restauraţiei (1815-1830) şi a “Monarhiei din Iulie” (1830-1848) Statele italiene, Prusia, Austria şi Rusia în prima jumătate a secolului al XIX-lea Revoluţiile europene din anii 1848-1849 Bibliografie: Eric J. Hobsbawm, Era Revoluţiei. 1789-1848, Chişinău–Buc., Cartier–Codex 2000, 2002 Jean-Baptiste Duroselle, L’Europe de 1815 à nos jours. Vie politique et relations internationales, Paris, PUF, 1964 George M. Trevelyan, Istoria ilustrată a Angliei, Buc., Ed. Ştiinţifică, 1975 Francesco Traniello, Gianni Sofri, Il Risorgimento. Scurtă istorie, Cluj, Dacia, 2002Giuliano Procacci, Istoria italienilor, Buc., Ed. Politică, 1975 A.J.P. Taylor, Monarhia Habsburgică. 1809-1918. O istorie a Imperiului Austriac şi a Austro- Ungariei, Buc., ALL, 2000 Nick Pelling, Imperiul Habsburgic. 1815-1918, Buc., ALL, 2002 Russell Sherman, Rusia, 1815-1881, Buc., BIC ALL, 2001 Marchizul de Custine, Scrisori din Rusia. Rusia în 1839, Buc., Humanitas, 1993 François Furet (coord.), Omul romantic, Iaşi, Polirom, 2000 82 Lecţia nr. 13 Relaţiile internaţionale în perioada 1815-1848 După prima abdicare a lui Napoleon, în anul 1814, Franţa semna primul Tratat de Pace de la Paris, prin care era redusă la graniţele din anul 1792, plus Savoia şi o parte din regiunea Saar, în zona Rinului. În 1815, după Waterloo, prin al doilea Tratat de la Paris, Franţei i se iau şi aceste teritorii, impunându-i-se, totodată, plata unei imense despăgubiri de război, ca şi o ocupaţie militară de câţiva ani. Marile puteri învingătoare, Rusia, Austria, Anglia şi Prusia, nu se rezumă însă doar la pedepsirea Franţei. Ele reorganizează întreaga Europă, bulversată de războaie, căutând fiecare să îşi lărgească teritoriile. În acelaşi timp, ele încearcă să impună un nou sistem al relaţiilor internaţionale, care să garanteze pacea internă şi externă a Europei şi să prevină apariţia unor noi tulburări de factură revoluţionară. 1. Hotărârile Congresului de la Viena Acestor nevoi le dă expresie Congresul de Pace de la Viena, desfăşurat între octombrie 1814 şi iunie 1815, la care au participat suverani sau reprezentanţi ai acestora de pe întregul continent, veniţi să îşi apere interesele şi să reconstruiască arhitectura politică a Europei. Deciziile au aparţinut celor patru puteri învingătoare, care se aliaseră încă din 1814, prin Pactul de la Chaumont, în vederea combaterii Franţei. La Viena, celor patru mari state li se adaugă şi noua Franţă a Bourbonilor restauraţi, a cărei diplomaţie încearcă să-şi facă loc în noul concert european. Cel mai important principiu ideologic prin care cele patru mari puteri şi-au legitimat deciziile era cel al legitimităţii dinastice. Noua hartă a Europei, spun diplomaţii reuniţi la Viena, ţine cont în primul rând de drepturile suveranilor asupra ţărilor lor, drepturi care au la origine graţia divină şi care au fost consolidate prin tradiţia istorică. Desigur, învingătorii invocă acest principiu inclusiv atunci când este vorba să îşi extindă stăpânirile. În afară de legitimitatea dinastică şi de tendinţele expansioniste, deciziile Congresului au ţinut cont însă şi de necesităţile echilibrului european, în confomitate cu practica internaţională tradiţională, din secolul al XVIII-lea, ca şi de nevoia de menţinere a păcii, resimţită acut într-o Europă agitată de războaie. Congresul a luat hotărâri care vizau în primul rând reorganizarea teritorială a continentului, fixând o serie de noi frontiere. Rusia îşi menţine cuceririle obţinute cu acordul lui Napoleon, Finlanda şi Basarabia, şi primeşte acum aproape întregul fost Ducat al Varşoviei. Se constituie astfel un vast Regat al Poloniei (“Polonia Congresului”, cum a mai fost acesta numit), aflat sub stăpânirea Imperiului Rus. Prusia, deşi pierde o parte din teritoriile sale poloneze, luate de Rusia, rămâne totuşi cu partea estică a acestora, Poznania. Ea se extinde în toate direcţiile în Germania, primind o parte a Saxoniei, precum şi Westfalia şi cea mai mare parte a Renaniei, la graniţa cu Franţa. Teritoriile din Est şi cele din Vest ale Prusiei rămân decupate în două tronsoane fără legătură între ele. Austria, care pierduse în urma războaielor cu Franţa revoluţionară Ţările de Jos belgiene, primeşte în compensaţie aşa-numitul Regat Lombardo-Veneţian, în Nordul Italiei. De asemenea, obţine fostele posesiuni veneţiene de pe coasta Adriaticii. Marea Britanie, al cărei suveran reprimeşte posesiunea sa ereditară, principatul Hanovrei, din Nord-Vestul Germaniei, îşi consolidează imperiul maritim şi colonial. Ea primeşte o serie de puncte strategice de mare importanţă, cum erau insula Malta şi insulele Ioniene, în Marea Mediterană, Colonia Capului, în Sudul Africii, şi insula Ceylon, în Oceanul Indian. Regiunea Germaniei, unde se dezvoltase un anumit sentiment al unităţii naţionale în timpul dominaţiei lui Napoleon, rămâne divizată, chiar dacă noua împărţire era una mult mai raţională. În locul Sfântului Imperiu Romano-German, cu cele 350 de state ale sale (desfiinţat încă din anul 1806), se constituie Confederaţia Germanică, numărând doar 39 de state. Ea grupează toate statele de limbă germană, dar reprezintă un organism fără mare autoritate, minat de rivalitatea dintre Prusia 83şi Austria. În fruntea sa se află o Dietă (Bundestag), cu sediul la Frankfurt, aflată sub preşedinţia Austriei, dar care nu este decât o conferinţă a ambasadorilor statelor germane. Peninsul Italică rămâne, de asemenea divizată. Statul destinat celui mai promiţător viitor este regatul independent al Piemontului, condus de Casa de Savoia, cu capitala la Torino, care stăpâneşte Nord-Vestul Italiei şi Sardinia. În centru, ducatele Toscanei, Parmei şi Modenei au în fruntea lor prinţi austrieci. Se adaugă Statul Papal, în centrul peninsulei, şi Regatul Neapolelui, în Sud şi în Sicilia, independent şi el, având în fruntea sa o ramură a dinastiei de Bourbon. În fine, în Nordul Franţei, Olanda este reunită cu teritoriile belgiene, formându-se astfel un Regat al Ţărilor de Jos, condus de dinastia olandeză de Orania-Nassau. Acest stat, precum şi Regatul Piemontului şi Elveţia (republica formată din uniunea cantoanelor alpine) au rolul de a stăvili eventualele tendinţe expansioniste ale Franţei. Îndeosebi Anglia este cea care urmăreşte cu atenţie acest aspect, deoarece ea are interesul geostrategic ca gurile Rinului să nu intre sub stăpânirea nici uneia dintre marile puteri europene. Nordul continentului cunoaşte şi el o modificare. Suedia, care pierduse Finlanda în faţa Rusiei, primeşte în schimb Norvegia, teritoriu care fusese stăpânit până atunci de Danemarca, fostă aliată a lui Napoleon. 2. Principiile politice ale Sfintei Alianţe La Congresul de la Viena au fost prezente o serie de personalităţi remarcabile, suverani şi diplomaţi, a căror gândire politică, semnificativă pentru spiritul timpului, îşi va pune amprenta asupra noii organizări a Europei. Ca urmare a discuţiilor purtate în timpul Congresului, în septembrie 1815, la Paris, Alexandru I, ţarul Rusiei ortodoxe, împăratul Francisc I al Austriei catolice şi regele luteran Frederic Wilhelm al III-lea al Prusiei puneau bazele unei înţelegeri, care va fi numită Sfânta Alianţă. Prin această înţelegere, cei trei monarhi se obligau să îşi acorde sprijin reciproc, pe plan intern sau extern, sub semnul solidarităţii creştine care îi leagă. Angajamentul nu presupunea consecinţe politice propriu-zise, nefiind vorba de un tratat obişnuit semnat între state, dar se dorea a fi o înţelegere cu o puternică valoare morală, fiind încărcat de formulări mistico-religioase. Principiul drepturilor omului, invocat de Revoluţie, era înlocuit în acest document cu respectul datorat lui Dumnezeu. Iniţiatorul actului a fost ţarul Alexandru, personalitate complexă, tipică pentru perioada romantică, împărţită între tradiţionalismul rusesc, un puternic misticism de inspiraţie germană şi tendinţe liberale nutrite de educaţia sa franceză. Marea Britanie însă, care fusese reprezentată la Viena de către şeful Foreign Office-ului, lordul Castlereagh, deşi va apăra cu fermitate stabilitatea europeană, alături de cei trei monarhi semnatari, a refuzat să subscrie şi ea acest document. Textul lui displăcea diplomaţiei engleze, datorită caracterului său prea mistic şi discursiv, aşa cum apărea el din perspectiva pragmatismului specific politicii şi spiritului britanic. În schimb, Anglia va iniţia crearea Pactului celor Patru, o alianţă îndreptată la început împotriva Franţei, având ca scop ulterior menţinerea stabilităţii europene, prin acţiunea concertată a membrilor săi şi prin dreptul de intervenţie al marilor puteri. Cvadrupla alianţă va institui chiar practica unor reuniuni şi congrese periodice ale ambasadorilor sau suveranilor, care să vegheze asupra respectării obiectivelor alianţei. Franţa lui Ludovic al XVIII-lea, reprezentată la Viena de abilul ei ministru de externe, Talleyrand (cel care îl trădase pe Napoleon, deoarece prevăzuse că Franţa avea să se prăbuşească datorită politicii acestuia), avea ca obiectiv principal destrămarea izolării politice în care se găsea în 1815. De altfel, sub domnia Bourbonilor restauraţi, Franţa dorea şi ea, în mod sincer, o Europă stabilă, guvernată de monarhii ei legitimi. Figura cea mai reprezentativă a Congresului de la Viena a fost însă cancelarul Austriei, Metternich, omul politic care a urmărit cu cea mai mare consecvenţă construirea unei Europe stabile, unită pe baza principiilor legitimităţii şi conservatorismului, o Europă în care nici o frontieră şi nici un guvernământ să nu se mai schimbe. Metternich va impune mereu reprimarea oricărei încercări de bulversare a acestei stabilităţi, a oricărei tendinţe subversive, liberale sau naţionale. S-a spus, de către unii istorici, că spiritul care a marcat Congresul de la Viena a fost unul reacţionar, îndreptat împotriva realizărilor Revoluţiei Franceze. Congresul a fost criticat şi pentru că 84nu a ţinut cont de aspiraţiile naţionale, care începeau acum să se înfiripeze. Pe de altă parte însă, se remarcă faptul că el a inaugurat o lungă perioadă de relativă pace internaţională, în care Europa, obosită de tulburări, nu a mai cunoscut vreun conflict major, nici suferinţele aduse de războaie şi de revoluţii. Mai mult decât atât, sistemul inaugurat de Congresul de la Viena are şi semnificaţia unei înţelegeri paneuropene, fondată însă nu pe colaborarea dintre naţiunile libere, ci pe aceea dintre suverani. Din punct de vedere al relaţiilor internaţionale, el a reuşit să asigure stabilitatea şi liniştea Europei, obiectiv pentru care a militat îndeosebi Metternich, dar şi diplomaţia britanică. În acelaşi timp, Metternich şi suveranii adunaţi la Viena considerau că această stabilitate poate fi asigurată nu doar prin menţinerea statu-quo-ului teritorial între ţările europene, ci şi prin menţinerea unor regimuri politice conservatoare, refractare oricăror schimbări politice în interiorul statelor. Or tocmai în acest punct va întâmpina politica Sfintei Alianţe cele mai mari dificultăţi, deoarece tendinţele de schimbări liberale, politice şi sociale, din interiorul statelor, conjugate cu naţionalismele care se vor afirma mai ales după 1830, vor ajunge să bulverseze, în cele din urmă, şi sistemul de securitate europeană bazat pe legitimismul dinastic şi pe un conservatorism manifestat în toate planurile. 3. Succesele şi declinul “sistemului Metternich” În pofida dorinţei generale de stabilitate, era firesc ca alianţa suveranilor Europei să nu funcţioneze în mod perfect, mai ales pe o perioadă mai lungă. Cea mai importantă rivalitate geostrategică europeană, care se va menţine pe parcursul întregului secol, va fi cea dintre Anglia şi Rusia, cele două mari puteri ale căror interese multiple se ciocneau în special în zona Orientului şi a Asiei. O a doua rivalitate este cea dintre Prusia şi Austria, în condiţiile în care Prusia doreşte să îşi întărească poziţiile şi influenţa în Confederaţia Germană. Franţa, redusă la tăcere în 1815, va încerca să profite de diversele contradicţii existente şi va evolua în spaţiul rămas liber între ele, cu scopul de a câştiga din nou o poziţie influentă în politica europeană. În acest spectru de forţe, după 1815, principalii promotori ai stabilităţii vor fi Austria lui Metternich şi Marea Britanie, cele două puteri care nu doresc altceva decât să menţină statu-quo-ul. Austria se teme de faptul că mişcările naţionale din Italia şi Germania îi pot afecta interesele în regiunile respective, după cum tot ea este cea care se împotriveşte expansiunii ruseşti înspre Balcani. În acest ultim punct, interesele sale se întâlnesc cu ale Angliei, care doreşte şi ea menţinerea integrităţii Imperiului Otoman, pentru a-şi proteja influenţa din Mediterana Orientală şi securitatea drumului spre India. Între anii 1815 şi 1822, acest sistem de politică internaţională, susţinut cu fermitate de Metternich, îşi dovedeşte din plin eficienţa. De fiecare dată când apărea vreo tendinţă internă sau externă de natură să ameninţe stabilitatea, marile puteri se întâlneau într-un congres şi stabileau, de comun acord, o intervenţie armată care să restabilească situaţia. La Congresul de la Aix-la-Chapelle, din 1818, este acceptată ralierea Franţei la Alianţa celor Patru. Conferinţele de la Karlsbad şi Viena (1819-1820) iau măsuri în vederea supravegherii tulburărilor studenţeşti din statele germane. Congresele de la Troppau (octombrie 1820) şi Laybach (ianuarie 1821) mandatează Austria, la cererea regilor din Piemont şi Neapole, să intervină militar în aceste state, pentru a reprima tulburările patrioţilor italieni care doreau unificarea. Prezenţa militară a Austriei în aceste state va dura până în anul 1823. În fine, Congresul de la Verona, din octombrie 1822, însărcinează Franţa să intervină în Spania, pentru a-l restaura pe regele Ferdinand al VII-lea, răsturnat de o revoluţie. În consecinţă, Franţa întreprinde o nouă expediţie militară în Spania, de data aceasta în sprijinul regelui legitim al acesteia. Toate aceste acţiuni învederau triumful politicii lui Metternich. După 1822 însă, solidaritatea politicii monarhilor Europei se dezintegrează, iar sistemul cvasifederativ imaginat de Metternich se destramă. Deşi Metternich continuă să susţină, cu încăpăţânare, această politică, ea va înregistra tot mai multe eşecuri şi tot mai puţini sprijinitori, pentru a se prăbuşi total până la 1848. Începând cu anul 1822, o dată cu numirea la Foreign Office a lui George Canning, un ministru cu vederi mai liberale decât Castlereagh, Anglia nu mai acceptă decât cu mari reticenţe principiul intervenţiei în afacerile statelor europene, separându-se de Austria şi angajându-se în politica “splendidei izolări”. 85 Efectele acestei noi politici britanice se vor vedea, mai întâi, în anii 1822-1823, când Anglia se opune cu succes unei intervenţii a Sfintei Alianţe în vederea înăbuşirii revoltei coloniilor spaniole din America Latină. Pe urmă, în anii 1825-1827, având sprijinul Rusiei şi al Franţei, Anglia ia apărarea revoltei grecilor împotriva sultanului, chiar dacă acesta era suveranul lor legitim, iar statu- quo-ul era afectat, spre disperarea lui Metternich. Atitudinea puterilor care sprijineau revolta grecească genera o situaţie cu totul nouă, care prevestea un viitor absolut diferit al relaţiilor internaţionale. O acţiune cu consecinţe majore asupra politicii continentale, susţinută militar chiar de marile puteri europene, nu va mai fi legitimată de drepturile suveranilor, ci de principiul naţional, de lupta pentru libertate a popoarelor. Desigur, pentru ca o asemenea acţiune să aibă sorţi de izbândă (oricât ar fi fost ea de “justă” sau de simpatică în ochii opiniei publice), era absolut necesar ca ea să nu prejudicieze echilibrul european şi, prin aceasta, interesele de ordin general ale întregului continent. În 1830, o nouă lovitură pune capăt, practic, influenţei politicii lui Metternich asupra Europei. În Franţa, Bourbonii sunt înlăturaţi de Revoluţia din Iulie, iar noul rege, Ludovic-Filip, formează, împreună cu Anglia, un grup al puterilor liberale, contrapus politicii conservatoare a Austriei, Prusiei şi Rusiei. Chiar dacă între Anglia şi Franţa se mai menţin anumite divergenţe, în 1830, această alianţă liberală reuşeşte să sprijine, în mod eficient, desprinderea Belgiei din Regatul Ţărilor de Jos, dominat de olandezi, după cum va interveni şi în Spania, în favoarea orientărilor liberale de aici. Întreaga Europă Occidentală scăpase de sub influenţa politicii austriece. Metternich îşi îndreaptă atunci privirile spre Rusia ţarului autocrat Nicolae I, ca şi înspre Prusia. Această apropiere este întărită formal în anul 1833, la Münchengrätz, unde se semnează o alianţă a celor trei puteri conservatoare. Ea a fost reînnoită în anii 1835 şi 1846 şi le va garanta membrilor săi stabilitatea politică, ameninţată de diferite contestări interne sau externe. La adăpostul alianţei care grupa puterile conservatoare, ţarul zdrobeşte insurecţia poloneză din anii 1830-1831, iar Metternich poate să intervină, cu mijloace militare, împotriva tulburărilor din ducatele italiene, sau prin presiuni politice, în statele liberale din Sudul Germaniei. După anul 1840 însă, când pe tronul Prusiei se instalează un nou rege, Frederic Wilhelm al IV-lea, politica austriacă înregistrează noi eşecuri. Prusia începe să pregătească unificarea Germaniei în jurul ei, împotriva Austriei, iar Piemontul ia conducerea adversarilor din Italia ai Habsburgilor. Ca o lovitură de graţie simbolică, în 1846 este ales un nou Papă, Pius al IX-lea, care pare să încline înspre o politică liberală, favorabilă patrioţilor italieni, aşadar, antiaustriacă. Noua bulversare adusă Europei de Revoluţia de la 1848 se anunţa de pe acum, o transformare care îl va costa pe Metternich pierderea postului de cancelar şi exilul. Judecând politica internaţională a lui Metternich, observăm că el a impus o tendinţă care a avut succes în primii ani de după 1815. Ea părea potrivită pentru un continent obosit de războaie, de tulburările şi suferinţele pe care le-a provocat aplicarea principiilor revoluţionare în politica externă a Europei. Cu timpul însă, sistemul Metternich nu a mai putut face faţă noilor sfidări lansate de mişcările liberale şi naţionale, iar lipsa de flexibilitate a lui Metternich a putut chiar să amplifice unele tensiuni. După 1830, politica Franţei şi cea a Angliei se constituie într-o alternativă viabilă în raport cu sistemul puterilor conservatoare. Această alternativă ambiţiona să demonstreze că, în noile condiţii, pacea, stabilitatea şi echilibrul dintre marile puteri ar putea fi asigurate şi printr-o politică liberală, care să ţină cont de tendinţele naţionale, mai ales că acestea provocau acum tensiuni care nu mai puteau fi atât de uşor zăgăzuite. La nivelul principiilor de politică internaţională, ca şi al opiniei publice, asemenea idei vor legitima tot mai mult, după 1848, acţiunea diplomatică. La nivelul practicii de politică externă însă, după cum era şi firesc, mai era încă un drum lung de parcurs până la materializarea lor deplină. 86 Lecţia nr. 14 Marea Britanie în perioada 1815-1867: triumful liberalismului În secolul al XVIII-lea, Anglia a fost prima ţară care a înfăptuit revoluţia industrială, devenind, totodată, cea mai importantă putere maritimă, colonială şi comercială a lumii. În prima jumătate a secolului al XIX-lea, Anglia parcurge în continuare etapele modernizării economice şi politice, cu un deosebit succes, fără a cunoaşte crizele majore provocate de acest proces în cazul ţărilor europene continentale. Ea se va distinge în această perioadă prin regimul său politic liberal şi parlamentar, prin sistemul său economic predominant industrial şi comercial, prin urbanizarea populaţiei sale, în cadrul căreia muncitorii ocupau un loc important. 1. Sistemul politic britanic Cu toate că în secolul precedent Anglia era considerată ţara cu regimul politic cel mai liberal din lume, opus absolutismului practicat pe continent, de fapt, acest liberalism al secolului al XVIII- lea nu se caracteriza decât printr-o putere aristocratică, temperată de controlul parlamentar şi de drepturile individuale. La începutul secolului al XIX-lea, viaţa publică a Marii Britanii era concentrată în cele trei categorii de instituţii străvechi, moştenite încă din perioada medievală: guvernământul central, puterile locale şi Biserica. Guvernământul central (care din 1707 se întinsese asupra Scoţiei, iar din 1800 şi asupra Irlandei) era compus din trei elemente: regele, asistat de un consiliu, Camera Lorzilor şi Camera Comunelor. Pe parcursul secolului al XVIII-lea se constituiseră, prin tradiţie, anumite reguli ale guvernării, care se vor consolida în primele decenii ale secolului următor şi vor marca triumful parlamentarismului. Regele, care deţinea, în mod teoretic, toate puterile, nu mai exercita însă personal nici una, lăsându-i să guverneze pe consilierii săi. Orice act politic semnat de rege trebuia contrasemnat de un ministru, care devenea, prin aceasta, responsabil pentru măsura respectivă. O a doua regulă era aceea că miniştrii desemnaţi de rege nu mai hotărau în mod separat, ci reunindu-se în şedinţa cabinetului, care decidea în mod solidar conduita guvernământului. Reuniunea miniştrilor, numită Cabinet sau guvern, a devenit principalul corp al administraţiei în stat. În fruntea acestui cabinet, care acţiona solidar, se afla un şef, primul ministru, care era numit de către rege şi care îşi desemna colegii. În fine, o ultimă regulă era aceea că regele nu îşi alegea ministerul în mod liber. Potrivit concepţiei politice engleze, regele nu era responsabil pentru actele guvernării, el “nu putea face rău”. Dacă guvernarea nu dădea roadele scontate, acest lucru însemna că regele a fost prost sfătuit de către miniştrii săi. Verificarea acestei responsabilităţi cădea în sarcina Parlamentului. Practic, ministerul, chiar dacă este numit de rege, nu se poate menţine fără consimţământul majorităţii Camerei Comunelor. Parlamentul poate obliga un prim-ministru să se retragă, chiar fără a-l pune sub acuzaţie, fiind suficient să nu voteze bugetul sau să îi dea un vot de blam. Datorită acestui mecanism, regele este obligat, practic, să îşi aleagă drept prim-ministru şeful fracţiunii majoritare în Parlament. Astfel, regele cedează guvernarea ministerului, iar ministerul, la rândul său, devine o delegaţie a majorităţii din Parlament. Controlul pe care Parlamentul îl exercită asupra puterii executive, asupra guvernării, reprezintă elementul esenţial al regimului politic numit “parlamentar”. Dacă Parlamentul şi-ar fi păstrat doar dreptul de a face legile şi de a vota bugetul, lăsând însă puterea executivă să guverneze în mod autonom, am fi avut de-a face cu aşa-numitul regim al “monarhiei constituţionale”, în care Parlamentul face legile, dar executivul nu depinde de controlul Parlamentului. În Anglia, puterea executivă, aflată iniţial în mâinile regelui, va intra sub controlul majorităţii Parlamentului, de unde şi denumirea de “monarhie parlamentară”, dată acestui regim. Regimul politic britanic, consolidat în prima jumătate a secolului al XIX-lea, era unul parlamentar, dar nu era democratic. 87 Ambele Camere ale Parlamentului aveau o compoziţie aristocratică, iar baza electorală a acestora era una restrânsă numeric. Camera Lorzilor era formată din circa 300-400 de membri de drept. Între aceştia se numărau lorzii spirituali (episcopii şi arhiepiscopii anglicani), lorzii temporali, respectiv marea nobilime engleză şi irlandeză, precum şi deputaţi (tot nobili) aleşi de către aristocraţia scoţiană. Regele putea să numească oricând noi lorzi, personalităţi înnobilate pentru meritele lor. Calitatea de membru al Camerei Lorzilor era ereditară pentru toţi membrii numiţi de către rege, aşa-numiţii peers ereditari. Camera Comunelor era compusă din 658 de deputaţi, numiţi şi M.P. (Members of Parliament), aleşi pe o perioadă de şapte ani. Dintre ei, cinci deputaţi erau aleşi de universităţi, 186 de comitate (adică de circumscripţiile electorale rurale), iar 467 de către burguri. În comitate, erau alegători proprietarii funciari şi deţinătorii de terenuri (freeholders), care aveau un anumit venit anual. Burgurile erau circumscripţii electorale urbane, în fapt, localităţi dispunând de privilegiul electoral, acordat de rege, de a trimite câte doi reprezentanţi în Parlament, indiferent de mărimea oraşului respectiv. Repartiţia numărului de deputaţi era extrem de inegală, favorizând regiunile agrare din Sudul Angliei, cândva foarte populate, în timp ce Nordul industrializat era discriminat. Aşa- numitele “burguri putrede”, localităţi care primiseră privilegiul electoral în Evul Mediu, dar care nu mai numărau decât câteva sute de locuitori, trimiteau câte doi deputaţi în Parlament, în timp ce mari oraşe industriale, dezvoltate recent, ca Liverpool sau Manchester, nu aveau nici un reprezentant. În asemenea condiţii, opţiunile electoratului erau puternic influenţate. În comitate, de obicei, cel care decidea rezultatul alegerilor era marele senior al ţinutului, în timp ce în burguri majoritatea locurilor de deputaţi erau câştigate prin presiuni de către guvern sau erau pur şi simplu vândute şi cumpărate de către potentaţii locali. Existau circa 400.000 de alegători la o populaţie totală de 19.000.000. Se poate concluziona, aşadar, că liberalismul regimului politic britanic nu se baza pe caracterul reprezentativ al puterii legislative, ci pe controlul executivului de către legislativ şi, nu în ultimul rând, pe libertăţile individuale ale cetăţenilor. Libertăţile publice nu erau consacrate de către o constituţie, ci doar de câteva texte disparate, ca şi prin uzajul practic al acestor libertăţi. Acest lucru nu le făcea însă mai puţin respectate, ci dimpotrivă. Habeas Corpus, din anul 1679, garanta libertatea individuală, dreptul de petiţionare, acordat de Bill of Rights (1689), antrena după sine dreptul de reuniune şi asociere, iar delictul de opinie era inexistent, presa fiind complet liberă şi nesupusă decât unei taxe de timbru. O limitare a acestor libertăţi se datora aşa-numitului Test Act (Actul de Mărturisire a Credinţei), din 1673, care îi elimina pe catolici şi pe dissenters (adepţii cultelor dizidente faţă de Biserica oficială anglicană) de la exercitarea funcţiilor publice. 2. Problemele Marii Britanii şi partidele politice Pe fondul unei dezvoltări industriale fără precedent, ca şi al unei veritabile explozii demografice, principalele probleme politico-sociale ale Angliei din prima jumătate a secolului al XIX-lea vor fi următoarele: a) problema electorală, respectiv extinderea dreptului de vot, dinspre aristocraţie înspre categoriile burgheze; b) problema vamală, datorată disputei dintre protecţionismul susţinut de proprietarii funciari şi liber-schimbismul favorabil intereselor industriale; c) problema muncitorească, apărută datorită revoluţiei industriale, care se manifestă prin acţiunile întreprinse de muncitori, în vederea apărării intereselor lor specifice în faţa patronatului; d) problema irlandeză, sub triplul său aspect, politic, social şi religios, conflict care îi opune pe ţăranii catolici irlandezi nobilimii protestante engleze; liderii irlandezi solicită abolirea discriminărilor religioase, dar şi drepturi politice, mergând până la autonomia provinciei şi restaurarea Parlamentului ei. Rezolvarea acestor probleme va cădea în sarcina celor două mari partide care se succed la guvernare în această perioadă, partidul whig, liberal, şi partidul tory, conservator. Sistemul bipartid se născuse la sfârşitul secolului al XVII-lea şi se impusese în cel următor. Chiar dacă, în principiu, whigii sunt partizanii lărgirii dreptului de vot, al reformelor în Irlanda şi al liberului-schimb, în timp ce tories se opun acestor măsuri, vom vedea că toate reformele întreprinse se vor baza mai curând pe colaborarea dintre cele două partide, decât pe confruntarea dintre ele. Tocmai de aceea, 88problemele respective îşi vor găsi o rezolvare pe cale parlamentară, reformistă şi evoluţionistă, în mod treptat şi parţial, excluzându-se soluţiile revoluţionare, de natură să distrugă consensul social. Chiar dacă tories sunt mai conservatori pe plan social, iar whigii sunt mai apropiaţi de interesele burgheze, ambele partide sunt conduse, şi în această perioadă, de aristocraţie, ceea ce înseamnă că aristocraţia britanică a fost cea care a iniţiat şi a promovat în Anglia reformele şi dezvoltarea pe o cale liberală, burgheză. Tocmai această situaţie, aparent paradoxală, este una din explicaţiile de bază ale succesului britanic. Deoarece reformele burgheze au fost înfăptuite chiar de către nobilime sau cu concursul acesteia, şi nu împotriva ei, ca în Franţa, aristocraţia nu s-a simţit dată la o parte, în mod brutal, şi astfel armonia socială a fost mult mai bine păstrată, în interesul tuturor. O diferenţă importantă între cele două partide era cea de natură confesională, tories identificându-se cu Biserica anglicană oficială, în timp ce whigii se sprijineau pe dissenters, pe catolicii englezi şi pe cei irlandezi. În schimb, în ceea ce priveşte drepturile individuale ale cetăţenilor, ambele partide erau de acord cu respectarea lor. Principalele date care jalonează evoluţia Angliei în această perioadă sunt următoarele: a) 1832, data primei reforme electorale; b) 1852, victoria definitivă a liberului schimb; c) 1867, a doua reformă electorală, care face primul pas înspre democraţie. 3. Viaţa politică între anii 1815-1832. Prima reformă electorală În prima jumătate a secolului al XIX-lea, Anglia cunoaşte domnia a patru suverani: George al III-lea, care îşi continuă lunga domnie, începută la 1760, până în 1820; George al IV-lea, între anii 1820-1830; Wilhelm al IV-lea, , în perioada 1830-1837; în fine, regina Victoria, care urcă pe tron în 1837, la 18 ani, pentru a domni până în anul 1901. Anul 1815, momentul înfrângerii definitive a Franţei, găseşte Anglia guvernată de un cabinet tory, condus în perioada 1812-1827 de către lordul Liverpool. Alături de el se află miniştri cum ar fi Castlereagh sau Wellington, cu toţii discipoli ai fostului prim-ministru, William Pitt jr. Ca şi pe continent, Revoluţia Franceză a provocat în Anglia o reacţie politică de sens contrar, ilustrată de caracterul conservator intransigent al guvernării tory, manifestat mai ales între anii 1815-1822. Guvernul duce în această perioadă o luptă fermă în vederea apărării ordinii în stat, combătând toate revendicările cu caracter radical. Nemulţumirile politice sunt susţinute în aceşti ani, sub influenţa ideilor Revoluţiei Franceze, de către o mişcare radicală, condusă de către publicistul William Cobbett şi inspirată de către ideologul Jeremy Bentham, doctrinarul utilitarismului. Ea solicită lărgirea dreptului de vot până la sufragiul universal, ca şi ameliorarea condiţiei materiale a muncitorilor rurali şi industriali. Radicalismul acestei mişcări politice, manifestată mai ales în afara Parlamentului, este alimentat de criza economică declanşată după 1815, care afectează nivelul de trai al populaţiei. În agricultură, afluxul de cereale americane şi ruseşti concurează puternic agricultura engleză, în timp ce statele de pe continent impun taxe vamale protecţioniste în faţa produselor industriale engleze. Toate acestea provoacă şomaj, scăderea salariilor şi o nemulţumire populară exploatată de radicali, care organizează mitinguri şi manifestaţii de stradă. Nemulţumirile sunt agravate de politica vamală a guvernului, care doreşte să protejeze interesele proprietarilor englezi producători de cereale, interese afectate de importul de grâne ieftine. În 1815, este adoptată legea protecţionistă a cerealelor (Corn Law), prin care importul de grâu străin era oprit atunci când preţul acestuia scădea în Anglia sub un anumit nivel. Evident, populaţia săracă era afectată negativ de această măsură, care îi oprea accesul la o hrană mai ieftină. Pentru a stăvili acţiunile de protest, guvernul tory ia măsuri în spiritul ideologiei conservatoare a epocii, suspendând Habeas Corpus, în 1817, deschizând focul în faţa unei manifestaţii de stradă la Manchester, în 1819, limitând dreptul de întrunire şi mărind taxa de timbru pentru ziare. Dorind să păstreze ordinea cu orice preţ, guvernul lovea în libertăţile consolidate pe parcursul secolului trecut. Situaţia politică se detensionează însă începând cu anul 1822, în condiţiile în care şi conjunctura economică se îmbunătăţeşte. Cabinetul tory Liverpool se remaniază în 1822, luând o altă coloratură politică. Noii miniştri, cum ar fi George Canning la Externe, Robert Peel la Interne 89sau William Huskisson la Comerţ, fac parte din aripa liberală a partidului tory, sunt mai tineri şi lipsiţi de prejudecăţile contrarevoluţionare ale generaţiei bătrâne, reprezentată de Wellington. Între anii 1822-1827, aceşti tories liberali întreprind o serie de reforme curajoase, cum ar fi detaşarea Marii Britanii de politica Sfintei Alianţe şi restabilirea dreptului de asociere şi întrunire. În anul 1828, ei slăbesc protecţionismul vamal, printr-o modificare a Legii Cerealelor, permiţând într-o măsură mai mare importurile de grâu, menite să ieftinească preţul pâinii. Peel reformează Codul Penal, suprimând pedeapsa cu moartea pentru numeroase delicte, înfiinţează un serviciu poliţienesc modern, asigură libertatea de organizare a muncitorilor, care se pot asocia în sindicate. În perioada 1828-1830, “bătrânii tories” îşi întăresc poziţiile, prin formarea unui cabinet condus de Wellington, dar, cu toate acestea, elanul înnoitor al reformismului tory nu poate fi oprit, el continuând chiar şi sub această guvernare. În faţa puternicei mişcări irlandeze, condusă de Daniel O’Connel, care solicita acordarea de drepturi politice, cabinetul Wellington face să se voteze, în 1829, Emancipation Act (Actul de Emancipare), prin care populaţia catolică obţine toate drepturile politice de la care fusese până atunci exclusă. Acelaşi lucru era valabil şi pentru dissenters. Reformele întreprinse de guvernările tory, până în 1830, sunt extrem de semnificative pentru spiritul politicii britanice. În faţa necesităţii schimbărilor, conservatorii înţeleg întotdeauna să se adapteze şi, în loc de a se împotrivi reformelor, ei fac în permanenţă concesii. Singura concesie pe care Wellington nu o mai putea accepta, în momentul respectiv, era lărgirea dreptului de vot, reclamată de noile categorii sociale în curs de afirmare. În 1830, partidul tory iese slăbit din alegeri, iar regele formează un cabinet whig, condus de lordul Charles Grey, care îşi propune să întreprindă reforma electorală. El este susţinut în acest sens de rege, de opinia publică, de mişcarea radicală, de propriul partid, minoritar în Parlament, dar, în mod semnificativ, şi de către unii tories liberali (Melbourne, Palmerston), care i se alătură, pentru că înţeleg necesitatea reformei, şi îi asigură, în acest fel, majoritatea necesară în Camera Comunelor. Camera Lorzilor, în schimb, era ostilă reformei. Regele însă, la cererea lui Grey, intervine, ameninţându-i pe lorzi că în cazul în care nu o votează, va face înnobilări masive, care să asigure majoritatea pentru adepţii reformei şi în Camera superioară. În faţa acestei ameninţări, lorzii cedează şi legea (Reform Bill) este votată în anul 1832. Este extrem de semnificativ faptul că legea de extindere a drepturilor electorale înspre categoriile mai largi, burgheze, s-a făcut atât la iniţiativa marilor aristocraţi din partidul whig, cât şi cu sprijinul decisiv al Coroanei. Printr-o asemenea conduită, repetată cu ocazia fiecărei mari reforme, Coroana şi nobilimea vor reuşi să nu se înstrăineze de masa populaţiei, păstrându-şi mereu popularitatea. Reforma electorală din 1832 era tipică pentru reformismul moderat, treptat, ostil rupturilor bruşte, practicat în politica engleză. Tocmai pentru că era extrem de moderată, ea nu a generat o reacţie din partea aristocraţiei şi a asigurat pacea socială. Reforma trata dreptul de vot, în continuare, ca pe un privilegiu, acordat comitatelor, burgurilor şi universităţilor şi legat de deţinerea unei proprietăţi imobile. Reforma făcea, în primul rând, o redistribuire a locurilor de deputaţi care aparţineau până atunci “burgurilor putrede” din Sudul agricol, către noile oraşe industriale din Nord. Dreptul de vot era reglementat în mod uniform, deoarece el varia înainte de la un oraş la altul. Se acorda dreptul de vot, în oraşe, tuturor deţinătorilor unei locuinţe de o anumită valoare locativă, iar la ţară inclusiv micilor proprietari şi arendaşi, deţinători ai unui teren care aducea un anumit venit. Prin această reformă, numărul alegătorilor creştea, pe moment, de la 435.000 la 650.000, la o populaţie de 20.000.000. Pe viitor, el se va mări în continuare, pe măsură ce tot mai mulţi cetăţeni îndeplineau condiţiile de cens solicitate. Prin caracterul său moderat şi pragmatic, total diferit de filosofia abstractă a drepturilor omului aplicată de Revoluţia Franceză, reforma electorală din 1832 s-a dovedit a fi o soluţie potrivită şi înţeleaptă pentru momentul respectiv. 4. Anglia în perioada 1832-1852. Problema muncitorească Reforma a consacrat victoria liberalismului politic britanic. Extinderea dreptului de vot în direcţia categoriilor burgheze va asigura partidului whig majorităţi parlamentare constante în anii care vor urma. Whigii se află la putere între anii 1830 şi 1852 (cabinete conduse de lordul Melbourne şi de lordul Russell), cu o întrerupere mai importantă în perioada 1841-1846, când guvernează un cabinet tory, condus de Robert Peel. În aceşti ani, cu concursul reginei Victoria, se 90instaurează în mod definitiv sistemul alternanţei regulate la guvernare a celor două mari partide, ca şi legea nescrisă care obligă guvernul să demisioneze atunci când nu are majoritatea în Parlament, chiar dacă este susţinut de încrederea suveranului. Una din marile probleme politico-sociale ale acestei perioade este cea muncitorească, provocată de industrializarea masivă şi de creşterea spectaculoasă a populaţiei urbane. La începuturile sale, liberalismul clasic este ostil, în general, rezolvării problemelor muncitorilor, deoarece consideră că orice intervenţie a statului în raporturile libere dintre patroni şi lucrători reprezintă o ingerinţă care afectează libertatea iniţiativei particulare. Muncitorii se găsesc, astfel, aproape la discreţia patronatului, în ceea ce priveşte salariile şi condiţiile de muncă. Totodată, ei sunt lipsiţi şi de drepturi politice, deoarece nivelul lor de trai prea scăzut face ca majoritatea muncitorilor să nu poată îndeplini condiţiile de cens necesare pentru a fi alegători. După 1825, când gruparea liberală a partidului tory restabileşte drepturile de asociere, muncitorii se organizează în sindicate (trade-unions). În afara disputelor sociale, manifestate în relaţia cu patronatul, ei acţionează şi pe plan politic, în cadrul aşa-numitei “mişcări chartiste”. În programul lor, intitulat The Chart of People, muncitorii solicitau votul universal şi secret, indemnizaţie parlamentară pentru deputaţi, alegeri anuale. Mijloacele lor de acţiune sunt marile întruniri politice, alegerea unor Convenţii de reprezentanţi ai poporului şi mai ales depunerea unor petiţii semnate de sute de mii de muncitori, prin care se solicită Parlamentului aprobarea Chartei. Asemenea petiţii au fost depuse în anii 1839, 1842 şi 1848, fiind respinse de către Parlament. Cu toată agitaţia uriaşă pe care au provocat-o aceste acţiuni, este semnificativ faptul că muncitorii englezi au ales o cale petiţionară, legalistă, de acţiune, care excludea violenţa şi punea accentul pe mobilizarea conştientă, dar paşnică, a muncitorilor, pe educarea lor în vederea unei acţiuni politice. Pentru a-şi satisface revendicările sociale, muncitorii englezi vor alege metoda politicii, şi nu pe cea a violenţei revoluţionare, solicitând dreptul de vot, pentru a-şi susţine cererile specifice pe cale parlamentară. În faţa agitaţiilor muncitoreşti, Parlamentul britanic adoptă, în anii 1847-1850, o serie de măsuri sociale, cum ar fi limitarea la 10 ore a zilei de muncă pentru femei şi pentru copiii între 13 şi 18 ani, instituirea pauzelor de masă sau a repausului duminical. Este semnificativ şi faptul că aceste măsuri au fost promovate în Parlament îndeosebi de către politicienii tories, dornici să-şi atragă sprijinul muncitorilor şi să-şi adapteze programul noii situaţii social-politice. Whigii, în schimb, credeau că problemele muncitorilor şi, în general, progresul societăţii nu vor putea fi asigurate decât printr-o politică favorabilă liberului-schimb, prin asigurarea unui climat de totală libertate în faţa iniţiativei particulare. Începând cu anul 1839, liberalii britanici lansează o campanie de proporţii împotriva protecţionismului, cerând abrogarea Legii Cerealelor şi, în general, suspendarea tuturor restricţiilor vamale. Se remarcă, în această acţiune, industriaşii şi comercianţii din Manchester, conduşi de Cobden şi Bright, care fondează “Liga împotriva Legii Cerealelor”. Cobden atrage în jurul acestui subiect atât muncitorimea, cât şi clasa de mijloc de orientare whig, formând o alianţă care va împiedica apariţia unei linii de separaţie între salariaţi şi restul societăţii, aşa cum s-a întâmplat în Franţa, la 1848. În anul 1852, Legea Cerealelor era abrogată, iar ideea liberului-schimb triumfa în Marea Britanie. Pe această bază solidă, anii care vor urma înregistrează un progres economic fără precedent, care va atrage sporirea cererii de produse şi scăderea şomajului. Patronii pot să acorde acum satisfacţie cererilor muncitorilor, mult mai uşor decât înainte, în condiţiile în care afacerile deveneau tot mai prospere. 5. Noul conservatorism. A doua reformă electorală (1867) Campania în favoarea liberului schimb, precum şi transformările social-economice au produs şi importante mutaţii politice. Treptat, termenii de whig şi tory dispar, fiind înlocuiţi cu denumirile de “liberali” şi “conservatori”. Vechea aristocraţie din conducerea celor două partide lasă locul altor generaţii, adaptate noii configuraţii sociale. Liberalii se bazează pe sprijinul clasei mijlocii şi al unor categorii tot mai numeroase de muncitori, care prosperă acum, favorizaţi cu toţii de liber-schimbism. Conservatorii, menţinându-şi programul politic de salvgardare a instituţiilor tradiţionale, înţeleg că, pentru a reuşi acest lucru, trebuie să se adapteze noilor realităţi. Tânărul 91lider conservator Benjamin Disraeli va ajunge să practice o politică democratică şi socială, de sprijinire a revendicărilor muncitorilor, aliindu-se cu radicalii pentru a-i înfrânge pe liberali. După ce, în anii 1846-1866, liberalii au guvernat cea mai mare parte a intervalului, având în frunte premieri cum au fost Russell şi Palmerston, în 1866 vine la putere un cabinet conservator, decis să întreprindă o nouă reformă electorală democratică. Ea era necesară deoarece prosperitatea economică a Angliei pregătea mereu noi categorii sociale pentru viaţa politică parlamentară. Salariaţii mai înstăriţi sau fermierii erau gata să ia parte, alături de clasele mijlocii sau superioare, la jocul politic general, deoarece între interesele diferitelor categorii nu mai existau obstacole de netrecut. În anul 1867, cabinetul conservator Derby (cu Disraeli la ministerul Finanţelor) obţine din partea Parlamentului votarea unei a doua Reform Bill. Fapt original, ea nu era adoptată la presiunea mulţimii, ci, dimpotrivă, era o iniţiativă parlamentară a unor lideri politici, dornici să democratizeze cadrul politic. Reforma electorală extindea mult dreptul de vot, scăzând condiţile de cens şi acordându-l, practic, tuturor proprietarilor sau chiriaşilor care deţineau un apartament în oraşe, precum şi tuturor fermierilor proprietari sau arendaşi ai unei gospodării. Din punct de vedere social, cei excluşi în continuare erau muncitorii industriali mai săraci sau cei din regiunile miniere, precum şi lucrătorii agricoli care nu deţineau o gospodărie. Extinzând numărul alegătorilor la circa 2.250.000, reforma electorală din 1867 marca începuturile democraţiei în Marea Britanie. Prin acceptarea şi înfăptuirea unei asemenea schimbări, conservatorii dovedeau că îşi însuşiseră total principiul evoluţionismului şi îşi pregăteau un viitor tot atât de solid ca şi al liberalilor în noua lume democratică. 6. Modelul britanic al modernizării În concluzie, se poate spune că, exceptând problema irlandeză, care rămânea o rană deschisă, Anglia reuşise să-şi adapteze în mod optim instituţiile politice, în faţa schimbărilor majore aduse de procesul industrializării şi al urbanizării. În procesul de modernizare, ea a reuşit să evite marile suferinţe aduse de revoluţiile şi sfâşierile politico-sociale de pe continent. Dintre factorii care explică acest lucru, putem reţine: a) pe plan demografic, emigraţia în America a atenuat conflictele sociale şi a permis plecarea multor extremişti şi exaltaţi; b) prosperitatea economică a facilitat depăşirea cu bine a primelor etape ale industrializării, generatoare de probleme sociale; c) regimul parlamentar a oferit disputelor sociale un cadru legal de desfăşurare, aducând conflictul din stradă în arena politică şi favorizând compromisurile reciproc acceptabile; d) absenţa centralizării administrative a făcut regimul, în mod paradoxal, mai puţin vulnerabil, deoarece nemulţumirile nu s-au putut concentra asupra unui nucleu central; e) în general, reformele au fost realizate prin conlucrarea tuturor categoriilor sociale, pe baza principiului moderat al extinderii treptate, dar continue, a drepturilor politice, dinspre cei care le deţineau anterior în baza unor privilegii, către noile categorii dornice să participe la viaţa politică. În Anglia, modernizarea nu s-a făcut prin distrugerea privilegiilor sau a principiilor de ierarhie socială, ci prin adaptarea treptată a acestora la noile exigenţe ale democraţiei. Clasele avute nu s-au simţit date la o parte de la conducere, datorită acestui caracter treptat al reformelor, şi nu s- au retras din viaţa politică, aşa cum au făcut-o în alte părţi. Acest lucru a avut consecinţe pozitive, atât în ceea ce priveşte calitatea actului de guvernare, cât şi prin menţinerea unei convieţuiri sociale mai armonioase între diferitele clase. 92 Lecţia nr. 15 Franţa în perioada Restauraţiei (1815-1830) şi a “Monarhiei din Iulie” (1830-1848) După înfrângerea lui Napoleon, în anii 1814-1815, pe tronul Franţei era restaurată dinastia de Bourbon, în persoana lui Ludovic al XVIII-lea. Instaurarea noului regim s-a făcut, în parte, cu concursul armatelor străine de ocupaţie, în spiritul principiilor Restauraţiei europene, dar ea s-a bazat şi pe sprijinul unor forţe franceze interne, care sesizau faptul că Revoluţia şi Imperiul aduseseră Franţa într-un impas politic total. Franţa era gata să îi primească din nou pe Bourboni, cu condiţia ca aceştia să recunoască transformările din timpul Revoluţiei: abolirea drepturilor feudale, în ceea ce îi privea pe ţărani, precum şi egalitatea tuturor cetăţenilor în faţa legii, laicitatea statului, principiul reprezentativităţii parlamentare şi proprietatea asupra “bunurilor naţionale”, în ceea ce privea clasele burgheze. 1. Regimul politic al Restauraţiei Cu toate că foştii nobili emigranţi care se reîntorceau acum în Franţa visau la o restabilire completă a ordinii tradiţionale a Vechiului Regim, nu se poate spune că Restauraţia ar fi reprezentat triumful contrarevoluţiei, aşa cum a fost adeseori acuzată. Ludovic al XVIII-lea a fost o personalitate echilibrată, care a avut înţelepciunea să opteze pentru un regim constituţional, făcând un compromis între dreptul dinastic, legitimist, dorit de partizanii săi regalişti, şi principiul unei guvernări reprezentative, consacrat de ideile Revoluţiei. Expresia juridică a acestui compromis era Charta Constituţională din 1814. Deşi era o constituţie “octroată”, adică dăruită de suveran supuşilor săi, şi nu impusă acestuia de către o adunare constituantă, deşi proclama originea divină a puterii regale, Charta garanta libertăţile publice, libertatea individuală, libertatea presei, egalitatea în faţa legii, precum şi inviolabilitatea proprietăţii, inclusiv asupra “bunurilor naţionale”. În ceea ce priveşte organizarea puterilor, regele deţinea puterea executivă, numindu-şi miniştrii. Aceştia erau declaraţi responsabili pentru actele lor, dar nu se preciza în faţa cui răspundeau ei, în faţa regelui sau a Camerelor legislative. După modelul britanic, se instituiau două Camere legislative, care votau legile şi bugetul. Camera Pairilor era formată din membri numiţi de rege, cu titlu viager sau ereditar. Camera Deputaţilor Departamentelor era aleasă pe bază de vot cenzitar. Censul era unul ridicat, ceea ce făcea ca doar 100.000 de cetăţeni să aibă drept de vot, într- o ţară cu o populaţie de 28.000.000. Autoritatea regelui era întărită şi prin faptul că doar el avea iniţiativa legislativă. De asemenea, suveranul putea să convoace şi să dizolve Camerele, organizând noi alegeri. Un alt articol prevedea că regele avea dreptul să elaboreze ordonanţe pentru executarea legilor şi asigurarea siguranţei statului, ceea ce îi dădea posibilitatea să se substituie Camerelor şi să guverneze prin ordonanţe. Se poate aprecia însă că această constituţie reprezenta un compromis. Chiar dacă dădea preeminenţă puterii regale, ea lăsa Camerelor posibilitatea de a paraliza acţiunea guvernului, prin refuzul lor de a vota legile sau bugetul anual. Ambiguitatea Chartei şi caracterul contradictoriu al unor articole lăsa posibilitatea interpretării ei fie în sens liberal, constituţional, fie într-unul autoritar, favorabil puterii regale. Cei 15 ani care vor urma au ilustrat, pe rând, cele două posibilităţi, în condiţiile în care stabilitatea regimului va depinde, într-o mare măsură, de modul în care regalitatea va reuşi să-şi atragă sprijinul notabililor, al marii burghezii înstărite, cu drept de vot. În funcţie de cele două interpretări ale Chartei, viaţa politică franceză a cunoscut două mari curente politice, denumite în mod impropriu partide: “regaliştii” sau “dreapta regalistă”, numiţi de către adversarii lor ultras (ultraregalişti); “constituţionalii” sau “doctrinarii”, adică adepţii doctrinei Chartei, după cum se autointitulau ei. Les ultras aveau ideologi de mare talent, precum Louis de Bonald şi Joseph de Maistre, gânditori conservatori care fundamentau ideea monarhică pe dreptul divin, pe tradiţie şi pe istorie. Poziţia doctrinarilor era definită de Royer-Collard, teoreticianul monarhiei constituţionale şi al regimului parlamentar. 93 Cele două mari tendinţe politice, sprijinite de clasele înstărite, aristocraţia funciară, respectiv burghezia de afaceri şi profesiunile liberale, acceptau regimul şi îi vor furniza cele mai multe guverne. Pe lângă ele, existau însă şi alte atitudini politice, care criticau regimul Chartei, atacându-l fie de la stânga, fie de la dreapta. La dreapta regaliştilor se afla “extrema-dreaptă”, alcătuită din cei mai zeloşi ultras, care refuzau orice moştenire a Revoluţiei, doreau întoarcerea la Vechiul Regim şi optau pentru o monarhie paternalistă, sprijinită pe vechile ordine dominante, clerul şi nobilimea. La stânga “constituţionalilor”, nu foarte departe de opiniile acestora, se găseau “independenţii” sau “liberalii”, care doreau lărgirea libertăţilor publice în cadrul limitelor Chartei, precum şi interpretarea cea mai liberală cu putinţă a acesteia. Principalul lor ideolog, Benjamin Constant, punea un mare accent pe individualismul liberal, opera sa fiind considerată o expresie desăvârşită a liberalismului clasic. Mai departe, mergând spre stânga, se afla “extrema-stângă”, formată din cei care se pronunţau pentru o republică democratică, fiind adepţi ai principiului suveranităţii naţionale. Ei se aflau, practic, în afara regimului, contestând Charta şi folosind, de regulă, metode de acţiune ilegale, conspirative şi subversive. Acest spectru politic atât de larg evidenţiază una dintre diferenţele majore dintre viaţa politică modernă în Anglia şi în Franţa. În Anglia, modernizarea şi echilibrul politic au fost realizate în cadrul unui sistem bipartid, care tindea să absoarbă întreaga tensiune politică a ţării. În Franţa, peisajul politic este mult mai complex, stabilitatea fiind asigurată mai greu în aceste condiţii. Totuşi, perioada 1815-1830, şi chiar cea următoare, 1830-1848, au marcat o încercare de introducere a sistemului politic de tip britanic în Franţa, chiar dacă existenţa extremelor politice, reflectând fracturile sociale şi ideologice atât de puternice în mediul francez, a făcut ca funcţionarea acestuia să fie una mai dificilă şi instabilă. 2. Viaţa politică în perioada Restauraţiei Viaţa politică a regimului Restauraţiei începe în 1815, când, în mod firesc, ca o reacţie la tot ceea ce a însemnat Revoluţia şi Imperiul, extrema-dreaptă ultraregalistă câştigă prin presiuni alegerile, formându-se aşa-numita “Cameră de negăsit” (Chambre introuvable). Foştii emigranţi, grupaţi în jurul fratelui regelui, contele d’Artois (viitorul rege Carol al X-lea), impun Teroarea Albă, pedepsindu-i pe cei care i s-au alăturat lui Napoleon în timpul revenirii sale la putere de pe insula Elba. Pentru că această reacţiune contrarevoluţionară şi clericală risca să destabilizeze regimul, regele o îndepărtează de la guvernare, în anul 1816. Extrema-dreaptă nu va mai reveni la guvern până în anul 1829, chiar dacă ea îşi păstrează o puternică influenţă politică. Alegerile din 1816 dau câştig de cauză grupării “doctrinarilor”, exprimându-se astfel adeziunea “ţării legale”, adică a notabililor alegători, la principiile unei monarhii constituţionale. Alegerile parţiale din 1817 şi 1818 vor consolida şi mai mult poziţiile constituţionalilor, le vor slăbi pe cele ale partidului ultras, marcând, totodată, un progres al grupării “liberalilor”, conduşi de La Fayette şi Benjamin Constant. Până în 1820, guvernele conduse de oameni politici ca Richelieu sau Decazes, semnificative pentru linia moderată promovată de rege, iau o serie de măsuri liberale, bazându-se pe sprijinul notabililor. În anul 1820 însă, avansul tendinţelor de stânga din Cameră, ca şi asasinarea fiului contelui d’Artois, de către un extremist republican, oferă ultraregaliştilor indignaţi motive întemeiate pentru a cere regelui abandonarea liniei liberale. Se inaugurează astfel o nouă politică, promovată până în anul 1828 de către prim-ministrul Villèle, care va guverna bazându-se pe sprijinul ultraregaliştilor şi îndeosebi al extremei-drepte. Măsurile luate acum vor interpreta Charta în cel mai conservator mod cu putinţă. Se adoptă o nouă lege electorală, numită popular şi “legea votului dublu”, prin care cetăţenii cei mai bogaţi, îndeosebi proprietarii funciari din zonele rurale, puteau vota de două ori, în colegii diferite. În general, legea favoriza voturile din mediul rural, unde predominau convingerile regaliste, în defavoarea orăşenilor. Această orientare politică se consolidează după 1824, când contele d’Artois devine rege, sub numele de Carol al X-lea. Ultraregaliştii doresc să înfăptuiască o veritabilă Restauraţie, politică, socială şi morală, îndreptată împotriva principiilor Revoluţiei. Legea Sacrilegiului, din 1825, pedepsea cu moartea profanarea obiectelor de cult, pentru a sublinia caracterul aproape teocratic al 94statului, care trebuia să se bazeze pe “alianţa tronului şi a altarului”. Aşa-numita lege a “miliardului pentru emigranţi” îşi propunea să îi despăgubească pe nobilii ale căror bunuri fuseseră confiscate în timpul Revoluţiei. Pe plan extern, Franţa urma politica Sfintei Alianţe, intervenind în anul 1823 împotriva revoltei liberale din Spania. Era firesc ca o atare politică, de interpretare în sens autoritar a Chartei şi de diminuare la maximum a reprezentativităţii regimului, să provoace reacţii contrare. În afara opoziţiei liberale, care se manifestă în Cameră, prin presă sau prin pamflete, câştigă teren ideile republicane şi proliferează societăţile secrete. Carboneria, societate politică secretă, organizată după model italian, pune la cale comploturi şi alte activităţi conspirative. Se observă că întotdeauna atunci când societatea nu îşi poate manifesta opiniile politice în mod legal, prin intermediul votului, ea debordează în alte forme de manifestare, cu caracter extremist, conspirativ şi violent. În faţa opoziţiei crescânde, care duce, în 1827, la pierderea alegerilor de către ultraregalişti, Villèle demisionează în anul 1828, respectând regulile parlamentare. În anii 1828-1829, prin ministerul Martignac, regele încearcă să guverneze pe baza unei alianţe între constituţionali şi dreapta regalistă moderată. După acest experiment liberal nedorit, Carol al X-lea revine însă, în 1829, la formula extremei-drepte, prin guvernul Polignac. În faţa tendinţei de instaurare a unei monarhii autoritare, clericală şi aristocratică, electoratul francez reacţionează energic, trimiţând în Cameră o majoritate antiguvernamentală. Văzând că guvernul său a pierdut alegerile, regele nu mai respectă regulile parlamentare şi, în iulie 1830, semnează patru ordonanţe, prin care dizolvă Camera nou aleasă, fără ca aceasta să se fi reunit, modifică în sens restrictiv legea electorală, fixează noi alegeri şi pune restricţii asupra presei. 3. Revoluţia din 1830 şi regimul politic orléanist Publicarea ordonanţelor produce indignare şi provoacă o mişcare de stradă violentă la Paris, care, în cele “Trei Zile Glorioase” (27-29 iulie 1830), îl răstoarnă de la putere pe Carol al X-lea, nevoit să plece din ţară. Franţa cunoştea astfel o nouă revoluţie, este adevărat, mai puţin sângeroasă decât cele din 1789 sau 1848. Diminuarea violenţei se datora faptului că burghezia reuşeşte acum să stăpânească şi să instrumenteze în mod rapid şi eficient valul de nemulţumire populară. În faţa prăbuşirii regimului Restauraţiei prin revolta populaţiei pariziene, vârfurile burgheziei, respectiv constituţionalii şi o parte a liberalilor, vor “recupera” această mişcare, prevenind radicalizarea ei într-o direcţie republican-extremistă şi canalizând-o în sensul concepţiei lor politice moderate, favorabilă unei monarhii constituţionale. Soluţia găsită de respectivii oameni politici, Thiers, Talleyrand, Royer-Collard, La Fayette, a fost aducerea pe tron a ducelui Philippe d’Orléans, membru al unei ramuri colaterale a Bourbonilor, cunoscut însă pentru opiniile sale liberale. În august 1830, Camerele adoptă o serie de modificări ale Chartei din 1814, întărind caracterul reprezentativ şi parlamentar al regimului şi proclamându-l ca rege pe ducele d’Orléans, sub numele de Ludovic-Filip (Louis-Philippe). Regimul “Monarhiei din Iulie” (1830-1848) reprezenta o sinteză între idealurile Revoluţiei şi ideea monarhică. Potrivit noii Charte Constituţionale, adoptată de Camere şi acceptată de rege, se revenea la principiul suveranităţii naţionale, considerându-se că legitimitatea puterii în stat este asigurată de către naţiune. Titlul suveranului era cel de “rege al francezilor”, şi nu al Franţei, se revenea la drapelul tricolor, religia catolică nu mai era numită “religie de stat”, ci “religia majorităţii francezilor”, în termenii Concordatului din 1801. Iniţiativa legislativă era împărţită acum între rege şi Camere, iar miniştrii răspundeau, din punct de vedere politic, în faţa acestora. Ereditatea pairilor era abolită, aceştia nemaifiind numiţi decât cu titlu viager. Se desfiinţa orice formă de cenzură a presei, iar păstrarea ordinii publice era încredinţată noii instituţii a Gărzii Naţionale, formată din contribuabilii care deţineau o anumită avere. Puterea regelui era, aşadar, mai bine limitată de cea a Camerelor, iar libertăţile publice beneficiau de garanţii suplimentare. Legea electorală scădea censul, mărind numărul alegătorilor de la 100.000 la 160.000 de cetăţeni. Ulterior, ca urmare a creşterii veniturilor, se va ajunge la 240.000 de alegători, la o populaţie de 30.000.000. Votul rămânea, în aceste condiţii, un apanaj al claselor burgheze. Orléanismul, cum se va numi această concepţie de guvernare, reprezenta o formulă contractualistă asupra monarhiei, bazată pe nevoia de ordine şi de continuitate. Se miza pe 95principiul cenzitar, pe sprijinul claselor cultivate şi avute, pe o societate ierarhizată în funcţie de avere. Orléanismul va respecta laicitatea statului şi libertăţile publice, individualismul liberal, libertatea afacerilor, dar va privi cu rezervă revendicările de natură socială ale mulţimii needucate. Prezenţa la guvernare a categoriilor largi nu era dorită, deoarece se aprecia că acestea nu aveau maturitatea necesară pentru a-şi identifica şi susţine, pe cale politică, interese distincte. Din punct de vedere politic, regimul “regelui-burghez”, cum a mai fost numit Ludovic-Filip, a reprezentat o etapă intermediară între “monarhia limitată” (sau “constituţională”), în care regele deţine totalitatea puterii executive, iar Parlamentul votează legile şi bugetul, şi “monarhia parlamentară”, în care regele are un rol simbolic, iar puterea aparţine guvernului aflat sub controlul majorităţii Parlamentului. Orléanismul a fost sprijinit îndeosebi de către marii bancheri, cum erau Laffitte sau Casimir Périer. De altfel, opinia publică va identifica regimul cu dominaţia burgheziei bogate, într-o epocă a marilor afaceri, ipostaziată în romanele sale de Balzac. Regimul mai era sprijinit de către intelectuali şi universitari, cum era Guizot, de jurnalişti ca Thiers sau de avocaţi ca Odillon Barrot, precum şi de foşti membri ai administraţiei civile şi militare napoleoniene. Partidele politice guvernamentale ale vremii proveneau din centrul constituţional şi din stânga liberală din epoca Restauraţiei. 4. Viaţa politică în timpul “Monarhiei din Iulie” Diversitatea politică şi ideologică a Franţei din această perioadă se exprima prin existenţa a numeroase partide şi tendinţe. Acum, viaţa politică este mai bine organizată, luând fiinţă, pentru întâia oară, partide politice în adevăratul sens al cuvântului, dispunând de o structură organizatorică, având ziare care le exprimau opiniile şi activând în mod coerent la guvernare sau în Parlament. Imediat după 1830, se constituie două tendinţe politice principale, ambele adepte ale regimului. Partidul Mişcării, care continuă linia “liberalilor” din timpul Restauraţiei, doreşte ca regimul să rămână fidel originilor sale revoluţionare şi populare şi să accepte o lărgire progresivă a reformelor democratice, a drepturilor politice condiţionate de nivelul instrucţiei. Pe plan extern, partidul promovează o politică intervenţionistă, de susţinere a mişcărilor liberale şi revoluţionare şi de restabilire a prestigiului Franţei pe continent. În anii 1830-1831, Ludovic-Filip va guverna cu un cabinet al Partidului Mişcării, condus de Laffitte. Partidul Rezistenţei, în schimb, care derivă din foştii constituţionali, avându-i în frunte pe Guizot, Périer şi ducele de Broglie, consideră Revoluţia din 1830 drept un punct final, şi nu unul de plecare. Instituţiile ţării trebuie să fie consolidate, şi nu schimbate din nou, pentru că altfel ordinea şi echilibrul social ar fi compromise. Mărirea numărului de alegători nu trebuie realizată prin noi reforme, ci prin efortul personal al indivizilor, în cadrul instituţiilor existente. De aici îndemnul “enrichissez-vous” (“îmbogăţiţi-vă!”), adresat de Guizot cetăţenilor francezi doritori de drepturi politice. Pe plan extern, se duce o politică moderată, de mediere între mişcările liberale şi guvernele conservatoare. Această împărţire iniţială a orléaniştilor în cele două tendinţe se va multiplica în anii următori într-o configuraţie mai complexă a partidelor. Dintre grupările guvernamentale, cel mai mult se va consolida Partidul Rezistenţei, al lui Guizot, care va guverna mai ales între anii 1840- 1847, întărind caracterul conservator al regimului. În noua configuraţie politică franceză, el va primi numele de “centru-dreapta”. În opoziţie faţă de Guizot se plasează alte două ramuri ale orléanismului, care descind din Partidul Mişcării şi vor guverna perioade mai scurte. Este vorba, în primul rând, de gruparea de “centru-stânga”, condusă de Adolphe Thiers, om politic care este adeptul unei monarhii parlamentare clasice, după model britanic, şi doreşte, aşadar, să limiteze şi mai mult autoritatea regelui. Spre deosebire de formula lui Guizot, “tronul nu este un fotoliu gol”, Thiers preferă sloganul “regele domneşte, dar nu guvernează”. La stânga lui Thiers se plasa “stânga dinastică”, formaţiune condusă de Odillon-Barrot, o altă ramură a orléanismului, care continua principiile liberale ale Partidului Mişcării. În afara acestor partide politice guvernamentale, adepte ale regimului, se configurează partidele de opoziţie: “dreapta legitimistă”, “bonapartiştii” şi “extrema-stângă” republicană. Legitimiştii îşi păstrează loialitatea faţă de Bourbonii detronaţi, dar influenţa lor politică este extrem 96de limitată. Din punct de vedere ideologic, prezintă interes încercările unor doctrinari de a susţine ideea unei monarhii populare, în efortul de a atrage clasele muncitoare printr-un program social. Oarecum în mod similar gândesc şi bonapartiştii, care trăiesc din nostalgia Imperiului, dar sunt preocupaţi şi de problemele sociale ale actualităţii. Tendinţe politice mai puternice şi mai active întâlnim la stânga, unde se situează republicanii de diferite nuanţe. Republicanii legalişti şi liberali, care repudiază metodele de acţiune violente şi vor fi numiţi “radicali”, se grupează în jurul ziarului Le National, unde activează Ledru- Rollin. Cei care sunt interesaţi într-o măsură mai mare de problemele sociale ale muncitorilor formează gruparea din jurul altei publicaţii, La Reforme, avându-l ca ideolog pe Louis Blanc. În fine, există grupurile extremiste, socialiste şi revoluţionare, conduse de Raspail şi Blanqui, organizate sub forma unor societăţi secrete, cum era “Societatea Anotimpurilor”. Sub regimul “Monarhiei din Iulie”, Franţa cunoaşte o creştere economică extrem de puternică, manifestată în industrie sau în construcţia de căi ferate. Se dezvoltă comerţul, activitatea bancară şi speculaţiile bursiere, ceea ce determină prosperitatea categoriilor burgheze. Creşterea economică generează însă şi mari probleme sociale, agravate de faptul că guvernul nu manifestă înţelegere faţă de revendicările muncitorilor. Cu toate că marea burghezie îi asigură o bază socială puternică, exprimată sub raport politic prin votul cenzitar, regimul are însă de făcut faţă presiunilor venite din diferite direcţii. Legitimiştii contestă dinastia, iar liberalii orléanişti doresc accentuarea caracterului parlamentar al regimului. Dar contestarea cea mai puternică vine din direcţia republicanilor, care solicită extinderea dreptului de vot, acţiunea lor conjugându-se cu cea a societăţilor secrete socialiste, care militează pentru drepturile sociale ale muncitorilor. În aceste condiţii, regimul monarhiei constituţionale, după model britanic, va suferi, în cele din urmă, un eşec dramatic în Franţa, cu ocazia Revoluţiei de la 1848. 97 Lecţia nr. 16 Statele italiene, Prusia, Austria şi Rusia în prima jumătate a secolului al XIX-lea 1. Statele italiene în perioada 1815-1848 După Congresul de la Viena, Italia continua să rămână divizată, reprezentând doar o expresie geografică şi culturală, şi nu o entitate politică unitară. Multiplele probleme cu care se confruntau statele din Peninsulă Italică generează mişcarea politică şi culturală numită Risorgimento, ale cărei obiective erau unitatea naţională, libertăţile constituţionale şi independenţa. Mişcarea risorgimentală îşi trăgea rădăcinile ideologice din Iluminism, din ideile Revoluţiei Franceze şi ale perioadei napoleoniene, topite acum într-o nouă sinteză, de factură romantică, în care naţionalismul ocupa locul principal, secondat de liberalism şi, uneori, de idei sociale cu caracter radical. Atmosfera Risorgimento-ului era întreţinută de operele literare semnate de Leopardi sau Manzoni, de muzica lui Rossini sau Verdi, de scrierile istorice, care aveau menirea de a evoca grandoarea trecutului şi de a mobiliza sentimentele publicului, în sensul îndeplinirii obiectivelor politice naţionale. Risorgimento-ul nu a fost însă o mişcare de masă, ci s-a limitat la elitele familiarizate cu ideologia romantismului politic. Pentru majoritatea ţărănească a populaţiei, o asemenea problematică rămânea cu totul străină. Într-o primă etapă, mişcarea risorgimentală s-a confundat cu acţiunile societăţii secrete a Carbonarilor, a căror singură metodă de acţiune era lovitura de forţă militară, întreprinsă de grupuri restrânse de militanţi fanatici, legaţi între ei prin legăminte şi ritualuri ezoterice. Asemenea lovituri de stat au avut loc în anul 1820. La Neapole, generalul Pepe conduce o revoltă a garnizoanei de aici, care îl obligă pe suveran să accepte o constituţie. În Piemont, tot o revoltă a ofiţerilor conduce la abdicarea regelui Victor-Emmanuel I şi la înlocuirea sa cu un alt membru al Casei de Savoia, Carol Albert, cunoscut pentru liberalismul său. Armata austriacă intervine însă, în anul 1821, în cele două state italiene, învingându-l pe generalul Pepe şi izgonindu- l pe Carol Albert din Piemont. Reacţiunea lui Metternich se manifestă şi în Nordul austriac al Italiei, prin măsurile poliţieneşti luate aici. La Milano este arestat militantul Silvio Pellico, trimis pentru 15 ani în detenţie, unde va scrie celebra sa lucrare Închisorile mele. O altă explozie revoluţionară de factură carbonară are loc în anul 1831, când se revoltă ducatele din Nordul şi din centrul Italiei, stăpânite de Habsburgi. Austria trimite din nou trupe, care ocupă ducatele şi chiar o parte a Statelor Papale, în timp ce Franţa trimite şi ea trupe în Italia, nu atât pentru a-i susţine pe insurgenţi, cât pentru a contrabalansa prezenţa austriacă. Cu aceste ocupaţii militare străine, epoca marcată de insurecţiile carbonare ia sfârşit. A doua formă de manifestare a Risorgimento-ului a fost întruchipată de acţiunea şi gândirea politică a lui Giuseppe Mazzini. Mazzini, care a trăit aproape întreaga sa viaţă în exil, în Franţa, Anglia sau Elveţia, regrupează în anul 1831 o parte din foştii carbonari exilaţi, formând societatea Tânăra Italie. Mazzini crede că, în lupta împotriva absolutismului şi a Austriei, patrioţii nu se bot bizui pe suveranii şi prinţii italieni, prea moderaţi şi înfeudaţi inamicului. În acest caz, unitatea şi libertatea Italiei nu se vor putea înfăptui decât în formula unei republici democratice, care să-i ralieze pe toţi patrioţii, printr-un program naţional şi social radical. De asemenea, Mazzini promovează ideea unei solidarităţi republicane internaţionale a tuturor popoarelor oprimate, a căror alianţă ar urma să provoace prăbuşirea regimurilor politice absolutiste (“Sfânta Alianţă a popoarelor”, îndreptată împotriva Sfintei Alianţe a monarhilor). El pune un accent deosebit pe rezolvarea problemelor sociale şi, în acelaşi timp, este adeptul unui mesianism naţionalist, folosind o retorică de inspiraţie creştină. În spiritul ideilor lui Mazzini, în anii ’30 şi ’40 au loc o serie de comploturi, declanşate de nuclee restrânse de conspiratori. Printre acestea, se remarcă acţiunile conduse de Giuseppe Garibaldi. Populaţia nu se raliază însă acestor insurecţii aventuriste, care vor eşua întotdeauna, în pofida viselor romantice ale promotorilor lor. 98 A treia formă de manifestare a Risorgimento-ului se dezvoltă după anul 1840, ca o reacţie la romantismul exaltat şi ineficace al mazzinismului. Ea este promovată de intelectuali, de oameni politici sau de afaceri mai realişti, aşa cum era piemontezul Camillo Cavour, care caută mijloace practice de înfăptuire a unităţii italiene, de natură să evite o aventură revoluţionară. Ei pun accent pe dezvoltarea economică, precum şi pe înfăptuirea unor reforme politice liberale în interiorul statelor italiene. Existau mai multe viziuni în acest sens. Abatele Vincenzo Gioberti preconiza unificarea în formula unei confederaţii a statelor monarhice constituţionale, sub preşedinţia Papei. Curentul său, numit neoguelfism, era o formă de manifestare a catolicismului liberal, ideologie favorabilă mişcărilor de eliberare naţională, influentă la acea oră şi în Belgia sau în Irlanda. Un alt ideolog italian, contele piemontez Cesare Balbo, credea că unitatea nu se putea realiza decât printr-un război împotriva Austriei, ceea ce reclama ralierea tuturor italienilor în jurul unui regat centralizat condus de Casa de Savoia, singura dinastie naţională, animată de voinţa de a lupta împotriva Habsburgilor. Alegerea papei Pius al IX-lea, în 1846, ca şi prezenţa pe tronul Piemontului, din 1831, a lui Carol Albert, dădea speranţe adepţilor ambelor formule moderate. Revoluţia care va izbucni în anul 1848 îi va readuce însă în atenţie şi pe promotorii formulei politice revoluţionare, susţinută de adepţii lui Mazzini. 2. Statele germane în perioada 1815-1848. Prusia Regiunea Germaniei rămâne şi ea divizată în această perioadă. Din punct de vedere politic, spaţiul german era împărţit în 39 de state, reunite în Confederaţia Germană, un organism fără autoritate reală, aflat sub preşedinţia Austriei. Statele germane erau marcate de rivalitatea existentă între Austria şi Prusia, de politica reacţionară a majorităţii prinţilor germani, ca şi de existenţa unei mişcări pentru unitatea Germaniei. Ideologia mişcării pentru unitatea Germaniei, din prima jumătate a secolului al XIX-lea, aparţinea liberalismului. Liberalismul german era însă unul extrem de moderat, ilustrând o concepţie asupra libertăţii de factură colectivă, şi nu individuală. Libertatea revendicată era cea a poporului, şi nu cea a persoanelor. Obiectul principal al mişcării de emancipare era comunitatea populară (Volkstum), o fiinţă colectivă, înzestrată cu o conştiinţă proprie (Volksgeist), preexistentă cetăţenilor, luaţi la modul individual. Necesitatea unificării, cred ideologii germani, derivă din existenţa acestei entităţi primordiale, de natură metafizică şi iraţională, şi nu din voinţa raţională a indivizilor. Auxiliarul indispensabil al acestui tip de naţiune, care premerge existenţa cetăţenilor ce o compun, este un stat atotputernic, care să îi asigure unitatea. O asemenea concepţie era ilustrată de scrierile unor gânditori influenţi, cum ar fi Hegel, Fichte sau Savigny. Trebuie menţionat însă şi faptul că în afara acestui liberalism moderat, organicist şi colectivist, întâlnim în Germania şi o gândire politică mai apropiată de liberalismul individualist francez, prezentă mai ales în zonele de Sud-Vest, în Baden şi în Renania. În asemenea condiţii ideologice, agitaţiile revoluţionare sunt mai rare. Se remarcă mişcările violente ale profesorilor şi studenţilor, reuniţi într-o asociaţie universitară generală, numită Burschenschaft. Această ligă, iniţiată în timpul războaielor antinapoleoniene, lansează drapelul negru-roşu-galben (simbolul naţional al Germaniei) şi obţine acordarea unor constituţii din partea suveranilor din Sud (Saxa-Weimar, Würtemberg, Bavaria, Baden). Dar în anul 1820, intervenţia energică a lui Metternich punea capăt acestor agitaţii. După 1830, sub influenţa Revoluţiei din Franţa, izbucneşte un nou val de mişcări. Alţi suverani sunt constrânşi să acorde constituţii, iar în anul 1832 are loc o mare întrunire populară, la Hambach, sub acelaşi drapel al unităţii şi liberalismului. Metternich intervine din nou, impunând Dietei Confederaţiei să ia măsuri de dizolvare a asociaţiilor revoluţionare, de cenzură a presei şi de limitare a drepturilor constituţionale din diferitele state. Nu numai Austria se împotriveşte în această perioadă agitaţiilor naţionale şi liberale din Germania, ci chiar şi Prusia. Regele Frederic Wilhelm al III-lea nu agreează ideea unei monarhii populare şi naţionale, care să unifice Germania în jurul Prusiei, aşa cum ar dori mulţi patrioţi germani. El sacrifică ideea unităţii, în favoarea ordinii legitimiste şi a absolutismului. 99 Prusia este preocupată, într-o măsură mult mai mare, de ideea propriei sale unităţi, decât de unitatea Germaniei, în condiţiile în care teritoriul ei era extrem de eterogen. Vechile state prusiene din Est (Prusia Orientală, Brandenburg, Pomerania) au o structură agrară, dominată de aristocraţia funciară şi militară a junkerilor. În schimb, zonele din Vestul Regatului Prusiei, Westfalia şi Renania, teritorii rotunjite în 1815 şi izolate de restul statului prusac, constituiau o regiune emancipată economic şi social, influenţată de legislaţia şi ideologia franceză, unde exista o mică proprietate ţărănească prosperă, precum şi o mare burghezie industrială şi comercială. După 1840, se va dezvolta aici îndeosebi regiunea industrială a Ruhr-ului, un mare centru al industriei cărbunelui şi al metalurgiei. În consecinţă, Prusia ducea o politică de centralizare şi de omogenizare a teritoriilor sale dispersate. O administraţie centrală eficientă, serviciul militar obligatoriu, precum şi crearea celui mai bun sistem de educaţie din Europa vor contribui la prusianizarea zonelor din Vest şi la producerea în serie a unor cetăţeni cât mai loiali faţă de stat. Regimul politic din Prusia era unul absolutist, regele fiind ajutat la guvernare de un Consiliu Legislativ, format din personalităţi numite de către el. Doar la nivelul provinciilor existau adunări reprezentative (Landtage), alese de către cele trei Stări (Stände), respectiv oraşele, ţăranii şi nobilimea. Acestea nu aveau însă decât un rol consultativ. Procesul de unificare a statelor germane, neagreat de către Austria şi Prusia datorită caracterului liberal al mişcării care îl susţinea, primeşte însă o bază puternică în urma realizării Uniunii Vamale a regiunii Germaniei. Într-o primă fază, între anii 1816 şi 1828, Prusia este cea care reuşeşte înfăptuiască propria sa unificare vamală, lucru care a presupus realizarea a trei obiective principale: suprimarea vămilor interne prusiene; integrarea vamală a enclavelor străine din interiorul său; unificarea vamală a teritoriilor sale dispersate, ceea ce a necesitat asocierea vamală cu statul Hessa-Darmstadt, care despărţea cele două mari părţi ale Prusiei. Într-o a doua fază a acestui proces, între anii 1828 şi 1834, se realizează uniunea vamală a majorităţii statelor germane, numită Zollverein. Aproape 30 de state germane, în frunte cu Prusia, semnau un tratat prin care se angajau să suprime toate vămile din interiorul uniunii, să stabilească un tarif vamal comun faţă de ţările străine şi să repartizeze veniturile obţinute, în mod proporţional, între statele componente. Ideea era susţinută de curentul liber-schimbist, influent în epocă şi promovat în Germania de către economistul Friedrich List. Uniunea Vamală a favorizat dezvoltarea de ansamblu a statelor germane, ca şi omogenizarea şi integrarea lor economică. Anul 1840 a adus din nou în atenţie problema unităţii politice a Germaniei. Criza Orientală (respectiv disputele apărute între puterile europene, cu privire la modalităţile de soluţionare a problemelor interne din Imperiul Otoman) a determinat, printre altele, crearea unei tensiuni în relaţiile franco-prusiene. Guvernul francez Thiers a mobilizat trupe, ceea ce a provocat în Germania, mai ales în Vest, o explozie populară de naţionalism, în faţa ameninţării franceze. Acum este compus cântecul naţional german Die Wacht am Rhein (“De strajă la Rin”), iar pe plan politic se resimte necesitatea unei regrupări a statelor germane în jurul Prusiei, singura forţă capabilă să facă faţă unei agresiuni externe. În acelaşi an, tronul Prusiei era ocupat de un nou suveran, Frederic Wilhelm al IV-lea, ale cărui iniţiative şi ambiţii dau noi speranţe adepţilor unificării. Regele, care concepea monarhia ca o asociaţie mistică între popor şi suveranul său, se ciocneşte însă curând de presiunile liberalilor, care solicitau convocarea unor parlamente reprezentative, moderne, la nivelul Prusiei sau chiar al întregii Confederaţii Germane. Regele refuză însă să satisfacă pretenţiile opoziţiei liberale, ceea ce făcea ca în preajma anului 1848 întreaga Germanie să fie cuprinsă de o puternică nemulţumire politică. 3. Monarhia Austriacă în perioada 1815-1848 În perioada domniei împăraţilor Francisc I (1792-1835) şi Ferdinand I (1835-1848), Imperiul Habsburgic rămâne o monarhie absolutistă, guvernată de la Viena, dar care păstrează numeroasele particularităţi administrative moştenite istoric, expresii ale diversităţii politice şi ale lipsei de omogenitate a teritoriilor şi populaţiilor pe care le cuprindea. Este meritul incontestabil al acestui regim de a fi reuşit să guverneze şi să asigure coexistenţa acestui mozaic de naţiuni, ba chiar să le conducă pe drumul modernizării, în pofida numeroaselor contradicţii interne. 100 Metternich, cancelarul imperiului, era absorbit în cea mai mare măsură de problemele externe, deoarece el credea că monarhia nu se putea menţine decât în condiţiile păstrării statu-quo- ului european. În acest sens, el acţionează mereu în direcţia anihilării mişcărilor revoluţionare din Italia şi din Germania, iar după anul 1830 va încerca să protejeze Europa Centrală în faţa ameninţării unei revoluţii, printr-o cooperare strânsă între Prusia, Rusia şi Austria. Pe plan intern, el continuă tradiţia despotismului luminat, care presupunea un reformism centralist, dirijat “de sus”, blocând, aşadar, accesul societăţii la viaţa politică, pentru a preveni apariţia unor tensiuni şi dezechilibre. După 1830 însă, sub presiunea ideilor liberale şi ca urmare a maturizării politice a societăţii, Metternich este nevoit să accepte convocarea dietelor provinciale, cum era cea a Ungariei (1825). Nemulţumirile mişcărilor liberale şi naţionale din monarhie se vor amplifica însă mereu în perioada premergătoare Revoluţiei, numită Vormärz. Naţionalismul de diferite nuanţe reprezenta principalul adversar al monarhiei dunărene. În anul 1846 izbucnea o revoltă antihabsburgică a nobilimii poloneze din Galiţia, înăbuşită însă chiar de către ţăranii polonezi şi ruteni, care susţineau stăpânirea imperială, deoarece aceasta îi proteja în faţa abuzurilor feudale ale aristocraţiei. În Italia, mişcarea antiaustriacă era mult mai puternică, fiind susţinută de categoriile sociale urbane, bine dezvoltate în Lombardia şi în regiunea veneţiană. Mişcările popoarelor mărginaşe, cum erau polonezii sau italienii, precum şi cele ale unor popoare care abia acum se trezeau la o conştiinţă de sine politică, aşa cum era cazul românilor, al rutenilor sau slovacilor, nu erau însă atât de periculoase pentru monarhie, în raport cu cele ale cehilor şi maghiarilor. Cele două popoare dispuneau de elite nobiliare puternice, precum şi de o îndelungată tradiţie a statalităţii, în jurul căreia se construia acum noua conştiinţă naţională. Chiar şi croaţii, având şi ei o nobilime puternică, făceau apel la tradiţiile istorice ale vechiului lor stat autonom. Popoarele slave din Imperiul Hasburgic găsesc noi temeiuri teoretice pentru aspiraţiile lor naţionale în ideologia panslavismului, influentă în rândurile cehilor şi slovacilor, conduşi de Palacký şi Kollár, sau în cea a ilirismului (doctrina care milita pentru unitatea slavilor din Sud, sârbi, croaţi şi sloveni), propagată de Ljudevit Gaj. Nici una dintre elitele conducătoare ale diferitelor naţiuni nu dorea secesiunea, desprinderea de Imperiul Habsburgic, ci doar o autonomie naţională cât mai accentuată, în interiorul acestuia. Aceste pretenţii se loveau însă de politica centralistă şi absolutistă a Vienei, care înţelegea că aspiraţiile particulariste ale diferitelor naţiuni riscau să afecteze unitatea monarhiei. Revoluţia care se prefigura va evidenţia însă cu claritate faptul că naţionalismele din Imperiul Habsburgic nu erau capabile să ajungă la un numitor comun, de factură federalistă. Numeroasele contradicţii şi diferenţe existente între ele, de factură socială, etnică sau confesională, le îndreptau nu doar împotriva Vienei, ci şi unele împotriva celorlalte. 4. Rusia în perioada 1815-1855 Imperiul Rus ajungea în această perioadă la o suprafaţă de 18.000.000 km2, întinzându-se de la Vistula până la Pacific, numărând, la 1850, o populaţie de 65.000.000 de locuitori. Societatea rusă era una rurală în proporţie de 95%, cuprinzând, pe lângă ţărani, 150.000 de familii de nobili. Jumătate din ţărănimea rusă era alcătuită din iobagi ai marilor proprietari, aflaţi în stare de servitute personală, care datorau prestaţii în muncă sau în bani, în schimbul folosinţei asupra unui lot de pământ de circa 5 ha. Cealaltă jumătate a ţărănimii ruse era formată din ţăranii statului, care erau, în principiu, liberi din punct de vedere juridic, dar care datorau şi ei prestaţii şi dijme în schimbul folosinţei ereditare asupra pământului pe care îl cultivau. În Ucraina sau în Siberia, loturile ţăranilor rămâneau întotdeauna în posesiunea aceleiaşi familii. În Rusia propriu-zisă însă, obştea ţărănească, aşa-numitul mir, făcea o redistribuire periodică a loturilor între membrii comunităţii, ajustând mărimea lor în funcţie de capacitatea de muncă a fiecărei familii. Obştea, condusă de un staroste, avea rolul de a constitui un intermediar între ţărani şi proprietarul pământului, nobilul sau statul. Mir-ul, formă de exploatare în comun a pământului, va inhiba orice simţ al proprietăţii în rândul ţăranilor şi nu va favoriza dezvoltarea unei agriculturi moderne. Industria Rusiei se dezvolta extrem de lent în această perioadă, remarcându-se doar întreprinderile siderurgice din Urali sau industriile textile din Bazinul Moscovei. Industria utiliza şi 101ea, în parte, forţa de muncă servilă, fiind protejată prin severe bariere vamale de orice concurenţă străină. Guvernământul, exercitat de ţar, era unul autocratic, singurul izvor al legii fiind decretele (ucazele) emise de el. Ţarul îi desemna pe membrii Senatului şi ai Consiliului de Stat, instituţii centrale care aveau menirea de a-l sfătui. Consiliului de Stat i se subordonau cancelariile şi ministerele, direcţii specializate de servicii publice, având rolul de a conduce administraţia. Ţarul, în care poporul de rând vedea un părinte, îşi exercita autoritatea şi asupra clerului, prin intermediul unui consiliu ecleziastic, Sfântul Sinod. Acest organism avea în fruntea sa un laic, Procurorul General, care îl reprezenta pe suveran şi exercita o supraveghere atentă asupra întregii vieţi spirituale din imperiu. La nivel provincial şi districtual, exista o administraţie compusă din funcţionari care deţineau titluri de nobleţe, viagere sau ereditare, ierarhizate strict în funcţie de rangul administrativ (denumit cin) pe care îl deţineau. Corpul administrativ dintr-o provincie (gubernie) se subordona autorităţii supreme a unui guvernator. Această nobilime de funcţii se confunda, parţial, cu nobilimea proprietară de pământuri, cu care colabora în mod strâns, împărţindu-şi privilegiile puterii. Nobilimea avea dreptul de a se întruni în adunări constituite la nivel provincial, alegând în fruntea ei mareşali ai nobilimii, care o reprezentau pe lângă guvernator sau ţar. Adunările Nobilimii aveau anumite competenţe juridice, precum şi dreptul de a alege administratorii de district, denumiţi căpitani-ispravnici. Administraţia rusă se caracteriza, aşadar, printr-un amestec original de centralism şi de autonomie locală, printr-o asociere specifică, la nivel local, a puterii imperiale şi a celei nobiliare. Ţarul Alexandru I (1801-1825) a cochetat, la începutul domniei sale, cu ideile reformiste şi liberale, acordând, de exemplu, o anumită autonomie teritoriilor recent cucerite, cum erau Polonia, Georgia, Finlanda sau Basarabia. Spre sfârşitul domniei însă, el revine la linia politică tradiţională, lăsând pe seama generalului Arakceev sarcina reprimării cu duritate a oricăror manifestări opoziţioniste. Abandonarea liniei liberale provoacă o mare decepţie în unele medii aristocratice, influenţate de ideile occidentale, determinând formarea unor societăţi secrete, dornice de schimbări revoluţionare. În anul 1825, la moartea lui Alexandru, avea loc revolta “decembriştilor”, o tentativă de insurecţie a unor tineri ofiţeri. Noul ţar, Nicolae I (1825-1855), îi va executa pe rebeli şi va promova o politică autocratică de o duritate extremă. El înăbuşă insurecţia poloneză din anii 1830-1831 şi suprimă autonomia Poloniei, interzice pătrunderea scrierilor cu caracter liberal în Rusia, limitează călătoriile nobililor ruşi în străinătate şi micşorează numărul de studenţi din universităţi. Oponenţii sunt executaţi sau exilaţi în Siberia, aşa cum a fost cazul scriitorului Dostoievski, deportat în anul 1849. În încercarea sa de a contracara influenţa ideilor liberale, de provenienţă occidentală, ţarul susţine eforturile poetului Puşkin, care urmărea edificarea unei culturi naţionale, bazată pe valorile ruseşti tradiţionale. În pofida opresiunii exercitate de regim, în această perioadă se formează în Rusia o intelectualitate (intelligentsia), animată de idei reformatoare şi recrutată mai ales din rândurile tinerilor nobili. În cadrul ei se disting două mari curente de idei: cel al occidentaliştilor şi cel al slavofililor. Occidentaliştii, reprezentaţi de Herzen, sunt admiratori ai Angliei, ai parlamentarismului şi ai capitalismului industrial, dorind ca Rusia să devină o monarhie constituţională şi să se modernizeze după modelul apusean. Slavofilii, influenţi în rândul înalţilor funcţionari, cum era Aksakov, îşi manifestă ataşamentul faţă de tradiţiile ruseşti, reabilitate de Puşkin. Ei sunt ostili individualismului din societăţile occidentale şi cred că, în absenţa unei burghezii, Rusia nu se poate dezvolta după modelul apusean, ci trebuie să urmeze o cale proprie, specifică. Ei aşteptau ca ţarul să realizeze o regenerare a regimului autocratic, prin emanciparea ţăranilor. Cu toate că regimul lui Nicolae I nu a reuşit decât să menţină imperiul în starea de înapoiere socială şi economică în care se afla, ţarul a rămas convins de superioritatea acestui sistem, menit să pună Rusia la adăpost de influenţa nefastă a ideilor revoluţionare. Eşecul survenit în anul 1855, la sfârşitul Războiului Crimeii (război în care Rusia a fost înfrântă de coaliţia formată între Imperiul 102Otoman, Franţa, Anglia şi Sardinia), a evidenţiat însă, chiar şi în ochii ţarului aflat pe patul de moarte, rămânerea în urmă a Rusiei, în raport cu celelalte ţări europene. 103 Lecţia nr. 17 Revoluţiile europene din anii 1848-1849 1. Cauzele şi caracterul Revoluţiei Izbucnirea aproape simultană, la 1848, a unui val de revoluţii care a cuprins întreaga Europă pune problema existenţei unor cauze comune de natură să explice acest fenomen. Simpla imitare a modelului Revoluţiei Franceze, de către celelalte ţări europene, nu este un răspuns capabil să furnizeze o explicaţie completă, în marea majoritate a cazurilor. Răspunsul cel mai general este acela că societăţile europene, marcate de puternice tendinţe modernizatoare în toate domeniile, nu reuşesc să descopere modalităţile de dezvoltare cele mai potrivite, drumul cel mai scurt de la Vechiul Regim către modernitate. Anglia, de pildă, a izbutit să parcurgă această cale, în secolele XVIII-XIX, fără să cunoască vreo revoluţie sau vreo criză majoră. Dar majoritatea societăţilor de pe continent, având condiţii diferite de cele ale Angliei, nu au reuşit această performanţă, iar drumul lor spre modernitate a fost unul mult mai întortocheat, presărat cu crize şi revoluţii, cu regretabile suferinţe şi vărsări de sânge. Istoricii şi posteritatea, amăgiţi adeseori de seducătorul discurs autojustificativ al revoluţiilor, le-au prezentat multă vreme într-o lumină favorabilă, ca pe o luptă nobilă a popoarelor împotriva opresiunii. Ei au trecut însă cu vederea un aspect esenţial şi anume acela că dacă idealurile revoluţiilor au fost într-adevăr nobile, reprezentând, în fond, valorile lumii în care trăim, în schimb, modalităţile concrete prin care s-a încercat transformarea acestor idealuri în realitate, de către revoluţii, nu au condus decât la eşecuri şi experimente nereuşite. Ceea ce a rămas în mod concret de pe urma Revoluţiei au fost zecile de mii de victime pe care ea le-a produs. Prăpastia dintre idealurile generoase ale modernităţii şi incapacitatea societăţii europene de a le transforma în realităţi la acea dată explică Revoluţia şi uriaşa suferinţă umană generată de ea. Această motivaţie generală a Revoluţiei s-a manifestat prin numeroase cauze şi situaţii de natură particulară, diferite de la caz la caz. Din punct de vedere al obiectivelor politice urmărite, au existat, mai întâi, cele două componente tradiţionale ale mişcărilor opoziţioniste anterioare, mişcarea liberală şi cea naţională, care îşi trăgeau rădăcinile din ideologia secolului al XVIII-lea şi a Revoluţiei Franceze. Lor li s-a adăugat acum, ca un element de noutate, radicalismul democratic. Acesta a fost ilustrat de ideea democraţiei politice, care urma să se realizeze prin votul universal, şi de ideea democraţiei sociale, care avea în vedere protecţia muncitorilor în statele din Occident, precum şi emanciparea şi împroprietărirea ţăranilor în Europa Centrală şi Răsăriteană. Pe de altă parte, puternicele rămăşiţe ale trecutului feudal, instituţii, legi sau prejudecăţi opresive, existente încă în multe părţi ale Europei, întreţinute de regimuri impopulare şi devenite total anacronice în raport cu noile idei, au provocat, în mod firesc, o reacţie explozivă a societăţii împotriva lor. O cauză care nu a fost una de fond, dar care a grăbit izbucnirea Revoluţiei la momentul respectiv, era reprezentată de conjunctura economică şi socială. Începând cu anul 1846 s-au înregistrat o serie de recolte proaste de cereale, iar culturile de cartofi au fost distruse de o maladie a acestei plante, ceea ce a generat foamete (mai ales în Irlanda). S-a adăugat o criză financiară, provocată de lipsa creditului. Începând cu anii 1840, construcţia de căi ferate luase un mare avânt în Europa Occidentală, stimulând, totodată, industria minieră şi metalurgică. O dată iniţiată, dezvoltarea industrială necesita însă mereu noi capitaluri, pentru a fi întreţinută pe mai departe. Dar aceste capitaluri au început să lipsească, la un moment dat. Dobânzile pentru credite au crescut, investiţiile s-au împuţinat, ceea ce a provocat închiderea fabricilor. Sutele de mii de muncitori care fuseseră atraşi în anii precedenţi în industrie, venind de la ţară în marile oraşe, erau aruncaţi în şomaj, formând, mai ales în Franţa, o uriaşă armată a nemulţumiţilor, concentrată îndeosebi la Paris. Cu toate acestea, Revoluţia nu trebuie pusă în primul rând pe seama acestei presiuni populare a unor mase nemulţumite, ci, mai curând, în contul incapacităţii generale a societăţii şi a regimurilor politice existente de a găsi rezolvări adecvate noilor probleme ridicate de procesul 104modernizării. Forţa pe care o dobândeau acum ideile liberale, democratice şi naţionale, ca instrumente în mâinile unor segmente sociale destul de înguste, s-a dovedit a fi mult mai importantă decât nemulţumirile maselor, care o duseseră prost, din punct de vedere material, şi înainte, fără ca acest lucru să provoace o revoluţie. Revoluţiile au putut fi reprimate tocmai pentru că au avut o bază socială restrânsă la orăşeni, la intelectuali, la diferite elite şi minorităţi revoluţionare, în timp ce masa rurală a rămas, în general, indiferentă la idealurile revoluţionare, ba chiar a putut fi antrenată uneori împotriva acestora. 2. Revoluţia din Franţa Pe fondul crizei economice şi sociale, în anul 1847 se intensifică opoziţia politică faţă de guvernul Guizot, susţinută de liberalii centrişti şi de “stânga dinastică”, dar şi de radicalii republicani. Toţi aceştia solicită reforma electorală şi lărgirea bazei politice a regimului, în Parlament sau prin discursuri rostite în aşa-numita “campanie a banchetelor”. Agitaţia politică provocată de liberali este exploatată de republicani şi de socialiştii din societăţile secrete, care mobilizează muncitorii şi mica burghezie nemulţumită în manifestaţii de stradă. În februarie 1848, aceste manifestaţii debordează într-o insurecţie a populaţiei pariziene, la care participă îndeosebi muncitorii. Guvernul Guizot demisionează, iar regele Ludovic-Filip abdică. Revoluţionarii proclamă republica (Republica a II-a) şi desemnează un guvern provizoriu, alcătuit din liberali moderaţi (Lamartine), radicali (Ledru-Rollin) şi socialişti (Louis Blanc). Membrii extremişti ai fostelor societăţi secrete, care manipulaseră cu succes proletariatul, ocupă poziţii-cheie în principalele instituţii pariziene. Noul regim, care se dorea a fi o republică “democratică şi socială”, introduce în primul rând democraţia politică, prin adoptarea principiului votului universal. Totodată, se restabileşte totala libertate a presei şi se deschid rândurile Gărzii Naţionale pentru toţi cetăţenii, inclusiv pentru şomeri. Muncitorii pretind însă realizarea unei democraţii sociale (adevăratul obiectiv care îi interesa), solicitând garantarea dreptului la muncă, pentru a fi protejaţi de şomaj. Aceste deziderate produc dispute în guvernul provizoriu, în condiţiile unei mari efervescenţe politice, provocată de activitatea cluburilor radicale, care continuă linia extremistă a fostelor societăţi secrete. Sub presiunea socialiştilor, se creează Atelierele Naţionale, o instituţie menită să ofere locuri de muncă tuturor muncitorilor, prin realizarea de lucrări publice, finanţate de stat. Aceasta nu va reuşi însă să funcţioneze în mod eficient. Alegerile parlamentare din luna aprilie, organizate în grabă de către guvern, pentru a stabiliza situaţia politică, au reprezentat un eşec pentru democraţii sociali, dând câştig de cauză republicanilor moderaţi. Provincia, majoritar rurală, chemată pentru prima dată să se exprime prin sufragiu universal, a votat într-un sens mai conservator, neîmpărtăşind revendicările proletariatului din marile oraşe. Ca urmare a alegerilor, regimul ia o turnură moderată, propriu-zis liberală, formându-se un nou organism executiv, din care socialiştii erau excluşi. Adunarea Legislativă intră acum în conflict deschis cu cluburile revoluţionare, conduse de Barbès şi Blanqui. O insurecţie muncitorească este înăbuşită în luna mai, iar Atelierele Naţionale, considerate focare ale agitaţiei, sunt desfiinţate. Muncitorii, conduşi de liderii socialişti, reacţionează din nou, printr-o revoltă extrem de violentă, declanşată în luna iunie, care acoperă Parisul cu baricade. Pentru a face faţă situaţiei, Adunarea Legislativă încredinţează puteri excepţionale generalului Cavaignac, care va reprima cu duritate insurecţia muncitorească. Represiunea se soldează cu mii de victime şi peste 10.000 de deportări. Decapitarea mişcării socialiste, plătită cu un preţ atât de sângeros, a fost bine primită de către burghezia republicană, partizană a menţinerii stabilităţii sociale, dar şi de către majoritatea populaţiei rurale, care dorea acelaşi lucru. Ordinea fiind restabilită, republica se concentrează asupra organizării sale interne. Constituţia din noiembrie 1848 acorda puterea legislativă unei Adunări alese prin vot universal, iar pe cea executivă unui Preşedinte al Republicii, ales tot prin sufragiu universal, pentru un mandat de patru ani. Alegerile prezidenţiale din decembrie 1848 vor fi câştigate de prinţul Ludovic-Napoleon Bonaparte, nepotul fostului împărat. Acesta a fost susţinut de toate forţele conservatoare, dornice să asigure un echilibru social, grupate mai târziu în Partidul Ordinii. Aici intrau reprezentanţii marii burghezii, ai proprietarilor funciari şi ai Bisericii, toţi cei care doreau fie restaurarea monarhiei, fie 105instaurarea unui regim cât mai stabil, de natură să prevină zguduirile sociale cărora regimul republican le făcuse faţă cu atâta greutate. Ludovic-Napoleon a câştigat în mod detaşat alegerile şi datorită numelui glorios pe care îl purta, extrem de popular în provincie. Ironia soartei a făcut ca votul universal, introdus fără discernământ, de către o revoluţie intempestivă, în rândurile unei populaţii nepregătite pentru aşa ceva, să desemneze un preşedinte care va deveni tocmai groparul regimului republican care îl adusese la putere. Ludovic-Napoleon va imprima, treptat, un caracter tot mai conservator acestei republici, pe care o va lichida, în final, prin lovitura de stat din decembrie 1851, în urma căreia se instaura un regim autoritar. În anul 1852 el era proclamat împărat, sub numele de Napoleon al III- lea. 3. Revoluţiile din Monarhia Austriacă Datorită caracterului compozit al Imperiului Habsburgic, revoluţiile desfăşurate aici au urmat drumuri proprii, în funcţie de problemele fiecărei regiuni. Pe de altă parte, revoluţiile din Germania şi din Italia au stat şi ele într-o legătură strânsă cu evenimentele din Austria. Printre cauzele principale ale Revoluţiei din monarhie s-au numărat: deteriorarea continuă a autorităţii guvernamentale în ultimii ani ai regimului Metternich; apariţia unor curente politice liberale şi radicale la Viena; dezvoltarea sentimentului naţional în Ungaria, în Cehia, în statele slave şi italiene. În unele cazuri, cum era şi cel al românilor sau cel al maghiarilor, revendicările cu caracter liberal sau social erau subsumate unui program naţional, pe care liderii ţin să îl impună naţiunii lor, ca singura cale de modernizare şi dezvoltare. În martie 1848, cu ocazia convocării Dietei Austriei Inferioare, o mulţime formată din studenţi şi orăşeni, încurajată de succesele obţinute deja de revoluţiile din Franţa sau Italia, manifestează la Viena, provocând demiterea şi fuga lui Metternich. Este numit un guvern liberal şi se formează o gardă naţională. În luna aprilie, împăratul acordă o Constituţie pentru statele austriece, iar în iulie este convocată o Adunare Constituantă, care votează abolirea drepturilor senioriale. Între timp, Curtea şi împăratul Ferdinand se refugiază la Innsbruck, pentru a se pune la adăpost de agitaţiile populaţiei vieneze. În Ungaria, Dieta de la Bratislava numeşte un guvern (responsabil în faţa acesteia), avându-l în frunte pe Batthyány Lajos. În acest guvern, liberalii moderaţi, conduşi de Széchenyi, Eötvös şi Deák, împart puterea cu partidul radical şi separatist al lui Kossuth. Dieta maghiară procedează la acordarea drepturilor politice liberale şi desfiinţează iobăgia, menţinând o vreme legăturile cu Curtea din Viena. Din luna octombrie însă, Kossuth preia conducerea Revoluţiei Maghiare şi porneşte un conflict militar de amploare împotriva Austriei, vizând dobândirea independenţei. În Cehia, unde Revoluţia era minată de antagonismul dintre cehi şi germani, este adoptată, la iniţiativa lui Rieger şi a lui Palacký, o Chartă liberală a Boemiei, care susţinea drepturile istorice ale cehilor şi proclama egalitatea între naţionalităţi. În luna iunie se întrunea la Praga un Congres panslav, care reunea cehi, slovaci, slavi sudici, polonezi şi ruteni, şi care îi chema pe slavii din Sud în vederea unificării blocului slav din monarhie. Liderii cehi nu doreau desprinderea de Austria, ci doar o afirmare a slavilor din imperiu în faţa germanismului, care să conducă la o organizare federativă, austro-slavă sau austro-maghiaro-slavă. Confruntată cu toate aceste mişcări, la care se adaugă şi cele din Italia, Curtea imperială reuşeşte să facă faţă situaţiei doar datorită disensiunilor şi lipsei de colaborare manifestate între diferitele revoluţii. Încă din iunie 1848, trupele imperiale, comandate de generalul Windischgrätz, intră în Praga şi dizolvă Congresul panslav. În Ungaria şi Transilvania, croaţii, sârbii şi românii se ridică împotriva Revoluţiei Maghiare atunci când Kossuth refuză să le recunoască autonomia, luptând în continuare alături de austrieci. În septembrie 1848, banul croat Jellačić atacă Ungaria, fiind respins însă de trupele maghiare. La Viena, părăsită de împărat, ca şi de Dieta imperială (mutată în orăşelul morav Kremsier, pentru a fi scoasă de sub influenţa presiunii revoluţionare vieneze), puterea era deţinută de radicalii austrieci, care simpatizau cu Revoluţia Maghiară. În octombrie însă, trupele imperiale conduse de Windischgrätz, secondate de croaţii lui Jellačić, atacă oraşul şi reprimă Revoluţia. Este numit un nou guvern, în frunte cu prinţul Schwartzenberg, care, deşi recunoaşte formal regimul constituţional şi îşi prezintă programul în faţa Dietei, acţionează, în fapt, în vederea lichidării Revoluţiei. În 106decembrie abdică şi împăratul Ferdinand, care acţionase cu o totală lipsă de fermitate, pentru a fi înlocuit cu nepotul său, Franz Joseph, în vârstă de 18 ani. Eforturile se concentrează acum împotriva Revoluţiei Maghiare, precum şi pe frontul din Italia. În iarna lui 1848, Windischgrätz reuşeşte să cucerească Buda, dar în martie 1849 maghiarii revin, reocupând capitala şi respingându-i pe austrieci. În aprilie, Kossuth proclamă detronarea dinastiei Habsburgilor, respectiv decăderea lor din calitatea de regi ai Ungariei. În aceste condiţii, în mai 1849, Franz Joseph solicită ajutorul ţarului Nicolae I. Sub presiunea conjugată a trupelor austriece, comandate de generalul Haynau, a croaţilor lui Jellačić şi a trupelor ruse, Revoluţia Maghiară este înfrântă, iar generalul Görgey capitulează în august 1849, la Şiria. Kossuth pleacă în exil, iar revoluţionarii maghiari sunt sever reprimaţi. După lichidarea ultimelor rezistenţe, Curtea vieneză introduce în întreg imperiul regimul neoabsolutist, care va promova o politică centralistă, de reformism dirijat de sus, ca o alternativă de guvernare şi dezvoltare, în raport cu eşecul pe care îl reprezentase Revoluţia. 4. Revoluţia din Italia Revoluţia Italiană a încercat să rezolve tripla problemă a libertăţilor constituţionale, a unificării şi a independenţei, în condiţiile în care diversele state din peninsulă evoluau în situaţii politice extrem de diferite. În anii premergători Revoluţiei, speranţele patrioţilor italieni fuseseră legate de reformele cu caracter liberal ale papei Pius al IX-lea, ca şi de sentimentele antiaustriece ale regelui piemontez Carol Albert. În consecinţă, Revoluţia va izbucni cu cea mai mare forţă acolo unde idealurile risorgimentale se izbeau de rezistenţa guvernămintelor locale, respectiv la Neapole şi în statele austriece. În Regatul Neapolelui, unde fiinţa cel mai reacţionar regim din Italia, Revoluţia s-a declanşat în ianuarie 1848, sub forma unei insurecţii separatiste a Siciliei. Ca urmare, regele Ferdinand al II-lea este nevoit să adopte o constituţie. Apoi, în ianuarie-martie 1848, se răscoală milanezii şi veneţienii, care reuşesc să izgonească trupele austriece de aici, comandate de mareşalul Radetzky. De asemenea, sunt alungaţi principii austrieci din Modena şi Parma. Sub presiunea liberalilor entuziasmaţi de aceste evoluţii, la Roma, la Torino şi la Florenţa, Papa, regele piemontez şi ducele Toscanei adoptă constituţii liberale, după modelul Chartei franceze din 1830. În întreaga Italie se instaurează astfel regimuri constituţionale. Lipsiţi însă de realism, patrioţii italieni vor încerca să îndeplinească şi obiectivul eliberării Lombardiei şi Veneţiei de sub stăpânirea austriacă, fără să ia în considerare faptul că nu dispuneau de nici un sprijin extern. În martie 1848, regele Carol Albert ataca Austria, pentru a veni în sprijinul revoltei milanezilor şi veneţienilor. Sub presiunea populară, Papa, ducele Toscanei şi regele Neapolelui îi trimit suveranului piemontez contingente armate în ajutor. Deşi se bucurau de superioritate numerică, italienii sunt învinşi de trupele austriece ale lui Radetzky. După înfrângerea definitivă de la Custozza, din iulie 1848, regele Carol Albert depune armele şi semnează un armistiţiu, în luna august. Victoria pe care o dobândiseră iniţial liberalii italieni moderaţi, prin introducerea unor regimuri constituţionale, va fi contestată atât de la dreapta, de către reacţiunea absolutistă susţinută militar de Austria, cât şi de la stânga, de către radicalismul social de inspiraţie mazzinistă, care are pretenţia să preia în numele său continuarea luptei revoluţionare. În Lombardia, austriecii reprimă orice manifestare opoziţionistă, instaurând starea de asediu. Aceeaşi soartă o va avea în cele din urmă şi Veneţia, chiar dacă ea rezistă cu tenacitate asediului austriac, sub conducerea radicalului Daniele Manin, până în august 1849. În Sud, regele Ferdinand al II-lea recucereşte Sicilia, în mai 1849, şi abrogă constituţia recent adoptată. La Roma, în schimb, unde popularitatea lui Pius al IX-lea scăzuse mult, datorită refuzului său de a rupe relaţiile cu austriecii, izbucneşte o revoltă, care îl alungă pe Papă. În februarie 1849, la Roma se instaurează o republică radicală, cu tendinţe democratice şi sociale. Printre liderii ei se număra însuşi Mazzini, iar comandamentul militar era deţinut de Garibaldi. Tot în februarie, este alungat ducele Toscanei, Florenţa dobândind şi ea un guvern provizoriu revoluţionar. În fine, regele Carol Albert, presat de radicalii care câştigaseră alegerile şi formau guvernul în Piemont, profitând şi de noua ofensivă a Revoluţiei Maghiare, rupe armistiţiul cu Austria, în martie 1849, şi intră din 107nou în Lombardia. După câteva zile însă, este înfrânt încă o dată de austrieci, la Novara, fiind obligat să abdice în favoarea fiului său, Victor-Emmanuel al II-lea. Republica Romană, la rândul ei, este desfiinţată de către o intervenţie armată franceză, care ocupă Roma, în iunie 1849. Guvernul francez, chiar dacă reprezenta el însuşi o republică rezultată dintr-o revoluţie, ţinea să ducă acum o politică a ordinii pe continent, contrabalansând, în acelaşi timp, influenţa austriacă în Italia. Aventuroasa Revoluţie Italiană se vedea astfel înfrântă peste tot, fără a obţine nimic în schimbul pierderilor suferite. Piemontul umilit rămânea singura speranţă a patrioţilor italieni, într- un viitor care le va canaliza eforturile într-o direcţie mai realistă. 5. Revoluţia din statele germane În martie 1848, Revoluţia izbucnea şi în statele germane. Numeroşi principi erau constrânşi să accepte constituţii liberale şi democratice, să abolească privilegiile feudale acolo unde acestea mai existau, să accepte măsuri de protecţie a muncitorilor. La Berlin, o revoluţie violentă îl obligă pe regele Frederic Wilhelm al Prusiei să promită convocarea unei Diete (Landtag), aleasă pe baza votului universal. În toate statele germane se dezvoltă o puternică mişcare pentru unificarea politică a naţiunii. Această mişcare reuşeşte ca în locul învechitei Diete a Confederaţiei Germane să impună întrunirea unui Parlament liberal şi democratic al întregii Germanii, care se reuneşte în mai 1848, la Frankfurt pe Main. Parlamentul îşi propune să elaboreze o Constituţie unică şi să realizeze, în acest fel, unitatea Germaniei. Una dintre marile probleme dezbătute în Parlamentul de la Frankfurt a fost aceea a configuraţiei noii Germanii. O parte a parlamentarilor erau adepţii unei Germanii Mari, care să cuprindă şi Austria, alţii doreau o Germanie Mică, din care Austria să fie exclusă, deoarece Imperiul Habsburgilor cuprindea şi numeroase populaţii negermane. Dezbaterile vizau şi problema orientării politice şi a structurii noului Reich german. Unii deputaţi doreau un stat autoritar şi cenzitar, alţii erau adepţii liberalismului şi ai democraţiei, unii preconizau un imperiu german centralizat, iar alţii unul federal. În condiţiile în care guvernul austriac al lui Schwartzenberg, după ce va realiza pacificarea Vienei, se arată ostil Parlamentului şi ideilor sale cu privire la unificarea Germaniei, majoritatea deputaţilor germani aderă la formula Germaniei Mici. În consecinţă, ei oferă Coroana noului imperiu german regelui Frederic Wilhelm al Prusiei, în martie 1849. În luna aprilie însă, regele prusac o refuză, provocând astfel eşecul total al mişcării pentru unificare. Regele, animat de concepţii conservatoare, refuzase Coroana Germaniei deoarece nu era de acord să o primească din partea unui parlament democratic. În acelaşi timp, el se temea de reacţia Austriei, care nu ar fi acceptat o asemenea unificare, de natură să îi anuleze în mod definitiv influenţa în Germania. Pe de altă parte, regele Frederic Wilhelm va reuşi să anihileze cuceririle democratice ale Revoluţiei şi în Prusia, reinstaurând o guvernare autoritară. El menţine totuşi un regim constituţional şi un parlament bicameral, dar în locul sufragiului universal introduce votul cenzitar, împărţind alegătorii în colegii electorale, în funcţie de venitul acestora. Atât modernizarea Prusiei, cât şi obiectivul abandonat acum al unificării Germaniei aveau să se realizeze pe viitor cu ajutorul forţei autorităţii centrale, şi nu pe calea liberală şi democratică încercată fără succes de Revoluţie. * La sfârşitul anilor 1848-1849, nici una dintre marile iluzii nutrite de revoluţii — respectiv impunerea democraţiei şi a unui regim de justiţie socială în Franţa, o constituţie liberală pentru Austria şi autonomie pentru popoarele din imperiu, independenţa şi unitatea Italiei, precum şi unificarea democratică şi liberală a Germaniei — nu avea să fie înfăptuită. Rămâneau însă în picioare valorile politice moderne în numele cărora se construiseră aceste proiecte, iar realizarea lor practică avea să fie înfăptuită treptat, în perioada următoare, de regulă pe căi diferite de cele ale Revoluţiei. Categoriile sociale doritoare de ordine îşi consolidau reticenţa manifestată faţă de violenţa inutilă şi lipsa de realism a utopiilor revoluţionare, în timp ce liberalii urmau să prospecteze cu mai multă atenţie, de acum înainte, căile paşnice, reformiste, de materializare a idealurilor lor. 108 Modulul nr. 5: Europa în a doua jumătate a secolului al XIX-lea şi la începutul secolului XX Obiective: analiza regimului politic al celui de-al Doilea Imperiu cunoaşterea procesului de unificare statală a Italiei şi Germaniei cunoaşterea principalelor evoluţii politice interne din Franţa şi Marea Britanie evaluarea regimului politic din Imperiul German înţelegerea condiţiilor specifice ale evoluţiei istorice în Europa Centrală şi Răsăriteană Cuvinte-cheie: cezarism democratic, stat naţional, unificare statală, republică parlamentară, vot universal, regim autoritar, stat federal, problema naţionalităţilor, integrarea clasei muncitoare, social- democraţie, bolşevism Conţinuturi: Franţa, Italia şi Germania la mijlocul secolului al XIX-lea Franţa în perioada 1871-1914 Marea Britanie în perioada 1868-1914 Imperiul German (1871-1914) Italia, Austro-Ungaria şi Rusia (sfârşitul secolului al XIX-lea — începutul secolului al XX-lea) Bibliografie: Eric J. Hobsbawm, Era Capitalului. 1848-1875, Chişinău–Buc., Cartier–Codex 2000, 2002 idem, Era Imperiului. 1875-1914, Chişinău–Buc., Cartier–Codex 2000, 2002 Jean-Michel Gaillard, Anthony Rowley, Istoria continentului european. De la 1850 până la sfârşitul secolului al XX-lea, Buc., Ed. Cartier, 2001 Philippe Séguin, Ludovic Napoleon cel Mare, Buc., Ed. Fundaţiei Culturale Române, 1994 Andrina Stiles, Unificarea Italiei. 1815-1870, Buc., ALL, 1995 Andrina Stiles, Unificarea Germaniei, 1815-1890, Buc., ALL, 1998 A.J.P. Taylor, Monarhia Habsburgică. 1809-1918. O istorie a Imperiului Austriac şi a Austro- Ungariei, Buc., ALL, 2000 Carl E. Schorske, Viena fin-de-siècle. Politică şi cultură, Iaşi, Polirom, 1998 William M. Johnston, Spiritul Vienei. O istorie intelectuală şi socială. 1848-1938, Iaşi, Polirom, 2000 Brigitte Hamann, Viena lui Hitler. Anii de ucenicie ai unui dictator, Buc., Editura Vivaldi, 2000 Richard Pipes, Scurtă istorie a revoluţiei ruse, Buc., Humanitas, 1998 Alain Besançon, Originile intelectuale ale leninismului, Buc., Humanitas, 1993 Michael Lynch, Reacţiune şi revoluţie: Rusia 1881-1924, Buc., ALL, 2000 Henri Troyat, Viaţa de fiecare zi din Rusia ultimului ţar, Buc., Humanitas, 1993 Ute Frevert, Heinz-Gerhard Haupt, Omul secolului al XIX-lea, Iaşi, Polirom, 2002 109 Lecţia nr. 18 Franţa, Italia şi Germania la mijlocul secolului al XIX-lea 1. Franţa în timpul celui de-al Doilea Imperiu (1852-1870) În anul 1852, prin proclamarea preşedintelui republicii, Ludovic-Napoleon, ca împărat, sub numele de Napoleon al III-lea, se desăvârşea introducerea unui nou regim politic. El a fost validat printr-un plebiscit, o metodă des folosită de către regim pentru a ocoli Parlamentul. Adresându-se direct unei populaţii nepregătite pentru votul universal, puterea reuşea astfel să controleze voinţa politică a societăţii, păstrând aparenţele democraţiei. Acest tip de regim politic, în care puterea este exercitată în mod autoritar, de la vârf, populaţia este chemată să valideze prin vot universal actele regimului, iar rolul Parlamentului este redus la maximum, era total diferit de parlamentarismul liberal şi va fi numit “cezarism democratic”. În general, crizele care au zguduit Franţa de-a lungul procesului său de modernizare vor aduce adeseori în prim-plan soluţia considerată salvatoare a unui conducător providenţial, de mână forte, care să scoată ţara din impasul în care o adusese dezbinarea politică exprimată în stradă sau în Parlament. Pe parcursul a două decenii, regimul lui Napoleon al III-lea a cunoscut o serie de transformări. Într-o primă etapă, între anii 1852 şi 1860, este vorba de un “imperiu autoritar”, în care împăratul conduce într-o manieră aproape dictatorială, deghizată sub o haină constituţională. Prin noua constituţie, puterea legislativă era încredinţată mai multor corpuri legiuitoare, alese prin sufragiu universal, dar ale căror atribuţii erau extrem de restrânse. Executivul controla în mod strict alegerile, iar candidaţii guvernului erau net favorizaţi. Chiar dacă Parlamentul vota legile, el nu putea controla activitatea miniştrilor, care nu răspundeau decât în faţa suveranului. Împăratul era singurul deţinător al iniţiativei legislative şi avea dreptul să angajeze cheltuieli bugetare fără autorizarea Corpului Legislativ. Presa era atent supravegheată, iar ziarele puteau fi suspendate de către prefecţi. Un asemenea regim excludea aproape total rolul partidelor politice. În absenţa partidelor, Napoleon al III-lea se va sprijini, în guvernarea sa, pe un cerc restrâns de persoane devotate, ale căror opinii politice erau extrem de diverse. Împărăteasa Eugenia, de exemplu, a exercitat o puternică influenţă catolică şi conservatoare, în timp ce vărul împăratului, prinţul Jerôme-Napoleon Bonaparte, era un iacobin anticlerical, cu vederi de stânga. Împăratul îi va ţine la distanţă pe vechii lideri politici, monarhişti sau republicani, căutând, în schimb, să obţină sprijinul unor categorii sociale cât mai largi, doritoare de ordine: oameni de afaceri, industriaşi şi comercianţi, ţărani speriaţi de tulburările revoluţionare din 1848, clerul catolic şi chiar muncitorimea. Domnia lui Napoleon al III-lea a fost caracterizată de o puternică dezvoltare economică modernă, de factură industrială. Ia amploare activitatea bancară şi a Bursei, se extinde reţeaua de cale ferată, precum şi comerţul cu coloniile. Franţa îşi măreşte imperiul colonial, în Algeria, în Senegal şi în Indochina. Parisul se transformă acum într-un oraş modern, arhitectul Haussmann fiind cel care trasează marile bulevarde ale capitalei franceze. Vechile cartiere insalubre sunt demolate, iar populaţia muncitorească are posibilitatea să se mute în locuinţe de o calitate mai bună. Împăratul, care acordase o mare atenţie problemelor sociale şi înainte de 1848, doreşte să ralieze muncitorimea în jurul regimului său, ambiţionând să construiască un imperiu în egală măsură autoritar şi social. În contrast cu dezinteresul manifestat de liberalismul orléanist faţă de problemele sociale, autorităţile sprijină acum crearea de case de asigurări pentru muncitori, constituirea unor fonduri de pensii, acordarea de credite pentru construcţia de locuinţe. În 1864, este restabilit dreptul muncitorilor de a se asocia pentru apărarea propriilor interese şi de a recurge la grevă. Totuşi, aceste măsuri cu caracter social nu reuşesc să rezolve toate problemele generate de expansiunea industrială, aşa că, spre sfârşitul imperiului, îşi face din nou apariţia mişcarea socialismului revoluţionar. Dacă pe plan intern libertăţile politice sunt sacrificate, în favoarea menţinerii unei ordini menite să asigure dezvoltarea economică şi pacea socială, pe plan extern, imperiul va duce, în 110general, o politică liberală, de sprijinire a mişcărilor naţionale. Împăratul doreşte să îşi consolideze poziţia internă prin refacerea prestigiului francez pe plan extern, reuşind ca Franţa să devină, pentru o vreme, vioara întâi în ansamblul relaţiilor internaţionale. Napoleon al III-lea înţelegea că tendinţa cea mai dinamică a epocii, sub raport ideologic şi politic, era afirmarea principiului naţionalităţilor, o idee în care credea, de altfel, şi personal, cu sinceritate. În consecinţă, el a îndreptat politica externă franceză în această direcţie, fapt care îi va aduce Franţei prestigiu şi influenţă, iar popoarelor central-europene avantaje concrete. În timpul Războiului Crimeii (1853-1856), împăratul se alătură Angliei, în efortul acesteia de a bloca expansiunea Rusiei către Balcani, expansiune care ameninţa Imperiul Otoman. În această conjunctură, la sfârşitul Războiului Crimeii, cu ocazia Congresului de Pace de la Paris (1856), iar apoi la Conferinţa de la Paris (1858), se puneau bazele statului român modern. În anii 1859-1860, Franţa a contribuit în mod substanţial la înfăptuirea unităţii italiene, iar după aceea, până în anul 1866, a înlesnit şi eforturile Prusiei de a realiza unitatea Germaniei, ca urmare a politicii antiaustriece pe care o duce. Întărirea Prusiei se va dovedi însă fatală, în cele din urmă, pentru regimul lui Napoleon al III-lea. După 1860, împăratul îşi modifică şi politica internă, inaugurând perioada “imperiului liberal” (1860-1869). El restabileşte o parte din atribuţiile fireşti ale Corpului Legislativ, cum ar fi votarea bugetului şi discutarea liberă a proiectelor de lege, fără ingerinţe guvernamentale. În condiţiile în care cercurile catolice franceze, clericale, îşi retrag sprijinul acordat împăratului (datorită politicii sale italiene), Napoleon al III-lea va face tot mai multe concesii liberalilor. În acelaşi timp, el îşi continuă politica socială, de protejare a muncitorilor. Imperiul trecea însă printr-o conjunctură tot mai dificilă, internă şi externă. În anul 1862, împăratul se angajase într-o periculoasă aventură externă în Mexic. Profitând de Războiul Civil din Statele Unite, Franţa încearcă să transforme Mexicul într-o zonă de influenţă franceză, cu scopul de a realiza beneficii economice. Dar în anii următori, până în 1867, planul eşuează total, trupele franceze sunt silite să părăsească Mexicul, iar prestigiul împăratului va fi puternic afectat. Mult mai grav însă, din punctul de vedere al intereselor internaţionale ale Franţei, era faptul că, tot în acei ani, unitatea Germaniei se înfăptuia treptat în jurul Prusiei, fără ca francezii să poată obţină vreo compensaţie care să echilibreze raporturile de putere. Pe plan intern, opoziţia politică era susţinută de foştii adepţi ai Partidului Ordinii, partizani ai unei monarhii constituţionale liberale, de tip orléanist, conduşi de Thiers şi de Émile Ollivier. Alături de ei se aflau republicani de diferite nuanţe, de la moderaţii conduşi de Jules Simon şi Jules Ferry, până la radicalii reprezentaţi de Léon Gambetta. În mediile muncitoreşti se amplifica influenţa socialismului revoluţionar. La sfârşitul anului 1869, presat de numeroasele dificultăţi şi eşecuri înregistrate, pierzând pe zi ce trece controlul politic, împăratul efectuează o nouă schimbare politică, renunţând la puterea personală şi instaurând “imperiul parlamentar”. Franţa devenea o monarhie parlamentară, în care miniştrii erau aleşi din rândurile majorităţii de orientare liberală a Parlamentului, iar iniţiativa legislativă era împărţită între guvern şi Parlament. Linia politică a bonapartismului democratic era abandonată, iar unul dintre şefii fostei opoziţii liberale, Émile Ollivier, este numit în fruntea guvernului. La sfârşitul anului 1870 însă, în condiţiile războiului cu Prusia, după ce armata franceză, condusă de împărat, capitulează la Sedan, în luna septembrie, Parlamentul va proclama, sub presiunea deputaţilor republicani, detronarea lui Napoleon al III-lea şi abolirea regimului celui de-al Doilea Imperiu. 2. Unificarea Italiei Unificarea Italiei se va realiza în jurul Regatului Piemontului. După Revoluţie, acesta rămăsese singurul stat constituţional din peninsulă, condus de regele Victor Emmanuel al II-lea şi avându-l ca prim-ministru, după 1852, pe Camillo Cavour, abilul arhitect al unificării. Atât Gioberti, cât şi majoritatea adepţilor lui Mazzini (printre care se remarca şi Garibaldi) se reunesc în jurul partidului centralist şi monarhic al lui Cesare Balbo, mergând pe calea politicii lui Cavour. Primele acţiuni ale lui Cavour urmăresc întărirea şi modernizarea regatului piemontez: se reorganizează armata, se modernizează flota şi portul Genova, se construiesc căi ferate, se iau 111măsuri de laicizare a statului. Pe plan internaţional, premierul piemontez caută un sprijin extern pentru cauza italiană, sprijin care nu putea veni decât din partea Franţei, în condiţiile în care Anglia se dezinteresa de problemele continentale. Ajutorul Parisului nu putea fi obţinut însă decât cu mare greutate, deoarece anturajul conservator al împăratului nu dorea promovarea unei politici aventuriste, iar cercurile catolice franceze se opuneau ferm unei intervenţii în favoarea unificării Italiei, deoarece se temeau, pe bună dreptate, că în acest fel puterea temporală a Papei va fi ameninţată. Cavour acţionează cu mare abilitate. În anul 1854, el se implică în Războiul Crimeii, de partea Angliei şi Franţei, ceea ce îi va spori influenţa pe plan european. Ulterior, în anul 1859, Napoleon al III-lea încheie o alianţă defensivă cu Piemontul, în condiţiile în care împăratul era legat ideologic şi sentimental de cauza italiană, dar spera că problema unificării se va putea rezolva pe cale diplomatică, fără război. Cavour, având în spate această alianţă, va face însă tot posibilul pentru a provoca Austria, mobilizând trupe la frontieră. Austria va cădea în cursa întinsă de diplomaţia piemonteză şi va declara război Regatului Sardiniei. În virtutea alianţei pe care tocmai o încheiase, împăratul francez vine în ajutorul piemontezilor, austriecii fiind învinşi în luna iunie, la Magenta şi Solferino. Lombardia era cucerită, iar drumul era deschis şi către Veneţia. În acel moment, Napoleon al III-lea renunţă brusc la continuarea războiului şi încheie, în iulie 1859, armistiţiul de la Villafranca. În urma acestuia, doar Lombardia era cedată Franţei, care o oferea Piemontului. În schimb, Veneţia rămânea în stăpânirea Austriei, realizându-se astfel extrem de puţin din idealul unificării Italiei. Împăratul acţionase cu multă prudenţă, pentru a-şi menaja relaţiile cu Austria (şi chiar cu Prusia), dar italienii au văzut în armistiţiul de la Villafranca o trădare a cauzei lor de către francezi. Cavour demisionează din fruntea guvernului, în semn de protest faţă de “trădarea” francezilor, dar, în realitate, continuă să dirijeze acţiunea politică îndreptată în direcţia unificării. Astfel, Regatul Piemontului sprijină acţiunile patrioţilor italieni din alte zone ale peninsulei, care îi alungă pe principii austrieci din Toscana, Modena şi Parma. Mai mult decât atât, sunt alungaţi şi cardinalii care administrau Nordul Statelor Papale, respectiv provincia Romagna. Toate aceste regiuni, eliberate de sub stăpânirea principilor lor sau a Papei, cer să se unească cu Regatul Piemontului. Situaţia nu putea fi însă menţinută fără sprijinul Franţei, unde cercurile catolice erau nemulţumite de amputarea Statului Papal. Pentru a-l convinge pe împărat să accepte situaţia, Cavour îi oferă acestuia Nisa şi Savoia, teritorii de la frontiera franco-piemonteză, pe care Franţa le cucerise în timpul războaielor Revoluţiei Franceze, dar pe care le pierduse în 1815. Prin Tratatul de la Paris, din martie 1860, Regatul Piemontului ceda Franţei Nisa şi Savoia, unde se organizau şi plebiscite, în urma cărora populaţia accepta intrarea în componenţa statului francez. Franţa dorea să arate că principiul naţionalităţilor era respectat, chiar dacă opinia publică piemonteză şi italiană nu îi va ierta Franţei, pe viitor, acest moment. Esenţial era însă faptul că tratatul din 1860 recunoştea unirea cu Regatul Piemontului a fostelor ducate, precum şi a părţii de Nord a Statului Papal. Întreaga Italie de Nord era unificată, dar evenimentele nu se vor opri aici. În procesul de unificare a părţilor sudice şi centrale, mazzinienii, conduşi de Giuseppe Garibaldi, au fost cei care vor juca rolul primordial. În aprilie 1860, izbucnea în Sicilia o insurecţie împotriva Bourbonilor de la Neapole, revoltă care nu avea, de altfel, nici o legătură cu naţionalismul italian, ci se datora doar problemelor sociale ale ţărănimii, ca şi particularismului sicilian antinapolitan. De această situaţie profită însă Garibaldi, care redevenise republican, după ce Piemontul cedase Franţei Nisa, oraşul său natal. Cu complicitatea guvernului piemontez, Garibaldi debarcă în Sicilia, în fruntea unei trupe de voluntari (cei o mie de componenţi ai “cămăşilor roşii”). Împreună cu mazzinienii de aici, conduşi de Francesco Crispi, Garibaldi reuşeşte să cucerească Sicilia şi apoi întregul Regat al Neapolelui, alungându-i pe Bourboni şi proclamând republica. Pentru Cavour, succesul republican obţinut de Garibaldi în Sud, fără concursul Piemontului, reprezenta o ameninţare la adresa procesului de unificare. Cu riscul de a ajunge la un conflict armat cu Garibaldi, Cavour trimite cu rapiditate armata piemonteză în Sud, traversând Statele Papale. Cu 112această ocazie, Piemontul ocupă şi Umbria, o zonă din centrul Italiei, stăpânită de Papă, care despărţea Nordul de Regatul Neapolelui. În faţa armatei piemonteze, Garibaldi cedează, admiţând din nou, împotriva convingerilor ale republicane, realizarea unificării sub egida Casei de Savoia. În februarie 1861, primul Parlament italian, convocat la Torino, proclama constituirea Regatului Italiei, asupra căruia era extinsă Constituţia piemonteză din 1848. În afara Nordului deja unificat, acesta mai cuprindea Sicilia, Neapole şi cea mai mare parte a Statelor Papale. Plebiscite organizate în regiunile respective consfinţeau unificarea, iar Napoleon al III-lea accepta şi el situaţia, în pofida opoziţiei cercurilor catolice. Doar un rest al Statului Papal, în jurul Romei, precum şi Veneţia austriacă mai rămâneau în afara Regatului Italiei, care ajungea la o populaţie de 20.000.000 de locuitori. În iunie 1861 Cavour murea, dar visul său era aproape integral realizat. După 1861, noul regat şi opinia publică italiană vor reclama mereu ocuparea Romei, care trebuia să devină capitala noului stat. Lucrul nu era însă posibil, deoarece papa Pius al IX-lea nu voia să renunţe la stăpânirea sa temporală, considerată un simbol al catolicismului, iar trupele franceze, staţionate la Roma încă din anul 1849, îl protejau pe Papă. Împăratul nu îşi putea permite să retragă acest sprijin acordat lui Pius al IX-lea, decât cu riscul de a-şi înstrăina total cercurile politice clericale franceze. În anul 1866, Prusia pornea un război împotriva Austriei, aliindu-se cu Italia. Cu toate că italienii au fost înfrânţi la Custozza, totuşi, în urma victoriei obţinute de prusaci la Sadowa, Italia va câştiga şi ea Veneţia. Cu tot acest nou câştig teritorial, Italia îşi va menţine în continuare anumite revendicări la graniţa cu Austria, în zonele Trentino (Tirolul de Sud) şi Triest. Problema acestor regiuni nu va fi soluţionată decât după Primul Război Mondial, tot în favoarea Italiei, provocând până atunci agitaţia continuă a naţionaliştilor italieni. În fine, în anul 1870, în contextul Războiului Franco-Prusian, trupele franceze se retrag din Roma şi regatul italian ocupă oraşul, stabilindu-şi aici capitala, în pofida opoziţiei Papei, refugiat în incinta palatului Vatican. În acest fel, în anul 1870, procesul de unificare politică a Italiei se încheiase. 3. Unificarea Germaniei În anul 1849, după înfrângerea Revoluţiei şi eşecul unificării liberale a Germaniei, regele Frederic Wilhelm al IV-lea încerca să realizeze o unificare a statelor germane sub egida conservatoare a Prusiei. În 1850 însă, Austria, având şi sprijinul Rusiei, se opune în mod decisiv acestei iniţiative, pentru a-şi menţine influenţa în Germania. Acest lucru va umili însă Prusia şi o va determina să încerce, pe viitor, o unificare realizată împotriva voinţei Austriei, abandonându-se definitiv ideea realizării Germaniei Mari, adică a includerii Austriei în acest proces. Între anii 1850 şi 1862, Prusia trece prin dificultăţi politice interne, provocate de revendicările partidelor liberale. În acelaşi timp însă, ea cunoaşte, alături de întreaga Germanie, o puternică dezvoltare economică, o creştere demografică, o extindere a reţelei de cale ferată. În anul 1861, tronul era ocupat de către regele Wilhelm I, iar în anul 1862 acesta îl numeşte în fruntea guvernului prusac pe Otto von Bismarck, omul politic care va realiza, până în 1871, unificarea Germaniei, după care va impune întregii Europe un nou sistem al relaţiilor internaţionale. Bismarck a dus o politică extrem de consecventă, având ca unic obiectiv unificarea Germaniei în jurul Prusiei, cu ajutorul forţei militare. Pe plan intern, el promovează o politică autoritară, nesocotind opoziţia liberală din Parlament, atunci când aceasta refuză să voteze creditele militare solicitate de guvern. Bismarck era convins că numai un stat puternic, condus cu o mână de fier, de la centru, va reuşi să realizeze obiectivul propus. Introducând serviciul militar obligatoriu cu o durată de trei ani, efectuând mari cheltuieli militare, Prusia şi-a făurit o armată modernă, comandată de generali capabili, cum erau Moltke sau Roon. Principalul obstacol în calea realizării unităţii Germaniei era Austria. În anul 1863, de pildă, diplomaţia vieneză va încerca să realizeze o federaţie a statelor germane din Sud în jurul Austriei, alianţă care ar fi dus la ruină preponderenţa prusiană în Germania. Din fericire pentru Prusia, planul a eşuat, datorită particularismului manifestat de prinţii germani. În consecinţă, Bismarck se pregăteşte asiduu în vederea unui război antiaustriac, dar, în acelaşi timp, acţionează cu mare abilitate diplomatică. În anul 1862, el încheie un tratat de liber- schimb cu Franţa, accentuând izolarea economică a Austriei. Apoi, îşi asigură amiciţia Rusiei, 113închizând frontierele Prusiei, în 1863, în faţa polonezilor care se revoltaseră şi care încercau să se refugieze din faţa represiunii ruseşti. De altfel, Rusia se îndepărtase de Austria, după ce aceasta refuzase să o ajute în timpul Războiului Crimeii, cu toate că Rusia o sprijinise la 1848. În fine, în anul 1864, problema ducatelor daneze Schleswig şi Holstein îi furnizează lui Bismarck un bun pretext de acţiune. Aceste ducate, care făcuseră parte din Imperiul Romano- German şi fuseseră atribuite Danemarcei în 1815, sunt revendicate acum de către Dieta Confederaţiei Germane, pentru a fi restituite unui principe german. Bismarck obţine din partea Dietei ca aceasta să mandateze Prusia şi Austria cu misiunea de a porni în comun un război împotriva Danemarcei, pentru recuperarea ducatelor. În 1864, după un scurt conflict militar, Danemarca cedează ducatele disputate Prusiei şi Austriei. Administrarea acestora devine însă un măr al discordiei între cele două mari puteri, situaţie pe care Bismarck o anticipase şi pe care o dorea, pentru a avea un motiv de război cu Austria. În 1865, Bismarck obţine neutralitatea Franţei în perspectiva viitorului conflict. Franţa era interesată să spargă alianţa prusiano-austriacă şi, totodată, dorea să dea satisfacţie Italiei în problema Veneţiei. În consecinţă, Napoleon al III-lea va asista pasiv la creşterea puterii prusiene, în schimbul promisiunii lui Bismarck de a se alia cu Italia şi de a o ajuta să cucerească Veneţia. De altfel, Napoleon nu credea că Prusia va reuşi să înfrângă atât de uşor Austria. În anul 1866, Prusia pornea războiul şi obţinea o victorie rapidă, zdrobitoare, asupra austriecilor, la Sadowa. În urma ei, Italia primea Veneţia (singurul câştig, discutabil şi indirect, pe care îl obţinea Franţa, în schimbul neutralităţii sale), iar Prusia făcea un pas esenţial spre unificare. Prusia primea ducatele daneze, anexa o serie de alte state germane, între care Hanovra, şi obţinea dizolvarea Confederaţiei Germane, ceea ce însemna eliminarea definitivă a influenţei Austriei din Germania. În locul vechii Confederaţii, se crea Confederaţia Germană de Nord, care reunea în jurul Prusiei toate statele germane de la Nord de râul Main. Doar cele patru mari state din Sud, Bavaria, Würtemberg, Baden şi Hessa-Darmstadt mai rămâneau în afara dominaţiei Prusiei. Ele erau susţinute de Franţa, alarmată acum de întărirea considerabilă a Prusiei. Franţa era extrem de nemulţumită de faptul că, datorită politicii abile a lui Bismarck, forţa Prusiei crescuse atât de mult, fără ca Franţa să primească vreo compensaţie care să echilibreze situaţia. Prusia organizează Confederaţia Germană de Nord, convocând un Reichstag (Parlament), ales prin vot universal, care adoptă o Constituţie a Confederaţiei, în 1867, menită să asigure o cât mai bună coeziune noii structuri politice. Instituţiile create în acest scop erau Parlamentul bicameral al Confederaţiei, preşedintele ereditar al acesteia, care era regele Prusiei, precum şi un unic cancelar, desemnat în persoana lui Bismarck. Ultimul obstacol în calea realizării unificării depline a Germaniei, care să includă şi statele din Sud, era Franţa. Bismarck se va pregăti de război, atrăgându-şi, mai întâi, sprijinul statelor germane în discuţie. În 1870, pretextul războiului va fi oferit de candidatura unui Hohenzollern la tronul vacant al Spaniei. Această candidatură a provocat reacţia violentă a Franţei şi, cu toate că regele Wilhelm I, în mod prudent, a cedat în chestiunea respectivă, anturajul lui Napoleon al III-lea a împins Franţa spre război, situaţie exploatată fără scrupule de către Bismarck. Acesta va aranja lucrurile de o asemenea manieră, inclusiv falsificând textul unei depeşe diplomatice destinate presei (celebra “telegramă de la Ems”), încât Franţa, iritată şi ofensată, ajunge să declanşeze, în mod hazardat, războiul cu Prusia. În acest conflict, armatele Confederaţiei Germane de Nord, aliate cu cele ale statelor germane din Sud, obţin un succes categoric împotriva Franţei. Germanii vor folosi din plin tehnica de luptă modernă, concentrându-şi trupele rapid, cu ajutorul transportului feroviar, utilizând telegraful şi o artilerie eficientă, dotată cu tunuri de oţel fabricate de uzinele Krupp. După numai o lună de ostilităţi, armata franceză capitula în septembrie 1870, la Sedan, însuşi împăratul Napoleon al III-lea fiind luat prizonier. La Paris, Corpurile Legislative îl declarau pe împărat detronat, numind un guvern care să continue războiul. În ianuarie 1871, francezii sunt definitiv înfrânţi şi cer armistiţiu, iar în mai 1871 se semnează Tratatul de pace de la Frankfurt. În urma acestuia, Franţa ceda Germaniei două provincii, Alsacia şi partea germanofonă a Lorenei, având de plătit şi o indemnizaţie de război de 5 miliarde de franci. În ianuarie 1871, la Versailles, Wilhelm I era proclamat împărat al Germaniei, 114iar Constituţia Confederaţiei de Nord era extinsă şi asupra statelor din Sud. O dată cu proclamarea Reich-ului, unificarea Germaniei era pe deplin realizată. 115 Lecţia nr. 19 Franţa în perioada 1871-1914 1. Încheierea Războiului Franco-Prusian şi Comuna din Paris În februarie 1871, după încheierea armistiţiului franco-german, oamenii politici care preluaseră conducerea Franţei în urma detronării lui Napoleon al III-lea convoacă o Adunare Naţională, aleasă prin vot universal. Ea avea misiunea de a restabili pacea şi de a instaura un nou regim politic în Franţa. Alegătorii, în special cei din zonele rurale, confruntaţi cu efectele dezastruoase ale războiului, au votat mai ales cu candidaţii monarhişti, catolici şi conservatori, care erau partizani ai păcii. Astfel, monarhiştii dobândeau majoritatea în Adunare. Republicanii, mobilizaţi de radicalul Gambetta, care formaseră guvernul Apărării Naţionale în septembrie 1870, conducând apoi lupta împotriva germanilor, doreau să continue războiul. În urma alegerilor, ei nu obţin însă decât o treime din totalul fotoliilor parlamentare. Adunarea îi încredinţează conducerea guvernului lui Adolphe Thiers, experimentat om politic de orientare orléanistă. Thiers încheie pacea cu Germania, având de făcut faţă, în acelaşi timp, unei sângeroase insurecţii muncitoreşti pariziene, desfăşurată în perioada martie-mai 1871 şi cunoscută sub numele de Comuna din Paris. Timp de câteva luni înainte, capitala fusese supusă asediului prusac, ceea ce adusese mari suferinţe şi lipsuri populaţiei. Parizienii care apăraseră capitala dispuneau acum de arme şi erau nemulţumiţi de politica Adunării Naţionale (majoritar monarhistă şi dornică de pace), adunare care îşi stabilise sediul la Versailles. Revolta, care va cuprinde îndeosebi muncitorimea, era condusă de republicani de tradiţie iacobină, de membri ai asociaţiei muncitoreşti mondiale Internaţionala Socialistă, de orientare marxistă, precum şi de anarhişti, adepţi ai doctrinei revoluţionarului rus Bakunin. Revoluţionarii au ocupat principalele instituţii pariziene, au arborat drapelul roşu şi au solicitat autonomia comunelor, o formă de organizare politico-administrativă care să le permită muncitorilor realizarea programului lor social extremist. Adunarea Naţională şi guvernul condus de Thiers au trimis armata în Paris, pentru a restabili ordinea legală. Înfruntările dintre trupele guvernului şi insurgenţi au fost extrem de sângeroase. Comunarzii comiseseră mari excese în Paris, în tradiţia Terorii iacobine, ceea ce a provocat o replică tot atât de necruţătoare din partea autorităţilor. Zeci de mii de comunarzi, în special muncitori, au fost împuşcaţi sau deportaţi. Acest lucru a provocat o nouă decapitare a mişcării socialiste şi muncitoreşti franceze, dar şi adâncirea resentimentelor nutrite de “proletari” faţă de “burghezie” (termenul ideologic ostil pe care îl foloseau muncitorii pentru desemnarea categoriilor sociale înstărite). 2. Întemeierea Republicii a III-a Evoluţia politică a Franţei, în intervalul cuprins între anii 1871-1914, poate fi împărţită în trei faze: perioada “republicii conservatoare” (1871-1879); “perioada republicii moderate” (1879- 1899); perioada “republicii radicale” (1899-1914). În anul 1871, cea mai mare parte a francezilor, îndeosebi provincia rurală, doreau un regim care să aducă stabilitatea şi ordinea, după tulburările traversate. Această dorinţă va fi exprimată politic de grupările politice de dreapta, monarhiste, catolice şi conservatoare. Monarhiştii, aflaţi în majoritate în Adunarea Naţională, erau divizaţi însă în două grupări: legitimiştii, adepţii readucerii pe tron a Bourbonilor, şi orléaniştii, fideli urmaşului lui Ludovic-Filip. În această situaţie, Thiers amână problema restaurării monarhiei, constatând că un regim republican este de natură să îi dezbine mai puţin pe francezi. Ralierea lui la ideea republicană antrenează însă căderea sa de la guvern, în anul 1873, datorită presiunilor dreptei monarhice majoritare. În locul său, Adunarea îl aduce în fruntea guvernului pe mareşalul Mac-Mahon, un monarhist convins. El nu va reuşi însă să restabilească monarhia, datorită faptului că pretendentul la tron, contele de Chambord, un Bourbon care mai credea încă în principiile monarhiei de drept divin, refuză să accepte condiţiile puse de monarhiştii moderaţi orléanişti, respectiv introducerea unui regim monarhic parlamentar. 116 Neexistând altă soluţie, Restauraţia era amânată, iar în anul 1875 se adoptă o serie de legi constituţionale, care ar fi putut servi tot atât de bine unei republici parlamentare cât şi unei monarhii parlamentare, dorită încă de o mare parte a Adunării. Şeful statului primeşte totuşi denumirea de preşedinte al Republicii, titulatură pe care Adunarea a votat-o cu o majoritate de un singur vot. O Adunare Legislativă cu sentimente monarhiste fonda astfel regimul Republicii a III-a, pe care îl considera o soluţie provizorie, dar care va dăinui neschimbat până în anul 1940. Constituţia instituia un parlament bicameral, numit Adunarea Naţională. Camera Deputaţilor era aleasă prin vot universal direct, iar Senatul printr-un vot universal indirect, care favoriza provincia, în ideea ca această ultimă Cameră să reprezinte un element conservator, de echilibru. Deşi preşedintele avea un mandat foarte lung, de şapte ani, el nu era ales de electorat, ci de Adunare, şi avea atribuţii limitate. Guvernul nu depindea de preşedinte, ci doar de Parlament. Preponderenţa categorică o avea, aşadar, Adunarea Naţională, care putea să provoace schimbarea guvernului cu mare uşurinţă, ceea ce va duce la instabilitate guvernamentală. Un asemenea regim politic, în care executivul are o autoritate redusă, depinzând în mod prea strict de voinţa Parlamentului, se numeşte “guvernământ al Adunării”. El se deosebeşte de un regim parlamentar clasic, de tip britanic, în care există un echilibru mai strâns între puterea guvernului şi cea a Parlamentului. Primul preşedinte al acestei republici, ales în 1875, a fost mareşalul Mac-Mahon, care încearcă să continue linia conservatoare anterioară. În anul 1876 însă, alegerile pentru Camera Deputaţilor aduc aici o majoritate republicană, care intră în conflict cu orientarea de dreapta a preşedintelui. Sprijinindu-se pe Senat, Mac-Mahon dizolvă în 1877 Camera Deputaţilor, organizând noi alegeri, în acord cu competenţele sale constituţionale. Acestea au fost câştigate însă din nou de republicani, situaţie în care preşedintele trebuie să se resemneze şi să accepte un guvern republican. În anul 1879, alegerile pentru Senat aduc şi aici o majoritate republicană, iar Mac-Mahon demisionează. Speranţele monarhiştilor francezi se risipeau în acest fel pentru totdeauna, chiar dacă linia lor politică de dreapta, clericală şi conservatoare, va continua să rămână influentă în politica şi ideologia franceză, începând un lung şi dificil proces de acomodare cu regimul republican. 3. Perioada “republicii moderate” (1879-1899) După 1879, o dată cu alegerea ca preşedinte a republicanului moderat Jules Grévy, începea o nouă perioadă politică, cea a “republicii moderate” (sau “oportuniste”, cum a fost ea numită de către adversarii respectivei orientări). După ce au obţinut victoria în faţa adversarilor lor de dreapta, republicanii se divizează în două orientări: moderaţii şi radicalii. Moderaţii doreau efectuarea unor reforme prudente şi erau, totodată, adepţii unui liberalism total în sfera economică. Ei au convingerea că statul nu trebuie să intervină deloc în economie, domeniu care este de competenţa exclusivă a iniţiativei private. În consecinţă, republicanii moderaţi francezi se arată reticenţi şi conservatori în privinţa rezolvării problemelor sociale, abţinându-se de la orice intervenţie în sprijinul categoriilor defavorizate. Radicalii nu doreau nici ei ca intervenţia statului să afecteze iniţiativa privată, dar considerau totuşi că în anumite cazuri era necesară şi promovarea unor politici sociale, de protejare a muncitorilor. Totodată, republicanii radicali preconizau introducerea unui sistem de impozit progresiv pe venit, care să-i impună pe cei bogaţi într-o măsură mai mare decât pe cei cu venituri modeste. Radicalii erau extrem de ostili influenţei clerului catolic, pe care îl considerau favorabil regimului monarhic. În consecinţă, ei promovează o virulentă politică anticlericală, de laicizare a statului, de răspândire în rândurile cetăţenilor a ideologiei republicane. În perioada 1879-1899, guvernarea se află în mâinile republicanilor moderaţi. Deşi nu erau majoritari în Adunare, ei reuşesc să se menţină la putere, sprijinindu-se, în mod alternativ, pe dreapta conservatoare şi pe stânga radicală, pentru a-şi asigura sprijinul parlamentar necesar guvernării. Este o epocă prosperă, de mare expansiune industrială şi colonială, în care interesele economice ale marii burghezii bogate sunt bine reprezentate de această republică moderată, deoarece ea menţine o stabilitate prielnică afacerilor şi este ostilă reformelor sociale de natură să prejudicieze cadrul respectiv. Una dintre cele mai importante măsuri adoptate în această perioadă a fost reorganizarea învăţământului pe o bază laică, efectuată de către ministrul Instrucţiunii, Jules Ferry. Prin legislaţia 117promovată de Ferry, se introduce învăţământul primar de stat, gratuit şi obligatoriu, iar dreptul ordinelor religioase de a întreţine instituţii particulare de învăţământ este sever limitat. Republicanii urmăreau ca pe această cale să diminueze influenţa ideologică a Bisericii, educaţia urmând să se facă de acum înainte doar în profitul ideilor laice ale statului republican, liberal şi democratic. Laicizarea învăţământului a contribuit în mod decisiv la triumful unui regim politic modern în Franţa, la crearea unei societăţi burgheze, egalitaristă şi democratică, în care toţi cetăţenii vor împărtăşi aceleaşi idei, credinţe şi simboluri politico-naţionale. Demolarea edificiului învăţământului catolic va duce la o nivelare a idealurilor, la înlocuirea viziunii ierarhice asupra societăţii, care punea accentul pe originalitatea şi destinul aparte al fiecărei categorii sociale, cu o concepţie egalitară, potrivit căreia toţi cetăţenii sunt asemenea. În vederea înfăptuirii acestor transformări, esenţiale pentru societatea franceză, învăţământului reorganizat de Jules Ferry i se adaugă serviciul militar obligatoriu, precum şi celebrarea oficială a sărbătorilor republicane. Toate acestea vor desăvârşi procesul de creare a unei naţiuni omogene, în cadrul căreia statul modern îşi îndeplineşte principala sa funcţie, de creare şi administrare a acelor obiecte identice care sunt cetăţenii. În pofida unor asemenea succese, republica moderată nu a fost scutită de o serie de crize. Una dintre ele va fi aşa-numita “afacere Boulanger” (1887). Chiar dacă monarhiştii nu mai deţineau majoritatea parlamentară, liderii lor nu pierduseră speranţa de a recuceri puterea. În acest scop, ei se aliază cu acea parte a opiniei publice, extrem de numeroasă, care profesa un naţionalism axat pe ideea revanşei asupra Germaniei şi a recuperării provinciilor pierdute. Monarhiştii şi naţionaliştii se vor uni astfel în efortul de a combate republica. În acest scop, în anul 1887, ei găsesc ocazia de a se folosi de personalitatea generalului Boulanger, un personaj mediocru, o vreme ministru de Război, care agita spiritele, în mod demagogic, pe tema “revanşei”. Imensa popularitate pe care reuşeşte să şi-o câştige generalul în mediile cele mai diverse (monarhişti, bonapartişti, naţionalişti, ba chiar şi radicali extremişti) a dat speranţe adversarilor republicii moderate că acesta se va pune în fruntea unei lovituri de stat. La momentul decisiv însă, lui Boulanger îi va lipsi curajul necesar în acest sens, ceea ce a condus la falimentul întregii mişcări boulangiste şi la salvarea Republicii. După această criză, care a zguduit Franţa, se produce o regrupare a forţelor politice, de data aceasta în sensul consolidării “republicii moderate”. Dreapta, jenată de eşecul aventurii sale, renunţă încă o dată la planurile de Restauraţie sau dictatură şi încearcă să se apropie de marea burghezie care conducea republica moderată. Alianţa dintre dreapta aristocratică şi marea burghezie urma să fie întărită de liantul ideologic al naţionalismului revanşard. Chiar şi clerul catolic încearcă, după 1892, să se desprindă de monarhism, să accepte Republica şi să promoveze un activism politic de tendinţă conservator-socială. Radicalii îşi moderează şi ei discursul politic după 1887, atenuând tradiţiile lor iacobine, dar renunţă, în acelaşi timp, şi la accentele naţionalist-şovine, care îi aduseseră pe unii reprezentanţi ai lor alături de Boulanger. Muncitorimea, decepţionată de eşecul radicalismului, se orientează într-un mod şi mai ferm spre socialism. În anul 1893, regimul “republicii moderate” este afectat de un nou scandal politic, cunoscut sub numele de “afacerea Panama”. Era vorba despre un scandal de corupţie, ocazionat de falimentul societăţii pe acţiuni care se angajase să taie istmul din America Centrală. Cu această ocazie, se dezvăluia imensa corupţie care domnea în rândurile republicanilor moderaţi aflaţi la putere, corupţie care reunea sub cupola aceloraşi interese oamenii politici şi marea burghezie de afaceri. 4. “Afacerea Dreyfus” Criza care va zgudui cel mai profund regimul, determinând împărţirea întregii Franţe în două tabere adverse, a fost aşa-numita “afacere Dreyfus”. În anul 1894, pe baza unor probe îndoielnice, căpitanul Dreyfus, un ofiţer din Statul-Major al armatei franceze, de origine evreu, a fost învinuit că a furnizat secrete militare Germaniei, drept care va fi condamnat de un tribunal militar la deportare pe viaţă, pentru înaltă trădare. Dreyfus susţinea însă că este nevinovat şi cerea revizuirea procesului. Tribunalul, în schimb, susţinut de armată şi de guvern, se va opune revizuirii judiciare solicitate, afirmând că justiţia militară nu putea să greşească. 118 Afacerea a luat rapid o turnură politică şi chiar ideologică. Dreapta, conservatorii şi naţionaliştii se împotriveau în mod vehement revizuirii procesului, afirmând că acest lucru ar aduce prejudicii intereselor naţionale, iar onoarea Franţei şi a armatei ar fi pătată. Stânga radicală, în schimb, precum şi socialiştii, susţinuţi frenetic de articolele lui Émile Zola, solicită revizuirea procesului, afirmând că salvarea unui singur nevinovat, în numele adevărului şi al justiţiei, este mai preţioasă decât menajarea orgoliilor naţionaliste ale cercurilor militare. În cele din urmă, după ani întregi de dezbateri furtunoase, procesul a fost revizuit, sub presiunea opiniei publice, iar Dreyfus va fi reabilitat şi reintegrat în armată, în anul 1906. Disputa publică din jurul “afacerii Dreyfus” a condus, după 1900, la unificarea forţelor militarismului, naţionalismului şi clericalismului, împotriva Republicii radicale, a idealurilor laice şi liberale. Punând în evidenţă divizarea aproape simetrică a Franţei între aceste două curente divergente, finalul “afacerii Dreyfus” a demonstrat, totodată, faptul că opinia publică franceză era capabilă să se mobilizeze şi chiar să câştige lupta dusă pentru apărarea unui ideal umanitar şi liberal, împotriva ideologiei naţionaliste. 5. Perioada 1899-1914: liberalismul radical şi dezvoltarea economică Agitaţia naţionalistă generată de “afacerea Dreyfus” a provocat o apropiere între radicali şi socialişti, care se unesc într-un “Bloc al Stângii”, în vederea apărării instituţiilor republicane. Până la Primul Război Mondial, Franţa a fost guvernată de către această nouă orientare politică, radicală, republica deschizându-se larg înspre noile categorii sociale, reprezentate de partidele de stânga. Schimbarea politică reflecta modificările sociale, democratizarea profundă a societăţii, datorată îmbunătăţirii situaţiei materiale a unor categorii tot mai largi de cetăţeni. La fel ca întreaga Europă, Franţa cunoaşte în această perioadă o creştere economică accentuată. Este adevărat, industrializarea Franţei nu a fost atât de completă precum cea a Marii Britanii, iar ritmul dezvoltării sale va fi net depăşit de cel existent în Germania sau în Statele Unite. Pe ansamblul economiei sale, Franţa continua să deţină un sector agricol cu o pondere foarte importantă, sector bazat, în cea mai mare parte, pe mica proprietate şi pe activitatea micilor arendaşi. Gradul de ocupare a forţei de muncă, în economia franceză a vremii, se echilibra, aşadar, între agricultură şi industrie. În pofida acestui element de retardare socio-economică, Franţa era o ţară prosperă. Deşi revine la o politică protecţionistă, pentru a-şi proteja agricultura sau industria textilă, comerţul său extern era foarte activ, situând-o pe locul patru în lume. La fel se prezenta circulaţia sa financiară, care o situa pe locul al treilea în ierarhia mondială. Franţa era un mare exportator de capital, împrumuturile sale externe atingând 45 de miliarde de franci, în anul 1914, faţă de 80 de miliarde ale Angliei şi numai 30 de miliarde ale Germaniei. Ca peste tot în secolul al XIX-lea, nucleul dezvoltării industriale se baza pe industria siderurgică şi metalurgică. Producţia de cărbuni creştea de la 13 milioane de tone, în anul 1872, la 43 de milioane de tone, în 1913, iar producţia de oţel ajungea la 4,5 milioane de tone, în acelaşi an. Tot în 1913, Franţa producea deja 45.000 de automobile. În aceste sectoare industriale se realizau şi cele mai semnificative concentrări de capital, care duc la apariţia unor trusturi puternice, îndeosebi în industria metalurgică din Masivul Central şi din Lorena franceză. Această remarcabilă expansiune economică permitea o mai bună salarizare a muncitorilor, precum şi lărgirea timpului liber al acestora, fenomene care generează, la rândul lor, mari consecinţe economice şi sociale. Populaţia reuşeşte să economisească acum o parte a veniturilor sale, investindu-le în îmbunătăţirea nivelului său de trai, în consum şi în petrecerea mai variată a surplusului de timp liber pe care îl are la dispoziţie. Toate acestea vor fi de natură să stimuleze pe mai departe activitatea economică şi să amelioreze calitatea vieţii. În planul vieţii politice, în urma regrupării stângii republicane, ocazionată de “afacerea Dreyfus”, radicalii preiau conducerea guvernului, în anul 1899. În acest guvern intra pentru prima dată şi un socialist, Alexandre Millerand. Pentru socialişti, care îşi propuneau ca obiectiv final desfiinţarea “societăţii burgheze” şi înlocuirea ei cu o republică socială, ideea colaborării cu un guvern “burghez” ridica numeroase probleme. Mulţi socialişti acceptă însă o asemenea colaborare, în ideea că pe această cale pot fi obţinute o serie de avantaje concrete pentru muncitori. Se 119înfiinţează chiar un Partid Radical-Socialist, care ilustrează această politică de colaborare între socialiştii reformişti moderaţi şi republicanii cei mai radicali. Radicalii aflaţi la guvernare se aliază, aşadar, cu radicalii-socialişti şi chiar cu socialiştii reformişti, potrivit formulei politice “nici un duşman la stânga”. Chiar şi foştii republicani moderaţi agreează acum această politică de stânga, sprijinind guvernările radicale, într-un efort concertat de combatere a dreptei naţionaliste şi conservatoare. Principalul reprezentant al curentului politic radical a fost Georges Clemenceau, care s-a ilustrat prin politica sa energică, desfăşurată în calitate de prim-ministru al câtorva guverne din această perioadă (1906-1909, 1917-1920). Consecvent tradiţiilor sale ideologice “iacobine”, Blocul de Stânga aflat la guvernare atacă din nou clericalismul şi ordinele religioase, cu scopul de a lichida definitiv influenţa lor asupra învăţământului particular. Această situaţie duce la tensionarea relaţiilor dintre Franţa şi Vatican, criză tranşată de radicali în anul 1905, prin separarea Bisericii de Stat şi prin denunţarea Concordatului. 6. Mişcarea socialistă şi dreapta naţionalistă Franţa cunoaşte în această perioadă un puternic reviriment al mişcării muncitoreşti şi al socialismului. Încă din anul 1879, Jules Guesde înfiinţase un partid muncitoresc, de orientare marxistă, revoluţionară, care îşi propunea făurirea unei societăţi socialiste, în care proprietatea privată să fie înlocuită cu cea colectivă, iar puterea politică să fie exercitată de muncitori. Socialiştii guesdişti respingeau categoric orice colaborare cu partidele considerate burgheze. Altă ramură a socialismului francez era cea reformistă, condusă de Jean Jaurès. Şi Jaurès dorea schimbarea societăţii capitaliste, şi nu doar îmbunătăţirea ei, dar credea că în acest scop socialiştii pot să colaboreze cu guvernele “burgheze”, folosind lupta parlamentară. În anul 1905 însă, cele două orientări (revoluţionară şi reformistă) fuzionează, formându-se un partid socialist unificat, care colabora cu mişcarea internaţională a partidelor socialiste, aşa numita Internaţională a II-a. Sindicatele, la rândul lor, se unifică pe plan naţional, formând Confederaţia Generală a Muncii (CGT). Această organizaţie, care dorea şi ea înlocuirea “societăţii burgheze”, acţiona însă separat de mişcarea politică, parlamentară, a socialiştilor. Ea preconiza distrugerea regimului social şi politic capitalist prin metoda grevei generale, destinată să paralizeze complet economia. Mişcarea sindicală, precum şi acţiunea politică a partidelor socialiste au reuşit să obţină o serie de succese pe plan social, concretizate prin adoptarea unei legislaţii muncitoreşti de către guvernele radicale. În anul 1900 se limitează ziua de muncă la 10 ore pentru femei şi copii, în 1906 este legiferat repausul duminical, iar în 1910 se încearcă introducerea unui sistem modest de pensii de vârstă pentru muncitori. Totuşi, legislaţia socială a republicii radicale franceze rămâne mult în urma celei adoptate în Anglia de către conservatori sau în Germania de către Bismarck. Fractura existentă între revendicările muncitorilor, pe de o parte, şi spiritul individualist, antietatist, al claselor burgheze, pe de altă parte, rămâne o trăsătură specifică societăţii franceze, care va favoriza, şi pe mai departe, existenţa unei puternice mişcări politice de stânga. Aceeaşi divizare a societăţii şi opiniei publice franceze se menţine şi în partea opusă a spectrului politic, unde există o influentă mişcare de dreapta, compusă din naţionalişti, conservatori şi catolici. Naţionalismul francez nu se limitează la revanşismul antigerman, ci ambiţionează să construiască o nouă Franţă, conştientă de forţa şi misiunea sa. Într-o primă fază, se manifestă doctrina “naţionalismului integral”, ilustrată de lorenul Maurice Barrès. Acesta glorifică tradiţiile ancestrale ale Naţiunii, opunându-le crezului raţionalist-umanitar şi universalist al Republicii. Pe lângă apelul la gloria trecutului, Barrès încearcă să demonstreze “superioritatea” francezilor cu ajutorul teoriilor rasiste, prezentate într-o formă ştiinţifică. Ideile lui Barrès sunt duse mai departe de Charles Maurras, care înfiinţează mişcarea politică de dreapta “Action française”. Naţionalismul lui Maurras continuă tradiţiile Franţei regaliste, este profund catolic şi clerical. Doctrina naţionalistă se împleteşte cu o critică a societăţii moderne, văzută ca o lume care distruge ierarhiile tradiţionale, este individualistă şi materialistă. Această modernizare nefastă, crede Maurras, explică slăbiciunea şi decadenţa Franţei, înfrângerea ei de către germani. 120 Specific naţionalismului francez este şi faptul că, spre deosebire de imperialismul german sau britanic, acesta se arăta dezinteresat de expansiunea colonială, fiind mai mult retoric şi demagogic, decât pragmatic. În timp ce dreapta naţionalistă se concentra asupra proslăvirii tradiţiilor franceze şi a denigrării Germaniei, guvernele republicane, liberale, erau cele care conduceau politica de făurire a Imperiului de peste mări, un imperiu care cuprindea, în principal, Africa de Nord-Vest şi Indochina. Dar, pe măsură ce anul 1914 se apropia, opinia publică franceză se arăta tot mai favorabilă faţă de ideea războiului cu Germania, în vederea redobândirii provinciilor pierdute. În anul 1913 era ales preşedinte Raymond Poincaré, un republican moderat, naţionalist şi conservator. Chiar şi radicalii conduşi de Clemenceau se îndreptau, treptat, spre o asemenea atitudine războinică. Singurii care rămâneau pacifişti erau socialiştii, care militau pentru înfrăţirea muncitorilor de pretutindeni şi considerau că naţionalismul nu reprezintă decât o diversiune burgheză, menită să abată atenţia popoarelor din direcţia luptelor sociale anticapitaliste. În iulie 1914 însă, în momentul declanşării războiului, Jaurès era asasinat, un eveniment ce simboliza perfect angajarea unanimă a Franţei în drama sângeroasă care se prefigura. 121 Lecţia nr. 20 Marea Britanie în perioada 1868-1914 Deşi reforma electorală din 1867 a fost înfăptuită de către conservatori, extinderea drepturilor electorale îi va aduce la putere, începând cu anul 1868, pe liberali. Sistemul alternanţei la guvernare a celor două mari partide britanice continuă şi în această perioadă. Până în 1915, liberalii vor forma şapte cabinete, guvernând aproximativ 24 de ani, iar conservatorii cinci cabinete, extinse tot pe o perioadă de circa 24 de ani. 1. Liberalismul lui William Gladstone (1868-1874) Patru guverne liberale au fost conduse de William Gladstone, cel mai important om de stat al liberalismului englez. Formaţia sa, desăvârşită la Oxford, îmbina principiile creştinismului, clasicismului şi umanismului liberal. Convingerile sale politice îl vor împinge să ia apărarea cauzei libertăţii pretutindeni în lume, aşa cum o va face în cazul drepturilor religioase din Marea Britanie, în cazul italienilor, al irlandezilor şi chiar al pretenţiei statelor americane sudiste de a-şi apăra drepturile în faţa guvernului federal. Iniţial, Gladstone a fost un tory reformist, rămânând mereu un adept entuziast şi în acelaşi timp tenace al reformelor modernizatoare. Gladstone a creat, de fapt, un nou Partid Liberal, sintetizând o nouă formaţiune, din vechile curente ale aristocraţiei whig, ale burgheziei industriale liber-schimbiste (“manchesteriene”) şi ale radicalilor mic-burghezi. Acest partid era mult mai bine adaptat în faţa cerinţelor unei societăţi moderne, pe cale de omogenizare. Din punct de vedere ideologic, liberalismul englez s-a sprijinit pe doctrina filosofului John Stuart Mill, care a modernizat utilitarismul lui Bentham şi a abandonat concepţia rigidă a laissez-faire-ului. Stuart Mill, un apologet al ideii de libertate, dorea o democraţie totală, bazată pe participarea conştientă a cetăţenilor la conducerea treburilor publice, dar, în acelaşi timp, semnala pericolele tiraniei majorităţii, ale tendinţelor uniformizante pe care le generează egalitarismul. Prima guvernare Gladstone, dintre anii 1868-1874, a fost cea mai rodnică în reforme îndrăzneţe şi profunde. Legea Educaţiei, din anul 1870, oferea subvenţii de stat şi şcolilor comunale de altă confesiune decât cea anglicană, înlăturând astfel o discriminare importantă. Ulterior, din anul 1872, se asigura şi accesul egal în universităţi, fără deosebire de confesiune, ştergându-se caracterul exclusiv anglican, de până atunci, al învăţământului superior englez. Monopolul spiritual anglican era abolit, în numele toleranţei religioase promovate de liberali. În plan politic, importantă este legea care introducea votul secret, în anul 1872, dar mai ales reglementarea accesului la funcţii în administraţia publică pe bază de examen oficial, şi nu prin numire, cum fusese cazul până la acea dată (1870). În urma acestei reforme se va îmbunătăţi radical atât calitatea cât şi independenţa corpului funcţionarilor publici. Reforma din domeniul militar avea ca scop înlocuirea armatei de mercenari, angajată pe viaţă, existentă în Anglia până atunci. Se aboleşte sistemul de cumpărare a gradelor de ofiţer, se instituie un serviciu de recrutare în armată pe termen scurt (care va crea trupe de rezervă), se instituie garnizoane permanente pe teritoriul britanic, iar întreaga armată este subordonată Ministerului de Război. Guvernarea liberală face şi primii paşi în direcţia împăcării cu Irlanda, un obiectiv pe care Gladstone îl va urmări întreaga viaţă. Criza irlandeză se acutizase după Războiul american de Secesiune, datorită faptului că mişcarea separatistă “Feniană” (înfiinţată în 1858), care utiliza metode teroriste de acţiune, era puternic sprijinită acum de emigraţia irlandeză de peste Ocean. Pentru a atenua tensiunile sociale, liberalii introduc în anul 1870 o Lege Agrară pentru Irlanda. Aceasta intervenea în raporturile dintre moşieri (preponderent englezi protestanţi) şi micii arendaşi (care erau irlandezi catolici), protejându-i pe arendaşi, prin fixarea unor niveluri mai echitabile ale arenzilor şi prin interzicerea expulzării arendaşului în absenţa unor despăgubiri pentru munca depusă. Măsura reprezenta o adevărată revoluţie pentru gândirea liberală, deoarece ea consacra intervenţia statului, din raţiuni sociale, în sfera unor contracte libere, încheiate între particulari. În acelaşi timp, reformele care asigurau egalitatea religioasă au contribuit şi ele la 122emanciparea irlandezilor. În anul 1868, Biserica anglicană din Irlanda se desparte de Stat, ceea ce elimina o serie de discriminări suferite de către irlandezii catolici. În plan politic, reforma electorală din 1867, precum şi introducerea votului secret, în 1872, au dat irlandezilor posibilitatea de a intra masiv în Parlamentul de la Londra. În anul 1874, liderul irlandez Charles Parnell fondează Partidul Naţional Irlandez, o formaţiune care milita pentru autonomie, utilizând ca metodă de acţiune lupta politică parlamentară. 2. Reforme conservatoare şi liberale (1874-1885) În anul 1874, sub conducerea premierului Benjamin Disraeli, începea o guvernare conservatoare care va dura până în 1880. Disraeli continuă linia politică modernă, a unei “democraţii tory”, pe care o imprimase deja partidului său. El leagă noul conservatorism de realizarea unor reforme sociale, având ca scop concilierea claselor muncitoare, integrarea lor deplină în societatea britanică. În anul 1875, conservatorii adoptă Actul asupra Sănătăţii Publice (Public Health Act), o reformă fundamentală, prin care se crea o reţea de instituţii sanitare, finanţate din fondurile publice. O altă măsură de aceeaşi natură a fost Legea cu privire la locuinţele meşteşugarilor, menită să diminueze mizeria din cartierele marilor oraşe (efect al revoluţiei industriale), introducând, pentru prima oară, o planificare urbană, coordonată şi subvenţionată de autorităţile locale. Prin asemenea reforme sociale, introduse în folosul categoriilor largi, defavorizate, conservatorii puneau capăt politicii liberalismului clasic, “manchesterian”, pentru care statul nu era decât un “paznic de noapte”, care nu trebuia să intervină în viaţa socială. Conservatorii promovează acum ideea unui stat care să se implice activ în sprijinul cetăţenilor. Politica lui Disraeli a dat Partidului Conservator o nouă orientare, adecvată lumii democratice care se prefigura, conservatorii având înţelepciunea de a se adapta, uneori chiar mai rapid decât liberalii, în faţa transformărilor din societatea britanică. Disraeli a învăţat înalta societate să nu se retragă din viaţa politică şi să nu se închidă într-o frustrare generată de pierderea privilegiilor sale, ci să coboare în stradă, să facă apel la mase şi să le solicite încrederea, în temeiul noilor reguli politice şi în ambianţa mentalităţilor democratice. Popularitatea conservatorilor nu s-a datorat numai politicii lor sociale. Ei au reuşit să comunice cu noua societate britanică democratizată şi folosind limbajul înţeles de toţi al naţionalismului, agitând mereu tema apărării intereselor Imperiului Britanic. Moderaţia lui Gladstone în problemele coloniale şi mai ales propunerile sale cu privire la autonomia Irlandei au oferit conservatorilor, de acum înainte, un subiect extrem de eficace în propaganda lor antiliberală. Între anii 1880-1885 Gladstone revine la guvernare, printr-o campanie electorală în care liberalii au combătut ceea ce ei calificau drept “şovinismul” cabinetului Disraeli. În 1881, guvernul Gladstone adoptă o nouă Lege Agrară în favoarea cultivatorilor irlandezi. Cu toate acestea, liberalii nu vor reuşi să rezolve chestiunea irlandeză. Aceasta era întreţinută de conexiunea strânsă existentă între problemele cu caracter social ale cultivatorilor irlandezi, pe de o parte, şi cererile politice de acordare a autonomiei, formulate de către lideri, pe de altă parte. Partidul lui Parnell utilizează în aceşti ani, în Cameră, tactica obstrucţiei parlamentare, care consta în blocarea lucrărilor legislative prin rostirea unor discursuri interminabile, în condiţiile în care, potrivit teoriei clasice a liberalismului, dreptul unui deputat de a-şi susţine părerile nu putea fi limitat în nici un fel. În acelaşi timp, în Irlanda continua să se manifeste terorismul agrar, îndreptat împotriva proprietarilor de pământ protestanţi. Cea mai importantă realizare a celei de-a doua guvernări Gladstone a fost adoptarea unei noi reforme electorale, în anul 1884, a treia de acest gen, după cele din 1832 şi 1867. Potrivit reformei respective, primeau drept de vot şi proprietarii sau chiriaşii cei mai modeşti, din mediul urban şi rural, ceea ce însemna, practic, că sufragiul se extindea şi asupra muncitorilor agricoli sau a minerilor, categorii mai sărace, excluse de censul în vigoare până atunci. Frontierele democraţiei politice se lărgeau astfel la maximum în rândurile populaţiei masculine, ajungându-se aproape la votul universal. Rămăseseră pe dinafară doar cetăţenii cei mai săraci, fără venituri, cum erau servitorii ori cei care nu deţineau nici măcar o locuinţă cu chirie sau nici o suprafaţă de pământ arendată. În acelaşi timp, mişcarea politică a “sufragetelor” întreţinea o puternică agitaţie în 123favoarea extinderii drepturilor politice şi asupra populaţiei feminine, idee care va dobândi tot mai mulţi adepţi până în anii Primului Război Mondial. Anglia efectuează în aceşti ani o reformă extrem de importantă şi la nivelul administraţiei locale. Printr-o serie de legi adoptate între anii 1888 şi 1894, atât de către guvernele liberale, cât şi de cele conservatoare, administraţia britanică se descentraliza, înfiinţându-se consilii locale alese de cetăţeni, la nivel de comitate, de oraşe şi de comune. Rezolvarea problemelor locale ieşea astfel de sub competenţa administraţiei centrale, decizia fiind transferată la nivel local, ceea ce a determinat o mai puternică implicare a cetăţenilor în viaţa publică. 3. Conservatorismul anilor 1886-1905: imperialism şi politici sociale Din anul 1886 începea o lungă perioadă de guvernare conservatoare, care durează până în 1905, întreruptă doar între anii 1892-1895. Cel mai cunoscut premier conservator din această perioadă a fost lordul Salisbury, succedat, între anii 1902-1905, de Arthur Balfour. Îndepărtarea liberalilor de la putere se datora îndeosebi politicii lor moderate în problema expansiunii coloniale şi în cea irlandeză, moderaţie puţin agreată de către publicul englez din această perioadă. Imperiul Britanic ajunge în acest timp la maxima sa înflorire, spre mândria cetăţenilor din metropolă. Cu toate că Anglia a rămas, în general vorbind, una dintre ţările cele mai refractare la ideologia şi sensibilitatea naţionalistă, totuşi ea cunoaşte acum o epocă de înflorire a unui naţionalism imperialist, centrat pe ideea expansiunii coloniale, a rolului civilizator al Marii Britanii în lume. Ideologia imperialismului britanic nu era lipsită de accente şovine, ilustrate de curentul “jingoismului”, şi va fi profesată de oameni politici cum erau Cecil Rhodes sau Joseph Chamberlain, ori de scriitori precum Rudyard Kipling. În anul 1886, în condiţiile în care, după reforma electorală din 1884, irlandezii lui Parnell reprezentau o forţă în Parlament, Gladstone propune o lege menită să acorde Irlandei dreptul la autoguvernare (Home Rule). Evident, liderul liberal a primit sprijinul parlamentar al deputaţilor irlandezi, dar a provocat, în schimb o sciziune în propriul partid. Aşa-numiţii “liberali unionişti” (adică adepţi ai menţinerii uniunii dintre Irlanda şi Marea Britanie) părăsesc Partidul Liberal şi trec la conservatori, asigurându-i astfel lui Salisbury o solidă majoritate parlamentară. Liberalii lui Gladstone, aliaţi cu irlandezii, mai încearcă încă o dată, în timpul guvernării lor din anii 1892-1895, să forţeze votarea legii privind autonomia Irlandei, dar aceasta va fi respinsă de Camera Lorzilor. În anul 1895, conservatorii şi “unioniştii”, bazându-se pe electoratul naţionalist, redobândesc majoritatea în Camera Comunelor, pecetluind încă o dată împingerea liberalilor într-o opoziţie fără ieşire. Guvernările conservatoare din perioada 1886-1905 continuă linia democratică şi socială imprimată iniţial de Disraeli. Un om politic reprezentativ în acest sens a fost Joseph Chamberlain. Iniţial, acesta făcuse parte din Partidul Liberal, dar în 1886 ia conducerea “liberalilor unionişti”, ostili autonomiei Irlandei, şi se alătură conservatorilor, devenind un campion al imperialismului britanic. El este un politician de tip nou, adaptat practicilor democratice, care foloseşte demagogia politică adresată maselor şi înţelege că, după 1884, partidele nu mai pot rămâne simple cluburi ale unei elite. Partidele trebuie să îşi creeze organizaţii centrale şi locale permanente, comitete de sprijin, trebuie să strângă fonduri importante în vederea susţinerii unor campanii electorale convingătoare, care să seducă masele şi să le câştige încrederea. Totodată, Chamberlain s-a distins ca un promotor al îmbunătăţirii condiţiilor de viaţă în marile oraşe şi ca un susţinător al extinderii drepturilor electorale, în 1884, astfel că, după 1886, el va aduce un suflu înnoitor şi în Partidul Conservator. În problema irlandeză, deşi resping proiectele de autonomie politică, conservatorii duc o politică abilă, semnificativă pentru reformismul şi moderaţia care le caracterizează doctrina. Acţiunea lor, de “ucidere a autonomiei prin amabilitate” (cum a fost numită în epocă), prevedea lărgirea autoguvernării locale şi mai ales răscumpărarea pământurilor deţinute de marii proprietari englezi. O nouă Lege Agrară pentru Irlanda, din anul 1903, acorda ţăranilor irlandezi credite cu dobânzi scăzute, subvenţionate de stat, prin intermediul cărora aceştia vor reuşi să cumpere pământurile pe care le lucrau. În acest fel, problema agrară era în sfârşit rezolvată, printr-o legislaţie conservatoare. 124 Cu toate acestea, mişcarea politică irlandeză, care solicita autonomia, nu îşi va pierde sprijinul nici în condiţiile soluţionării crizei sociale care îi asigurase succesul iniţial. Ideologia naţionalistă şi sentimentele populare ale irlandezilor, precum şi tradiţia istorică a confruntării lor cu englezii vor furniza de acum înainte motivaţii suficiente în vederea susţinerii acţiunii lor politice separatiste. În planul politicii economice, la începutul secolului al XX-lea se afirmă doctrina protecţionistă, susţinută de ministrul Coloniilor, Joseph Chamberlain. Acesta dorea să lege într-un mod mai strâns Anglia de Imperiul său colonial, îndeosebi de dominioanele care aveau un statut de autoguvernare. Se intenţiona ca în relaţiile comerciale dintre metropolă şi dominioane (Canada, Australia, Noua-Zeelandă, Uniunea Sud-Africană) să funcţioneze tarife vamale preferenţiale, mai scăzute în raport cu cele practicate faţă de alte state. Dintr-un alt punct de vedere, protecţionismul din această perioadă se justifica prin faptul că progresul industrial al Germaniei şi al Statelor Unite făcea acum o concurenţă puternică produselor industriale engleze. În prima jumătate a secolului al XIX-lea, industria engleză nu avea rivali, aşa că liber-schimbismul avantaja Marea Britanie. Acum însă exista o competiţie mult mai dură. Totuşi, protecţionismul se lovea de vechea tradiţie engleză a liberului-schimb, lucru care va provoca mari dispute politice. Unii industriaşi erau încântaţi de faptul că produsele engleze erau protejate în faţa concurenţei, dar masa consumatorilor era ostilă scumpirilor pe care le putea provoca o creştere a taxelor vamale. Cele două decenii de guvernare conservatoare au coincis şi cu o perioadă de prosperitate economică, adusă de dezvoltarea industrială şi de expansiunea colonială. Această conjunctură a putut fi folosită pentru îmbunătăţirea condiţiilor de viaţă ale masei populaţiei urbane. Conservatorii au promovat aşa-numitul “socialism municipal”, o politică prin care taxele municipale încasate de la contribuabili erau folosite în scopul construirii de locuinţe, băi publice, dotări de agrement, în folosul claselor muncitoare. Serviciile publice, cum era de pildă transportul urban, erau administrate, de asemenea, de către consiliile locale ale municipiilor, organisme alese de către populaţie. Datorită reformei electorale şi a autoguvernării locale, muncitorii se văd mai bine reprezentaţi, atât în Parlament cât şi în consiliile municipale, ceea ce îi determină să nu conteste un sistem politic în cadrul căruia îşi găseau şi ei locul. 4. Mişcarea muncitorească şi Partidul Laburist Această politică socială a făcut ca în Anglia să nu se dezvolte o ostilitate a păturilor muncitoare faţă de clasele avute, aşa cum a fost cazul în Franţa. Organizaţiile muncitorilor nu erau seduse de obiectivul abstract al “construirii societăţii socialiste”, iar marxismul era puţin influent în Marea Britanie, deoarece muncitorii constatau că şi în condiţiile societăţii capitaliste şi ale regimului politic existent revendicările lor sociale puteau fi soluţionate. În această situaţie, muncitorii englezi îşi vor concentra eforturile în direcţia obţinerii unor avantaje concrete, de natură practică, în cadrul sistemului, fiind prea puţin interesaţi de teoriile anticapitaliste ale “luptei de clasă”. Revendicările lor au găsit un ecou puternic la nivelul întregii societăţi britanice, inclusiv în rândul claselor bogate, deoarece în Anglia exista o veche tradiţie a acţiunilor filantropice, a sprijinirii de către comunitate a celor dezavantajaţi. În acest sens, se dezvoltă o puternică reţea de societăţi şi ligi filantropice, reunite în “Mişcarea Fabiană”. Aceasta era o mişcare cu caracter socialist şi umanitar, care îşi propunea să obţină ameliorarea condiţiilor de viaţă ale păturilor sociale defavorizate. Tactica ei excludea contestarea politică violentă, “fabienii” concentrându-se asupra acţiunilor paşnice, de educaţie şi propagandă, de cointeresare şi sensibilizare a elitelor şi a guvernului în raport cu problemele muncitorilor. Muncitorii englezi se vor organiza pornind de la asociaţiile lor profesional-sindicale, trade- union-urile, care erau ocrotite de o legislaţie avansată, deoarece atât conservatorii, cât şi liberalii fuseseră interesaţi să îi câştige pe muncitori de partea lor. În anul 1893 se constituie Partidul Laburist Independent, căruia i se vor alătura ulterior alte două organizaţii, Federaţia Social- Democrată şi Societatea Fabiană. În 1906, exista deja un puternic Partid Laburist, care unificase diferitele organizaţii ale muncitorilor şi care reprezenta o forţă activă în Parlament, sub conducerea 125lui James Ramsay MacDonald. După Primul Război Mondial, acest partid va lua locul liberalilor, în cadrul sistemului politic britanic bipartidist. 5. Guvernările liberale din perioada 1905-1916 Începând cu anul 1905, lunga guvernare conservatoare este înlocuită de cabinete liberale, care vor conduce Anglia până în timpul Primului Război Mondial, avându-i ca premieri pe Campbell-Bannermann şi pe lordul Asquith (1908-1916). În perioada în care se aflaseră în opoziţie, liberalii îşi alcătuiseră un program mai radical, influenţat de intelectualitatea reformistă, care solicita măsuri sociale în favoarea păturilor de jos. Liberalii englezi renunţă acum total la doctrina laissez-faire, punând accentul pe teme cum ar fi conştiinţa colectivă a societăţii, datoria de a lupta împotriva inechităţilor sociale sau construirea unui sistem educaţional care să ofere tuturor copiilor şanse egale, indiferent de provenienţa lor socială. Pe plan politic, liberalii se aliază acum cu laburiştii, angajându-se să apere revendicările sindicatelor. În alianţă cu laburiştii şi irlandezii, liberalii domină copios Camera Comunelor, în care conservatorii unionişti nu mai reprezintă decât o modestă minoritate. Imperialismul, unionismul şi naţionalismul conservatorilor dispar treptat, ca teme de interes, din viaţa politică britanică, deoarece noile generaţii ale electoratului erau mult mai interesate de reformele sociale adoptate în ţară, decât de politica imperialistă din colonii. După război, pentru a supravieţui politic în disputa cu laburiştii, conservatorii vor adopta şi ei vederi liberale în privinţa problemelor coloniale şi vor pune accentul asupra chestiunilor sociale în politica internă. Liberalii iniţiază, în primul rând, un mare program de reforme sociale, introducând pensii de bătrâneţe, impozite sporite asupra veniturilor mari, legi pentru protecţia muncitorilor, ziua de muncă de opt ore pentru mineri. Se construieşte astfel un sistem de asistenţă publică, acordată cetăţeanului de către autorităţi. El se baza pe o redistribuire a veniturilor încasate prin impozite, redistribuire menită să rezolve problemele celor defavorizaţi. Această politică nu era dirijată însă de la nivel central, ci, continuându-se tradiţia “socialismului municipal”, era înfăptuită de consiliile locale alese de cetăţeni, care sunt împuternicite în acest sens prin legi votate de Parlament şi care dispun de fondurile necesare, provenite din taxele locale. Politica socială adoptată reflecta faptul că liberalii se bazau acum îndeosebi pe voturile clasei muncitoare. Satisfacerea intereselor acestei categorii reprezenta acum cel mai puternic mobil al vieţii politice, şi nu tradiţiile apartenenţei confesionale, anglicane sau nonconformiste, care articulaseră vreme de peste două secole configuraţia celor două tendinţe politice rivale, whig şi tory. O mare dispută politică şi constituţională se produce în anul 1909, când Camera Lorzilor, nemulţumită de amploarea reformelor introduse de liberali şi dorind să forţeze căderea acestora de la guvernare, refuză să voteze bugetul, adoptat iniţial de Camera Comunelor. Teoretic vorbind, lorzii erau îndreptăţiţi să refuze votarea oricărei legi, dar, în mod practic, gestul lor reprezenta o încălcare a tradiţiei politice britanice, potrivit căreia Camera Lorzilor nu putea determina demisia guvernului sau dizolvarea Camerei Comunelor. În faţa acestei situaţii şi profitând de noua mentalitate democratică existentă în ţară, liberalii introduc un nou proiect de reformă politică. Potrivit acestuia, Camera Lorzilor nu putea să respingă legile financiare adoptate de Camera Comunelor, iar dreptul de veto absolut al lorzilor se transforma într-unul suspensiv, o lege nemaiputând fi decât amânată, pentru maximum doi ani, de către Camera Lorzilor. Pentru că lorzii se împotriveau să voteze această lege, care le afecta prerogativele, liberalii i-au solicitat regelui să intervină, la fel cum au făcut-o whigii în 1832. Regele George al V-lea a răspuns în mod favorabil acestei cereri a liberalilor, ameninţându-i pe lorzi că, în cazul în care nu cedează, va înnobila o promoţie masivă de peers liberali. În cele din urmă, în anul 1911, presiunea regelui a sfârşit prin a determina Camera Lorzilor să voteze şi această reformă, care desăvârşea democratizarea regimului politic britanic. Din nou, intervenţia decisivă a Coroanei a fost elementul care a permis avansul democraţiei, situaţie care a făcut ca monarhia să rămână populară în Anglia şi să se adapteze perfect la exigenţele lumii moderne. După 1911, viaţa politică engleză a fost afectată încă o dată de problema irlandeză. Partidul Naţional Irlandez, condus de John Redmond, solicită din nou autonomia (Home Rule), ca preţ al 126sprijinului parlamentar acordat guvernului liberal. În acelaşi timp, se afirmau grupări mult mai radicale, cum era organizaţia Sinn Fein, care cerea independenţa totală a Irlandei şi continua linia de acţiune teroristă. Intenţia liberalilor de a acorda autonomie întregii Irlande, în anul 1912, provoacă reacţia englezilor protestanţi din provincia Ulster (în Nord-Estul Irlandei). Aceştia doresc să rămână uniţi cu Marea Britanie, fiind susţinuţi puternic, în acest sens, de conservatori. Loialiştii probritanici protestanţi, numiţi şi “orangişti”, se înarmează, concurând cu extremismul radicalilor irlandezi din Sinn Fein. Atât antagonismul istoric dintre comunităţile catolică şi protestantă din Ulster, cât şi faptul că problema irlandeză a fost folosită mereu în disputele politice dintre liberali şi conservatori au împiedicat găsirea unei soluţii satisfăcătoare în această chestiune, până la izbucnirea Primului Război Mondial. După război, întregul sistem politic britanic se va restructura, prin dispariţia Partidului Liberal şi preluarea locului său de către laburişti. Faptul se datora unor schimbări extrem de profunde la nivelul societăţii britanice. Omogenizarea şi democratizarea acesteia, inclusiv sub aspectul convingerilor şi al mentalităţilor politice, a făcut ca vechile dispute de natură confesională, care fuseseră extrem de importante în istoria Marii Britanii, să dispară acum, datorită laicizării societăţii, datorită indiferenţei ei crescânde faţă de problemele religioase. În Anglia, în mod tradiţional, conservatorii fuseseră legaţi de Biserica anglicană oficială, iar liberalii de dissenters, de nonconformişti. În condiţiile în care aceste diferenţieri din sânul societăţii britanice se aplatizează şi nu mai au relevanţă în viaţa publică, nu mai motivează acţiunea politică a cetăţenilor, Partidul Liberal va dispare, iar Partidul Conservator va lua o nouă înfăţişare. De acum înainte, după războiul mondial, politica britanică nu va mai fi influenţată de prelungirea vechilor loialităţi şi sisteme de apartenenţă ale societăţii tradiţionale, ci doar de problemele sociale şi industriale ale maselor de consumatori din oraşe, bărbaţi şi femei ai unei lumi democratice. 127 Lecţia nr. 21 Imperiul German (1871-1914) Reich-ul german, proclamat în anul 1871, la Versailles, era un stat federativ şi o monarhie constituţională. El era format din 25 de state componente (22 de monarhii şi 3 oraşe libere), care îşi păstrau o parte a suveranităţii lor, îşi aveau propriile constituţii, guverne, parlamente şi chiar proprii suverani. Prusia avea ponderea cea mai mare, cuprinzând două treimi din teritoriu şi trei cincimi din populaţia de circa 40 de milioane de locuitori a Imperiului. State mai mari erau Bavaria, cu 5 milioane de locuitori, Saxonia, Würtemberg şi Baden. Alsacia şi Lorena formau singura provincie care depindea direct de autorităţile centrale imperiale. 1. Regimul politic. Dezvoltarea economică şi socială Instituţiile politice ale Imperiului German încercau să concilieze particularismul moştenit istoric al statelor componente cu necesitatea menţinerii şi consolidării unităţii acestuia. Arhitectul întregului sistem fusese cancelarul Bismarck. Statul federal avea ca atribuţii politica externă, conducerea armatei şi a problemelor economice. Ca instituţii centrale, în primul rând, Imperiul îl avea în fruntea sa pe împărat (Kaiser), care era în acelaşi timp şi rege al Prusiei. Constituţia Imperiului acorda puterea legislativă, la nivel federal, unui Parlament bicameral. Camera Superioară, Bundesrat, era alcătuită din reprezentanţi ai fiecărui stat (în total 58), aleşi pe baza sistemelor electorale locale. A doua Cameră, numită Reichstag (cu 397 de membri) era aleasă prin vot universal, la nivelul întregului Imperiu. În mod absolut surprinzător pentru concepţiile sale conservatoare şi autoritare, Bismarck a introdus în Germania instituţia votului universal (care nu exista nici în Anglia!), cu scopul de a face din Reichstag un corp manevrabil, opus eventualului particularism al statelor. Prin sufragiul universal, cancelarul nu dorea extinderea democraţiei, ci doar cimentarea unităţii Imperiului şi ştergerea particularismelor locale — obiectivul său principal, urmărit în mod obsesiv. De fapt, caracterul democratic al Reichstag-ului era contracarat de Bundesrat şi mai ales de faptul că executivul federal nu depindea de Parlament. Împăratul era asistat în exercitarea puterii executive de către un cancelar al Imperiului, care numea, la rândul său, secretarii de stat, titularii ministerelor. Deşi Parlamentul este cel care votează legile, cancelarul nu răspunde însă în faţa legislativului, ci doar a împăratului. Aşadar, el nu poate fi răsturnat prin votul deputaţilor. În acest fel, regimul politic din Germania întrunea caracteristicile unei monarhii constituţionale (sau “limitate”), nefiind o monarhie parlamentară, aşa cum era cazul Marii Britanii. Caracterul conservator al regimului era întărit şi de faptul că majoritatea Parlamentelor locale (Landtage) ale statelor componente, care aveau competenţe importante, sunt alese pe bază de vot cenzitar, alegătorii fiind împărţiţi în mai multe colegii. Aşa era, în primul rând, cazul Prusiei. Doar statele cu o tradiţie mai liberală, cum erau Baden, Bavaria sau Würtemberg, introduc votul universal, după 1900, şi pentru alegerile efectuate în Parlamentele lor locale. Până la Primul Război Mondial, Imperiul German a cunoscut o dezvoltare socială şi economică remarcabilă, recuperând, de exemplu, decalajul care îl despărţea de Marea Britanie, pe baza unor ritmuri superioare ale creşterii industriale. Între anii 1871 şi 1914 populaţia Imperiului German creşte de la 40 de milioane de locuitori, la aproape 70 de milioane de locuitori, iar producţia de cărbuni (un indicator esenţial al puterii economice), de la 30 de milioane de tone, la 280 de milioane de tone. Germania devine a doua putere comercială şi industrială a lumii, deţinând, totodată, cea mai puternică armată. Ea ameninţă inclusiv supremaţia navală a Angliei, îşi creează un imperiu colonial, îşi extinde influenţa financiară, prin export de capital, în Balcani, în Turcia şi în Orientul Mijlociu. Dacă în prima jumătate a secolului al XIX-lea industria germană se dezvoltase mai ales în sectorul textil, ponderea este luată acum de industria extractivă carboniferă, de cea metalurgică, navală, constructoare de maşini, de mijloace de transport şi armament. Mai ales după 1890, o dată cu al doilea val al revoluţiei industriale, se dezvoltă şi ramurile avansate ale industriei chimice şi electrotehnice, susţinute de numeroasele descoperiri ştiinţifice şi tehnice din laboratoarele germane. 128 Industria germană era extrem de concentrată, nefiind depăşită, în acest sens, decât de monopolurile americane. Trusturi uriaşe, cum erau uzinele Krupp, Thyssen sau Siemens, controlau producţia în ramuri întregi. Se formează o puternică oligarhie a industriaşilor şi bancherilor, grupaţi în uniuni capitaliste monopoliste, care exercită o mare influenţă, inclusiv asupra vieţii politice. Orientarea Germaniei, după 1890, spre o politică mondială, colonială şi maritimă, se află într-o strânsă legătură cu interesele economice ale oligarhiei financiar-industriale. Dezvoltarea industrială a determinat şi modificări sociale de anvergură. Până la Primul Război Mondial, două treimi din populaţia Germaniei se grupează în mediul urban, părăsind în masă zonele rurale din Est. În 1914 existau aproape 10 milioane de muncitori, concentraţi în aglomerările dense din zona Berlinului, din Germania Centrală sau din Bazinul Ruhr. 2. Partidele politice În viaţa politică germană, partidele joacă un rol mai puţin important, datorită faptului că guvernul nu este responsabil în faţa Parlamentului. În general, dorinţa de a menţine unitatea Imperiului a imprimat regimului politic german un caracter mai autoritar. Cu toate acestea, grupările liberale, radical-burgheze şi socialiste vor solicita mereu “parlamentarizarea” regimului, adică exercitarea controlului politic al Parlamentului asupra activităţii executivului, la fel ca în Anglia sau în Franţa. În 1871, cu excepţia partidului muncitoresc al social-democraţilor, nu existau formaţiuni politice extinse la scara întregii Germanii, ci doar partide locale, în diferitele state componente. Sistemul federal a întârziat unificarea deplină a partidelor şi organizarea lor coerentă, datorită ponderii importante pe care o aveau alegerile şi reprezentările locale. Germania cunoaşte în această perioadă un sistem cu mai multe partide politice. Iniţial, cel mai puternic era Partidul Naţional-Liberal, care se va menţine până la Primul Război Mondial ca un element component al majorităţilor guvernamentale. Acest partid practică însă un liberalism extrem de moderat, fiind marcat de tradiţia germană a unui stat puternic, autoritar, ceea ce contravenea principiilor veritabile ale liberalismului. Pe măsura trecerii timpului, partidul îşi accentuează caracterul de dreapta, renunţând la lupta pentru parlamentarizarea regimului, adoptă protecţionismul şi sprijină politica imperialistă, se împotriveşte reformelor constituţionale şi se aliază strâns cu conservatorii, împotriva mişcării muncitoreşti şi a tuturor tendinţelor de stânga. În mod firesc, el reprezintă un element de bază al regimului, ca partid al marii burghezii industriale şi financiare. Dezamăgită de această politică, aripa stângă a liberalilor se desprinde de Partidul Naţional- Liberal, alcătuind gruparea “liberalilor progresişti”, care formează Partidul Popular Progresist, în anul 1910. Acest partid de centru-stânga, mai apropiat de spiritul propriu-zis al liberalismului, militează pentru parlamentarizarea regimului şi reformarea lui constituţională, este liber-schimbist şi colaborează strâns cu social-democraţii, fiind interesat de rezolvarea problemelor muncitorilor. Conservatorii constituie un partid ataşat tradiţiilor şi dinastiilor locale, puternic îndeosebi în Prusia, unde se sprijină pe aristocraţia junkerilor şi, în general, pe păturile rurale, reacţionare în politica internă, favorabile protecţionismului şi unei cât mai mari autorităţi imperiale. În alianţă cu naţional-liberalii de dreapta, ei alcătuiesc baza politică favorită a majorităţii cancelarilor. Un al patrulea partid, specific vieţii politice germane, este Partidul Zentrum (de Centru), care poate fi considerat unul dintre precursorii democraţiei-creştine de astăzi. Iniţial, Zentrum era partidul catolic din Prusia, puternic îndeosebi în regiunea renană. După 1871, el fuzionează cu alte grupări catolice, îndeosebi din Bavaria şi din celelalte state aflate în Sudul Germaniei. Având la bază caracterul său confesional, în condiţiile în care catolicii reprezentau, în Germania, o minoritate de circa 35%, Zentrum va fi un partid deschis în direcţia tuturor categoriilor sociale. După 1890, el devine un partid modern, de masă, condus de burghezia mijlocie, care îşi propune să realizeze o integrare deplină a clasei muncitoare în ansamblul societăţii germane, din punct de vedere al raporturilor sociale, al nivelului cultural şi al participării politice. Partidul Zentrum nu dorea însă ca această integrare să fie realizată de socialişti sau de Stat, ci de către Biserica Romano-Catolică. Zentrum punea la contribuţie vocaţia filantropică tradiţională a Bisericii, de ajutorare a celor săraci, de cultivare organizată a spiritului caritabil al credincioşilor, în serviciul unei politici sociale eficiente, adaptată nevoilor existente într-o societate modernă, industrializată. 129 În fine, un al cincilea partid important era cel Social-Democrat. În condiţiile dezvoltării industriale a Germaniei, grupările socialiste aveau o îndelungată tradiţie în patria lui Marx şi Engels, ele unificându-se, în anul 1875, într-un partid unic, de orientare marxistă. Până în anul 1890, acest partid a fost combătut în mod sistematic de către autorităţi. După această dată, sub influenţa teoriilor lui Eduard Bernstein, social-democraţii germani adoptă o linie reformistă. Ei abandonează linia revoluţionară, marxistă, a luptei duse pentru instaurarea “societăţii socialiste”, şi se concentrează asupra dobândirii unor avantaje materiale, de natură concretă, pentru muncitori. Totodată, social-democraţii solicită şi ei reformarea politică a regimului, în sens democratic şi liberal. Această linie moderată, pragmatică, va cunoaşte un mare succes, social-democraţii devenind, după 1910, cel mai puternic partid din Reichstag, unde deţin aproape o treime din numărul mandatelor. Pe lângă aceste cinci mari partide existau şi alte formaţiuni, cum era Partidul Reich-ului, de orientare conservatoare, Partidul Social-Creştin (o replică luterană a Partidului Zentrum), Partidul Agrarian, Partidul Antisemit sau partidele minorităţilor etnice, alsaciană, daneză şi poloneză. Se poate reţine, ca o concluzie, faptul că în Germania liberalismul clasic a rămas o tendinţă minoritară, aproape neglijabilă, strâmtorat cum era între exigenţele unui stat puternic şi ale ideologiei naţionaliste, între interesele industriaşilor, agrarienilor, muncitorilor şi ale catolicismului politic. Slăbiciunea tradiţională a liberalismului german va avea consecinţe grave asupra dezvoltării democratice a Germaniei, mai ales după Primul Război Mondial. 3. Guvernarea lui Bismarck între anii 1871-1876. Kulturkampf În anul 1871, împăratul Wilhelm I (care va domni până în 1888) îi încredinţa funcţia de cancelar al Reich-ului lui Otto von Bismarck, cel care o va exercita până în 1890, conducând cu o mână forte politica internă şi externă a Germaniei şi dând tonul în afacerile internaţionale ale întregii Europe. După realizarea unificării Germaniei, obiectivul principal al cancelarului este consolidarea acestei unificări, motiv pentru care duce, pe plan extern, o politică de menţinere a păcii şi a stabilităţii, iar pe plan intern una de contracarare a oricăror forţe centrifuge, periculoase pentru stat. Bismarck vedea peste tot duşmani ai Imperiului, identificându-i îndeosebi în acele tendinţe şi grupări care nu aveau ca reper exclusiv al loialităţii lor statul şi naţiunea germană, ci erau motivate şi de alte simpatii sau forme de afiliere. În condiţiile în care liberalii germani, obsedaţi de idealul unificării, manifestă un puternic ataşament faţă de stat şi sunt mai mult “germani” şi “naţionali”, decât “liberali” şi “burghezi”, Bismarck colaborează cu ei, nevăzând nici un pericol din această direcţie. În schimb, el va purta un război înverşunat împotriva minorităţilor alsaciană şi poloneză, împotriva catolicilor şi împotriva socialiştilor, considerând că aceste orientări reprezentau pericole grave la adresa unităţii germane. Într-o primă etapă a guvernării sale, între anii 1871-1876, Bismarck se sprijină, din punct de vedere politic, mai ales pe naţional-liberali. Bazându-se pe această colaborare, el declanşează acum o acţiune de mare amploare împotriva catolicismului şi a emanaţiei sale politice, Partidul Zentrum, care se opuneau centralizării şi autoritarismului prusian. Acţiunea sa, numită Kulturkampf (“lupta pentru cultură”), era prezentată ca o luptă a progresului, a culturii laice şi a raţiunii, îndreptată împotriva obscurantismului religios promovat de Biserica Romano-Catolică. Eforturile îndreptate în direcţia laicizării statului şi a scoaterii societăţii de sub influenţa ideologică a Bisericii reprezentau o constantă a liberalismului european, putând fi regăsite în politica şcolară a lui Jules Ferry în Franţa sau în promovarea de către Gladstone a egalităţii religioase în Anglia. Bismarck va folosi însă această idee generală a liberalismului doar pentru a combate un element de particularism al societăţii, pe care îl considera periculos pentru interesele statului. El îi expulzează pe iezuiţi, închide o serie de mănăstiri, scoate învăţământul de sub tutela Bisericii, introduce obligativitatea căsătoriei civile, cere tuturor clericilor să se supună controlului exercitat de către stat. În anul 1876, ca rezultat al acestor măsuri draconice, toţi episcopii catolici din Prusia, care refuzaseră să se supună, erau arestaţi sau expulzaţi, iar un sfert din numărul parohiilor erau vacante. 130 Cu toate acestea, Kulturkampf a repezentat un eşec pentru Bismarck. Catolicii s-au opus persecuţiilor cu vigoare, iar Partidul Zentrum a devenit tot mai popular, fiind considerat un simbol al rezistenţei. Chiar şi luteranii majoritari ajung să protesteze împotriva măsurilor anticlericale, resimţite ca un atentat la adresa religiei, în general. În cele din urmă, în anii ’80, raporturile dintre Stat şi Biserică Romano-Catolică vor fi reluate. 4. Politica socială a lui Bismarck (1878-1890) Între anii 1878-1890, Bismarck îşi va concentra eforturile împotriva unui alt adversar, considerat şi mai periculos: socialismul. Bismarck îi reproşa acestuia caracterul său internaţionalist, ca şi faptul că era preocupat de problemele unei singure categorii sociale, muncitorimea, în loc de a fi preocupat de naţiune, în ansamblul ei. Temerea sa era aceea că socialismul ar putea deturna loialitatea muncitorilor din direcţia statului, îndreptând-o asupra cauzei lor particulare. În anul 1878, Bismarck introduce o Lege excepţională împotriva socialiştilor, prin care toate organizaţiile, întrunirile şi propaganda lor erau interzise. Cu toate acestea, socialiştii continuă să trimită deputaţi în Reichstag, în număr din ce în ce mai mare, candidând ca independenţi. Bismarck va utiliza însă împotriva socialiştilor două arme diferite. Prima era represiunea, dar cealaltă, mult mai eficientă, era reforma socială şi acordarea de avantaje. Din 1881, Bismarck promovează aşa-numitul “socialism de stat”, o politică de reforme în favoarea muncitorilor, menită să îi scoată pe aceştia de sub influenţa social-democraţilor. Ambiţia lui Bismarck era aceea ca statul să înfăptuiască el însuşi programul socialist de ameliorare a condiţiilor de viaţă ale proletariatului, pentru a câştiga fidelitatea muncitorilor faţă de acest stat binefăcător şi pentru a-şi menţine, astfel, controlul exercitat asupra respectivei categorii sociale. Bismarck dorea ca aşa după cum burghezia se îndepărta de liberalism, muncitorimea să se îndepărteze de socialism, în folosul unităţii statului şi a naţiunii germane. Între anii 1883-1889, devansând din acest punct de vedere toate statele europene, cancelarul introduce un sistem complet de pensii şi asigurări pentru muncitori, sistem care cuprindea asigurări de boală, de accidente şi de bătrâneţe. Patronii şi muncitorii erau obligaţi prin lege să contribuie la alimentarea acestor fonduri de pensii, care sunt susţinute, de asemenea, de către stat. Ca pensionari ai statului, muncitorii vor fi interesaţi de menţinerea ordinii sociale şi a stabilităţii statului. Muncitorul german, chiar dacă nu era atât de bine plătit ca şi colegul său englez sau francez, era, în schimb, mult mai sigur din punctul de vedere al păstrării locului său de muncă şi era asigurat, totodată, în ceea ce priveşte bătrâneţea sau eventualele accidente. În general, societatea germană se arăta extrem de interesată de problema integrării muncitorimii. Chiar şi burghezia, influenţată de ideologia hegeliană, pune un mare accent pe rolul activ al statului în viaţa societăţii şi manifestă un interes deosebit pentru aplanarea crizelor sociale, pentru ca naţiunea să îşi menţină unitatea. Muncitorii sunt încurajaţi să se asocieze în corporaţii naţionale, care, spre deosebire de sindicate, grupează atât salariaţii cât şi patronii în aceeaşi organizaţie, ceea ce favorizează aplanarea conflictelor la acest nivel şi dezamorsează acţiunile revendicative ale muncitorilor. Corporatismul, ca modalitate de asociere, şi paternalismul, ca tip de atitudine a burgheziei patronale, caracterizează într-o măsură importantă relaţiile sociale germane. De altfel, în Germania a existat o adevărată concurenţă în ceea ce priveşte integrarea muncitorimii. În opoziţie cu formula etatistă a lui Bismarck, dar şi cu cea marxistă a social- democraţilor, grupări cum erau catolicii, Partidul Social-Creştin luteran sau aşa-numiţii “socialişti de catedră” sprijină şi ele revendicările muncitorilor, dar doresc ca integrarea acestora să nu conducă la o amplificare a autorităţii statului. Liberalii de stânga, mai individualişti, sunt partizanii caselor de ajutor reciproc, susţin dreptul de grevă şi de asociere al proletariatului, în ideea că muncitorii trebuie “ajutaţi” să se ajute singuri, deoarece tutelarea lor de către autoritatea interesată a statului sau a altor entităţi corporatiste este nocivă. Între anii 1878 şi 1890, Bismarck s-a sprijinit la guvernare îndeosebi pe conservatori, cărora li se alătură naţional-liberalii de dreapta. În planul politicilor comerciale, aceste guvernări au promovat un protecţionism accentuat, care favoriza interesele economice ale burgheziei industriale şi ale proprietarilor funciari. Această politică va eroda însă tot mai mult popularitatea cancelarului pe plan intern, în rândurile consumatorilor. 5. Wilhelm al II-lea şi politica “Noului Curs” (1890-1914) 131 În anul 1888, pe tronul Germaniei urca un nou Kaiser, Wilhelm al II-lea, o personalitate ambiţioasă, impulsivă şi contradictorie, care dorea să guverneze personal şi să imprime o nouă direcţie politicii germane. În consecinţă, în anul 1890 el îl demite pe Bismarck din funcţia de cancelar, inaugurând politica “Noului Curs”. Împreună cu noul cancelar, Georg von Caprivi (1890-1894), Wilhelm al II-lea încearcă, mai întâi, să ducă o politică socială şi mai accentuată decât cea promovată de Bismarck. Împăratul sesiza foarte bine importanţa crescândă pe care o câştiga demagogia socială în viaţa politică a epocii. În consecinţă, suveranul se sprijină în aceşti ani pe Partidul Zentrum şi pe alte grupări cu tendinţă socială, atenuează protecţionismul comercial şi, pentru a-şi spori popularitatea, anulează legislaţia antisocialistă, care se dovedise de altfel ineficientă. Ca rezultat al acestei ultime măsuri, social-democraţii germani devin însă, în anii care vor urma, un partid din ce în ce mai puternic. În aceste condiţii, speriat de avansul socialist, Kaiser-ul revine la o politică represivă faţă de social-democraţi. Între anii 1894 şi 1900, sub guvernarea cancelarului Hohenlohe, forţele conservatoare ocupă din nou poziţia cea mai influentă în guvern. Oscilaţiile lui Wilhelm al II-lea nu se vor opri însă aici, ele fiind determinate nu numai de psihologia sa imprevizibilă, ci şi de impasul real pe care îl provoca menţinerea unui regim autoritar, în condiţiile unei dezvoltări industriale şi a unei modernizări sociale fără precedent. Refuzul asumării decise a unei căi liberale şi democratice, în ţara cu cel mai concentrat proletariat de pe continent, va provoca mari contradicţii în societatea germană. Între anii 1900 şi 1909, cancelarul von Bülow revine la politica demagogiei sociale de stat, acordând noi concesii muncitorilor, liberalizând dreptul de asociere şi întrunire şi extinzând sistemul de asigurări sociale. Această politică continuă şi sub cancelarul Bethmann-Hollweg (1909- 1917). Ea se dovedeşte însă tot mai insuficientă, în condiţiile în care partidele de centru-stânga solicită vehement reformarea sistemului politic, în primul rând “parlamentarizarea” regimului, menită să ducă la o democratizare reală. După 1912, în Reichstag se formează o majoritate de centru-stânga, alcătuită din social- democraţi, Partidul Popular Progresist şi Partidul Zentrum, care se aliază în jurul obiectivului democraţiei parlamentare. În ajunul războiului, Imperiul se găsea în pragul unei crize politice şi constituţionale, în timp ce pe plan social se observa faptul că, în pofida eforturilor importante ale statului, integrarea muncitorimii fusese realizată mai mult de către socialiştii reformişti (şi spre profitul politic al acestora), şi prea puţin de către statul paternalist. Politica “Noului Curs”, imprimată de Wilhelm al II-lea, s-a manifestat mult mai spectaculos pe plan extern. În timp ce Bismarck dusese o politică europeană, defensivă, de căutare a unor alianţe care să menţină stabilitatea pe continent, Wilhelm al II-lea are ambiţia de a promova o politică mondială (Weltpolitik), maritimă şi colonială. Viitorul Germaniei, spunea el, este pe mare. Ideile sale găseau o audienţă foarte prielnică în mediul german al epocii. Succesul obţinut în 1871, urmat de spectaculoasa creştere economică de după 1890, a insuflat germanilor un puternic sentiment de mândrie, ceea ce era oarecum firesc, într-o epocă în care întreaga Europă era dominată de ideologia naţionalistă. Istorici cum erau Droysen sau Treitschke exaltau tradiţia prusiană, căutând în trecut temeiuri istorice pentru afirmarea “misiunea civilizatoare” a Germaniei în lume. Se dezvoltă acum o mişcare şi o ideologie pangermanistă, care insistă asupra nevoii Germaniei de a găsi noi spaţii pentru populaţia sa prea densă, noi pieţe de desfacere pentru industria sa în expansiune, noi izvoare de materii prime. Pangermanismul doreşte integrarea în Reich a tuturor teritoriilor locuite de germani şi, în acelaşi timp, visează la o expansiune în Estul Europei, ca şi la extinderea imperiului colonial. În pofida acestor teme ale unui discurs imperialist, trebuie spus că naţionalismul german al epocii era totuşi unul diferit în raport cu ceea ce va fi mai târziu ideologia nazistă, chiar dacă aceasta se va inspira din pangermanismul perioadei imperiale. Lipseşte acum, de exemplu, componenta rasistă şi violent antisemită, care va caracteriza naţionalismul german interbelic. Ideologia epocii wilhelmiene se integrează în ambianţa naţionalismelor imperialiste ale vremii sale, asemănându-se cu imperialismul britanic sau francez şi folosind ca argumente justificative necesităţile pragmatice ale expansiunii economice şi coloniale. 132 Acţiunea externă a lui Wilhelm al II-lea a fost puternic influenţată de cercurile militare şi ale industriei de armament, care stimulează cursa înarmărilor şi politica de anvergură mondială. Planurile de război defensive, alcătuite de Moltke-senior în anul 1875, sunt modificate acum într-un sens ofensiv, de generalul Schlieffen, iar amiralul Tirpitz, secretar de stat la Ministerul Marinei, impulsionează înarmarea navală, dorită din motive economice de toţi industriaşii germani. Asemenea tendinţe vor face însă imposibilă concilierea anglo-germană şi vor împinge treptat relaţiile internaţionale în direcţia unui război care va avea consecinţe dramatice pentru Germania. 133 Lecţia nr. 22 Italia, Austro-Ungaria şi Rusia în ultimele decenii ale secolului al XIX-lea şi la începutul celui următor 1. Problemele structurale ale statului italian unificat Procesul de unificare a Italiei, realizat între anii 1859 şi 1870, nu se înfăptuise pe o bază populară, ci sub egida ideilor liberale, împărtăşite doar de o mică parte parte a societăţii. O mare problemă a noului stat era, aşadar, aceea a lipsei sale de unitate reală. Majoritatea italienilor se identificau în mod dificil cu noul stat, neputându-se obişnui decât foarte greu cu unificarea legilor, a impozitelor sau a monedelor. Doar 2% din totalul populaţiei vorbea limba italiană literară. Cele mai mari particularisme existau în Sudul marcat de sărăcie, de analfabetism şi de mentalităţile înapoiate ale unei societăţi agrare. În plus, unitatea Italiei era afectată de faptul că Biserica Romano-Catolică refuza să recunoască noul stat, care îl deposedase pe Papă de stăpânirea sa temporală, determinându-i pe mulţi credincioşi să se abţină de la participarea la viaţa publică. În aceste condiţii, liderii liberali ai Italiei vor încerca mereu să “creeze italieni”, cetăţeni loiali faţă de noul stat, în special cu ajutorul învăţământului, printr-o politică menită să scoată populaţia de sub influenţa ideologică a Bisericii. În acelaşi timp, ei au promovat un model centralist de organizare a statului, după exemplul francez. Politica de centralizare a determinat însă o puternică reacţie de împotrivire venită din direcţia particularismelor locale, precum şi neglijarea problemelor regionale de către o administraţie centrală prea puţin interesată de aceste aspecte. Progresul economic de ansamblu, înregistrat de Italia în această perioadă, nu s-a răsfrânt, în principal, decât asupra Nordului ţării, în timp ce Sudul rămânea într-o gravă înapoiere, generatoare de tensiuni politice şi sociale. Regimul politic italian era unul parlamentar, bazat pe votul cenzitar. Totodată, votul era condiţionat de nivelul instrucţiei. Iniţial, beneficiau de dreptul de vot circa 500.000 de persoane (la o populaţie de 26 de milioane), dintre care însă o bună parte refuzau să voteze, supunându-se recomandărilor papale. Reforma electorală din anul 1882 a mărit numărul alegătorilor la 2 milioane, iar cea din 1912 se apropia de votul universal, acordând dreptul de vot aproape tuturor bărbaţilor. Cu toate acestea, sistemul politic italian nu întrunea toate caracteristicile unui regim reprezentativ de tip britanic, deoarece în Italia nu existau partide politice bine conturate, ci doar diferite facţiuni şi grupuri politice, cristalizate în jurul unor lideri. Membrii lor reprezentau aproape exclusiv restrânsa clasă mijlocie burgheză, de orientare liberală, care era principala beneficiară a dreptului de vot. Între aceste grupuri nu existau însă diferenţe ideologice semnificative, iar deputaţii treceau cu mare uşurinţă de la o facţiune la alta, în schimbul unor favoruri oferite de guvern. În aceste condiţii, premierul se menţinea la putere nu atât datorită votului electoratului (pe care putea, de altfel, să îl influenţeze în mod substanţial, cu ajutorul administraţiei), cât mai ales cu ajutorul manevrelor parlamentare. În permanenţă, el dădea satisfacţie intereselor pur individuale sau locale ale deputaţilor din toate facţiunile, îi ajuta să fie realeşi, creându-şi în acest fel o reţea clientelară de prieteni şi de persoane care îi erau obligate, în rândul tuturor partidelor. Aceste trăsături ale vieţii politice italiene îşi aveau cauzele, pe de o parte, în slăbiciunea societăţii civile din Italia şi în lipsa ei de interes pentru participarea la viaţa politică, iar pe de altă parte, în lipsa de încredere a politicienilor liberali faţă de această societate, în temerile lor faţă de clericalismul reacţionar şi faţă de curentele socialiste. 2. Viaţa politică italiană (1870-1914) În viaţa politică, perioada 1870-1876 a fost dominată de guverne de dreapta, de orientare liberal-conservatoare, care continuau linia politică tradiţională din timpul lui Cavour. Ele încearcă să consolideze unitatea statului, reprimând dezordinile provocate în Sud de bandele înarmate care practicau brigandajul. Aceste guvernări liberale de dreapta, avându-şi baza politică îndeosebi în Piemont, promovează o fiscalitate severă, mărind impozitele şi reducând lucrările publice, ceea ce va duce la echilibrarea bugetului. 134 Politica respectivă a generat însă nemulţumiri, situaţie care determină preluarea puterii de către aşa-numita “stângă tânără”, o tendinţă care va înlocui grupările tradiţionale piemonteze, coalizând burghezia mică şi mijlocie din Nord şi din Sud. Programul ei prevedea extinderea dreptului de vot, reducerea fiscalităţii, promovarea învăţământului laic şi combaterea mai decisă a clericalismului, precum şi o politică bugetară mai atentă faţă de nevoile Sudului. Perioada 1876-1887 a fost dominată, în calitate de prim-ministru, de către liderul acestei noi orientări, Agostino Depretis, fost revoluţionar de orientare mazzinistă la 1860. Depretis a promovat principalele reforme din programul Stângii: a introdus reforma electorală din 1882, precum şi învăţământul primar obligatoriu; de asemenea, a desfiinţat impozitul pe măcinat, o taxă extrem de impopulară, care scumpea preţul făinii, principalul articol alimentar al italienilor. Pentru a se menţine la guvernare, Depretis lansează formula “transformismului”, adică politica specific italiană de asigurare a majorităţii parlamentare prin atragerea opoziţiei, cu ajutorul favorurilor şi a corupţiei. Rezultatul acesteia era un proces de “transformare” a partidelor, în urma căruia diferenţele dintre ele se atenuau, asigurându-se o viaţă politică stabilă şi fără conflicte. Succesorul lui Depretis, un alt fost adept al lui Garibaldi, de origine siciliană, a fost Francesco Crispi, un politician care va conduce majoritatea guvernelor dintre anii 1887-1896. El a criticat “transformismul”, pe care îl considera o practică politicianistă meschină, lipsită de ambiţii mai înalte, şi va promova un stil autoritar de guvernare. Crispi practica demagogia politică şi extremismul verbal, sprijinindu-se, totodată, pe marii industriaşi care se afirmau acum în economia italiană. Pe plan extern, el a dus o politică de alianţă strânsă cu Germania, dorind ca Italia să devină o mare putere. În acest scop, a încercat să formeze un imperiu colonial italian în Etiopia, una dintre ultimele regiuni africane pe care expansiunea britanică, franceză şi germană le mai lăsase neocupate. Aventura sa etiopiană se va solda însă cu un mare eşec militar. Prin toate aceste elemente, Crispi prefigurează câteva din cele mai importante trăsături ale mişcării fasciste, afirmată după Primul Război Mondial, mişcare care îl va considera, de altfel, un precursor. În deceniul premergător Primului Război Mondial, în fruntea guvernului de la Roma s-a aflat Giovanni Giolitti, cel mai important om politic italian de după Cavour. Giolitti a încercat să ducă mai departe sistemul politic liberal italian, în noile condiţii în care socialismul, naţionalismul şi catolicismul îl contestau tot mai puternic. Noile tendinţe ideologice, concurente ale liberalismului giolittian, devin mişcări politice de masă, fiind favorizate acum de prefacerile sociale, de prezenţa tot mai masivă a mulţimilor în viaţa publică. În schimb, idealul lui Giolitti era o Italie construită după chipul Piemontului, lipsită de naţionalism zgomotos, cu o clasă mijlocie solidă, cu mici proprietari, cu case de economii, cu o administraţie cinstită şi eficientă. Înţelegând importanţa problemelor sociale, premierul a promovat programe de lucrări publice destinate dezvoltării Sudului, precum şi o serie de reforme cu ajutorul cărora încearcă să îi atragă pe socialiştii moderaţi de partea sa. În anul 1912, dreptul de vot era extins la aproape întreaga populaţie masculină. Totodată, Giolitti se vede obligat să se apropie tot mai mult de catolicismul politic, care devine o forţă considerabilă după 1904, când Papa le permite adepţilor săi să participe la viaţa politică. Această perioadă de apogeu a Italiei mic-burgheze, în care Giolitti se menţine la putere folosind manevrele de culise şi mijloacele tradiţionale ale “transformismului”, a fost puternic contestată de o nouă generaţie de politicieni, care credeau că politica lui Giolitti era una “provincială” şi măruntă, lipsită de energie şi de idealuri înălţătoare. Naţionalismul promovat de poetul Gabriele d’Annunzio sau radicalismul socialistului Benito Mussolini prefigurau încă dinaintea războiului eşecul liberalismului italian, în faţa extremismului fascist. Slaba participare a societăţii la construirea noului stat, contrastele dintre zonele nordice şi cele meridionale, slăbiciunea clasei mijlocii în Sudul agricol, care favoriza apariţia extremismelor de stânga şi de dreapta, erau câteva dintre cauzele principale ale acestei evoluţii. 3. Organizarea Monarhiei Austro-Ungare După înfrângerea suferită în anul 1866 la Sadowa, în faţa Prusiei, Austria se vedea definitiv exclusă din Germania şi din Italia, zone tradiţionale de influenţă a puterii Habsburgilor. Prăbuşirea oricăror speranţe de realizare a unei Germanii Mari, sub hegemonia Austriei, îi aşeza pe cei zece 135milioane de austrieci de limbă germană singuri în faţa masivelor populaţii slave şi maghiare ale Imperiului. În această situaţie, având armata şi finanţele aproape distruse, Austria caută o nouă formulă de organizare internă. Aceasta presupunea în primul rând realizarea unui acord cu maghiarii, care îşi apăraseră cu tenacitate poziţiile în faţa Curţii de la Viena şi constituiau, totodată, cel mai important element etnic şi politic din monarhie, după germanii austrieci. În urma tratativelor purtate între cancelarul imperial Beust şi liderii opoziţiei maghiare de orientare liberal-moderată, Deák şi Andrássy, se ajungea, în anul 1867, la realizarea unui compromis (Ausgleich), prin care împăratul recunoştea dreptul istoric de stat al Ungariei. În urma acestei înţelegeri, Imperiul primea numele de Monarhia Austro-Ungară, fiind organizat sub forma unei confederaţii alcătuite din două părţi. Partea austriacă, numită neoficial Cisleithania, era alcătuită din aşa-numitele “regate şi ţări reprezentate în Consiliul Imperial”, iar partea maghiară, Transleithania, cuprindea “ţările Coroanei ungare”. Cele două state aveau acelaşi suveran, care era, simultan, împărat al Austriei şi rege al Ungariei, precum şi trei ministere comune ale Imperiului, care conduceau afacerile externe, armata şi finanţele. Aceste trei ministere comune răspundeau în faţa unei Delegaţii, formată din 60 de membri aleşi din rândurile Parlamentului austriac, respectiv 60 din cadrul celui maghiar. Delegaţia se întrunea, în mod alternativ, în cele două capitale, Viena şi Budapesta. De asemenea, cele două state încheiau, din zece în zece ani, câte un acord privitor la împărţirea cheltuielilor comune, stabilind ce cotă trebuia acoperită de fiecare parte. În 1867, de pildă, după negocieri aprinse, s-a stabilit ca Ungaria să acopere 30%, iar Austria 70% din aceste cheltuieli. Dincolo de aceste elemente comune, fiecare stat îşi avea capitala, Parlamentul, legislaţia, guvernul şi organizarea sa administrativă distinctă. De aceea, între cele două părţi ale monarhiei existau diferenţe importante. 4. Viaţa politică în cele două părţi ale monarhiei În zona administrată de Viena funcţiona, din anul 1867, un regim constituţional reprezentativ şi un Parlament bicameral, fiind garantate, totodată, drepturile şi libertăţile generale ale cetăţenilor, inclusiv dreptul fiecărei naţionalităţi de a-şi cultiva identitatea şi limba. Cu toate acestea, caracterul liberal al regimului era atenuat, într-un sens autoritar, de dreptul guvernului de a conduce în anumite situaţii prin decrete, ca şi de competenţele foarte mari ale împăratului. Sistemul electoral împărţea alegătorii în 4 colegii, numite Curii, în funcţie de ocupaţia şi starea socială căreia îi aparţineau cetăţenii cu drept de vot. Censul şi caracterul inegal al reprezentării asigurau preponderenţa parlamentară a proprietarilor funciari şi a burgheziei de afaceri. Cisleithania îşi menţinea structura administrativă descentralizată, aproape federativă, rămânând împărţită în cele 17 provincii istorice tradiţionale, care dispuneau de o anumită autonomie, având fiecare câte o Dietă provincială (Landtag). Asemenea “ţări şi regate reprezentate în Consiliul Imperial” erau Austria Inferioară şi Superioară, Tirolul, Carintia, Stiria, Boemia, Moravia, Galiţia sau Bucovina. Deputaţii din Dietele provinciale erau aleşi de către electoratul împărţit în cele 4 curii. Pentru nivelul legislativ central, Dietele provinciale erau cele care alegeau, din rândurile lor, deputaţii trimişi în Parlamentul imperial de la Viena. Viaţa politică austriacă era extrem de fragmentată, datorită faptului că în Parlamentul central erau reprezentate toate provinciile şi naţionalităţile, care îşi alcătuiau, fiecare, propriile partide şi grupuri parlamentare. Totuşi, iniţial se distingeau două mari tendinţe, moştenite din perioada anterioară: liberalii centralişti şi conservatorii federalişti. Centraliştii, care se sprijineau îndeosebi pe birocraţia şi burghezia germană, doreau un regim cât mai unitar şi în acelaşi timp liberal. În schimb, aristocraţia austriacă, de orientare conservatoare, sprijinită de elita nobiliară cehă şi poloneză, susţinea recunoaşterea drepturilor istorice ale statelor, promovând o orientare federalistă. Împăratul Franz Joseph nu s-a decis niciodată în mod ferm între cele două orientări, deşi a guvernat mai mult cu ajutorul conservatorilor. Liberalii au dominat majoritatea cabinetelor până în anul 1879, cedând însă puterea după această dată. În perioada 1879-1893 s-a remarcat lunga guvernare conservatoare a lui Eduard Taafe, care a adoptat o serie de măsuri lingvistice în favoarea cehilor, precum şi un program de protecţie socială după modelul lui Bismarck. După 1894, sub impactul industrializării şi al democratizării societăţii, viaţa politică este bulversată de apariţia unor noi tendinţe în Parlament, care afectează puternic partidele tradiţionale şi 136stabilitatea regimului. Se remarcă naţionalităţile, în primul rând Partidul “Tinerilor Cehi” sau Partidul Realist, din Boemia, condus de Thomáš Masaryk, care se ridicau împotriva moderaţiei “bătrânilor cehi”. Naţionalităţilor li se opunea tot atât de zgomotos Partidul Naţional-German, condus de Schönerer, care exalta germanitatea Austriei şi milita pentru unirea ei cu Germania, dezvoltând, în acelaşi timp, idei antisemite şi anticatolice. Pentru a slăbi grupările naţionaliste (atât pe cele pangermaniste, cât şi pe cele ale naţionalităţilor), grupări care erau susţinute mai ales de elitele burgheze, Curtea introduce votul universal, în anul 1906. În viziunea Vienei, această reformă era menită să întărească partidele de masă, confesionale şi socialiste, şi să diminueze, în acest fel, disputele naţionale. Principalii beneficiari ai votului universal au fost Partidul Creştin-Social, de orientare catolică, al lui Karl Lueger, care profesează o demagogie antisemită şi anticapitalistă populară în rândul maselor, precum şi Partidul Social-Democrat, de tendinţă marxist-reformistă, condus de Adler şi Bauer, care se consolidează în rândul muncitorilor. Cu toate acestea, Austria nu va reuşi să dezamorseze antagonismul germano-slav, care rămâne puternic mai ales în Boemia. La fel ca şi în Cisleithania, şi în Ungaria s-a instaurat, după 1867, un regim parlamentar constituţional, care garanta drepturile individuale ale cetăţenilor. Votul cenzitar existent şi aici asigura preponderenţa politică a aristocraţiei, în marea ei majoritate maghiară. Dar, spre deosebire de Austria, Ungaria a impus o organizare administrativă centralizată (exceptând Croaţia, care avea un statut de autonomie) şi nu a permis ca naţionalităţile să fie reprezentate politic, în calitate de entităţi cu drepturi colective, aşa după cum solicitau liderii acestora. Bazându-se pe faptul că aproape jumătate din populaţia Ungariei era formată din maghiari, liderii acesteia au încercat să creeze o naţiune omogenă, atât prin educarea naţionalităţilor în spiritul loialităţii faţă de stat, cu ajutorul şcolii, cât şi prin favorizarea asimilării etnice, îndeosebi a elitelor. Această politică a reprezentat însă un eşec şi nu a făcut decât să slăbească loialitatea naţionalităţilor (români, sârbi sau slovaci) faţă de statul maghiar. În viaţa politică, din 1867 până în 1875 se menţine la guvernare orientarea liberal-moderată, de factură tradiţională, a lui Deák şi Eötvös, care acordă o serie de garanţii Bisericilor şi şcolilor confesionale ale naţionalităţilor. Între anii 1875 şi 1890, puterea este deţinută cu autoritate de către Partidul Liberal al lui Tisza Kálmán, care consolidează regimul sub raport instituţional şi duce o politică de maghiarizare, fără a întâmpina vreo opoziţie mai serioasă din partea naţionalităţilor, datorită slăbiciunii social-economice a acestora. Succesorul său la guvern, conservatorul Bánffy Dezső, accentuează orientarea naţionalistă, ceea ce provoacă însă reacţia puternică a naţionalităţilor, care îşi amelioraseră între timp condiţia economică şi socială. După 1900, se intensifică opoziţia pe care o face liberalilor de guvernământ Partidul Independenţei, grupare care solicită o distanţare mai pronunţată faţă de Viena, precum şi constituirea unei armate proprii maghiare. Între anii 1906 şi 1910, Partidul Independenţei, în alianţă cu conservatorii, reuşeşte să preia puterea, tensionând la maximum relaţiile cu Viena, care dorea să menţină cu orice preţ unitatea armatei şi a Imperiului. Pentru a contracara revendicările maghiare, împăratul ameninţă Ungaria cu introducerea votului universal şi în această parte a monarhiei, ceea ce ar fi erodat puterea claselor dominante maghiare, în favoarea naţionalităţilor. După 1910 însă, Tisza István reuşeşte să refacă un nou partid liberal maghiar, modernizat, sub denumirea de Partidul Muncii Naţionale, care reia colaborarea normală cu Coroana, păstrând puterea în mod ferm până la Primul Război Mondial. Monarhia Austro-Ungară a fost judecată în mod contradictoriu în istoriografie, fiind ori idealizată, ori demonizată. Este indiscutabil faptul că ea a cunoscut o dezvoltare economică remarcabilă în această perioadă, că a produs o administraţie ordonată şi servicii publice de calitate, că Viena sau Budapesta s-au numărat printre principalele metropole europene ale vremii, sub raportul artei sau culturii. Fără îndoială, puternicele contradicţii naţionale, cărora li s-a dat o rezolvare mai proastă în Ungaria decât în Austria, au dus la dezmembrarea acestui imperiu, dar întrebarea care rămâne este aceea dacă în condiţiile existente înaintea Primului Război Mondial se puteau imagina soluţii practice mult mai bune pentru o situaţie atât de complexă. 5. Reformele lui Alexandru al II-lea în Rusia 137 Fiul ţarului Nicolae I, Alexandru al II-lea (1855-1881), era conştient de faptul că numai introducerea unor reforme poate scoate Rusia din starea de înapoiere pe care o evidenţiase eşecul militar din timpul Războiului Crimeii. El a început această politică de schimbări cu reforma agrară, adoptată în anul 1861, prin care şerbii statului şi ai particularilor erau emancipaţi. Foştii şerbi primeau un lot de pământ, în general mai restrâns decât cel pe care îl deţinuseră anterior, fiind obligaţi, în schimb, să plătească o despăgubire către fostul proprietar, eşalonată cu ajutorul statului pe parcursul a 49 de ani. Chiar şi după această reformă, în Rusia propriu-zisă (adică exceptând Siberia, Ucraina, Polonia, Basarabia, Finlanda etc.) ţăranii vor continua să exploateze pământul în comun, în cadrul obştii (mir), colectivitatea fiind solidară şi în ceea ce priveşte plata impozitelor. Altă reformă importantă introdusă de Alexandru al II-lea a constat în crearea zemstvelor, în anul 1864. Zemstvele erau adunări locale cu rol de autoadministrare, alese la nivel districtual şi gubernial, pe baza unui sistem electoral cenzitar, care împărţea alegătorii în trei colegii, formate din proprietarii funciari, din orăşeni şi din ţărani. Iniţial, ele erau considerate organisme reprezentative ale societăţii civile, şi nu instituţii ale statului, iar atribuţiile lor se concentrau asupra intereselor obşteşti locale, cum erau repartizarea taxelor, aprovizionarea populaţiei, asistenţa socială, instrucţia publică, sănătatea, încurajarea comerţului şi a industriei. Această formulă originală de autoadministrare locală a facilitat dezvoltarea spiritului civic şi formarea unui corp de funcţionari liberali, în rândurile unei societăţi atât de puţin obişnuită cu participarea la viaţa publică. Ţarul se va limita însă la menţinerea zemstvelor la acest nivel local, deşi unii consilieri îi cereau să creeze o adunare reprezentativă centrală, o Dumă, care să confere regimului un caracter parlamentar. Alte reforme instituiau adunări municipale alese în fruntea oraşelor, liberalizau viaţa în universităţi, modernizau sistemul judiciar, desfiinţau pedeapsa corporală (simbol al despotismului rusesc tradiţional) şi introduceau serviciul militar obligatoriu. În pofida adoptării reformelor respective, sau poate tocmai pentru că Imperiul simţea o nevoie generală de liberalizare, în această perioadă se dezvoltă şi o mişcare politică de opoziţie. Spre deosebire de slavofilii sau liberalii occidentalişti din epoca anterioară, noile generaţii de contestatari nu îşi mai pun speranţele de renovare a Rusiei în ţarism, ci cred că regenerarea nu poate veni decât din direcţia poporului, căruia intelectualii ruşi îi dedică un cult aproape mistic. Dar pentru ca poporul să îşi poată îndeplini nobila misiune căreia îi este destinat, el trebuie educat. Acesta a fost crezul politic al mişcării “narodniciste” (sau populiste), iniţiată de Cernâşevski şi Lavrov. În anii ’70, mii de intelectuali narodnici pleacă în direcţia satelor, încercând să îi convingă pe ţărani să se răzvrătească sau să purceadă la construirea unei societăţi socialiste rurale. Evident, ţăranii îi vor primi cu o neîncredere totală pe aceşti vizitatori ciudaţi, uneori dându-i chiar pe mâna poliţiei. Dezamăgirile datorate eşecului narodnicismului, la care se adaugă represiunea brutală a autorităţilor, îi vor împinge atunci pe intelectualii din opoziţie în direcţia acţiunilor singulare, teroriste. Anarhişti şi nihilişti, cum erau Bakunin, Neceaev sau Tkacev, doresc declanşarea unei revoluţii imediate, înfăptuită de o elită restrânsă de conspiratori. În lipsa oricărei alte posibilităţi de acţiune politică, în condiţiile în care masele indiferente refuză să îi urmeze, atentatul terorist devine principala metodă de acţiune a acestor militanţi, care nu îşi fac scrupule din uciderea unor funcţionari nevinovaţi, atâta timp cât sunt convinşi că luptă pentru cauza justă a emancipării poporului. În anul 1881, ca o ironie tristă a istoriei, unui asemenea atentat îi cădea victimă însuşi ţarul reformator. 6. Rusia între autocraţie şi Revoluţie (1881-1914) Urmaşul său, Alexandru al III-lea (1881-1894), a promovat, în replică, o politică represivă şi reacţionară, executându-i sau deportându-i în Siberia pe opozanţi, întărind supravegherea poliţienească şi cenzura, diminuând rolul zemstvelor, care sunt puse acum sub controlul funcţionarilor statului. Se consolidează autoritatea Sfântului Sinod al Bisericii Ortodoxe, care are menirea de a controla întreaga viaţă spirituală din Imperiul Rus. 138 Tendinţa reacţionară este continuată de Nicolae al II-lea (1894-1917), în timpul căruia se intensifică şi politica naţionalistă de rusificare. Polonia, reprimată sângeros în timpul revoltelor din anii 1830-1831 şi 1863, este privată de orice formă de libertate politică, era afectată, apoi, chiar şi solida autonomie a Finlandei, iar antisemitismul va fi încurajat oficial de autorităţi, care permit organizarea unor pogromuri. În pofida acestui regim politic reacţionar şi a retardării sale social-economice, Rusia cunoaşte o puternică dezvoltare industrială şi culturală la începutul secolului al XX-lea. În 1910, populaţia Rusiei ajungea la 130 de milioane de locuitori. Prim-ministrul Witte duce o politică energică de modernizare, de sprijinire a industriei şi investiţiilor. Capitalurile franceze, de exemplu, ajută la crearea marilor industrii extractive, siderurgice şi metalurgice, la Sankt-Petersburg, la Moscova, în Munţii Urali sau în Ucraina. Tot acum se finalizează construirea căii ferate transsiberiene. Rusia se extinde teritorial în Asia Centrală şi mai ales în zona Pacificului (Vladivostok), lovindu-se, în Coreea şi în Manciuria, de expansiunea similară a Japoniei. În anii 1904-1905 are loc un război ruso-japonez, în urma căruia Rusia este înfrântă. Ea pierde Manciuria, evidenţiindu-se, totodată, marea sa slăbiciune internă şi nevoia de reforme. În acest context, în anul 1905 izbucnesc o serie de revolte ale populaţiei din marile oraşe, care debordează într-o adevărată revoluţie. Rebelii organizează consilii muncitoreşti, numite soviete, care rivalizează cu autorităţile statului. Presat de evenimente, ţarul promite introducerea unor reforme şi este nevoit să instituie, începând din anul 1906, o Dumă imperială, un Parlament ales pe baze cenzitare. Deşi ţarul păstra competenţe de factură absolutistă, având dreptul să dizolve Duma şi să blocheze oricând măsurile acesteia, viaţa politică devine acum mult mai activă. Alături de dreapta conservatoare şi naţionalistă, care susţine puterea autocrată a ţarului, în Dumă se afirmă şi Partidul “Octombriştilor”, care este mulţumit de minima reformă constituţională iniţiată în octombrie 1905 şi doreşte consolidarea acestui regim. Pe aceste forţe se sprijină guvernarea prim-ministrului Stolâpin (1906-1911), care, în paralel cu reprimarea brutală a opoziţiei de stânga, încearcă să introducă unele reforme, cum ar fi crearea unei mici proprietăţi ţărăneşti individuale. În opoziţie, se plasează gruparea liberală a Cadeţilor (“K-D”, iniţiale de la “constituţionali- democraţi”), intelectuali şi burghezi care doresc ca Rusia să devină o democraţie parlamentară veritabilă. În lipsa unei clase mijlocii puternice, această grupare nu reuşeşte însă să se impună. Mult mai activ se va dovedi, prin activitatea sa propagandistică şi conspirativă, Partidul Social-Democrat, de orientare marxistă, creat în anul 1898. În anul 1903, în cadrul partidului se constituie două grupări rivale, “menşevicii” (aflaţi în partid în minoritate) şi “bolşevicii” (“majoritarii”), conduşi de Lenin. Lenin va transforma gruparea bolşevicilor într-un partid disciplinat, strâns unit în jurul liderilor săi, fiind de părere că un grup restrâns de revoluţionari era capabil să conducă proletariatul urban şi ţărănimea săracă spre preluarea puterii, printr-o insurecţie armată bine organizată. În condiţiile în care politica absolutistă a ţarului obstrucţiona drumul spre liberalizare, iar liberalismul politic se dovedea prea slab pentru a forţa această evoluţie, Rusia va ajunge, în anul 1917, în postura nefericită de a-şi continua procesul modernizării, început promiţător înainte de război, sub conducerea unei dictaturi bolşevice. 139 Modulul nr. 6: Relaţiile internaţionale şi Primul Război Mondial Obiective: cunoaşterea evoluţiei relaţiilor internaţionale de la cumpăna secolelor XIX-XX analiza procesului de formare a celor două blocuri rivale înţelegerea cauzelor izbucnirii Primului Război Mondial evaluarea responsabilităţilor în ceea ce priveşte izbucnirea războiului cunoaşterea principalelor operaţiuni militare de pe parcursul războiului evaluarea consecinţelor Primului Război Mondial Cuvinte-cheie: expansiunea colonială, cursa înarmării, crize balcanice, alianţe politico-militare, teatru de operaţiuni, război de mişcare, război de poziţii, armistiţiu, capitulare Conţinuturi: Relaţiile internaţionale între anii 1871-1914 Primul Război Mondial (1914-1918) Bibliografie: Henry Kissinger, Diplomaţia, ed. a II-a, Buc., BIC ALL, 2002 Jean-Baptiste Duroselle, L’Europe de 1815 à nos jours. Vie politique et relations internationales, Paris, PUF, 1964 Pierre Renouvin, Primul Război Mondial, Buc., Corint, 2001 Vyvyen Brendon, Primul Război Mondial. 1914-1918, Buc., BIC ALL, 2003 140 Lecţia nr. 23 Relaţiile internaţionale între anii 1871-1914 Evoluţiile internaţionale din perioada 1859-1871 au modificat profund ordinea europeană instaurată în anul 1815, determinând crearea unui nou echilibru. Îndeosebi după Congresul de la Berlin (1878), elemente nou apărute, cum ar fi expansiunea colonială a Europei sau întărirea Statelor Unite şi a Japoniei, vor transforma sistemul european într-unul mondial. Cauzele care generează o stare de echilibru între marile puteri sau cele care, dimpotrivă, perturbă raporturile respective pot fi identificate acum doar în acest plan, mult mai larg, al relaţiilor internaţionale. 1. “Sistemul bismarckian” (1871-1890) Perioada cuprinsă între anii 1871-1890 a fost caracterizată de stabilitate şi de echilibrul existent între puterile europene. Această pace a fost adusă Europei de către noul sistem al relaţiilor internaţionale, impus de cancelarul Bismarck. Bismarck considera că Imperiul German şi-a atins limitele sale maxime şi era potrivnic oricărei expansiuni a acestuia în Europa. În consecinţă, el va promova o politică de neutralizare a tuturor conflictelor şi tensiunilor europene. Cancelarul încearcă să prevină constituirea oricărei coaliţii îndreptate împotriva Germaniei şi, totodată, să izoleze Franţa, pentru ca aceasta să renunţe la planurile sale de revanşă pentru înfrângerea suferită în 1871. Tot în scopul izolării Franţei şi al îndepărtării acesteia din sfera problemelor europene, Bismarck a încurajat Franţa în expansiunea sa colonială, lucru care prezenta, pentru partea germană, şi avantajul de a deteriora relaţiile Parisului cu Londra şi cu Roma. Un prim sistem de securitate construit de Bismarck datează din anul 1873. Pentru că Franţa nu putea conta la acea dată, într-un eventual conflict franco-german, decât pe sprijinul Rusiei şi al Austro-Ungariei, Germania se va apropia tocmai de aceşti inamici potenţiali, încheind aşa-numita Alianţă a celor Trei Împăraţi, care reunea cele trei monarhii din centrul şi Estul Europei. Pentru a câştiga sprijinul Austro-Ungariei, Germania sprijină interesele acesteia în Balcani, zonă care reprezenta singura direcţie de exercitare a vreunei influenţe care mai rămăsese deschisă în faţa Vienei. În acest spaţiu, Viena se lovea însă de pretenţiile Sankt-Petersburgului, aşa că Germania duce o politică prudentă, de menajare a Rusiei, mediind între cele două mari puteri în privinţa intereselor lor balcanice. Această alianţă a fost însă pusă sub semnul întrebării cu ocazia Războiului Ruso-Turc din anii 1877-1878. Austro-Ungaria nu agreează creşterea influenţei Rusiei în zonă, ea fiind neliniştită atât de întărirea Serbiei, cât şi de crearea unei Bulgarii autonome, în orbita politicii ruseşti. Deşi Austro-Ungaria primeşte, în compensaţie, dreptul de a ocupa şi administra Bosnia-Herţegovina, relaţiile ei cu Rusia rămân încordate. În pofida acestor probleme, la Congresul de Pace de la Berlin, din anul 1878 (care recunoaşte şi independenţa României), Germania îşi exercită cu mare abilitate rolul de mediator al politicii europene, evitând să îşi asume o poziţie de hegemonie, care ar fi tensionat relaţiile sale cu Rusia sau Anglia. Acest Congres a fost, de altfel, ultima întrunire a marilor puteri europene într-o conferinţă de conciliere reciprocă, în tradiţia congreselor inaugurate de Pacea Westfalică, din 1648. Pentru Bismarck, contradicţiile ruso-austriece ridicau problema edificării unui alt sistem de alianţe, care să completeze Alianţa celor Trei Împăraţi, sortită dezmembrării. El alege calea unei înţelegeri strânse cu Austro-Ungaria, semnând mai întâi aşa-numita Dublă Alianţă, încheiată cu Viena în anul 1879. Ulterior, în anul 1882, se constituia Tripla Alianţă, care reunea Imperiul German, Austro-Ungaria şi Italia, într-o alianţă defensivă îndreptată împotriva Franţei. În anul 1883, acestei alianţe i se alătura şi Regatul României, deoarece Bucureştiul avea nevoie de un aranjament de securitate care să asigure stabilitatea în Europa Centrală, pentru a se proteja în faţa Rusiei. Italia, deşi avea revendicări faţă de Austria, în Triest şi în Tirolul de Sud, se alătură totuşi alianţei iniţiate de Bismarck, deoarece era nemulţumită de expansiunea Franţei pe Coasta Nord- Africană, în Tunisia, zonă pe care o dorea rezervată pentru propria sa influenţă. 141 Acest sistem de alianţe, conceput de Bismarck, era completat cu un Acord Anglo-Italian, încheiat în anul 1887, care viza blocarea expansiunii franceze în Marea Mediterană. Franţa se vedea astfel complet izolată. 2. Marea expansiune colonială a Europei (1880-1914) Începând cu anii ’80 avea să se desfăşoare şi ultima etapă, cea mai spectaculoasă, a procesului de expansiune colonială a Europei. Principalii beneficiari ai acestuia erau Anglia, Franţa şi Germania, dar posesiuni coloniale importante sunt dobândite acum şi de Italia sau Belgia. Olanda şi Portugalia îşi extind şi ele vechile lor posesiuni, iar Rusia îşi continuă expansiunea în Asia Centrală şi în Extremul Orient. Spre sfârşitul secolului, acestei competiţii i se alătură şi Statele Unite şi Japonia. Până la Primul Război Mondial, întregul continent african, precum şi Sud-Estul Asiei şi Oceania aveau să treacă sub stăpânirea directă a marilor puteri, adăugându-se coloniilor ocupate anterior. Cauzele acestei expansiuni sunt diverse. O dată, triumful principiului naţionalităţilor în Europa de după 1870, ca şi echilibrul politico-militar existent făceau practic imposibilă orice anexiune teritorială pe continent. Cel mult, se mai putea vorbi despre o extindere a sferelor de influenţă în zona încă fluidă a Balcanilor. În consecinţă, orice tendinţă de expansiune teritorială nu se putea materializa decât într-o zonă extraeuropeană. Pe urmă, exista nevoia economică de a dobândi noi surse de materii prime, noi pieţe de desfacere şi noi debuşee pentru investiţii şi exportul de capital. Aceasta, mai ales în condiţiile în care economia mondială trecea într-o fază de protecţionism, în care fiecare stat tindea să îşi creeze propriile circuite comerciale şi de aprovizionare. Progresul tehnologic, mai ales în materie de comunicaţii navale şi terestre, va face posibilă valorificarea economică a acestor resurse şi colonizarea unor teritorii până atunci greu accesibile. Extrem de importante erau şi motivaţiile ideologice. Aşa era nevoia de explorare şi de cunoaştere a întregii planete, precum şi dorinţa de a civiliza populaţiile socotite primitive. Europenii erau mai convinşi ca niciodată atât de superioritatea civilizaţiei lor, cât şi de faptul că întreaga omenire trebuie determinată să păşească pe drumul pe care ei îl deschiseseră, drumul progresului şi al raţiunii. În fine, existau motivaţiile politice particulare ale fiecărui stat, care aveau un rol esenţial în declanşarea expansiunii. Imperialismul colonial s-a conjugat cu epoca de apogeu a naţionalismului, ca şi cu începuturile politicii democratice. De fiecare dată când un guvern nu mai putea să ofere alegătorilor săi prea multe lucruri pe plan intern, el avea posibilitatea de a recurge la politica de expansiune colonială, care reprezenta o diversiune extrem de populară. Asigurarea “gloriei naţiunii”, ca şi perspectiva unor beneficii economice transformau problema colonială într-o temă de neocolit pentru politica internă şi pentru campaniile electorale. Expansiunea colonială a furnizat marilor puteri motive suplimentare de divergenţă, mai ales atunci când ele se confruntau pentru achiziţionarea unui teritoriu încă neadjudecat. Totuşi, pe măsură ce rămâneau mai puţine lucruri de împărţit, conflictele de natură colonială se vor reduce, rezultând o delimitare a posesiunilor şi a zonelor de influenţă între marile puteri, stabilizată în preajma Primului Război Mondial. 3. Relaţiile internaţionale după 1890: crearea blocurilor rivale După îndepărtarea lui Bismarck din funcţia de cancelar al Reich-ului, în anul 1890, începea o etapă nouă în evoluţia relaţiilor internaţionale. Germania abandonează linia politică prudentă a acestuia, părăsind poziţia de moderator de până atunci, în favoarea unei atitudini active, la scară mondială. Ea se implică tot mai profund în politica maritimă şi colonială, ceea ce o va aduce în conflict cu Anglia, în timp ce în Europa susţine puternic influenţa austriacă în Balcani, ceea ce îi va atrage ostilitatea Rusiei. Tot acum, Imperiul German sprijină economic şi militar Turcia, finanţând construirea unei căi ferate până la Bagdad. Noul arhitect al politicii externe germane, baronul von Holstein, va comite câteva mari erori de apreciere a relaţiilor internaţionale. El nu credea că este posibilă încheierea unor alianţe între Rusia autocrată şi Republica Franceză, datorită diferenţei de regim politic existentă între ele, între Anglia şi Franţa, datorită divergenţelor lor coloniale, şi între Rusia şi Anglia, datorită rivalităţii lor tradiţionale, existentă de la începutul secolului. Or între toate aceste puteri se va încheia, în cele din 142urmă, un sistem de alianţe, în condiţiile în care Germania nu a mai continuat politica lui Bismarck, de izolare a Franţei, ca şi de menajare a intereselor Rusiei şi Angliei. Astfel, în anul 1893 se semnează un tratat de alianţă defensivă între Rusia şi Franţa, îndreptat împotriva Germaniei. Deşi ţarul a acceptat cu greu această înţelegere cu Franţa republicană, Rusia nu îşi putea permite să rămână izolată în faţa Germaniei şi a Austriei. În plus, Rusia avea mare nevoie de împrumuturile franceze, care vor finanţa, în parte, dezvoltarea sa industrială. Poziţia Angliei era una singulară în raport cu a celorlalte puteri europene, dat fiind faptul că ea dusese adeseori, pe parcursul secolului al XIX-lea, o politică de izolare, de neamestec în afacerile continentale. Marea Britanie evitase întotdeauna să se angajeze într-o alianţă pe termen lung, păstrându-şi astfel o mult mai mare libertate de mişcare. Ea se bazase, în această politică externă a “splendidei izolări”, pe puterea sa industrială şi pe supremaţia sa comercială şi navală, concentrându-şi toate eforturile în direcţia extinderii imperiului colonial. Dar o dată cu începutul secolului al XX-lea, Anglia se vede nevoită să îşi schimbe această politică şi să caute să intre într-un sistem stabil de alianţe. O determină în acest sens fenomene nou apărute, cum ar fi mondializarea relaţiilor internaţionale, concurenţa tot mai dură pe care o suferă produsele britanice în faţa celor americane sau germane, dezvoltarea ameninţătoare a flotelor rivale şi lupta pentru împărţirea domeniului colonial. La începutul veacului, izolarea Angliei era pusă în evidenţă de divergenţele pe care le avea în raport cu aproape toate marile puteri. Tradiţionala tensiune anglo-rusă este amplificată de expansiunea Rusiei în Asia Centrală, în direcţia Persiei şi Afganistanului, fapt care ameninţă posesiunile britanice din India. Totodată, Anglia nu agreează nici prezenţa Rusiei în Nordul Chinei. În relaţiile cu Franţa, Anglia se vede pusă în faţa unui grav diferend în anul 1898, când cele două puteri îşi dispută stăpânirea asupra Sudanului Egiptean. Cu Germania, în afara marilor rivalităţi de fond, industriale, navale şi comerciale, Anglia are de rezolvat problema împărţirii influenţei în zona Africii de Sud. Anglia încearcă să soluţioneze tensiunile respective, printr-o serie de acorduri cu privire la diferendele coloniale, încheiate separat, cu fiecare partener. Ea începe şirul acestor demersuri cu Germania, încercând să ajungă la o înţelegere, în anul 1898. Unii istorici apreciază că această apropiere, în cazul în care s-ar fi realizat, ar fi fost de natură să prevină izbucnirea viitorului război mondial. Germania lasă însă să îi scape această şansă, respingând propunerile diplomaţiei britanice, deoarece nu credea că Anglia ar putea ajunge la o alianţă cu Franţa sau Rusia. În această situaţie, Anglia se apropie de Franţa, mai ales că progresele navale şi comerciale ale Germaniei o nelinişteau. În anul 1904 se încheie o serie de acorduri care reglementau diferendele coloniale anglo-franceze, mai ales în Egipt şi în Maroc. Ele vor crea un climat de colaborare între cele două ţări, inaugurându-se aşa-numita “Antantă Cordială” dintre Franţa şi Marea Britanie. Tot în această perioadă, între anii 1900-1902, Italia se apropie şi ea de Franţa, promiţându-i acesteia că va păstra neutralitatea în cazul unui conflict franco-german. Chiar dacă nu părăseşte încă Tripla Alianţă, Italia se arată tot mai nemulţumită, în această perioadă, de creşterea influenţei austriece în Balcani, care îi bloca propriile pretenţii în această direcţie. În fine, în paralel cu alianţa tot mai strânsă existentă între Franţa şi Anglia, se îmbunătăţesc şi raporturile dintre Marea Britanie şi Rusia. În anul 1907, cele două puteri semnează un acord care delimita zonele lor de influenţă în Tibet, în Afganistan şi în Persia, dezamorsând tensiunile existente până atunci. Începând cu această dată, se putea vorbi despre Tripla Înţelegere (sau Antanta), alianţă formată din Franţa, Rusia şi Anglia, opusă Triplei Alianţe, fundamentată pe înţelegerea germano- austriacă. Sistemul european creat de Bismarck, care se bazase pe izolarea Franţei, era acum înlocuit definitiv de divizarea între cele două blocuri rivale. Această nouă situaţie a determinat o amplificare a cursei înarmărilor, situaţie care era favorizată, totodată, de interesele industriei de armament şi ale militarilor. Creşterea ostilităţii dintre cele două blocuri a provocat o serie de “crize” în relaţiile internaţionale, situaţii tensionate care riscau de fiecare dată să declanşeze un război de proporţii. Crizele îşi găsesc pretextul fie în disputele franco-germane pe probleme coloniale, fie în cele austro-ruse, prilejuite de evoluţiile dintr-o zonă fluidă din punct de vedere politic, cum era cea a Peninsulei Balcanice. 143 În anii 1905-1906 are loc o primă criză franco-germană, în chestiunea marocană. Acordurile franco-engleze din 1904 îi permiteau Franţei să-şi stabilească protectoratul asupra Marocului. Când Parisul va încerca să îşi materializeze intenţiile, Germania se opune însă în mod vehement, forţând Franţa să îşi modereze pretenţiile, sub ameninţarea declanşării unui război. O conferinţă internaţională, întrunită în anul 1906, la Algeciras, va reuşi să aplaneze diferendul. O a doua criză franco-germană în chestiunea marocană izbucneşte în anul 1911. În condiţiile în care Franţa lansează o expediţie militară în Maroc, Germania trimite şi ea o navă de război, în rada portului marocan Agadir, ceea ce aduce cele două ţări în pragul ostilităţilor. Conflictul va putea fi evitat doar datorită intervenţiei energice a Angliei, care, neliniştită de creşterea puterii Germaniei, declară că va intra în război de partea Franţei. În cele din urmă, sub influenţa unor oameni politici mai concilianţi, Franţa şi Germania ajung la un compromis, preferând totuşi pacea, deşi opinia publică, iritată, se arăta nemulţumită de această moderaţie. 4. Crizele din Peninsula Balcanică Pacea mondială a fost puternic ameninţată în aceşti ani şi de situaţia din Peninsula Balcanică, zonă care va fi denumită, din acest motiv, “butoiul cu pulbere al Europei”. Instabilitatea regiunii se datora faptului că, în condiţiile declinului stăpânirii otomane, naţionalismele popoarelor din zonă nu erau capabile să găsească o formulă de convieţuire reciproc acceptabilă. Revendicările lor teritoriale se suprapuneau atât datorită mozaicului naţional din regiune, care făcea greu de delimitat frontiere pe criterii etnice, cât şi pentru că pretenţiile respective îşi căutau argumente istorice într-un trecut măcinat de conflicte. Peste această situaţie explozivă se suprapuneau ingerinţele marilor puteri care aveau interese în zonă, în primul rând Rusia şi Austro-Ungaria, dar şi Italia. Aceste interese erau fie expansioniste, ca în cazul Rusiei, fie vizau blocarea influenţei unui adversar sau acordarea de compensaţii pentru progresele acestuia (cazul Austro-Ungariei şi al Italiei). Frecventele conflicte interne sau răsturnările de situaţie din regiune nu făceau decât să favorizeze instabilitatea, inclusiv tensiunile existente între marile puteri. Însuşi războiul mondial dintre anii 1914-1918 va izbucni ca urmare a unei crize balcanice. În anul 1886 are loc o primă “criză bulgară”, care a contribuit în mod decisiv la îndepărtarea Austro-Ungariei de Rusia şi la destrămarea Alianţei celor Trei Împăraţi. Prinţul Bulgariei, Alexandru de Battenberg, care fusese înscăunat în anul 1879, ca protejat al Rusiei, doreşte să se emancipeze acum de sub această influenţă, mai ales după ce reuşise să obţină din partea Turciei provincia Rumelia Orientală, în anul 1885. În 1886, un complot al ofiţerilor filoruşi îl răstoarnă de la putere, dar prinţul reuşeşte să se reîntoarcă după câteva zile, deoarece bulgarii nu mai doreau protectoratul rusesc. În această situaţie, Rusia intervine pentru a-şi apăra interesele, Alexandru abdică, dar în cele din urmă tronul bulgar va fi ocupat de Ferdinand de Saxa-Coburg, un prinţ susţinut de Austria. De la această dată, Bulgaria se va situa, în mod tradiţional, alături de politica Austro-Ungariei. Germania, la rândul ei, susţinuse Viena în această acţiune. În anul 1903 are loc o nouă răsturnare de situaţie în Balcani. Un grup de ofiţeri sârbi naţionalişti îl asasinează pe regele Serbiei, Alexandru Obrenović, care dusese până atunci o politică proaustriacă. Noul rege, Petru Karagheorghević, este favorabil unei alianţe cu Franţa şi mai ales cu Rusia. De acum înainte, Serbia susţinută de Rusia devine un ghimpe periculos în coasta Austro- Ungariei, deoarece ea se transformă într-un pol de atracţie pentru agitaţiile naţionaliste ale slavilor sudici din monarhia dualistă. În consecinţă, Viena va urmări în mod consecvent anihilarea acestui adversar incomod, cu atât mai mult cu cât statelor balcanice li se deschideau noi perspective de mărire a puterii lor pe seama Imperiului Otoman. În anii 1908-1909 are loc o criză pe marginea situaţiei din Bosnia-Herţegovina. În 1908, profitând de faptul că la Istanbul izbucnise o revoltă internă, declanşată de mişcarea reformatoare a “junilor turci”, Austro-Ungaria sprijină Bulgaria să îşi proclame independenţa şi anexează Bosnia- Herţegovina, teritoriu pe care îl primise numai spre administrare în 1878. Serbia, care îşi vede periclitate speranţele sale de înfăptuire a unei unităţi iugoslave, protestează cu indignare în faţa acestei anexiuni şi solicită sprijinul Rusiei. Rusia ar fi dorit să intervină, dar îi lipsea atât forţa militară, cât şi sprijinul Franţei, care nu doreşte să se angajeze acum într-un război în Balcani. 144 În cele din urmă, Serbia a fost nevoită să îşi retragă ameninţările la adresa Austriei, dar această criză va întări resentimentele naţionalismului sârb şi va determina Rusia să strângă şi mai puternic legăturile din cadrul Triplei Înţelegeri. Criza a contribuit şi la slăbirea Triplei Alianţe, deoarece Italia urmărea cu nemulţumire creşterea puterii Austro-Ungariei în Balcani, fără ca ea să primească vreo compensaţie. În fine, în anii 1912-1913 izbucneau cele două Războaie Balcanice. La acea dată, Imperiul Otoman mai stăpânea încă în Balcani o fâşie continuă de teritorii, între Marea Neagră şi Marea Adriatică. Ea cuprindea, în principal, Tracia, Macedonia şi Albania. Cu excepţia Albaniei, preponderent musulmană, aceste zone întinse erau locuite de populaţii majoritar creştine, mai ales greci, bulgari şi sârbi. Respectivele populaţii alcătuiau însă un mozaic extrem de amestecat, sub raport etnic şi teritorial, aşa cum era situaţia, de exemplu, în zona Macedoniei. În această perioadă de înflorire a naţionalismelor, populaţiile creştine rămase încă sub stăpânirea Imperiului Otoman acuzau tendinţele de centralizare politică şi de favorizare a elementului turc şi musulman, promovate de guvernarea “junilor turci”. În plus, Turcia este slăbită acum de războiul pe care îl poartă în anii 1911-1912 cu Italia, război în urma căruia va pierde Libia şi Arhipelagul Dodecanez. În aceste condiţii, în anul 1912, cele patru state balcanice interesate în zonă, Grecia, Bulgaria, Serbia şi Muntenegru, declară război Imperiului Otoman, declanşându-se astfel Primul Război Balcanic. În scurt timp, statele aliate reuşesc să înfrângă Turcia, ocupând aproape toate teritoriile europene ale acesteia, cu excepţia zonei din jurul oraşului Istanbul. Cei patru aliaţi nu vor reuşi însă să se înţeleagă în ceea ce priveşte împărţirea teritoriilor cucerite. Nemulţumirile cele mai mari sunt provocate de revendicările Bulgariei, care dorea pentru sine întreaga Macedonie. În anul 1913 izbucneşte Al Doilea Război Balcanic, în cursul căruia Serbia şi Grecia se aliază împotriva Bulgariei, pentru a se opune pretenţiilor acesteia. Celor două state li se adaugă Turcia, care doreşte să recupereze cel puţin Adrianopolul, precum şi România, care duce o politică a echilibrului balcanic, pretinzând compensaţii pentru creşterea puterii Bulgariei. Neputând face faţă acestei coaliţii, Bulgaria este înfrântă. Ea este nevoită să îşi limiteze extinderea teritorială, în timp ce toţi vecinii săi îşi consolidează poziţiile. Serbia se întinde mult spre Sud, primind Macedonia, Grecia îşi extinde frontiera nordică, iar Albania devine independentă. Rezultatele celor două Războaie Balcanice au reprezentat un eşec pentru Germania şi Austro-Ungaria. Cele două protejate ale lor, Turcia şi Bulgaria, au fost înfrânte, în mod succesiv, în timp ce Serbia, aliata Rusiei, se alegea cu un câştig teritorial considerabil. Chiar şi România se îndepărtează tot mai mult de Austro-Ungaria, deoarece Bucureştiul nu dorea creşterea puterii Bulgariei, aliata acesteia. În faţa acestei schimbări a echilibrului balcanic în favoarea politicii Rusiei, Austro-Ungaria şi Germania vor fi obligate, pe viitor, să reacţioneze. Era aproape inevitabil ca primul incident care avea să mai izbucnească în zona Balcanilor să aibă ca urmare o intervenţie directă a marilor puteri. Dat fiind faptul că Rusia şi Austro-Ungaria, principalele state interesate aici, erau legate, printr-un sistem strâns de alianţe, de toate celelalte mari puteri europene, conflictul care ameninţa să se declanşeze avea să fie unul generalizat la scară mondială. 145 Lecţia nr. 24 Primul Război Mondial (1914-1918) La 28 iunie 1914, arhiducele moştenitor al Austriei, Franz Ferdinand, aflat în vizită la Sarajevo, capitala provinciei Bosnia, anexată de Viena în 1908, era asasinat de către un student sârb, membru al unei societăţi secrete naţionaliste cu ramificaţii la Belgrad. Întrebarea care se pune este cum de a fost posibil ca pornindu-se de la acest incident să se ajungă la un conflict mondial distrugător, în urma căruia întreaga lume avea să sufere transformări radicale? 1. Cauzele războiului Este adevărat, înainte de 1914 multă lume se temea de ameninţarea unui asemenea război, care părea iminent datorită rivalităţilor economice şi coloniale dintre marile puteri, datorită cursei înarmărilor şi tensiunilor naţionale existente. Dezvoltarea statelor naţionale şi a patriotismului, ca sentiment de masă, în această perioadă, făcea ca toate ţările să fie mai hotărîte ca niciodată să îşi apere ceea ce ele defineau ca interese naţionale, fără să se gândească la costuri sau sacrificii. În al doilea rând, progresele ştiinţei şi tehnicii au permis perfecţionarea mijloacelor militare de distrugere la un nivel care nu se compara cu nimic anterior în istoria omenirii, ceea ce a determinat, de asemenea, escaladarea conflictului până la ultimele limite. Cu toate acestea, războiul început în anul 1914 nu poate fi considerat inevitabil, dacă ţinem cont de împrejurarea că aproape nici unul dintre guvernele care l-au iniţiat nu a dorit nici măcar izbucnirea şi cu atât mai puţin generalizarea sa. Decisiv a fost însă faptul că fiecare stat se afla înglobat într-un sistem de alianţe, prin care îşi asumase o serie de obligaţii de securitate, fiind convins că de respectarea acestora depinde însăşi supravieţuirea sa naţională. Atunci când a efectuat mobilizarea, când a formulat ultimatumuri sau a declarat război, fiecare guvern a crezut, cu tărie, că se află în joc viaţa şi securitatea ţării sale, având convingerea că nu există nici o alternativă la acţiunile respective. Felul în care a răspuns populaţia din ţările europene la aceste chemări denotă o stare de spirit greu de descifrat, un amestec complex de confuzie şi entuziasm. Fără îndoială, ideea potrivit căreia popoarele ar fi plecat la luptă cu însufleţire şi elan s-a dovedit a fi, în parte, o aparenţă. Ea era valabilă mai ales pentru populaţia cu un anumit nivel de instruire, impregnată de educaţia naţionalistă, sau pentru deputaţii din parlamentele europene, care votau în unanimitate creditele de război. Populaţia rurală a fost iniţial mai curând derutată şi nu a sesizat gravitatea situaţiei. În pofida acestor rezerve, se poate spune că popoarele au reacţionat totuşi la chemarea guvernelor lor, deoarece acestea au făcut totul pentru a le transmite cetăţenilor sentimentul că patria se află în primejdie şi că este de datoria lor să îşi dea şi viaţa sau să ucidă pentru a o apăra. Chiar şi în Austro-Ungaria, soldaţii au intrat în luptă cu avântul şi patriotismul de rigoare. Ca să dăm numai exemplul românilor ardeleni, aceştia au plecat în războiul care avea să îi ducă împotriva Regatului României strigând “moarte sârbilor!”, arborând tricolorul şi cântând “Deşteaptă-te, române!”, manifestări pe care conducerea armatei le-a permis şi încurajat, tocmai pentru a mobiliza sentimentele naţionale. Ca întotdeauna, sentimentele naţionale puteau fi mobilizate în serviciul celor mai diverse cauze, iar soldaţii pe care îi vedem în filmele de epocă suindu-se în trenuri şi fluturându-şi chipiele pe fereastră, cu un entuziasm stângaci şi puţin buimăcit, nu ştiau că se îndreaptă spre tranşeele celui mai inuman dintre războaiele de până atunci, din care zece milioane dintre ei nu se vor mai întoarce. 2. Izbucnirea războiului În urma asasinatului de la Sarajevo, Austro-Ungaria a considerat că are ocazia să rezolve definitiv conflictul său cu Serbia. La 23 iulie 1914, învinuindu-l că a favorizat atentatul, Viena adresa guvernului de la Belgrad un ultimatum, cuprinzând o serie de cereri formulate în aşa fel încât să nu poată fi acceptate. Pe 28 iulie, Austro-Ungaria îi declara Serbiei război. Germania se alătura şi ea acestei declaraţii, deoarece era vital interesată în întărirea Monarhiei Austro-Ungare, crezând, totodată, că războiul putea fi localizat. 146 Rusia nu este însă dispusă să permită anihilarea aliatului său sârb, astfel încât la 30 iulie decretează în grabă mobilizarea, fără a se consulta cu Parisul. Germania nu putea, nici ea, să rişte o înfrângere a Austro-Ungariei, aşa că la 31 iulie somează Rusia să oprească mobilizarea, după care îi declară război. La 1 august, atât Germania, cât şi Franţa declară mobilizarea generală, Franţa fiind şi ea constrânsă să respecte obligaţiile sale de alianţă faţă de Rusia. Cancelarul Germaniei, Bethmann-Hollweg, a ezitat în faţa perspectivei de declanşare a unui conflict generalizat. Statul-Major al armatei face însă presiuni în acest sens, fiind de părere că Germania deţine, pe moment, o superioritate din punct de vedere militar (care putea fi pierdută pe viitor) şi că, în consecinţă, se află în faţa unei ocazii unice de a câştiga rapid războiul, în cazul în care el nu mai putea fi evitat. La 3 august, Germania declara război Franţei. O mare problemă deriva din faptul că potrivit planurilor de război elaborate încă din 1906, de generalul Schlieffen, dacă Germania voia să evite un război lung, dus pe două fronturi, împotriva Rusiei şi Franţei, ea trebuia să zdrobească mai întâi Franţa, printr-o mişcare violentă şi rapidă. Or acest lucru nu era posibil, credeau strategii germani, decât dacă se efectua un atac masiv asupra aripii stângi franceze, ceea ce presupunea traversarea Belgiei, ţară a cărei neutralitate era garantată în mod tradiţional de către Anglia. Numai prin această mişcare de învăluire a flancului ei stâng, credea Schlieffen, armata franceză, masată în Lorena, va putea fi luată prin surprindere, încercuită şi zdrobită. Anglia fusese până la acea dată extrem de rezervată, încercând să medieze conflictul, deoarece nu dorea să intre în război pentru o problemă balcanică. La 4 august însă, armata germană invada Belgia neutră. Acest fapt a determinat Anglia să declare război Germaniei, deoarece guvernul de la Londra considera că ocuparea litoralului belgian, vis-à-vis de coastele engleze, constituia o ameninţare fatală la adresa intereselor Marii Britanii. Prin jocul alianţelor, conflictul se generalizase la scara întregii Europe. Doar Italia, deşi făcea parte din Tripla Alianţă, refuza să intre atunci în război şi îşi proclama neutralitatea. 3. Participanţii şi teatrele de operaţiuni Deşi iniţiatorii războiului au crezut că acesta va fi unul de scurtă durată, el se va dovedi extrem de lung şi de costisitor. Pe lângă masele de peste 65 de milioane de soldaţi mobilizaţi, mai ales infanterişti dotaţi cu puşti cu repetiţie şi sprijiniţi de o artilerie puternică, vor fi folosite acum arme noi, extrem de distrugătoare: armele automate (mitralierele), gazele toxice de luptă, primele tancuri (care apar spre sfârşitul războiului), aviaţia, tunuri grele care puteau bombarda la o distanţă de 100 de km, submarinele. Treptat, conflictul dobândeşte un caracter mondial, pe măsură ce noi beligeranţi intrau în război. Astfel, de partea Antantei şi a aliaţilor ei iniţiali (Rusia, Franţa, Anglia, Serbia şi Belgia) se vor alătura dominioanele britanice, cum era Canada sau Australia, apoi Japonia, în 1914, Italia, în 1915, România şi Portugalia, în 1916, Grecia, Brazilia şi mai ales Statele Unite, în 1917. De partea Puterilor Centrale, Germania şi Austro-Ungaria, se plasează Turcia, din 1914, şi Bulgaria, din 1915. Ca o consecinţă a amplorii conflictului, el se va desfăşura pe mai multe fronturi sau teatre de operaţiuni, de importanţă diferită. Existau, în primul rând, cele două fronturi principale: Frontul de Vest, din Franţa, unde armatele franceză, engleză, belgiană şi în final americană se confruntă cu trupele germane; Frontul de Est, din Prusia Orientală şi Polonia, unde germanii la Nord şi austriecii la Sud se înfruntau cu armata rusă. În afara acestora, mai existau o serie de fronturi secundare, de mai mică amploare. Aşa era frontul din Italia, deschis în anul 1915, la frontiera acesteia cu Austro-Ungaria, unde trupele italiene luptau împotriva austriecilor sprijiniţi de germani. Pe frontul din România, unde ostilităţile au izbucnit în anul 1916, românii, sprijiniţi de ruşi, se confruntau cu austriecii, germanii şi bulgarii. În cele din urmă, frontul românesc va deveni o prelungire sudică a marelui Front de Est. În fine, mai exista şi frontul din Balcani, susţinut iniţial de Serbia împotriva Austro-Ungariei. Ulterior, ostilităţile de aici au fost continuate de o armată franco-engleză, debarcată în Dardanele şi repliată apoi la Salonic, care combătea trupele bulgare şi turceşti, cu sprijinul Greciei. Alte fronturi secundare au mai fost deschise în Orientul Mijlociu, pe malurile Canalului Suez, unde Anglia atacă Turcia; în Palestina, unde britanicii provoacă o răscoală antiotomană a arabilor; în Caucaz, unde Rusia combate Turcia. Coloniile germane din Africa şi din Pacific vor fi şi 147ele atacate şi ocupate, de către britanici, francezi şi japonezi. În fine, tabloul ostilităţilor era completat cu un război naval, pe parcursul căruia flota germană, alcătuită din vase de suprafaţă şi submarine, va ataca pe toate mările îndeosebi vasele comerciale ale aliaţilor. Cea mai mare parte a efortului militar se consuma însă pe cele două fronturi principale din Europa. În general, Antanta deţine superioritatea în ceea ce priveşte întinderea teritoriilor controlate, populaţia, resursele miniere şi industriale, flota comercială sau de război. În schimb, Puterile Centrale compensează îndeosebi prin mai buna dotare şi instruire a armatei germane. Din punct de vedere strategic, imperiile centrale au avantajul dispunerii lor compacte pe continent, care le permite să controleze liniile interioare. Acest lucru le dă posibilitatea să manevreze mai bine, să îşi deplaseze forţele de pe un front pe altul mult mai uşor decât Aliaţii occidentali. Pe de altă parte, această dispunere prezenta şi un serios dezavantaj, cel al pericolului încercuirii. Îndeosebi Germania va fi serios afectată de necesitatea de a face faţă, în mod concomitent, pe două fronturi uriaşe. 4. Desfăşurarea războiului între anii 1914-1917 Planurile de acţiune ale ambelor tabere angajate în conflict porneau de la premisa că războiul se va termina foarte repede. Ele mizau pe scurte campanii ofensive, al căror succes urma să fie asigurat de imensele forţe de şoc deţinute de fiecare. Dar în scurtă vreme aceste planuri au eşuat, iar comandamentele au fost constrânse să ducă, pentru o lungă perioadă de timp, un război de uzură, static şi defensiv. Acest lucru a provocat confuzie din punct de vedere strategic şi a pus în mod dramatic problema aprovizionării cu oameni, cu muniţii şi materiale, în cantităţi neprevăzute în planurile iniţiale. Planul german de învăluire prin Belgia miza pe faptul că trupele franceze vor fi încercuite şi zdrobite în circa şase săptămâni, după care întreaga armată germană se putea îndrepta pe Frontul de Est, împotriva Rusiei. În mod similar, planul francez, elaborat de generalul Joffre, avea în vedere o lovitură directă executată asupra frontierei germane, în zona Lorenei, care să atragă şi să fixeze întreaga armată inamică, după care aceasta urma să fie zdrobită într-o singură mare bătălie. Planul francez de ofensivă, mult prea simplist, a eşuat primul, încă din luna august 1914. Germanii, în schimb, aplicând planul Schlieffen, reuşesc să poarte iniţial un război ofensiv, de mişcare, cucerind Belgia şi pătrunzând adânc în Nord-Estul Franţei, până aproape de Paris. În septembrie însă, armata franco-engleză reuşeşte să oprească această mare ofensivă, repurtând aşa- numita primă victorie de pe Marna, care a salvat Parisul şi a reuşit chiar să respingă trupele germane câteva zeci de kilometri. De la această dată, războiul de mişcare înceta, el fiind înlocuit cu un lung şi costisitor război de poziţii. Cele două mari armate se văd nevoite să se fortifice pe aliniamentele existente, îngropându-se în două şiruri nesfârşite de tranşee, care porneau de la Marea Nordului şi ajungeau la frontiera elveţiană. Toate încercările reciproce de a sparge această linie a frontului vor eşua de acum înainte, deoarece adversarul reuşea întotdeauna să primească întăriri şi să acopere orice breşă potenţială. Cucerirea câtorva metri pătraţi, printr-o ofensivă sângeroasă şi inutilă, putea să coste mii de victime omeneşti şi tone de muniţii, sleind astfel forţa militară şi moralul combatanţilor. În faţa situaţiei respective, comandamentul german se vede nevoit să îşi schimbe planurile de acţiune. Acest lucru era absolut necesar, deoarece, pe termen lung, războiul de uzură decurgea în defavoarea Germaniei, ale cărei resurse erau mult mai reduse în comparaţie cu cele ale Antantei. De altfel, găsirea unei soluţii salvatoare, care să ducă la scurtarea războiului, a reprezentat mereu o cerinţă stringentă pentru Statul-Major german. În consecinţă, în anul 1915 Germania îşi concentrează eforturile în direcţia anihilării armatei ruseşti, mai ales că întinderea uriaşă a Frontului de Est favoriza războiul ofensiv, de mişcare. Sub conducerea generalului Hindenburg, ea obţine o serie de succese importante, în urma cărora ocupă spaţiul Poloniei ruseşti şi al Lituaniei. Cu toate acestea, armata germană nu va reuşi să scoată Rusia din luptă, deoarece întinderile care trebuiau acoperite erau prea vaste în raport cu potenţialul uman al Germaniei. Ca urmare, Frontul de Est cunoaşte şi el o stabilizare, care va dura până în anul 1917. În plus, în zona sudică a frontului răsăritean, în Galiţia, armatele ruseşti obţin o serie de victorii împotriva trupelor austro-ungare, mai ales în anul 1916, cu ocazia ofensivei comandate de generalul Bruşilov. În plus, situaţia se complicase ca urmare a intrării în luptă a Italiei, în 1915, şi a 148României, în 1916, ceea ce deschidea noi fronturi de luptă pentru armata austriacă. Rezultatele mai slabe pe care le obţine armata austro-ungară vor trebui compensate de fiecare dată de trupele germane, care veneau să restabilească situaţia sau chiar să preia iniţiativa şi pe aceste fronturi secundare. Acest lucru ducea însă la diminuarea puterii de şoc a armatei germane pe direcţiile principale, chiar dacă ea reuşea totuşi să facă faţă situaţiei, îndeosebi prin deplasarea rapidă a trupelor de pe un front pe altul, favorizată de deţinerea liniilor interioare. Zona hotărâtoare pentru soarta războiului rămânea însă Frontul de Vest. Trupele aliate au încercat să spargă acest front, în mod zadarnic, pe parcursul anilor 1915-1917, cu preţul unor ofensive de uzură care vor costa sute de mii de morţi. Statul-Major german, în schimb, adoptă în anul 1916 un nou plan de acţiune, lansând o ofensivă de mari proporţii într-o singură direcţie, respectiv asupra fortăreţei de la Verdun, unde îşi concentrează cea mai mare parte a armatei. Ideea strategilor germani era aceea de a atrage treptat, într-un perimetru restrâns, toate rezervele aliate, pentru a le măcina aici şi a le scoate din luptă în mod definitiv, printr-o bătălie decisivă. Dar armata franceză, condusă de generalul Pétain, a rezistat cu succes în faţa acestei ofensive sângeroase, aşa că bătălia de la Verdun, care a produs ea singură aproape un milion de victime, va aduce pierderi aproximativ egale celor două părţi implicate în conflict. Acest lucru însemna însă eşecul planului german de a scoate Franţa din luptă printr-o bătălie decisivă. 5. Războiul submarin şi intrarea Statelor Unite în conflict În anul 1917, Statul-Major german face o nouă încercare de a tranşa soarta conflictului, prin declanşarea unui război submarin total. Şi până atunci, Antanta se confruntase cu Germania pe mare, impunând o blocadă maritimă a coastelor germane, în condiţiile în care flota britanică de suprafaţă era net superioară celei germane. Aprovizionarea Puterilor Centrale cu alimente şi materii prime industriale va suferi enorm ca urmare a blocadei britanice. Până la sfârşitul războiului, imperiile centrale nu vor reuşi să supravieţuiască decât recurgând la o severă raţionalizare a consumului populaţiei civile, precum şi datorită înlocuitorilor sintetici de alimente şi materii prime, fabricaţi de industria chimică germană. În replică la blocada Antantei, Germania declanşează războiul submarin. Pentru ca acesta să fie eficace, era necesar ca submarinele germane să torpileze toate navele întâlnite în cale, inclusiv pe cele neutre. Dar scufundarea vaselor neutre — o încălcare gravă a dreptului internaţional — era de natură să creeze mari probleme politice pentru Germania, care risca să îşi atragă noi adversari. În anul 1917, Germania va decide să îşi asume acest risc, trecând la scufundarea fără preaviz a tuturor vaselor străine. La finele anului 1916, ea scufunda vase totalizând un deplasament de 350.000 de tone lunar, pentru ca în martie 1917 deplasamentul navelor scufundate să ajungă la 870.000 de tone pe lună! Statul-Major german aprecia că în acest ritm Antanta se va prăbuşi în câteva luni, deoarece şi efortul ei militar depindea în mod vital de aprovizionarea cu materii prime aduse din colonii sau din Statele Unite. Cu toate acestea, în cele din urmă şi acest calcul al strategilor germani se va dovedi a fi greşit. Pe de o parte, convoaiele de nave comerciale aliate reuşesc să pună la punct metode eficiente de contracarare a submarinelor germane, iar pe de altă parte, torpilarea navelor americane va determina Statele Unite să intre şi ele în războiul împotriva Germaniei, în anul 1917. Cu toate că preşedintele Wilson, susţinut de opinia publică americană, era iniţial pacifist, el nu putea să tolereze hegemonia militară a Germaniei în Europa. Pe de altă parte, idealurile politice şi interesele practice apropiau Statele Unite de Anglia şi Franţa, aflate în pericol. Germania a neglijat pericolul intrării Statelor Unite în război, ştiind că acestea nu dispuneau de forţe militare semnificative. Americanii reuşesc însă ca într-un timp foarte scurt, până în vara anului 1918, să pună pe picior de război peste un milion de soldaţi, care vor fi trimişi în Europa, sub comanda generalului Pershing. Acestui efort militar şi uman i se adăuga contribuţia uriaşă a industriei şi a resurselor economice americane. Aportul american va avea un rol decisiv în câştigarea victoriei de către Antantă, în condiţiile în care cele două tabere erau complet epuizate, după patru ani de confruntare intensă. 6. Evoluţia războiului în anul 1918; sfârşitul conflictului şi efectele sale 149 La începutul anului 1918 însă, perspectiva finalizării războiului nu era deloc una clară. Trupele americane nu sosiseră încă în Franţa, iar pe Frontul de Est armata rusă se prăbuşise. În februarie şi octombrie 1917, în Rusia aveau loc două revoluţii, în urma cărora regimul ţarului va fi răsturnat. La sfârşitul anului 1917, puterea politică era preluată de către o dictatură bolşevică, în frunte cu Lenin. Noul regim al sovietelor, care nu doreşte decât să se consolideze pe plan intern, iese din război şi încheie o pace separată cu Germania. Prin Tratatul de Pace de la Brest-Litovsk, din martie 1918, Rusia bolşevică ceda Imperiului German teritorii întinse, în regiunea Poloniei şi a Ucrainei. În aceste condiţii, România încheia şi ea o pace separată cu Puterile Centrale, în mai 1918. În acest fel, Germania reuşea să îşi disponibilizeze cea mai mare parte a trupelor de pe Frontul de Est, trupe pe care le trimite în Franţa. În primăvara lui 1918, în condiţiile în care americanii nu intraseră încă în luptă, trupele germane de aici beneficiau de o superioritate numerică. Profitând de această situaţie şi punând la punct o tactică mai eficientă de străpungere a liniilor aliate, Statul-Major german, condus de generalul Ludendorff, reia războiul de mişcare. În perioada martie-iulie 1918, trupele germane lansează o serie de ofensive extrem de periculoase în direcţia Parisului, aruncând în luptă ultimele rezerve ale Puterilor Centrale. Această ofensivă finală germană îi va aduce pe aliaţi la un pas de dezastru, în condiţiile în care şi Germania îşi juca ultima şansă, deoarece resursele ei umane şi materiale erau epuizate. Cu toate acestea, în iulie 1918, în a doua bătălie de pe Marna, aliaţii occidentali, aflaţi sub comanda mareşalului Foch şi beneficiind acum din plin de sprijinul trupelor americane, reuşesc să oprească ofensiva lui Ludendorff. Din acest moment, aliaţii preiau în mod definitiv iniţiativa. Armata germană începe să se retragă încet spre frontiera Imperiului, ofensiva aliaţilor fiind favorizată acum nu numai de epuizarea trupelor germane, ci şi de folosirea unor arme noi, cum erau tancurile sau aviaţia. În paralel, în această perioadă devine tot mai evidentă slăbirea capacităţii interne de rezistenţă a Puterilor Centrale. Populaţia celor două imperii, înfometată şi decimată după patru ani de ostilităţi, nu mai este capabilă să susţină războiul. Privaţiunile suferite de populaţie favorizează nemulţumirile şi tensiunile politico-sociale, alimentate de promisiunile de pace ale preşedintelui Wilson, ca şi de ecourile Revoluţiei Bolşevice din Rusia. Profitând de înfrângerile militare suferite, ca şi de prăbuşirea autorităţii regimului politic, naţionalităţile din Austro-Ungaria ameninţă cu secesiunea. În aceste condiţii, în toamna anului 1918, aliaţii Germaniei sunt constrânşi, rând pe rând, să solicite încheierea armistiţiului. În 29 septembrie ies din război bulgarii, învinşi de armata anglo- franco-sârbă de la Salonic, iar trupele Antantei îşi continuă înaintarea spre Nord, eliberând Serbia. În 31 octombrie cer armistiţiu turcii, după ce fuseseră învinşi în Palestina şi în Siria de către englezi. În 3 noiembrie încetează ostilităţile Austro-Ungaria, confruntată cu ofensiva de pe frontul italian, cu înaintarea armatei de la Salonic, ca şi cu dezintegrarea sa internă. Germania, rămasă singură în luptă şi având de făcut faţă unei ofensive aliate generalizată pe tot Frontul de Vest, începe şi ea, încă din octombrie, negocieri de armistiţiu cu preşedintele american Wilson. Dar în timp ce armata germană se menţinea încă în mod disciplinat pe linia frontului, în ţară izbucneau revolte ale muncitorilor şi marinarilor, desfăşurate în marile oraşe şi în porturi. La Berlin este proclamată republica, iar împăratul Wilhelm al II-lea abdică şi se refugiază în Olanda neutră. În aceste condiţii, pe data de 11 noiembrie 1918, reprezentanţii noului guvern provizoriu al Germaniei, condus de social-democratul Ebert, încheiau, la Compiègne, armistiţiul care punea capăt conflictului. Se încheia astfel cel mai sângeros dintre războaiele purtate până atunci, în întreaga istorie universală, un război din care Europa şi lumea vor ieşi complet schimbate. Marile imperii (German, Rus, Habsburgic şi Otoman) se văd învinse şi reduse ca teritoriu şi populaţie, unele îşi schimbă forma de guvernământ, altele întregul sistem social-politic, iar altele sunt pur şi simplu desfiinţate. Hegemonia Europei asupra restului lumii se vedea contestată acum în mod decisiv, datorită rolului hotărâtor jucat de Statele Unite, în câştigarea războiului şi în remodelarea noii ordini postbelice. Tulburările sociale din Rusia şi din alte ţări europene anunţau apariţia unor noi regimuri politice, cele totalitare, al căror caracter aberant nici nu putea fi bănuit în secolul precedent. 150 Imensele distrugeri cauzate de marele conflict, ca şi cruzimea acestuia puseseră sub semnul întrebării toate valorile tradiţionale ale lumii aşezate care îl precedase. Criza de conştiinţă provocată de război se va manifesta printr-un puternic scepticism faţă de evoluţia civilizaţiei europene, prin distrugerea sentimentului de siguranţă şi continuitate, printr-o atitudine de familiarizare cu violenţa şi de dispreţ faţă de viaţa oamenilor. Atrocităţile de mai târziu ale fascismului şi comunismului erau pregătite, într-un fel, de această mentalitate generată de Primul Război Mondial. Pe de altă parte, exista şi credinţa că acest război avea să fie ultimul, tocmai pentru că hecatomba pricinuită de el părea să indice o limită extremă până la care putea merge tendinţa de autodistrugere a civilizaţiei umane. Chiar dacă idealiştii epocii, cum era preşedintele Wilson, se înşelau în această privinţă, eforturile lor de edificare a unei lumi fără războaie puneau în evidenţă şi speranţele noului secol, potrivit cărora uriaşa provocare a războiului total, purtat cu mijloace de distrugere în masă, va putea fi depăşită în cele din urmă, prin promovarea unui sistem mai raţional al relaţiilor dintre state, ca şi prin triumful principiilor umaniste. 151 Bibliografie selectivă de istorie modernă universală: Această bibliografie acoperă o problematică mult mai vastă decât cea tratată pe parcursul cursului de faţă, atât din punct de vedere tematic, cât şi cronologic. Titlurile selectate aici privesc istoria civilizaţiilor, istoria politică şi economică, istoria ideilor culturale şi a ideologiilor politice, istoria mentalităţilor şi a vieţii private, pentru întreaga istorie mondială, în perioada cuprinsă între anii 1600-1918. În consecinţă, bibliografia poate fi utilizată de către toţi cei care doresc să aprofundeze cunoştinţele istorice cu caracter general, dobândite până acum. În ultimii ani, au fost traduse în limba română numeroase lucrări de istorie universală, extrem de valoroase, interesante şi formative, scrise într-un mod atrăgător. Dat fiind faptul că librăriile şi bibliotecile pun la dispoziţie o bibliografie uriaşă în domeniul istoriei universale, este foarte important să ne selecţionăm în mod atent lecturile, pentru a citi lucrurile cele mai importante, cu maximum de profit intelectual. Este păcat să pierdem timpul citind orice, la nimereală, atâta timp cât există doar câteva zeci de lucrări esenţiale, de mare calitate, care ar trebui parcurse în mod obligatoriu de către orice pasionat al istoriei. Selecţia bibliografică pe care am întreprins-o a încercat să îmbine patru criterii de alegere a lucrărilor: a) criteriul tematic, pentru a acoperi toate domeniile importante (de aceea, este necesar să citim cel puţin câte o lucrare din fiecare secţiune bibliografică); b) criteriul accesibilităţii, motiv pentru care nu am ales decât lucrări apărute în limba română, care sunt achiziţionate, în mod normal, de către toate bibliotecile universitare şi chiar de către bibliotecile judeţene şi orăşeneşti; c) criteriul actualităţii, o bună parte a lucrărilor fiind apariţii de dată recentă (chiar pe plan mondial), în timp ce altele, chiar dacă sunt mai vechi, nu şi-au pierdut actualitatea şi prospeţimea interpretărilor; d) criteriul valoric, în virtutea căruia am lăsat la o parte numeroase alte lucrări, similare ca tematică sau arie de cuprindere, dar mai puţin reuşite sub raportul interpretării istorice. Desigur, fiind vorba despre o selecţie, unele titluri recomandate pot fi considerate preferinţe subiective ale autorului cărţii de faţă. În cele din urmă, bibliografia rezultată este destul de vastă, deoarece am recomandat, uneori, şi lucrări mai puţin valoroase, fie în ideea de a oferi opţiuni suplimentare celor care nu au la dispoziţie biblioteci atât de bine asortate, fie pentru a acoperi bibliografic o temă cu un caracter mai special. 1. Lucrări generale, sinteze, istoria civilizaţiilor: ·Jean Carpentier, François Lebrun (coord.), Istoria Europei, Buc., Humanitas, 1997, p. 212-371 ·Serge Berstein, Pierre Milza, Istoria Europei, Iaşi, Institutul European, 1998 (ed. a II-a), vol. III, p. 169- 402; vol. IV ·Jean-Michel Gaillard, Anthony Rowley, Istoria continentului european. De la 1850 până la sfârşitul secolului al XX-lea, Buc., Ed. Cartier, 2001, p. 11-295 ·Camil Mureşanu, Europa modernă. De la Renaştere la sfârşitul de mileniu, Cluj, Dacia, 1997, p. 5-102 ·John R. Barber, Istoria Europei moderne, Buc., Ed. Lider, 1998, p. 11-347 ·Fernand Braudel, Gramatica civilizaţiilor, vol. I-II, Buc., Meridiane, 1994 ·Roland Mousnier, Monarhia absolută în Europa din secolul al V-lea până în zilele noastre, Buc., Corint, 2000 ·Pierre Chaunu, Civilizaţia Europei clasice, vol. I-III, Buc., Meridiane, 1989 ·idem, Civilizaţia Europei în Secolul Luminilor, vol. I-II, Buc., Meridiane, 1986 ·Walter Oppenheim, Europa şi despoţii luminaţi, Buc., ALL, 1998 ·Eric J. Hobsbawm, Era Revoluţiei. 1789-1848, Chişinău–Buc., Cartier–Codex 2000, 2002 ·idem, Era Capitalului. 1848-1875, Chişinău–Buc., Cartier–Codex 2000, 2002 ·idem, Era Imperiului. 1875-1914, Chişinău–Buc., Cartier–Codex 2000, 2002 ·Pierre Milza, Serge Berstein (sub red.), Istoria secolului XX, Buc., ALL, 1998, vol. I, p. 5-114 ·Henry Kissinger, Diplomaţia, ed. a II-a, Buc., BIC ALL, 2002 ·Pierre Renouvin, Primul Război Mondial, Buc., Corint, 2001 ·Vyvyen Brendon, Primul Război Mondial. 1914-1918, Buc., BIC ALL, 2003 ·Charles Tilly, Revoluţiile europene (1492-1992), Iaşi, Polirom, 2002 1522. Ţări, popoare, regiuni: - Marea Britanie ·George M. Trevelyan, Istoria ilustrată a Angliei, Buc., Ed. Ştiinţifică, 1975, p. 432-820 ·André Maurois, Istoria Angliei, Buc., Ed. Orizonturi, 1996 (ediţia I: Buc., Ed. Politică, 1970) ·Camil Mureşanu, Alexandru Vianu, Robert Păiuşan, Downing Street 10, Cluj, Dacia, 1984, p. 5-215 ·Angela Anderson, Războaiele civile. 1640-1649, Buc., ALL, 2002 ·Camil Mureşanu, Revoluţia burgheză din Anglia, Buc., Ed. Ştiinţifică, 1964 ·idem, Imperiul britanic. Scurtă istorie, Buc., Ed. Ştiinţifică, 1967 ·Frank McDonough, Imperiul Britanic, 1815-1914, Buc., ALL, 1998 - Franţa ·Jean Carpentier, François Lebrun (coord.), Istoria Franţei, Iaşi, Institutul European, 2001 ·Jacques Madaule, Istoria Franţei, Buc., Ed. Politică, 1973, vol. I, p. 342-380, vol. II, vol. III, p. 5-119 ·Richard Wilkinson, Franţa şi cardinalii. 1610-1661, Buc., ALL, 1999 ·idem, Ludovic al XIV-lea, Franţa şi Europa. 1661-1715, Buc., ALL, 1999 ·Philippe Séguin, Ludovic Napoleon cel Mare, Buc., Ed. Fundaţiei Culturale Române, 1994 ·Alexandru Vianu, Camil Mureşan, Robert Păiuşan, Simona Nistor, Preşedinţii Franţei, Ed. Universalia —Dialog, Craiova, 1991, p. 5-100 - Spaţiul german şi austriac ·Jean Bérenger, Istoria Imperiului Habsburgilor. 1273-1918, Buc., Teora, 2000, p. 197-549 ·Erich Zöllner, Istoria Austriei, vol. I-II, Buc., Ed. Enciclopedică, 1997, p. 251-607 ·A.J.P. Taylor, Monarhia Habsburgică. 1809-1918. O istorie a Imperiului Austriac şi a Austro-Ungariei, Buc., ALL, 2000 ·Nick Pelling, Imperiul Habsburgic. 1815-1918, Buc., ALL, 2002 ·Jacques Droz, Istoria Germaniei, Buc., Corint, 2000, p. 5-78 ·Jacques Le Rider, Mitteleuropa, Iaşi, Polirom, 1997 ·Walter Oppenheim, Habsburgii şi Hohenzollernii. 1713-1786, Buc., ALL, 1995 ·Andrina Stiles, Unificarea Germaniei, 1815-1890, Buc., ALL, 1998 ·Geoff Layton, De la Bismarck la Hitler: Germania, 1890-1933, Buc., ALL, 2002 ·William Manchester, Armele lui Krupp, Buc., Ed. Politică, 1973, p. 66-391 ·Brigitte Hamann, Viena lui Hitler. Anii de ucenicie ai unui dictator, Buc., Ed. Vivaldi, 2000 - Alte state europene ·Martyn Rady, De la revoltă la independenţă. Ţările de Jos, 1550-1650, Buc., ALL, 2001 ·Jean-Jacques Bouquet, Istoria Elveţiei, Buc., Corint, 2001 ·Giuliano Procacci, Istoria italienilor, Buc., Ed. Politică, 1975, p. 209-439 ·Francesco Traniello, Gianni Sofri, Il Risorgimento. Scurtă istorie, Cluj, Dacia, 2002 ·Andrina Stiles, Unificarea Italiei. 1815-1870, Buc., ALL, 1995 ·Mark Robson, Italia: liberalism şi fascism. 1870-1945, Buc., ALL, 1997, p. 15-47 ·Pierre Vilar, Istoria Spaniei, Buc., Corint, 2000, p. 33-101 ·Jill Kilsby, Spania: mărire şi decădere, 1474-1643, Buc., ALL, 1998 ·Ion Hurdubeţiu, Istoria Suediei, Buc., Ed. Ştiinţifică şi Enciclopedică, 1985, p. 82-285 ·Andrina Stiles, Suedia şi zona baltică, 1523-1721, Buc., ALL, 2001 - Rusia ·Geoffrey Hosking, Rusia. Popor şi imperiu 1552-1917, Iaşi, Polirom, 2001 ·Russell Sherman, Rusia, 1815-1881, Buc., BIC ALL, 2001 ·Michael Lynch, Reacţiune şi revoluţie: Rusia 1881-1924, Buc., ALL, 2000 ·Martyn Rady, Ţarii, Rusia, Polonia şi Ucraina, Buc., ALL, 2002 ·Richard Pipes, Scurtă istorie a revoluţiei ruse, Buc., Humanitas, 1998 ·Hélène Carrère d’Encausse, Blestemul ruşilor. Eseu despre asasinatul politic, Iaşi, Polirom, 2000, p. 5- 201 ·Henri Troyat, Petru cel Mare, Buc., Humanitas, 1994 ·idem, Viaţa de fiecare zi din Rusia ultimului ţar, Buc., Humanitas, 1993 ·Marchizul de Custine, Scrisori din Rusia. Rusia în 1839, Buc., Humanitas, 1993 - Europa de Est, Imperiul Otoman, Peninsula Balcanică ·Philip Longworth, Crearea Europei de Est, Buc., Ed. “Curtea Veche”, 2002, p. 120-216 ·Francis Dvornik, Slavii în istoria şi civilizaţia europeană, Buc., ALL, 2001, p. 250-493Piotr S. Wandycz, Preţul libertăţii. O istorie a Europei Central-Răsăritene din Evul Mediu până în prezent, Buc., ALL, 1998, p. 77-199 ·Nicolae Ciachir, Istoria modernă a Poloniei (1795-1918), Buc., Universitatea din Bucureşti, 1987 153·András Gergely, Istoria Ungariei, Buc.–Cluj, Kriterion, 2000, p. 35-100 ·Paul Lendvai, Ungurii. Timp de un mileniu învingători în înfrângeri, Buc., Humanitas, 2001 ·Robert Mantran (coord.), Istoria Imperiului Otoman, Buc., BIC ALL, 2001 ·Mustafa Ali Mehmed, Istoria turcilor, Buc., Ed. Ştiinţifică şi Enciclopedică, 1976, p. 205-365 ·Andrina Stiles, Imperiul Otoman, 1450-1700, Buc., ALL, 1998 ·eadem, Rusia, Polonia şi Imperiul Otoman, 1725-1800, Buc., ALL, 2001 ·Stevan K. Pavlowitch, Istoria Balcanilor. 1804-1945, Iaşi, Polirom, 2002 ·Barbara Jelavich, Istoria Balcanilor, I-II, Iaşi, Institutul European, 2000 ·Charles & Barbara Jelavich, Formarea statelor naţionale balcanice. 1804-1920, Cluj, Dacia, 1999 ·Veselin Trajkov, Curente ideologice şi programe din mişcările de eliberare naţională din Balcani până în anul 1878, Buc., Ed. Ştiinţifică şi Enciclopedică, 1986 ·Ivan Ilcev, Are dreptate sau nu, e patria mea. Propaganda în politica externă a ţărilor balcanice (1821- 1923), Buc., Ed. “Curtea Veche”, 2002 ·Nicolae Ciachir, Istoria modernă a Serbiei, Buc., Centrul de multiplicare al Universităţii, 1974 ·Gheorghe Zbuchea, Istoria Iugoslaviei, Buc., Corint, 2001, p. 8-38 ·Plamen Plavov, Iordan Ianev, Daniel Cain, Istoria Bulgariei, Buc., Corint, 2002, p. 71-135 ·Constantin Velichi, Curs de istoria modernă a Bulgariei, Buc., Centrul de multiplicare al Universităţii, 1974 ·Kopi Kyçyku, Istoria Albaniei, Buc., Corint, 2002 - Statele Unite ale Americii şi Canada ·Alexis de Tocqueville, Despre democraţie în America, vol. I-II, Buc., Humanitas, 1995 ·George Brown Tindall, David E. Shi, America: o istorie narativă, vol. I-III, Buc., Ed. Enciclopedică, 1996 ·Scurtă istorie a Statelor Unite ale Americii, ed. a II-a, Buc., Silex, 1995 ·René Rémond, Istoria Statelor Unite ale Americii, Buc., Corint, 1999, p. 5-108 ·Allan Nevins, Henry Steele Commager, Istoria Statelor Unite, Buc., Cartea Românească, 1946 ·Camil Mureşanu, Alexandru Vianu, Preşedinte la Casa Albă, Buc., Ed. Politică, 1974 ·Corneliu Nicolescu, America: de la descoperire la războiul de secesiune, Cluj, Dacia, 1998 ·Leon Lemonnier, Războiul de Secesiune, Buc., Ed. Universul, 1947 ·Henry Steele Commager, Spiritul american, Buc., Ed. Enciclopedică, 1998 ·Paul-André Linteau, Istoria Canadei, Buc., Corint, 2000 - Asia, America Latină, Africa ·Vasile Cristian, Istoria Asiei, Bucureşti, Corint, 2002 ·idem, Asia şi America în sec. XVI-XVIII, Iaşi, Ed. Universităţii “Al.I. Cuza”, 1993 ·Jacques Gernet, Lumea chineză, Buc., Meridiane, 1985, vol. II, p. 99-361 ·Bai Shouyi (coord.), Scurt tratat de istoria Chinei, Buc., Ed. Enciclopedică, 1997 ·C. P. Fitzgerald, Istoria culturală a Chinei, Buc., Humanitas, 1998 ·Anne Cheng, Istoria gândirii chineze, Iaşi, Polirom, 2001 ·Kenneth G. Henshall, O istorie a Japoniei. De la epoca de piatră la superputere, Buc., Artemis, 2002 ·Constantin Buşe, Zorin Zamfir, Japonia: un secol de istorie, Buc., Humanitas, 1990 ·Constantin Vlad, Japonia: introducere în istorie, cultură şi civlizaţie, Buc., Fundaţia România de Mâine, 1998 ·Mihai Martiş, De la Bhārata la Gandhi. Civilizaţie, istorie şi cultură indiană, Buc., Ed. Ştiinţifică şi Enciclopedică, 1987, p. 161-307 ·Eduardo Galeano, Memoria focului, Buc., Ed. Politică, 1988, p. 139-488 ·Constantin Buşe, De la Bolívar la Cardenas, Buc., Ed. Ştiinţifică, 1984 ·Camil Mureşanu, Simón Bolívar (1783-1830), Buc., Ed. Politică, 1983 ·Viorel Sârbu, Revoluţia hispano-americană, Buc., Ed. Ştiinţifică, 1970 ·Hernâni Donato, Scurtă istorie a Braziliei. 1500-1996, Buc., Univers, 2000, p. 13-98 ·E. Jefferson Murphy, Istoria civilizaţiei africane, vol. I-II, Buc., Minerva, 1981 (în special vol. II, p. 83- 313) ·Louis C. D. Joos, Scurtă istorie a Africii Negre, Buc., Ed. Politică, 1966, p. 56-433 - Geografii simbolică, reprezentări ale Celuilalt ·Larry Wolff, Inventarea Europei de Est. Harta civilizaţiei în Epoca Luminilor, Buc., Humanitas, 2000 ·Maria Todorova, Balcanii şi balcanismul, Buc., Humanitas, 2000 ·Edward W. Said, Orientalism. Concepţiile occidentale despre Orient, Timişoara, Amarcord, 2001 ·Simona Corlan-Ioan, Inventarea Africii Negre. Călătorii în imaginarul european al secolului al XIX-lea, Cluj, Dacia, 2001 154·Vesna Goldsworthy, Inventarea Ruritaniei, Imperialismul imaginaţiei, Buc., Ed. “Curtea Veche”, 2002 3. Revoluţia Franceză şi perioada napoleoniană: ·Alexis de Tocqueville, Vechiul Regim şi Revoluţia, Buc., Nemira, 2000 ·Edmund Burke, Reflecţii asupra Revoluţiei din Franţa, Buc., Nemira, 2000 ·François Furet, Reflecţii asupra Revoluţiei Franceze, Buc., Humanitas, 1992 ·idem, Revoluţia în dezbatere, Iaşi, Polirom, 2000 ·Duncan Townson, Franţa în revoluţie, Buc., ALL, 2000 ·Bronislaw Baczko, Ieşirea din Teroare. Termidor şi Revoluţia, Buc., Humanitas, 1993 ·Jean Tulard, Napoleon, Buc., Compania, 2000 ·Andrina Stiles, Napoleon, Franţa şi Europa, Buc., ALL, 1995 ·André Castelot, Napoleon Bonaparte, vol. I-II, Buc., Ed. Politică, 1970 ·Pieter Geyl, Napoleon pro şi contra, Buc., Ed. Ştiinţifică, 1968 4. Istorie economică şi socială: ·Fernand Braudel, Structurile cotidianului: posibilul şi imposibilul, vol. I-II, Buc., Meridiane, 1984 ·idem, Jocurile schimbului, vol. I-II, Buc., Meridiane, 1985 ·idem, Timpul lumii, vol. I-II, Buc., Meridiane, 1989 ·Immanuel Wallerstein, Sistemul mondial modern: mercantilism şi consolidarea economiei mondiale europene (1600-1750), vol. I-IV, Buc., Meridiane, 1993 ·Eric R. Wolf, Europa şi populaţiile fără istorie, Chişinău, Ed. Arc, 2001 ·Michel Beaud, Istoria capitalismului. De la 1500 până în 2000, Buc.-Chişinău, Cartier, 2001, p. 1-195 ·Robert L. Heilbroner, Filozofii lucrurilor pământeşti. Vieţile, epocile şi ideile marilor economişti, Buc., Humanitas, 1994 5. Istorie intelectuală, a ideologiilor şi a ideilor politice: - Istoria ideilor, istorie intelectuală şi culturală ·Michel Foucault, Cuvintele şi lucrurile. O arheologie a ştiinţelor umane, Buc., Univers, 1996 ·idem, Istoria nebuniei în epoca clasică, Buc., Humanitas, 1996 ·idem, A supraveghea şi a pedepsi. Naşterea închisorii, Buc., Humanitas, 1997 ·idem, Naşterea clinicii, Buc., Ed. Ştiinţifică, 1998 ·idem, Arheologia cunoaşterii, Buc., Univers, 1999 ·idem, “Trebuie să apărăm societatea”. Cursuri rostite la Collège de France (1975-1976), Buc., Univers, 2000 ·Alexandre Koyré, De la lumea închisă la universul infinit, Buc., Humanitas, 1997 ·Amos Funkenstein, Teologie şi imaginaţia ştiinţifică. Din Evul Mediu până în secolul al XVII-lea, Buc., Humanitas, 1998 ·Roger Chartier, Lecturi şi cititori în Franţa Vechiului Regim, Buc., Meridiane, 1997 ·Paul Hazard, Criza conştiinţei europene, Buc., Univers, 1972 ·idem, Gândirea europeană în secolul al XVIII-lea, Buc., Univers, 1981 ·Jean Starobinski, 1789. Emblemele raţiunii, Buc., Meridiane, 1990 ·Lewis Perry, Viaţa intelectuală în America. O istorie, Cluj, Dacia, 1995, p. 19-259 ·Alain Besançon, Originile intelectuale ale leninismului, Buc., Humanitas, 1993 - Istoria gândirii politice: bibliografie ·Terence Ball, Richard Dagger, Ideologii politice şi idealul democratic, Iaşi, Polirom, 2000 ·Évelyne Pisier (coord.), Istoria ideilor politice, Timişoara, Amarcord, 2000 ·Pierre Manent, Istoria intelectuală a liberalismului: zece lecţii, Buc., Humanitas, 1992 ·Raymond Trousson, Istoria gândirii libere. De la origini până în 1789, Iaşi, Polirom, 1997, p. 101-222 - Istoria gândirii politice: instrumente de lucru şi texte ·David Miller (coord.), Enciclopedia Blackwell a gândirii politice, Buc., Humanitas, 2000 ·Adrian-Paul Iliescu, Emanuel-Mihail Socaciu (coord.), Fundamentele gândirii politice moderne. Antologie comentată, Iaşi, Polirom, 1999, p. 9-286 ·Limitele puterii, antologie editată de Adrian-Paul Iliescu, Mihail-Radu Solcan, Buc., ALL, 1994, p. 15- 129 ·John Locke, Al doilea tratat despre cârmuire. Scrisoare despre toleranţă, Buc., Nemira, 1999 ·Benjamin Constant, Despre libertate la antici şi la moderni, Iaşi, Institutul European, 1996 ·John Stuart Mill, Despre libertate, Buc., Humanitas, 1994 ·Lord Acton, Despre libertate, Iaşi, Institutul European, 2000 155 - Cultura vieneză la 1900 ·Jacques Le Rider, Modernitatea vieneză şi crizele identităţii, Iaşi, Ed. Universităţii “Al. I. Cuza”, 1995 ·Carl E. Schorske, Viena fin-de-siècle. Politică şi cultură, Iaşi, Polirom, 1998 ·Michael Pollak, Viena 1900. O identitate rănită, Iaşi, Polirom, 1998 ·Allan Janik, Stephen Toulmin, Viena lui Wittgenstein, Buc., Humanitas, 1998 ·William M. Johnston, Spiritul Vienei. O istorie intelectuală şi socială. 1848-1938, Iaşi, Polirom, 2000 6. Istoria naţionalismului: ·Lucian Boia, Două secole de mitologie naţională, Buc., Humanitas, 1999 ·Urs Altermatt, Previziunile de la Sarajevo. Etnonaţionalismul în Europa, Iaşi, Polirom, 2000 ·Eric J. Hobsbawm, Naţiuni şi naţionalism din 1780 până în prezent. Program, mit, realitate, Chişinău, Ed. Arc, 1997 ·Ernest Gellner, Naţiuni şi naţionalism, Buc., Antet, CEU, 1997 ·idem, Naţionalismul, Buc., Ed. Librom Antet, 2001 ·Benedict Anderson, Comunităţi imaginate, Buc., Interval, 2001 ·Anne-Marie Thiesse, Crearea identităţilor naţionale în Europa. Secolele XVIII-XX, Iaşi, Polirom, 2000 ·Guy Hermet, Istoria naţiunilor şi a naţionalismului în Europa, Iaşi, Institutul European, 1997 ·Serge Cordellier, Élisabeth Poisson (coord.), Naţiuni şi naţionalisme, Buc., Corint, 2002 ·Maurizio Viroli, Din dragoste de patrie. Eseu despre patriotism şi naţionalism, Buc., Humanitas, 2002 ·Tzvetan Todorov, Noi şi ceilalţi. Despre diversitate, Iaşi, Institutul European, 1999 ·Alain Finkielkraut, Înfrângerea gândirii, Buc., Humanitas, 1992, p. 11-42 7. Istoria vieţii private, a mentalităţilor şi a sexualităţii: ·Philippe Ariès, Georges Duby (coord.), Istoria vieţii private, Buc., Meridiane, 1995-1997, vol. V-VI: De la Renaştere la Epoca Luminilor; vol. VII-VIII: De la Revoluţia franceză la primul război mondial ·Norbert Elias, Procesul civilizării. Cercetări sociogenetice şi psihogenetice, I-II, Iaşi, Polirom, 2002 ·Robert Darnton, Marele masacru al pisicii şi alte episoade din istoria culturală a Franţei, Iaşi, Polirom, 2000 ·Rosario Villari (coord.), Omul baroc, Iaşi, Polirom, 2000 ·Michele Vovelle (coord.), Omul Luminilor, Iaşi, Polirom, 2000 ·François Furet (coord.), Omul romantic, Iaşi, Polirom, 2000 ·Ute Frevert, Heinz-Gerhard Haupt, Omul secolului al XIX-lea, Iaşi, Polirom, 2002 ·Philippe Ariès, Omul în faţa morţii, vol. I-II, Buc., Meridiane, 1996 ·Georges Minois, Istoria sinuciderii. Societatea occidentală în faţa morţii voluntare, Buc., Humanitas, 2002 ·Robert Muchembled (coord.), Magia şi vrăjitoria în Europa din Evul Mediu până astăzi, Buc., Humanitas, 1997 ·Gisela Bock, Femeia în istoria Europei. Din Evul Mediu pînă în zilele noastre, Iaşi, Polirom, 2002, p. 7- 221 ·Michel Foucault, Istoria sexualităţii, Timişoara, Editura de Vest, 1995, p. 5-121 ·Thomas Laqueur, Corpul şi sexul de la greci la Freud, Buc., Humanitas, 1998 ·Georges Vigarello, Istoria violului. Secolele XVI-XX, Timişoara, Amarcord, 1998, p. 5-284 ·Philippe Ariès et alii (cu o introducere de Georges Duby), Amor şi sexualitate în Occident, Buc., Ed. Artemis, 1994 8. Culegeri de texte, atlase, instrumente de lucru: ·Bogdan Murgescu (coord.), Istoria lumii în texte. De la începuturi până în zilele noastre, Buc., Teora, 1999, p. 153-264 ·Camil Mureşanu (coord.), Culegere de texte pentru istoria universală. Epoca modernă, vol. I-II, Buc., Editura Didactică şi Pedagogică, 1973-1975 ·Eugeniu Certan (coord.), Valeria Cozma, Stelian Culea, Istoria universală modernă (1640-1850). Crestomaţie, Chişinău, Prut Internaţional, 2000 ·Mircea Popa, Lucia Popa (ed.), Primul Război Mondial. 1914-1918. Texte şi documente, Buc., Universitatea Bucureşti, 1981 ·Jérôme Hélie, Mic atlas istoric al Timpurilor moderne, Iaşi, Polirom, 2001 ·Marc Nouschi, Mic atlas istoric al secolului XX, Iaşi, Polirom, 2002 ·Ştefan Pascu (coord.), Atlas istoric, Buc. Ed. Didactică şi Pedagogică, 1971 ·Vasile Pascu, Atlas istoric didactic comentat şi ilustrat, ed. a II-a, Buc., Clio Nova, 1998 156·Iancu Moţu, Atlas istoric şcolar, Buc., Corint, 1998 ·Marcel D. Popa, Horia C. Matei, Mică enciclopedie de istorie universală, Buc., Ed. Politică, 1988 ·Horia C. Matei, Statele lumii: mică enciclopedie de istorie, Buc., Ed. Meronia, 1999 ·Florenţa Sădeanu, Dicţionar de pronunţare. Nume proprii străine, Buc., Ed. Enciclopedică Română, 1973 157